
PRATARMĖ 


Keletas aplinkybių lėmė tai, kad šio veikalo antrojo tomo ruo- 
šimas spaudai užtruko ilgiau nei tas trumpas laiko tarpas, per 
kurį tikėjausi leidėjams įteikti užbaigtą tekstą. Svarbiausioji iš 
tų aplinkybių buvo mano nepasitenkinimas pirmuoju variantu 
to skyriaus, kurio tema atsispindi šio tomo pavadinime. Šiai 
temai iš pradžių paskyriau didžiulį skyrių, kuriame mėginau 
parodyti, jog dauguma reikalavimų, keliamų „socialinio teisin- 
gumo“ vardu, nelaikytini teisingumo reikalavimais, nes jų pa- 
grindimo būdas (kurį vargu ar galima laikyti principu) negali 
būti taikomas universaliai. Tada man labiausiai rūpėjo įrodyti 
tai, kad Žmonės niekada nesutars dėl „socialinio teisingumo“ 
reikalavimų, ir kad mėginimas pajamas nustatinėti pagal šio 
tariamo teisingumo reikalavimus galiausiai sužlugdytų rinkos 
funkcionavimą. Tačiau dabar jau įsitikinau, jog Žmonės, šią fra- 
zę vartojantys iš įpročio, paprasčiausiai patys nesupranta, ką ji 
reiškia, ir griebiasi tos frazės, kai keldami savo reikalavimus 
neturi realių argumentų. 

Iš pradžių mėgindamas sukritikuoti šią sąvoką nuolat ju- 
tau, jog šaunu pro šalį, tad galiausiai pamėginau padaryti tai, 
ką tokiais atvejais būtina atlikti pirmiausia, t.y. sukonstruoti 
geriausią, kokį tik sugebu, argumentą „socialinio teisingumo“ 
naudai. Ir tik tada pamačiau, jog karalius išties yra nuogas, 
kad terminas „socialinis teisingumas“ yra visiškai tuščias ir be- 

prasmis. Kaip tas berniukas Hanso Christiano Anderseno pa- 
sakoje sako: „nieko negalėjau pamatyti, nes nebuvo į ką Žiū- 
rėti“. Kuo labiau stengiausi tai sąvokai suteikti apibrėžtą pras- 
mę, tuo labiau ji slydo iš rankų - intuityvų teisuoliško pasi- 
piktinimo jausmo, kurį išties dažnai patiriame konkrečiais at- 
vejais, nepavyko pagrįsti bendrąja taisykle, kaip to reikalauja 
teisingumo idėja. Tačiau įrodyti, kad visuotinai vartojamas ter- 
minas, daugeliui žmonių reiškiantis kvazireliginį tikėjimą, ne- 
turi jokios prasmės ir funkcionuoja tik kaip insinuacija, jog pri- 
valome nusileisti vienokios ar kitokios grupės reikalavimams, 
yra nepalyginamai sunkiau, negu įrodyti tam tikros koncep- 
cijos klaidingumą. 

Šioje situacijoje negalėjau apsiriboti įrodymu, kad mėgini- 
mai pasiekti „socialinį teisingumą“ negali būti vaisingi - tu- 
rėjau išaiškinti, jog pati ta frazė neturi jokios prasmės ir ją gali 
vartoti tik neišmanėliai arba demagogai. Nėra malonu griauti 
prietaro, karščiausiai išpažįstamo tų vyrų ir moterų, kurie pa- 
prastai laikomi geriausiais mūsų visuomenės nariais ir kovoti 
su įsitikinimu, beveik tapusiu nauja mūsų laikmečio religija 
(suteikusia prieglaudą daugeliui senosios religijos tarnų) ir lai- 
komu pripažintu gero žmogaus bruožu. Tačiau dabartinis šio 
įsitikinimo visuotinumas jo objekto realumą įrodo ne daugiau 
nei kadaise visuotinis tikėjimas raganų arba filosofinio akmens 
buvimu įrodė jų realumą. Paskirstomojo teisingumo, traktuo- 
jamo kaip individualaus elgesio atributo (dabar dažnai tapa- 
tinamo su „socialiniu teisingumu“), ilga istorija neįrodo šios 
idėjos pagrįstumo vertinant rinkos procese susiklostančią tur- 
tinę Žmonių padėtį. Išties man atrodo, jog didžiausia paslau- 
ga, kurią dar galiu suteikti savo bendrapiliečiams, būtų ta, jei- 
gu man pavyktų juos sugėdinti dėl šio tuščio burtažodžio var- 
tojimo. Jaučiau privaląs bent pamėginti juos išlaisvinti nuo to 
užkrato, kuris kilniausius jausmus šiandien paverčia įrankiais 
visoms laisvos civilizacijos vertybėms griauti ir mėginau tai 

daryti rizikuodamas skaudžiai įžeisti daugelį žmonių, kurių 
moralinių įsitikinimų tvirtumą gerbiu. 

Dėl šių aplinkybių pagrindinis šio tomo skyrius kai kuriais 
požiūriais šiek tiek išsiskiria iš kitų, iš esmės baigtų prieš šešetą 
ar septynetą metų. Viena vertus, jame negalėjau nieko pozity- 
viai įrodyti, tačiau mano tikslas buvo perkelti įrodymo naštą 
tiems, kurie tą terminą vartoja. Kita vertus, perrašinėdamas šį 
skyrių jau nebeturėjau tos puikios bibliotekos ir tų galimybių, 
kurias turėjau rengdamas pirmąjį šio tomo variantą. Todėl šia- 
me skyriuje negalėjau sistemiškai aprėpti naujesnės literatūros 
nagrinėjamaisiais klausimais, kaip tai mėginau daryti kituose 
šio tomo skyriuose. Vienu metu buvau pagautas idėjos, jog sa- 
vo poziciją privalau pagrįsti reikšmingu šiuolaikiniu veikalu, ir 
tai irgi sutrukdė šį tomą baigti greičiau. Tačiau po ilgų svarsty- 
mų priėjau prie išvados, jog tai, ką galėčiau pasakyti apie Johno 
Rawlso Teisingumo teoriją (1972), nedaug ką duotų mano tiesio- 
giniam tikslui, nes mūsų nesutarimai man pasirodė veikiau ter- 
minologiniai, o ne dalykiniai. Nors skaitytojo pirmasis įspūdis 
gali būti kitoks, mano supratimu, Rawlso teiginys, kurį cituoju 
šiame tome (p. 156-157), rodo, jog sutariame man labiausiai 
rūpimu klausimu. Tiesą sakant, kaip nurodau tos pastraipos iš- 
našoje, man atrodo, jog Rawlso pozicija šiuo esminiu klausimu 
paprastai interpretuojama klaidingai. 

Nors jau beveik baigtas trečiasis šio veikalo tomas, nedrįs- 
tu reikšti vilčių, kad jis pasirodys labai greit. Veikiau viliuosi 
sugrįžus prie šio seno rankraščio atrasti, jog mano idėjos per 
tą laiką padarė esminę pažangą ir dėsiu visas pastangas, kad 
baigiamasis šio veikalo tomas pasirodytų taip greit, kaip tik 
man leis artėjanti senatvė. 

Akivaizdu, kad žmonėms savo elgesį pradėjus reguliuo- 
ti pagal ... kokį nors konkretų privatų ar viešąjį interesą, 
tektų įsivelti į nesibaigiančią sumaištį, ir beveik visa val- 
džia taptų neveiksminga. Privatūs asmenų interesai ski- 
riasi, O viešasis interesas, net jeigu pats savaime jis būtų 
vienas ir tas pats, taptų didžiausių nesutarimų priežas- 
timi, nes Žmonės jo atžvilgiu laikosi skirtingų nuomo- 
nių. ... Jeigu tokia taisykle mėgintume vadovautis kon- 
kretiems Žmonėms skirstydami konkretų turtą, tai ne tik 
nepasiektume savo tikslo, bet ir įamžintume tą sumaištį, 
kurią taisyklė turi pašalinti. Todėl tobulindami prigimti- 
nę nuosavybės stabilumo teisę turime laikytis bendrų 
taisyklių ir vadovautis bendrais interesais. 


David Hume* 


Laisvoje visuomenėje bendrą gerovę iš esmės sudaro 
priemonės, leidžiančios siekti nežinomų tikslų 


Viena iš aksiomų, kuria remiasi laisvės tradicija, yra ta, kad 
prievarta prieš individus leistina tik ten, kur ji yra būtina ben- 
drai gerovei užtikrinti. Akivaizdu, jog pabrėžiant šį bendrąjį, 
arba viešąjį, teisėtų valdžios galių pobūdį! buvo siekiama už- 
kirsti kelią valdžios naudojimui atskiriems interesams tenkinti. 
Tačiau šių terminų neapibrėžtumas beveik kiekvieną interesą 
leido pavaizduoti kaip bendrąjį verčiant daugybę Žmonių tar- 
nauti tikslams, mažiausiai jiems rūpimiems. Bendrojo labo, ar- 
ba viešųjų gėrybių, sąvokos iki šiol nepavyksta griežtai api- 
brėžti, tad priklausomai nuo valdančiosios grupės interesų jai 
gali būti suteikiamas beveik bet koks turinys“. 


* David Hume, Treatise, Works, ed. T. H. Green and T. H. Grose (London, 
1890), vol. II, p. 318. 

Turbūt tai paaiškinama visų pirma tuo, kad atrodė visiškai na- 
tūralu tarti, jog viešasis interesas kažkuria prasme turi būti visų 
atskirų interesų suma?, O ši interesų agregavimo problema at- 
rodė neišsprendžiama. Tačiau Didžiojoje visuomenėje, kur indi- 
vidai laisvai gali naudotis savo žiniomis savo pačių tikslams, 
bendra gerovė, kurios privalo siekti valdžia, negali būti atskirų 
individų interesų suma vien dėl to, kad nei šie interesai, nei vi- 
sos juos lemiančios aplinkybės negali būti žinomos valdžiai ar 
apskritai kam nors. Net šiuolaikinėse globėjiškose visuomenėse 
dauguma masių svarbiausių kasdieninių poreikių tenkinami 
vykstant procesams, kurių detalių nežino ir negali Žinoti jokia 
valdžia. Tad svarbiausios viešosios gėrybės, kurių turi parūpinti 
valdžia, nėra tiesioginis atskirų poreikių tenkinimas, bet suda- 
rymas sąlygų, kurioms esant individai bei jų grupės turi dau- 
giausia galimybių tarpusavyje tenkinti savo poreikius. 

Kad svarbiausias viešas rūpestis turi būti skirtas ne atski- 
riems žinomiems poreikiams, o sąlygoms, palaikančioms spon- 
taninę tvarką, leidžiančią individams tenkinti savo poreikius jo- 
kiai valdžiai nežinomais būdais, - ši tiesa gerai buvo supran- 
tama beveik per visą istoriją. Tiems antikos autoriams, kurių idė- 
jomis remiasi šiuolaikinis laisvės idealas - stoikams ir Cicero- 
nui — viešasis interesas ir teisingumas reiškė vieną ir tą patį. O 
tais gana dažnais atvejais, kai viduramžiais būdavo apeliuoja- 
ma į utilitas publica, omeny turėtas taikos ir teisingumo palaiky- 
mas. Net XVII amžiaus autoriams, kaip Jamesas Harringtonas, 
„Viešasis interesas ... reiškė ne ką kita, kaip bendrą teisę ir tei- 
singumą, atmetantį bet kokį šališkumą arba privatų interesą“ ir, 
vadinasi, jis buvo tapatus „teisės, o ne žmonių viešpatavimui“. 

Šiame mūsų analizės etape svarbu išsiaiškinti, ar šios ben- 
dram labui tarnaujančios individualaus elgesio taisyklės gali 
būti naudojamos kokių nors žinomų konkrečių rezultatų visu- 
mai pasiekti, ar jos tik sukuria sąlygas, didinančias visų indivi- 
dų šansus jiems siekiant savo tikslų. Nors atskiri įvairių indivi- 

dų tikslai paprastai nėra Žinomi tas taisykles nustatantiems arba 
jas palaikantiems, bendra visų gerovė nereikalauja, kad būtų 
tenkinamas kiekvienas privatus noras. Didžiosios visuomenės 
tvarka grindžiama ir turi būti grindžiama nuolat žlugdomomis 
kai kuriomis pastangomis. Tai pastangos, kurių nevertėjo imtis 
ir kurias laisvų Žmonių visuomenėje gali sulaikyti tik nesėk- 
mės. Visada bus individų, suinteresuotų tuo, kad tam tikriems 
struktūriniams visuomenės pokyčiams, kurių reikia aplinkybių 
kaitai ir kurie tarnauja bendram interesui, nebūtų leidžiama 
vykti. Paieškos procese, kuriam vykstant kiekvienas individas 
jam žinomus faktus vertina pagal jų parankumą savo tikslams, 
klystkelių atsijojimo būtinybė ne mažiau svarbi negu teisingų 
kelių, jiems tapus visiems žinomais, pasirinkimas. Reikiama tai- 
syklių aibė negali būti sudaroma apsvarsčius tokių taisyklių 
alternatyvių aibių numatomus pozityvius bei negatyvius pada- 
rinius ir po to atsirinkus aibę, duodančią didžiausią gryną po- 
zityvų rezultatą; pasirenkant vienokią ar kitokią taisyklių aibę 
konkretiems individams daugumos padarinių išvis negalima 
numatyti. Vienas kito atžvilgiu galime pasverti ne konkrečių 
žmonių interesus, o tik interesų rūšis; interesų klasifikacija pa- 
gal įvairaus vertingumo rūšis turės būti grindžiama ne šių inte- 
resų svarba tiesiogiai suinteresuotiems individams, o tam tikros 
rūšies interesų tenkinimo svarba visuminės tvarkos išlikimui. 
Nors sutarimas nėra galimas dėl daugelio konkrečių tikslų, 
žinomų tik jų siekiantiems (jis būtų dar mažiau galimas, jeigu 
konkrečių interesų pasirinkimo padariniai būtų Žinomi visiems), 
sutarimas dėl priemonių paprastai gali būti pasiektas būtent 
dėl to, kad nėra žinoma, kokių konkrečių tikslų jos padės pa- 
siekti. Didžiosios visuomenės nariai, dažniausiai nepažįstantys 
vienas kito, niekada nesutartų dėl santykinės kiekvieno jų tiks- 
lų svarbos. Jeigu reikėtų sutarimo dėl to, kuriems konkretiems 
interesams turi būti teikiama pirmenybė, klostytųsi ne interesų 
harmonija, bet atviras jų konfliktas. Tokioje visuomenėje dar- 

nos ir taikos galimybę garantuoja tai, kad iš individų reikalau- 
jama sutarimo ne dėl tikslų, o tik dėl priemonių, kurios gali 
padėti pasiekti įvairiausių tikslų ir kurios, kaip tikisi kiekvienas, 
jam gali padėti siekti savo paties tikslų. Tiesą sakant, taikingos 
tvarkos plėtra nuo mažos grupės, galinčios sutarti dėl bendrų 
tikslų, prie Didžiosios visuomenės, kurios nariai jau negali dėl 
jų sutarti, tapo galima tik atradus bendravimo būdą, reikalau- 
jantį sutarimo tik dėl priemonių, o ne dėl tikslų. 

Suvokimas, jog tvarka, nusakoma tik tam tikromis abstrak- 
čiomis sąvokomis, gali padėti realizuoti įvairiausius tikslus, įti- 
kino žmones, siekiančius skirtingiausių tikslų, sutarti dėl tam tik- 
rų daugiatikslių priemonių, tarnaujančių kiekvieno interesams. 
Toks sutarimas tapo galimas ne tik nepaisant, bet veikiau dėka 
to fakto, jog konkretūs jo rezultatai negalėjo būti numatyti. Vien 
todėl, kad negalime numatyti tam tikros taisyklės priėmimo tik- 
rųjų padarinių, galime tarti, jog ji didina kiekvieno šansus pa- 
siekti savo geidžiamą rezultatą. Faktas, jog būsimųjų padarinių 
nežinojimas atveria galimybę sutarti dėl taisyklių, padedančių 
pasiekti įvairiausius tikslus, praktiškai pripažįstamas daugeliu 
tų atvejų, kai rezultatas sąmoningai daromas nenumatomu sie- 
kiant padaryti galimą sutarimą dėl procedūros: visais tais atve- 
jais, kai sutinkame traukti burtus, sąmoningai išsižadame lygių 
visų dalyvių šansų mainais už nežinojimą, kam atiteks rezulta- 
to nauda?. Motinos niekada nesutartų dėl to, kuriuo iš visų sun- 
kiai sergančių vaikų pirmiausia turėtų pasirūpinti gydytojas, ta- 
čiau nesunkiai sutartų — prieš tokį įvykį, - kad visoms būtų ge- 
riausia, jeigu jų vaikus jis prižiūrėtų pagal tam tikrą tvarką, ku- 
ri didintų jo paties veiklos efektyvumą. Kai sutardami dėl tokios 
taisyklės sakome, jog „mums visiems bus geriau, jeigu...“, turime 
omeny ne tai, kad galiausiai turėsime naudos visi, o tai, kad, kiek- 
vienam veikiant pagal savo turimas žinias, ji mums visiems suteiks 
geresnių šansų, nors, žinoma, kai kurie iš mūsų dėl to atsidurs blo- 
gesnėje padėtyje, negu jie būtų atsidūrę priėmus kitokią taisyklę. 

Taigi taisyklės, kurios įsivyrauja Didžiojoje visuomenėje, nėra 
skirtos konkrečius rezultatus garantuoti konkretiems žmonėms; 
veikiau jos yra tarsi daugiatiksliai instrumentai dorotis su tam 
tikros rūšies aplinka, nes jie padeda dorotis su tam tikros rūšies 
situacijomis. Prie tam tikros rūšies aplinkos taikomasi vykstant 
procesui, visiškai kitokiam nei tas, kurį pereiname ieškodami 
sutarimo dėl konkrečių numatomų tikslų. Jis grindžiamas ne 
konkrečių poreikių prognozavimu, bet įgyta patirtimi apie tai, 
kokios rūšies situacijos su kokiu tikimybės laipsniu gali susi- 
klostyti. O šios patirties rezultatas, įgytas bandymais ir per klai- 
das, lieka ne kaip konkrečių įvykių prisiminimas ar ekspliciti- 
nis tikėtinų situacijų Žinojimas, bet kaip suvokimas, jog svar- 
biausia - laikytis tam tikrų taisyklių. Priežastis, kodėl tam tikra 
taisyklė buvo priimta ir perduodama palikuonims, yra ta, kad 
ją priėmusios grupės veikla tapo efektyvesnė, o ne ta, kad jos 
nariai numatė tokius jos laikymosi padarinius. Taisyklių atran- 
kai svarbu tik buvusios patirties padariniai, o ne pati patirtis. 

Panašiai kaip turistas vykdamas į žygį pasiima kišeninį peilį 
ne konkrečiam numatomam tikslui, o tam, kad būtų pasiruošęs 
įvairiems netikėtumams arba galėtų susidoroti su tam tikromis 
tikėtinomis situacijomis, taip ir grupėje susiklostančios taisyk- 
lės nėra priemonės žinomiems konkretiems tikslams pasiekti, 
bet taikymosi prie pasikartojančių realaus pasaulio situacijų re- 
zultatas. Panašiai kaip žinios, paskatinusios žmogų pasiimti peilį, 
taisyklėse įkūnytos Žinios yra apie tam tikrus bendrus aplinkos 
bruožus, o ne apie atskirus faktus. Kitaip sakant, atitinkamos 
elgesio taisyklės kildintinos ne iš eksplicitinio konkrečių numa- 
tomų įvykių žinojimo; jos yra veikiau mūsų prisitaikymo prie 
aplinkos padarinys, ir būtent todėl mes paprastai negalime adek- 
vačiai pagrįsti, kodėl jų paisome. Tais atvejais, kai taisyklės įsi- 
vyrauja todėl, kad jas priėmusi grupė pradėjo veikti sėkmin- 
giau, visai nebūtina, kad kas nors žinotų, kodėl tą grupę lydėjo 
sėkmė ir, vadinasi, kodėl tos taisyklės buvo priimtos. Tiesą sa- 

kant, paaiškinimas, kodėl jos apskritai buvo priimtos, gali visiš- 
kai skirtis nuo paaiškinimo, kodėl jos sustiprino tam tikrą gru- 
pę. Ir nors galime mėginti aiškintis, kokią funkciją tokioje tai- 
syklių sistemoje tam tikra taisyklė atlieka, arba vertinti, ar gerai 
ji tą funkciją atlieka, ir atitinkamai mėginti ją tobulinti, tai ga- 
lime daryti tik remdamiesi visa taisyklių sistema, apibrėžiančia 
veiksmų tvarką toje visuomenėje. Tačiau taip niekada negalėsi- 
me racionaliai rekonstruoti visos taisyklių sistemos, nes neturi- 
me žinių apie visą tą patirtį, kurios pagrindu ji susiklostė. To- 
dėl taisyklių visuma niekada negali būti redukuota į sąmonin- 
gą konstruktą ir skirta žinomiems tikslams, o turi išlikti pavel- 
dimąja tos visuomenės vertybių sistema. 

Šia prasme bendra gerovė, kuriai tarnauja individualaus el- 
gesio taisyklės, kaip jau matėme, ir yra teisės taisyklių tikslas; 
ji yra toji abstrakti visuminė tvarka, kuri nėra skirta žinomiems 
konkretiems tikslams, bet yra palaikoma kaip priemonė, indivi- 
dams leidžianti lengviau siekti savo įvairiausių tikslų. 


Bendras interesas ir kolektyvinės gėrybės 


Spontaninės tvarkos visuomenėje palaikymas yra pirmoji jos na- 
rių bendros gerovės sąlyga ir mūsų nagrinėjamų taisyklių ga- 
lutinė prasmė, todėl mums reikia, prieš išsamiau nagrinėjant šių 
individualaus elgesio taisyklių santykį su gerove, glaustai aptarti 
kitą bendros gerovės elementą, būtiną atskirti nuo labiausiai mus 
dominančio jos elemento. Yra įvairių paslaugų, kurių Žmonės 
geidžia, tačiau jas, kadangi jų teikimo neįmanoma apriboti tik 
tais, kurie pasirengę už jas mokėti, galima teikti tik reikiamas 
lėšas surinkus jėga. Jeigu jau atsirado prievartos aparatas ir ypač 
jeigu šiam aparatui suteiktas prievartos naudojimo monopolis, 
visiškai natūralu, jog būtent jam bus patikėta šioms „kolektyvi- 
nėms gėrybėms“ parūpinti lėšų — taip ekonomistai vadina pa- 
slaugas, galimas teikti tik visiems įvairių grupių nariams. 

Nors tokio aparato, pajėgiančio parūpinti šias gėrybes, buvi- 
mas išties tarnauja bendram interesui, tačiau tai nereiškia, kad 
visuomenei kaip visumai būtų naudinga, jeigu būtų tenkinami 
visi kolektyviniai interesai. Kolektyvinis interesas tampa ben- 
dru tik tada, kai visi suvokia, jog atskirų grupių kolektyvinių 
interesų tenkinimas pagal tam tikrą savitarpiškumo principą 
jiems atneša daugiau naudos, negu primeta kaštų. Nors kon- 
krečios kolektyvinės gėrybės siekis gali būti bendras visiems, 
turintiems iš jos naudos, jis retai bus bendras visai visuomenei. 
Tokiu jis taps tik tuo atveju, jeigu abipusė individų nauda su- 
sibalansuos. Kai iš valdžios imama laukti atskirų kolektyvinių, 
o ne tikrųjų bendrų interesų tenkinimo, kyla pavojus, jog šis 
metodas bus naudojamas atskiriems interesams tenkinti. Daž- 
nai klaidinančiai įtaigojama, jog visi kolektyviniai interesai yra 
bendri visuomenės interesai; tačiau daugeliu atvejų atskirų gru- 
pių kolektyvinių interesų tenkinimas aiškiai prieštarauja ben- 
driesiems visuomenės interesams. 

Visa demokratinių (popular) institucijų raidos istorija yra ne- 
sibaigiančios kovos su atskirų grupių mėginimais naudoti vals- 
tybinį aparatą savo kolektyviniams interesams tenkinti. Ši ko- 
va, žinoma, nesibaigė ir iškilus šiuolaikinei tendencijai bendrąjį 
interesą apibrėžti kaip bet kokį interesą, dėl kurio sutaria orga- 
nizuotų interesų koalicijos sudaryta dauguma. 

Kad moderniaisiais laikais ši valdžios paslaugų funkcija ten- 
kinant atskirų grupių poreikius tapo tokia ryški, yra padarinys 
fakto, jog viešieji pareigūnai bei politikai daugiausia užsiima 
šiomis konkrečiomis tikslinėmis paslaugomis, ir būtent tokias 
paslaugas siūlydami jie gali susilaukti savo rinkėjų paramos. 
Tenka konstatuoti liūdną faktą, jog paslauga, kuria išties siekia- 
ma pasitarnauti visų gerovei, nesulaukia rimtos paramos, nes 
niekas nejaučia gaunąs iš jos specifinės naudos sau, ir tik ne- 
daugelis žino, kaip ji gali juos paveikti. Renkamo atstovo nuo- 
mone, specifinė nauda, kurią jis gali pasiūlyti atskiroms gru- 

pėms, yra daug įdomesnis ir veiksmingesnis raktas valdžios du- 
rims atverti, negu kokia nors bendra nauda, kurią jis gali parū- 
pinti be skirtumo visiems. 

Kolektyvinių gėrybių tiekimas atskiroms grupėms paprastai 
net kenkia bendram visuomenės interesui. Antai gamybos ap- 
imčių siaurinimas ar koks nors kitoks apribojimas gali duoti 
kolektyvinės naudos visiems tam tikro verslo nariams, tačiau 
tokia kolektyvinė nauda tikrai nepadeda bendram interesui. 

Jeigu bendra spontaninė tvarka, palaikoma teisės, yra be- 
veik visos privačios veiklos sėkmės sąlyga, tai paslaugos, ku- 
rias valdžia gali teikti šalia teisingo elgesio taisyklių palaikymo 
paslaugos, tėra tik papildomos ar subsidiarinės paslaugos“ pa- 
matiniams poreikiams, tenkinamiems spontaninės tvarkos. Tai 
paslaugos, kurių apimtys didėja visuomenei turtėjant ir daugė- 
jant gyventojų, tačiau jos turi būti derinamos prie bendresnės 
privačių pastangų tvarkos, kurios valdžia nenustato ir negali 
nustatyti, ir joms turi galioti tie patys teisės taisyklių apriboji- 
mai, kurie galioja privačioms pastangoms. 

Administruodama materialinių išteklių fondą, jai patikėta 
kolektyvinėms gėrybėms teikti, valdžia, Žinoma, pati privalo 
elgtis teisingai, ir negali apsiriboti vien teisingo individų el- 
gesio priežiūra. Paslaugų, skirtų konkrečioms grupėms, finan- 
savimas mokesčių lėšomis gali būti pateisinamas kaip vienin- 
telis būdas priversti tuos, kurie tokiomis paslaugomis naudo- 
jasi, už jas mokėti; panašiai ir teisingumas reikalauja, kad tai, 
ką kiekviena grupė iš to fondo gauna, turi daugmaž atitikti 
jos įdėjimų dydį. Dauguma šiuo atveju aiškiai privalo paisyti 
teisingumo; ir jeigu sprendimo teisę šiais atvejais suteikiame 
demokratinei daugumos valdžiai, tai tik todėl, kad tikimės, jog 
šia prasme tokia valdžia geriau pasitarnaus bendriems visuo- 
menės interesams. Tačiau šis idealas būtų akivaizdžiai išnie- 
kintas, jeigu bendruosius interesus apibrėžtume vien kaip tai, 
ko nori dauguma. 

Dėl šio veikalo ribotos apimties turime palikti nuošalyje dau- 
gelį viešųjų finansinių problemų, tačiau vėliau (3 tome) dar 
nagrinėsime santykius tarp to, kas paprastai apibūdinama kaip 
privatus ir viešasis ekonomikos sektorius. Čia toliau nagrinėsi- 
me tik tuos bendros gerovės aspektus, kuriems turi reikšmės 
teisingo individualaus elgesio taisyklės. Tad grįžtame prie klau- 
simo, kokiam tikslui tarnauja ne valdymo organizavimo taisyk- 
lės (viešoji teisė), bet tos individualaus elgesio taisyklės, kurios 
būtinos spontaninei tvarkai atsirasti. 


Taisyklės ir nežinojimas 


Aiškindamiesi šį klausimą turime dar kartą prisiminti pamatinį 
faktą, į kurį atkreipėme dėmesį šio darbo pradžioje - į tai, jog 
niekas negali Žinoti visų konkrečių faktų, kuriais Didžiojoje vi- 
suomenėje remiasi bendroji veiksmų tvarka. Vienas iš intelekti- 
nės istorijos kuriozų yra tai, kad diskusijose dėl elgesio taisyklių 
taip mažai dėmesio skiriama šiam esminiam faktui, nors būtent 
jis padaro suprantamą šių taisyklių prasmę. Taisyklės - tai prie- 
monė dorotis su mūsų neišvengiamu nežinojimu. Visažiniams, 
sutariantiems dėl visų skirtingų tikslų santykinės svarbos, ne- 
reikėtų jokių taisyklių. Bet koks moralinės ar teisinės tvarkos 
aiškinimas, neatsižvelgiantis į šį faktą, neužčiuopia pačios svar- 
biausios problemos. 

Ši elgesio taisyklių funkcija, mums leidžianti įveikti kon- 
krečių faktų, kuriais remiasi bendroji tvarka, nežinojimo kliūtį, 
geriausiai atsiskleidžia nagrinėjant dviejų terminų, kuriais api- 
būdinama laisvės padėtis, ryšį. Šią padėtį apibūdiname kaip 
tokią, kuriai esant individams leidžiama naudotis savo žinio- 
mis savo pačių tikslams?. Akivaizdu, jog faktinių Žinių, išsklai- 
dytų tarp milijonų individų, panaudojimas yra galimas tik tuo 
atveju, jeigu šie individai gali imtis veiksmų remdamiesi sa- 
vo turimomis žiniomis. Dabar dar reikia parodyti, jog jie tai 

daryti gali, tik jeigu jiems leidžiama patiems spręsti, kokiems 
tikslams jas naudos. 

Juk netikrumo pasaulyje individams dažniausiai tenka 
siekti ne kokių nors galutinių tikslų, bet priemonių, kurios, 
jų manymu, padės tuos galutinius tikslus įgyvendinti; o pa- 
sirinkimą šių tarpinių tikslų, kuriais konkrečiu momentu ten- 
ka apsiriboti, nors jie tėra galutinių tikslų priemonės, lemia 
individams žinomos veiksmo galimybės. Tiesioginis Žmogaus 
pastangų tikslas — tai dažniausiai paieška priemonių, kurias 
galėtų panaudoti nežinomiems ateities poreikiams tenkinti; iš- 
sivysčiusioje visuomenėje jis pasireiškia tuo, jog dažniausiai 
siekiama įsigyti pinigų — bendriausios priemonės, individui 
leidžiančios patenkinti daugumą jo konkrečių tikslų. Kad ga- 
lėtų sėkmingai rinktis iš jam žinomų veiklos galimybių, in- 
dividui reikalingi signalai (kainų pavidalu), kurie jį informuo- 
tų apie tai, ką jis gali gauti už įvairias paslaugas ar gėrybes, 
kurias geba pasiūlyti kitiems. Turėdamas šią informaciją jis 
galės pasinaudoti savo žiniomis apie savo aplinkos sąlygas ir 
pasirinkti tokį savo tiesioginį tikslą arba vaidmenį, iš kurio 
gali tikėtis geriausių rezultatų. Būtent rinkdamasis šiuos tie- 
sioginius tikslus, arba, jo požiūriu, tik bendras savo galuti- 
nių tikslų priemones, individas išnaudoja savo konkrečias fak- 
tines Žinias taip, kad kartu padeda tenkinti ir savo bendra- 
piliečių poreikius; tad būtent individų laisvė pasirinkti savo 
veiklos tikslus reiškia, jog bus išnaudojamos visoje visuome- 
nėje pasklidusios Žinios. 

Toks išsklaidytų Žinių išnaudojimas taip pat priklauso nuo 
fakto, jog skirtingų individų veiksmo galimybės nėra vieno- 
dos: skiriasi aplinkybės, kuriose konkrečiu momentu atsiduria 
skirtingi individai, ir dauguma šių konkrečių aplinkybių yra 
žinomos tik asmeniškai jiems, todėl atsiranda išsklaidytų Žinių 
išnaudojimo galimybė - būtent šią funkciją atlieka spontaninė 
rinkos tvarka. Tad idėja, kad visas veiksmų galimybes gali nu- 

statyti valdžia ir ypač idėja, kad ji visiems gali garantuoti jų 
lygybę, prieštarauja pačiai laisvos visuomenės esmei. 

Tas faktas, kad kiekvienu momentu bet kurio individo padėtis 
visuomenėje yra padarinys ankstesniojo paieškos proceso, ku- 
rio eigoje jis pats, jo tėvai arba protėviai, lydimi nevienodos sėk- 
mės, išžvalgė visus savo (fizinės ir socialinės) aplinkos kampe- 
lius, ir kad, vadinasi, galimybėmis, atsiveriančiomis dėl aplin- 
kos kaitos, visada veikiausiai kas nors pasinaudos, - būtent šis 
faktas teikia pagrindą tam išsklaidytų faktinių žinių išnaudoji- 
mui, nuo kurio priklauso Didžiosios visuomenės turtingumas bei 
adaptacinis lankstumas. Tačiau kartu jis sukuria nesuplanuotą ir 
neišvengiamą galimybių nelygybę, vienos kartos sprendimais 
perduodamą savo palikuonims. Tas faktas, kad pasirinkdami gy- 
venamąją vietą arba savo profesiją tėvai paprastai galvoja apie 
padarinius, kuriuos tokie sprendimai turės jų vaikų perspekty- 
voms, - yra svarbus veiksnys derinant žmogiškųjų išteklių nau- 
dojimą numatomai ateities raidai. Tačiau jeigu individai gali lais- 
vai priimti tokius sprendimus, tai į juos bus atsižvelgiama tik tuo- 
met, jeigu jų rizika palies ne tik tuos, kurie juos priima, bet ir jų 
palikuonis. Jeigu jiems būtų garantuojama, jog nepriklausomai nuo 
to, kur jie apsigyvens ar kokią profesiją pasirinks, valdžia pasirū- 
pins, kad jų vaikų šansai išliktų tokie pat ir kad jie turėtų galimy- 
bę naudotis tomis pačiomis priemonėmis, nepriklausomai nuo tė- 
vų sprendimų, tokiu atveju būtų prarandamas svarbus bendrojo 
intereso veiksnys, darantis įtaką tiems sprendimams. 

Faktas, jog didelėje ir plačiai pasklidusioje visuomenėje skir- 
tingų jos narių galimybės, nulemtos aplinkybių, dabarties požiū- 
riu atrodančių atsitiktinėmis, bus neišvengiamai nelygios, yra ne- 
atskiriamai susijęs su atradimo procedūros, kurią sudaro rinkos 
tvarka, efektyvumu. Pakanka pasvarstyti apie padarinius, ku- 
riuos sukeltų valdžios mėginimas išlyginti materialines visų ga- 
limybes, kad suprastume, jog dėl to visa sistema prarastų savo 
prasmę. Kad toks mėginimas būtų sėkmingas, valdžia turėtų ga- 


26 SOCIALINIO TEISINGUMO MIRAŽAS 


rantuoti, kad individų padėtį veikiančios sąlygos, priklausančios 
nuo jos pačios veiksmų, būtų visiems vienodos. Ji turėtų veiks- 
mingai kontroliuoti ir visas išorines sąlygas, turinčias reikšmės 
individo pastangų sėkmei. Ir atvirkščiai, pasirinkimo laisvė pra- 
rastų savo prasmę, jeigu kam nors būtų suteikta galia nustatyti, 
taigi ir Žinoti skirtingų individų galimybes. Norint iš esmės su- 
lyginti skirtingų individų šansus, reikėtų kompensuoti tuos in- 
dividų aplinkybių skirtumus, kurių valdžia nėra pajėgi tiesio- 
giai kontroliuoti. Panašiai kaip tam tikruose žaidimuose, kurie 
žaidžiami ne dėl rezultato, o dėl paties žaidimo malonumo, val- 
džia, norėdama sulyginti palankias ir nepalankias skirtingų in- 
dividų aplinkybes, turėtų statyti kliūtis atskiriems individams. 
Tačiau rezultatas būtų tas, kad individams nebeapsimokėtų elgtis 
pagal bendrąjį sistemos principą, t.y. išnaudoti ypatingų galimy- 
bių, kurias atsitiktinumas pamėtėja būtent jų, o ne kitų, kelyje. 

Vieną kartą suvokus, jog nesant visų tų konkrečių žinių, į ku- 
rias būtina atsižvelgti, vieningos sistemos, visuminė tvarka turi 
priklausyti nuo žinių, kuriomis disponuoja individai bei naudoja 
savo tikslams, ir tampa aišku, jog valdžios vaidmuo šiame pro- 
cese negali būti konkrečių rezultatų konkrečioms grupėms ga- 
rantavimas, o tik tam tikrų bendriausių sąlygų sudarymas, ku- 
rių poveikis atskiriems individams nenumatomas. Ji gali padidin- 
ti nežinomų individų šansus jiems siekiant nežinomų tikslų, jeigu 
palaiko tas abstrakčias elgesio taisykles, kurios ankstesnės patir- 
ties šviesoje atrodo palankiausios spontaninei tvarkai formuotis. 


Abstrakčių taisyklių reikšmė pasaulyje, 
kuriame dauguma konkrečių faktų nėra žinoma 


Paprastai menkai suvokiame, kokiu mastu planuodami daugelį 
savo veiksmų remiamės ne konkrečiais faktais, o tik supratimu 
to, koks elgesys yra „deramas“ tam tikroje situacijoje —- ir ne 
todėl, kad toks elgesys yra priemonė konkrečiam geidžiamam 

rezultatui pasiekti, o todėl, kad jis nubrėžia ribas tam, ką galime 
daryti negriaudami tos tvarkos, kuria remiamės planuodami sa- 
vo veiksmus. Mastas, kuriuo visi tikrieji socialiniai Didžiosios 
visuomenės bruožai yra neišvengiamai bendri ir abstraktūs ir 
būdami tokie jie tik riboja mūsų sprendimus, bet visiškai jų ne- 
nulemia, dažniausiai lieka nepastebėtas. Esame įpratę pažįsta- 
mus ir gerai žinomus dalykus laikyti konkrečiais ir apčiuopia- 
mais, ir reikia tam tikrų proto pastangų norint suvokti, kad mus, 
kaip visuomenės narius, vienija ne tiek kokių nors konkrečių 
dalykų, kiek tam tikrų bendrų ir dažnai labai abstrakčių aplin- 
kos bruožų žinojimas. 

Šį faktą akivaizdžiai suvokiame tik labai retais atvejais, pa- 
vyzdžiui, aplankę tą savo gimtosios šalies kampelį, kurio anks- 
čiau nežinojome. Net jeigu niekada anksčiau nebuvome sutikę 
žmonių, kurie jame gyvena, jų kalbėjimo maniera, jų fiziogno- 
mijos tipas, jų statinių stilius, jų žemdirbystės būdai, jų elgsena, jų 
moralės bei estetikos vertybės — visa tai bus mums pažįstama. 
Paprastai nesugebame apibrėžti, ką tokiais atvejais atpažįsta- 
me, ir kadangi dalykus atpažįstame „intuityviai“, retai suvokia- 
me, jog; tai, ką tokiais atvejais atpažįstame, yra abstraktūs objek- 
tų arba įvykių bruožai. Tam tikra prasme akivaizdu, jog tai, kas 
gali būti bendra Didžiosios visuomenės narių pažiūroms bei 
nuomonėms, turi būti bendro ir abstraktaus pobūdžio. Tik ma- 
žą „savųjų“, vienas kitą pažįstančių žmonių bendruomenę dau- 
giausia vienija konkretūs dalykai. Kuo didesnė visuomenė, tuo 
labiau tikėtina, jog Žinios, vienijančios jos narius, bus apie abst- 
raktų daiktų arba veiksmų pobūdį; o Didžiojoje, arba Atvirojo- 
je, visuomenėje bendrasis visų mąstymo elementas bus beveik 
ištisai abstraktus. Ne prisirišimas prie konkrečių dalykų, o lai- 
kymasis abstrakčių taisyklių, vyraujančių tokioje visuomenėje, 
bus gairės jos narių veiksmams ir skiriamasis jos civilizacijos 
požymis. Tai, ką vadiname tradicija arba nacionaliniu charakte- 
riu, net Žmogaus sukurto šalies kraštovaizdžio būdingieji bruo- 

žai, - visa tai yra ne atskirybės, ne konkretybės, o taisyklių, 
valdančių žmonių veiksmus bei suvokimą“, išraiška. Net ten, 
kur tokias tradicijas išreiškia konkretūs simboliai — istorinė vie- 
ta, nacionalinė vėliava, istorinė šventykla, monarcho arba vado 
asmuo —- šie simboliai „atstovauja“ bendroms idėjoms, galin- 
čioms būti išreikštoms tik kaip abstrakčios taisyklės, apibrė- 
žiančios tai, kas daroma ir ko nedaroma toje visuomenėje. 

Kas Žmones padaro tos pačios civilizacijos nariais ir kas jiems 
leidžia taikingai kartu gyventi bei dirbti, yra tai, kad jiems sie- 
kiant savo individualių tikslų, piniginio išskaičiavimo impul- 
sai, jų pastangas kreipiantys link konkrečių rezultatų, yra orien- 
tuojami ir tvardomi tam tikrų abstrakčių taisyklių. Jeigu jausmai 
arba impulsai jiems diktuoja norus, tai visuomenėje priimtos 
taisyklės nurodo, kaip jie gali ir kaip leidžiama juos įgyvendinti. 
Veiksmas arba valios aktas — tai visada atskiras, individualus, 
konkretus įvykis, o bendros taisyklės, kuriomis vadovaujamasi, 
yra visuomeninės, bendros, abstrakčios. Atskiri individai gali 
turėti panašių norų ta prasme, kad jie siekia panašių tikslų, ta- 
čiau patys tie tikslai paprastai yra individualūs. Individus sutai- 
ko ir sujungia į bendrą tvarų visuomeninį tinklą tai, kad būdami 
skirtingose konkrečiose situacijose į kitų individų veiksmus jie 
reaguoja pagal tas pačias abstrakčias taisykles. 


Valia ir nuomone, tikslai ir vertybės, įsakai ir taisyklės, 
taip pat kitos terminijos problemos 


Platėjant ratui asmenų, kuriems reikia kokio nors sutarimo, 
kad būtų užbėgta už akių konfliktui, vis mažiau ir mažiau bus 
sutariama dėl konkrečių siektinų tikslų; sutarimas vis labiau 
priklausys tik nuo tam tikrų abtrakčių bruožų tos visuomenės, 
kurioje jie norėtų gyventi. Tai išplaukia iš fakto, jog kuo pla- 
tesnė visuomenė, tuo mažiau bus faktų, žinomų visiems visuo- 
menės nariams (arba visiems bendrų interesų). Žmonės, gyve- 

nantys urbanizuotuose centruose ir skaitantys didmiesčių laik- 
raščius, dažnai turi iliuzijų, kad pasaulio įvykiai, apie kuriuos 
jie sužino, yra tie patys, kuriuos žino dauguma jų visuomenės 
narių; tačiau kalbant apie pasaulio gyventojus ar net apie at- 
skiras didelės šalies gyventojų grupes galima sakyti, jog iš vi- 
sos konkrečių įvykių visumos turbūt tik keletas bendrų ele- 
mentų yra žinoma visiems. Kas pasakytina apie jiems žinomus 
konkrečius faktus, pasakytina ir apie konkrečius jų veiklos tiks- 
lus bei siekius. 

Nors dėl šios priežasties negali būti didelio sutarimo dėl 
konkrečių veiksmų, vis dėlto gali būti (jeigu Žmonės priklauso 
tai pačiai kultūrai arba laikosi tų pačių tradicijų) platus nuomo- 
nių (opinions) sutarimas — sutarimas ne dėl atskirų konkrečių 
įvykių, bet dėl tam tikrų abstrakčių visuomeninio gyvenimo 
bruožų, vyraujančių tam tikroje vietoje tam tikru laiku. Deja, 
šio dalyko aiškiai suprasti neleidžia mūsų žodyno netikslumas. 

Šios srities kasdieninėje kalboje tiek netikslumų tam tik- 
ruose pamatiniuose terminuose, jog tenka griebtis susitarimo 
dėl jų vartosenos. Nors manau, kad toji prasmė, kuria juos 
vartoju, pakankamai artima jų pagrindinei prasmei, jie, Žino- 
ma, ne visada vartojami būtent šia prasme, be to, jie turi tam 
tikrų konotacijų, kurių mes turime išvengti. Šiuo požiūriu pa- 
grindinius terminus pasvarstysime poromis, kuriose pirmasis 
terminas mūsų visada bus vartojamas konkrečiam arba uni- 
kaliam įvykiui Žymėti, o antrasis išreikš bendrus arba abst- 
rakčius bruožus. 

Pirmoji taip išskiriamų terminų pora, ir bene svarbiausioji, 
arba bent jau tokia, kur jų skirtumo nepaisymas sukelia di- 
džiausios painiavos politinėje teorijoje, yra valia ir nuomonė“. 
Valia vadinsime tik tam tikro konkretaus rezultato siekį, kuris, 
kartu su žinomomis konkretaus momento aplinkybėmis, yra pa- 
kankamas konkrečiam veiksmui determinuoti. Nuomone, prie- 
šingai, vadinsime įsitikinimą dėl tam tikros rūšies arba pobū- 

džio veiksmų pageidaujamumo arba nepageidaujamumo - įsi- 
tikinimą, kuris išreiškia pritarimą arba nepritarimą konkrečių 
asmenų elgesiui, pagal tai, ar jų elgesys atitinka šį įsitikinimą. 
Todėl tokios nuomonės tik apie veiksmo pobūdį nepakaktų kon- 
krečiam veiksmui visiškai determinuoti, nebent jos būtų sieja- 
mos su konkrečiais tikslais. Valios aktas determinuoja, kas bus 
daroma konkrečiu momentu, o nuomonė mums pasako tik tai, 
kokiomis taisyklėmis dera vadovautis atsiradus progai veikti. 
Šiam skirtumui artimas skirtumas tarp konkretaus impulso, su- 
keliančio veiksmą, ir vien polinkio (disposition) veikti tam tikru 
būdu. Būdama nukreipta į konkretų rezultatą, valia išsenka pa- 
siekusi „tikslą“, tuo tarpu nuomonė, išreikšdama ilgalaikį po- 
linkį'?, valdo daugelį konkrečių valios aktų. Ir jeigu valia visada 
yra nukreipta į tikslą, tai dėl nuomonės mes pagrįstai suabejo- 
jame, ar ji nuoširdi, jeigu sužinome, jog ją lemia tam tikras 
tikslas. 

Panašiai apibrėžiame skirtumą tarp konkrečių tikslų, t.y. kon- 
krečių numatomų rezultatų, motyvuojamų konkrečiais veiks- 
mais, ir vertybių, jeigu vartodami šį terminą turėsime omeny 
bendras įvykių klases, pasižyminčias tam tikrais pageidautinais 
atributais. „Pageidautinas“ šiame kontekste reiškia ne vien tai, 
kad konkretaus veiksmo faktiškai kieno nors yra geidžiama kon- 
krečiu momentų; jis išreiškia ilgalaikę pozityvią vieno ar dau- 
gelio asmenų nuostatą tam tikros įvykių rūšies atžvilgiu. Tad 
atitinkamai sakysime, jog, pavyzdžiui, teisė arba teisingo elge- 
sio taisyklės tarnauja ne (konkretiems ar atskiriems) tikslams, 
bet. (abstrakčioms ir rūšinėms) vertybėms, palaikančioms tam 
tikrą tvarką. 

Egzistuoja glaudus ryšys tarp skirtumo, apibrėžiamo šios 
terminų poros, ir mūsų anksčiau aptartojo skirtumo tarp įsako ir 
taisyklės. Įsakas paprastai siekia konkretaus rezultato arba kon- 
krečių numatomų rezultatų kartu su konkrečiomis aplinkybė- 
mis, žinomomis įsakytojui arba įsakytajam, jis determinuoja kon- 

kretų veiksmą. Taisyklėje, priešingai, kalbama apie nežinomų 
individų veiksmus ir nežinomą būsimųjų jos taikymo atvejų 
skaičių, ir ja tik nurodoma, kokiais atributais turi pasižymėti 
bet kuris toks veiksmas. 

Galiausiai taisyklių laikymasis, arba bendrų vertybių išpaži- 
nimas, gali, kaip matėme, užtikrinti tam tikros veiksmų struk- 
tūros arba tvarkos, pasižyminčios tam tikrais abstrakčiais atri- 
butais, atsiradimą; tačiau vien taisyklių nepakanka konkrečiai 
tos tvarkos apraiškai ar kokiam nors konkrečiam rezultatui de- 
terminuoti. 

Prieš baigiant šią terminijos temą reikėtų paminėti kai ku- 
riuos kitus terminus, dabar naudojamus dėl mūsų problemati- 
kos. Pirmiausia laisvoji visuomenė dažnai apibūdinama kaip 
pliuralistinė. Tuo, žinoma, siekiama pabrėžti, jog joje yra daugy- 
bė įvairių individualių tikslų, tačiau jie nėra surikiuoti kokia 
nors hierarchine, jos nariams privaloma tvarka. 

Nepriklausomų tikslų įvairovė reiškia ir nepriklausomų 
sprendimų priėmimo centrų įvairovę. Pagal tai kartais skiria- 
mi monecentrinių ir policentrinių visuomenių tipai". Ši dis- 
tinkcija atitinka mūsų anksčiau įvestą organizacijos (taxis) ir 
spontaninės tvarkos (kosmos) skirtumą, tačiau, kaip atrodo, ji 
pabrėžia tik vieną atskirą šių dviejų tvarkos rūšių skirtumo 
aspektą. 

Galiausiai, jeigu teisingai suprantu, profesorius Michaelas 
Oakeshottas savo paskaitose nuo seno vartoja terminus teleokra- 
tinis (ir teleokratija) ir nomokratinis (bei nomokratija) tam pačiam 
skirtumui įvardyti. Teleokratinė tvarka, numatanti tam tikrą vi- 
siems visuomenės nariams privalomą tikslų hierarchiją, yra ne- 
išvengiamai sukonstruota tvarka, arba organizacija, o nomokra- 
tinėje visuomenėje, priešingai, klostosi spontaninė tvarka. Kar- 
tais šiais terminais naudosimės, kai reikės pabrėžti tikslinį orga- 
nizacijos pobūdį arba taisyklių valdomos spontaninės tvarkos 
pobūdį. 

Abstrakčios taisyklės 
funkcionuoja kaip pamatinės vertybės, 
nes jos tarnauja nežinomiems konkretiems tikslams 


Teisingo elgesio taisyklės padeda spręsti nesutarimus dėl kon- 
krečių dalykų, jeigu egzistuoja sutarimas dėl konkrečiu atveju 
taikytinos taisyklės net nesant sutarimo dėl konkrečių tikslų, 
kurių siekia ginčo pusės, santykinės svarbos. Kai ginčo metu 
viena pusė nurodo taisyklę, nuo seno taikomą atvejais, kurie 
savo abstrakčiais požymiais panašūs į ginčijamąjį, vienintelis 
gynybos būdas kitai pusei - nurodyti kitą taisyklę, kuri, ją su- 
formulavus, bus pripažinta galiojančia ir taip pat taikytina šiam 
atvejui, 0 tai pareikalaus išvadų, daromų remiantis pirmąja tai- 
sykle, modifikavimo. Jeigu galime atrasti kitą tokią taisyklę ar- 
ba jeigu galime parodyti, kad mūsų oponentas pats nepriimtų 
pirmosios taisyklės visais jos taikymo atvejais, tik tuomet gali- 
me įrodyti, jog sprendimas, grindžiamas tik pirmąja taisykle, 
būtų klaidingas. Visas mūsų teisingumo supratimas remiasi įsi- 
tikinimu, jog skirtingų požiūrių į konkrečius dalykus nesutari- 
mai gali būti sprendžiami atradus taisykles, kurios kartą sufor- 
muluotos sulaukia bendro pritarimo. Jeigu nebūtų taip, kad daž- 
nai randame bendrą sutarimą dėl taikytinų bendrų principų, 
net iš pradžių nesutardami dėl konkretaus atvejo vertinimo, 
pati teisingumo idėja prarastų savo prasmę. 

Taisyklės apibrėžia tai, kas yra svarbu sprendžiant, ar tam 
tikras veiksmas teisingas, ar neteisingas. Turi būti nepaisoma 
visų tų konkretaus atvejo bruožų, į kuriuos neatsižvelgia to- 
kiais atvejais taikytina taisyklė, jeigu ją suformulavus ji pripa- 
žįstama kaip teisingo elgesio taisyklė. Čia svarbiausia yra ne 
tai, kad toji taisyklė jau anksčiau buvo eksplicitiškai suformu- 
luota, o tai, kad kartą suformulavus ji pripažįstama tinkama 
bendram naudojimui. Pirmasis formulavimas išreiškia tai, kuo 
teisingumo jausmas jau vadovavosi ir pripažįstamas kaip adek- 
vati Žmonių nuo seno jaučiamo dalyko išraiška, jis yra toks pat 

atradimas, kaip bet kuris mokslo atradimas - net jeigu, kaip ir 
pastaruoju atveju, tas formulavimas būtų tik geresnis priartėji- 
mas prie galutinio tikslo nei bet kuris ankstesnis. 

Mūsų tikslui čia nelabai svarbu, ar šios bendros taisyklės 
užvaldo bendrąją nuomonę dėl naudos, kurią duoda jų pripa- 
žinimas ar dėl to, kad grupės, kurioms pavyko aptikti veiklos 
efektyvumą didinančias taisykles, išstūmė grupes, kurios vado- 
vavosi mažiau efektyviomis taisyklėmis. Svarbesnis dalykas yra 
tas, kad taisyklės, priimtos dėl jų teikiamos naudos, daugeliu 
atvejų duos tokių padarinių tik jeigu bus taikomos be išimties 
visiems jų taikymo atvejams nepaisant to, ar jų taikymo pada- 
riniai bus naudingi konkrečiu atveju. Davidas Hume'as savo 
klasikiniame teisingumo taisyklių prasmės paaiškinime rašo taip: 

atskiras teisingumo aktas dažnai prieštarauja viešajam interesui; ir 
jeigu jis išliktų vienas, nelydimas kitų, pats savaime jis net galėtų 
būti visuomenei žalingas... Be to, ne kiekvienas atskiras teisingumo 
aktas, paimtas skyrium, labiau naudingas privačiam, 0 ne viešajam 
interesui; ... Tačiau net jeigu atskiri teisingumo aktai prieštarautų 
viešiesiems ar privatiems interesams, tikra yra tai, kad bendroji 
teisingumo schema labai palanki ir netgi absoliučiai būtina visuo- 
menės išlikimui ir kiekvieno individo gerovei. 

Šio tariamo paradokso sprendimas yra, žinoma, tai, kad va- 
dovavimasis abstrakčiomis taisyklėmis palaiko ir tokią pat abst- 
rakčią tvarką, kurios konkrečios apraiškos dažniausiai negali- 
ma numatyti, ir kad ši tvarka gali išlikti tik vyraujant įsitikini- 
mui, jog šių taisyklių bus laikomasi visada, nepaisant kieno 
nors galbūt numatomų konkrečių jų padarinių. Tai reiškia, kad 
nors tos taisyklės galiausiai tarnauja konkretiems (dažniausiai 
nežinomiems) tikslams, jos negalėtų jiems tarnauti, jeigu būtų 
traktuojamos kaip priemonės, o ne kaip pamatinės vertybės — 
tiesą sakant, kaip vienintelės vertybės, bendros visiems ir nepri- 
klausomos nuo konkrečių individų tikslų. Būtent tai išreiškia 
principas, kad tikslai nepateisina priemonių, ir tokie posakiai 
kaip fiat justitia, pereat mundus (tegul viešpatauja teisingumas, 


3. 942 


34 SOCIALINIO TEISINGUMO MIRAŽAS 


net jeigu pasaulis ir pražūtų). Tik taikomos universaliai, nepai- 
sant konkrečių padarinių, jos gali padėti išlikti abstrakčiai tvar- 
kai, belaikiam tikslui, kuris visada tarnaus individams siekiant 
savo laikinų ir kitiems dažniausiai nežinomų tikslų. Šios taisyk- 
lės, išreikšdamos bendrąsias vertybes, palaiko tvarką, apie ku- 
rios egzistavimą jomis besinaudojantieji dažnai net nenutuokia. 
Mums gali nepatikti nenuspėjami tų taisyklių taikymo konkre- 
čiu atveju padariniai, tačiau paprastai negalime suvokti net visų 
tiesioginių padarinių, o ką jau kalbėti apie tolesnius padarinius, 
kurie atsirastų, jeigu nebūtų tikimasi tokią taisyklę nuosekliai 
taikyti visais būsimais atvejais. 

Tad teisingo elgesio taisyklės negina atskirų interesų - jų 
turi būti laikomasi tenkinant bet kuriuos interesus. Valdžios 
funkcijoms — tvarkant viešąsias lėšas, skirtas konkretiems tiks- 
lams tenkinti — tai galioja taip pat, kaip ir privačių individų 
veiksmams. Štai kodėl valdžia, užsiimanti laikinais ir atskirais 
dalykais, turi būti pavaldi teisei, kuriai rūpi amžini ir bendri 
dalykai; štai kodėl tiems, kurių užduotis yra formuluoti teisin- 
go elgesio taisykles, neturi rūpėti laikini ir konkretūs valdžios 
tikslai. 


Konstruktyvistinė utilitarizmo klaida 


Konstruktyvistinė elgesio taisyklių interpretacija paprastai va- 
dinama „utilitarizmu“. Tačiau tas terminas vartojamas ir pla- 
tesne prasme - kalbant apie bet kokį kritinį tokių taisyklių bei 
institucijų nagrinėjimą jų funkcijų visuomenės struktūroje po- 
žiūriu. Šia plačiąja prasme kiekvienas, nelaikantis neginčijamo- 
mis visų.egzistuojančių vertybių ir siekiantis išsiaiškinti, kodėl 
jos pripažįstamos, turėtų būti laikomas utilitaristu. Aristotelis, 
Tomas Akvinietis'? ir Davidas Hume'as“ turėtų būti laikomi 
utilitaristais, o ir šis mūsų elgesio taisyklių funkcijos nagrinėji- 
mas galėtų būti kvalifikuojamas kaip utilitaristinis. Be abejo, 

utilitarizmo patrauklumą daugeliui protingų žmonių nulemia 
būtent tas faktas, jog būdamas taip suprastas jis apima bet ko- 
kią racionalią esamų taisyklių analizę. 

Tačiau nuo XVIII amžiaus pabaigos terminas „utilitarizmas“ 
moralės bei teisės teorijoje vartojamas siauresne prasme, būtent 
šia prasme čia jį ir vartosime. Šios specifinės prasmės atsiradi- 
mas iš dalies buvo nulemtas laipsniško paties „naudingumo“ 
prasmės pasikeitimo. Iš pradžių „naudingumas“ (utility) reiškė 
priemonių atributą — potencialių panaudojimų atributą. Priemo- 
nės naudingumas reiškė, jog ji gali būti panaudota įvairiose 
galimose situacijose, 0 jos naudingumas priklausė nuo situaci- 
jų, kuriose ji gali būti panaudota, tikimybės bei nuo poreikių, 
kuriuos ji tenkina, svarbos. 

Tik palyginti neseniai terminas „naudingumas“, reiškęs prie- 
monių atributą, pradėtas vartoti apibūdinant tariamai bendrą 
skirtingų tikslų, kuriems priemonės tarnauja, atributą. Kadangi 
buvo manoma, jog iš dalies priemonės atspindi tikslų svarbą, 
naudingumas pamažu buvo perinterpretuotas į bendrą su tiks- 
lais susijusį atributą, tokį kaip malonumas arba pasitenkinimas. 
Nors ankstesniais laikais aiškiai buvo suvokiama, jog dauguma 
mūsų pastangų nukreiptos į tai, kaip apsirūpinti priemonėmis 
nenumatomiems konkretiems tikslams, racionalistinis noras eks- 
plicitiškai kildinti priemonių naudingumą iš žinomų galutinių 
tikslų skatino tiems tikslams predikuoti išmatuojamą bendrą atri- 
butą, kuriam apibūdinti pradėtas naudoti „malonumo“, arba 
„Naudingumo“, terminas. 

Skirtumas, kurį čia mums būtina nubrėžti - tai skirtumas 
tarp priemonės naudingumo žinomiems konkretiems tikslams 
ir jos naudingumo įvairiarūšiams poreikiams, galintiems atsi- 
rasti susidarius tam tikroms tikėtinoms aplinkybėms arba situ- 
acijoms. Tik pirmuoju atveju tam tikro objekto ar tam tikros 
praktikos naudingumas gali būti kildinamas iš konkrečių nu- 
matomų panaudojimų svarbos ir taip atspindėti konkrečių tiks- 

lų svarbą. Antruoju atveju apie naudingumą, kaip apie instru- 
mentinę savybę, sprendžiama iš buvusios patirties, priklausan- 
čios ne nuo konkrečių žinomų tikslų, o nuo to, kaip priemonė 
tinka dorojantis su įvairiomis tikėtinomis situacijomis. 

Griežtas Jeremy Benthamo ir jo mokyklos utilitarizmas“ apie 
elgesio tinkamumą sprendžia eksplicitiškai apskaičiuodamas ma- 
lonumų ir skausmų, jo sukeltų, balansą. Šios rūšies utilitarizmo 
neadekvatumą nuo seno užslepia tai, kad gindami savo pozici- 
ją utilitaristai remiasi dviem skirtingais ir nesuderinamais teigi- 
niais, kuriuos tik neseniai pradėta aiškiai skirti vieną nuo kito", 
iš kurių nė vienas pats savaime neduoda adekvataus moralinių 
ar teisinių taisyklių determinacijos paaiškinimo. Iš šių dviejų 
teiginių, tarp kurių nuolat blaškosi utilitaristas, pirmasis negali 
paaiškinti taisyklių egzistavimo ir, vadinasi, negali paaiškinti to, 
kas vadinama morale ir teise; antrasis teiginys neišvengiamai 
reikalauja pripažinti egzistavimą taisyklių, nepaaiškinamų uti- 
litarizmo pagrindu, tad jis reikalauja išsižadėti tezės, jog visa 
moralės taisyklių sistema gali būti grindžiama jų žinomu nau- 
dingumu. 

Benthamo idėja, kad didžiausią didžiausio žmonių skaičiaus 
laimę galima nustatyti apskaičiavus atitinkamą malonumų bei 
skausmų balansą, remiasi prielaida, jog visi konkretūs bet kurio 
veiksmo padariniai gali būti žinomi veikiančiajam individui. 
Nuosekliai šią idėją plėtojant prieinama prie partikuliaristinio 
„aktų“ utilitarizmo, kuris apskritai atmeta taisykles ir kiekvie- 
ną individualų veiksmą vertina pagal jo žinomų padarinių nau- 
dingumą. Tiesa, Benthamas ginasi nuo tokios interpretacijos nuo- 
lat kalbėdamas apie tai, jog kiekvienas veiksmas (šįkart inter- 
pretuojamas kaip tam tikros rūšies veiksmas) privalo turėti teri- 
denciją kurti maksimalų bendrą malonumų balansą. Tačiau bent 
jau kai kurie iš jo sekėjų aiškiai suprato, jog argumento logika 
reikalauja, kad apie kiekvieną individualų veiksmą būtų spren- 
džiama pagal gerai žinomus konkrečius jo padarinius. Pavyz- 

džiui, Henry Sidgwickas laikėsi įsitikinimo, jog „kiekvienu at- 
veju turime lyginti visus malonumus ir skausmus, galimus nu- 
matyti kaip tikėtinus įvairių elgesio alternatyvų rezultatus ir 
pasirinkti tą alternatyvą, kuri suteiktų didžiausią laimę visu- 
mai''; anot G.E. Moore'o, „kiekvieno veikiančio individo parei- 
ga — iš visų veiksmų, kuriuos jis gali tam tikroje situacijoje at- 
likti, pasirinkti tą, kurio bendri padariniai turės didžiausią vidinę 
vertę“ !š. 

Alternatyvią universalistinę interpretaciją, arba, kaip ji da- 
bar vadinama, „taisyklių“ utilitarizmą, aiškiausiai suformulavo 
Williamas Paley reikalaudamas, kad moralės požiūriu vertinga 
veiksmo rūšis „turi būti naudinga kaip visuma, naudinga ilgą 
laiką, naudinga visais savo šalutiniais ir tolimais padariniais; 
juk akivaizdu, kad apskaičiuojant padarinių vertę neturi reikš- 
mės, kuria kryptimi ir kaip toli jie siekia“. 

Iš plačių pastarųjų metų diskusijų dėl santykinių partikulia- 
ristinio („aktų“) ir universalistinio („taisyklių“) utilitarizmo pri- 
valumų paaiškėjo, jog tik pirmasis gali būti nuoseklus grįsda- 
mas pritarimą ar nepritarimą veiksmams vien numatomais jų 
padariniais „naudingumui“, tačiau kartu jis turi remtis visaži- 
nystės prielaida, kuri niekada negali būti patenkinta realiame 
gyvenime ir kuri, jeigu net ji būtų teisinga, padarytų visas tas 
taisyklių sistemas, kurias vadiname morale ir teise, ne tik nerei- 
kalingas, bet ir nesuprantamas bei nesuderinamas su ta prielai- 
da. Kita vertus, jokia universalistinė arba „taisyklių“, utilitariz- 
mo atmaina negalėtų laikyti, jog visos taisyklės yra visiškai de- 
terminuotos veikiančiajam individui žinomų naudos sumetimų, 
nes bet kurios taisyklės padariniai priklausys ne tik nuo to, ar 
individas jos laikosi, bet ir nuo to, ar jis laikysis ir visų kitų 
taisyklių ir ar taip elgsis visi kiti visuomenės nariai. Tad spren- 
džiant bet kurios atskiros taisyklės naudingumo klausimą visa- 
da teks preziumuoti, kad kai kurios kitos taisyklės jau galioja, 
jų visuotinai laikomasi ir kad jų nedeterminuoja kokie nors Ži- 

nomi naudingumo sumetimai; kitaip sakant, tarp determinan- 
čių, nulemiančių atskiros taisyklės naudingumą, visada bus ki- 
tų taisyklių, nepagrindžiamų jų naudingumu. Todėl nuosekliai 
plėtojamas „taisyklių“ utilitarizmas niekada negalėtų pateikti 
adekvataus visos taisyklių sistemos pagrindimo ir visada turė- 
tų pripažinti kitokias determinantes negu tik žinomą atskirų 
taisyklių naudingumą. 

Bendrąjį utilitarizmo problemiškumą lemia tai, jog būdamas 
teorija, pretenduojančia paaiškinti reiškinį, kurį sudaro taisyk- 
lių visuma, jis visiškai ignoruoja veiksnį — būtent mūsų Žinių 
ribotumą, kuris taisykles daro būtinas. Tiesą sakant, mane visa- 
da stebino, kaip utilitaristai, neabejotinai rimti ir protingi žŽmo- 
nės, sugebėjo nepastebėti šio esminio fakto ir galėjo iškelti teori- 
ją, kuri postuluoja mus turint reikiamų žinių apie individualių 
veiksmų konkrečius padarinius, kai tuo tarpu pats reiškinio, ku- 
rį jie pasišauna aiškinti, t.y. elgesio taisyklių sistemos egzistavi- 
mą, nulemia tokių žinių negalimumas. Atrodo, jie niekada ne- 
suvokė taisyklių prasmės kaip būdo prisitaikyti prie daugumos 
konkrečių aplinkybių, lemiančių mūsų veiksmų padarinius, ne- 
išvengiamo nežinojimo; todėl jie nepagavo ir paties reiškinio — 
taisyklėmis besivadovaujančio veiksmo — prasmės“. 

Žmogus pradėjo vadovautis elgesio taisyklėmis ne todėl, kad 
žinojo, o todėl, kad nežinojo visų konkretaus veiksmo padari- 
nių. Tad būdingiausias mums pažįstamos moralės ir teisės bruo- 
žas yra tas, kad jas sudaro taisyklės, kurioms privalu paklusti 
nepaisant žinomų konkretaus veiksmo padarinių. Mūsų nedo- 
mina, kaip turėtų elgtis visažiniai žmonės, galintys numatyti 
visus savo veiksmų padarinius. Tiesą sakant, nebūtų jokio rei- 
kalo vadovautis taisyklėmis, jeigu Žmonės žinotų viską — tad 
suprantama, kodėl nuoseklus „aktų“ utilitarizmas reikalauja at- 
mesti visas taisykles. 

Kaip ir kiti daugiatiksliai instrumentai, taisyklės reikalingos 
tam, kad, jas pritaikius prie pasikartojančių problemų sprendi- 


7. Bendra gerovė ir atskiri tikslai 39 


mo, jos padeda visuomenės, kurioje įsivyrauja, nariams efekty- 
viau siekti savo tikslų. Panašiai kaip peilis arba kūjis jos susi- 
formuoja ne kokiam nors konkrečiam tikslui, o todėl, kad bū- 
tent toks, o ne kitoks jų pavidalas pasirodo esąs parankiausias 
pačiose įvairiausiose situacijose. Jos nebuvo sukonstruotos ko- 
kiems nors numatomiems konkretiems poreikiams patenkinti, 
o buvo atsirinktos evoliucijos procese. Žinios, lėmusios specifi- 
nį jų pavidalą, nebuvo apie konkrečius būsimus padarinius, o 
apie tam tikrų probleminių situacijų arba užduočių pasikartoja- 
mumą, apie jų sukuriamus tarpinius rezultatus, tarnaujančius 
įvairiausiems galutiniams tikslams; ir šios Žinios dažnai egzis- 
tuoja ne kaip baigtinio situacijų, kurioms reikia pasiruošti, są- 
rašo suvokimas, ne kaip spręstinų problemų svarbos ar jų atsi- 
radimo tikimybės suvokimas, bet kaip polinkis tam tikros rū- 
šies situacijose elgtis tam tikru būdu. 

Tad dauguma elgesio taisyklių atsiranda ne pažintų aplin- 
kos faktų intelektinio apdorojimo eigoje, o kaip vienintelis žmo- 
gaus rastas būdas, kaip prisitaikyti prie šių faktų, kaip toks jų 
„Žinojimas“, kurio nesuvokiame ir kuris pasireiškia ne sąmo- 
ninga mintimi, o taisyklėmis, kuriomis vadovaujamės savo veik- 
loje. Nei tos grupės, kurios pirmos ėmė vadovautis tokiomis 
taisyklėmis, nei kitos, kurios jas imitavo, nebūtinai suprato, ko- 
dėl jų elgesio būdas buvo sėkmingesnis už kitų, arba kodėl jis 
padėjo joms išlikti. 

Reikia pabrėžti, jog svarba, teikiama konkrečių taisyklių lai- 
kymuisi, atspindi ne vien konkrečių tikslų, galinčių nuo to pri- 
klausyti, svarbą; taisyklei teikiama svarba veikiau yra bendras 
rezultatas dviejų skirtingų veiksnių, retai galimų įvertinti sky- 
rium: konkrečių padarinių svarba ir jų atsiradimo dažnumas. 
Panašiai ir biologinėje evoliucijoje rūšies išlikimui mažiau svar- 
bu gali būti apsidrausti nuo letalinių, bet retų padarinių, negu 
apsidrausti nuo dažnų, bet individams nedaug žalos darančių 
įvykių; tad elgesio taisyklės, susiklosčiusios socialinės evoliuci- 

jos eigoje, gali būti adekvačios užkertant kelius dažnam ir smul- 
kiam visuomeninės tvarkos trikdymui, bet ne retiems jos visiš- 
ko žlugimo atvejams. 

Tad vienintelis „naudingumas“, apie kurį galima sakyti, jog 
jis nulėmęs elgesio taisyklių atsiradimą, tai ne naudingumas, 
žinomas veikiantiems individams ar kuriam nors vienam asme- 
niui, 0 tik hipostazuotas „naudingumas“ visuomenei kaip visu- 
mai. Todėl nuoseklus utilitaristas dažnai yra priverstas antro- 
pomorfizuoti evoliucijos rezultatus — traktuoti juos kaip tam 
tikro sumanymo rezultatą - ir personifikuotą visuomenę postu- 
luoti kaip tų taisyklių kūrėją. Nors ši idėja retai pateikiama taip 
naiviai, kaip ją vaizduoja vienas šiuolaikinis autorius, teigiantis, 
jog utilitaristui visuomenė turi atrodyti kaip „savotiškas išdi- 
dintas asmuo“?!, toks antropomorfizmas būdingas visoms kon- 
struktyvizmo koncepcijoms, kurioms utilitarizmas priklauso kaip 
viena iš jų atmainų. Pamatinę utilitarizmo klaidą tiksliausiai 
išreiškė Hastingsas Rashdallas teiginiu, jog „visi moraliniai ver- 
tinimai galiausiai yra tikslų vertinimai“*. Kaip tik šiuo požiū- 
riu jie yra visiškai priešingi — jeigu sutarimas dėl konkrečių 
tikslų būtų moralinių vertinimų pagrindas, visos mums Žino- 
mos moralinės taisyklės taptų nereikalingos“. 

Visų elgesio taisyklių esmė yra ta, kad jos veiksmų rūšis 
įvardija ne jų konkrečių padarinių, kurie dažniausiai nėra ži- 
nomi, aspektu, o jų tikėtinų, bet nebūtinai individų numato- 
mų padarinių aspektu. Tam tikros taisyklės pradėtos laikyti 
svarbiomis ne dėl mūsų veiksmų numatomų padarinių, bet 
dėl jų įtakos palaikant tvarią veiksmų tvarką. Kaip ir toji tvar- 
ka, kuriai taisyklės netiesiogiai tarnauja, jos, padėdamos iš- 
vengti konfliktų, tik netiesiogiai padeda tenkinti konkrečius 
poreikius, kurie, kaip rodo patirtis, paprastai atsiranda indi- 
vidams siekiant savo skirtingų tikslų. Jos negarantuoja jokio 
atskiro veiksmo sėkmės, o tik padeda suderinti daugybę skir- 
tingų veiksmo planų. Antropomorfinį utilitarinių teorijų po- 

būdį nulemia tokia elgesio taisyklių interpretacija, kai jos trak- 
tuojamos tarsi būtų „visuomenės“ veiksmų planas jai siekiant 
apibrėžtų tikslų. 

Norėdamas įgyvendinti savo programą utilitarizmas turėtų 
redukuoti visas taisykles į sąmoningo priemonių pasirinkimo 
žinomiems tikslams procedūras. Šiuo požiūriu sėkmės tikimy- 
bė būtų ne didesnė už sėkmės tikimybę kurios nors kalbos ypa- 
tybes aiškinant kaip sėkmingos komunikacijos aktų padarinius, 
mus pasiekusius per keletą tūkstančių mūsų pirmtakų kartų. 
Elgesio taisyklės, kaip ir kalbos taisyklės, nėra tiesioginio adap- 
tavimosi prie žinomų faktų rezultatas, bet kumuliatyvinio pro- 
ceso padarinys, kai kiekvienu momentu svarbiausias veiksnys 
yra faktinė tvarka, nulemta jau pripažintų taisyklių. Naujos tai- 
syklės atsiranda daugiau ar mažiau adekvačiai funkcionuojan- 
čios tvarkos sąlygomis; ir bet kuriame šios tvarkos raidos etape 
atskiros taisyklės naudingumas gali būti vertinamas tik kaip 
šios tvarkos dalis. Šia prasme taisyklės veikiančioje sistemoje 
turi ne savo tikslą, bet savo funkciją, kuri negali būti kildinama 
iš žinomų konkrečių padarinių konkretiems poreikiams, bet tik 
iš visos struktūros supratimo. Tiesą sakant, dar niekam nėra 
pavykę pasiekti tokio supratimo ar sukonstruoti visiškai naują 
moralinių ir teisinių taisyklių sistemą remiantis Žiniomis apie 
poreikius bei turimų priemonių padarinius. 

Panašiai kaip įrankiai, taisyklės nėra kokio nors veiksmų 
plano dalis; jos veikiau sudaro įrangą, skirtą naudotis nenuma- 
tomomis aplinkybėmis. Išties, beveik kiekvienoje savo veikloje 
paprastai remiamės ne žiniomis apie jos teikiamą naudą kon- 
kretiems tikslams, o noru sukaupti žinių bei įrankių atsargas, 
susikurti manevro laisvės galimybes, žodžiu, norime sukaupti 
„kapitalą“ plačiausia šio termino prasme, kuris, kaip tikimės, 
gali praversti mūsų gyvenamame pasaulyje. Ir atrodo, jog šio 
pobūdžio veikla įsivyrauja tuo labiau, kuo racionalesni mes tam- 
pame. Vis labiau ir labiau stengiamės prisitaikyti ne prie kon- 

krečių aplinkybių, o plečiame savo prisitaikymo galimybes prie 
įvairiausių galimų aplinkybių. Mūsų regėjimo lauke daugiausia 
priemonių, o ne konkrečių galutinių tikslų. 

Žinoma, galime siekti „didžiausios laimės didžiausiam žmo- 
nių skaičiui“, jeigu neapgaudinėjame savęs iliuzija, kad ko- 
kiais nors skaičiavimais galime nustatyti šios laimės sumą ar 
kad tas agregatinis dydis gali būti kuriuo nors metu žinomas. 
Daugiausia, ką gali duoti taisyklės bei toji tvarka, kuriai jos 
tarnauja, yra tai, kad jos didina nežinomų žmonių sėkmingos 
veiklos galimybes. Geriausiu atveju galime padidinti šias gali- 
mybes bet kuriam nežinomam, atsitiktinai pasirinktam indivi- 
dui; tai bus daugiausia, ko galime pasiekti, bet, Žinoma, ne 
todėl, kad turime kokį nors supratimą apie tokiu būdu pasiek- 
tą malonumų sumą. 


Visa teisėta elgesio taisyklių kritika bei tobulinimas 
turi vykti pagal esamą taisyklių sistemą 


Kadangi bet kuri įsitvirtinusi elgesio taisyklių sistema bus grin- 
džiama patirtimi, mums žinoma tik iš dalies ir kadangi ji tarnauja 
veiksmų tvarkai būdu, mums suprantamu tik iš dalies, negali- 
me tikėtis jos patobulinti visą rekonstruodami iš naujo. Tam, kad 
būtų visiškai išnaudojama visa ta patirtis, kuri mums perduota 
tik tradicinėmis taisyklėmis, visa atskirų taisyklių kritika bei jų 
tobulinimas turi vykti pagal esamų vertybių sistemą, kuri šiuo 
atveju turi būti pripažinta kaip nereikalaujanti pagrindimo. Šio 
pobūdžio kritiką vadinsime „imanentine“, nes ji juda esamoje tai- 
syklių sistemoje ir vertina atskiras taisykles pagal jų nuoseklu- 
mą arba suderinamumą su kitomis pripažintomis taisyklėmis, pa- 
laikydama tam tikros veiksmų tvarkos klostymąsi. Tai yra vienin- 
telis pagrindas kritinei moralinių ar teisinių taisyklių analizei, jei- 
gu kartą jau esame pripažinę, jog neįmanoma visos esamos taisyk- 
lių sistemos redukuoti į numatomus konkrečius jos padarinius. 

Sistemą sudarančių skirtingų taisyklių nuoseklumas arba su- 
derinamumas nėra pirmiausias loginio nuoseklumo dalykas. 
Nuoseklumas šiame kontekste reiškia, kad taisyklės tarnauja tai 
pačiai abstrakčiai veiksmų tvarkai ir padeda išvengti konfliktų 
tarp individų, kurie jomis vadovaujasi tokiomis aplinkybėmis, 
kurioms jos buvo pritaikytos. Ar taisyklės sudaro tarpusavyje 
nuoseklią visumą, iš dalies priklausys nuo faktinės aplinkos; 
vadinasi, tų pačių taisyklių gali pakakti konfliktams išvengti 
vienokioje, bet ne kitokioje aplinkoje. Kita vertus, taisyklės, ku- 
rios yra logiškai nenuoseklios ta prasme, kad bet kurioje situa- 
cijoje iš asmens gali pareikalauti tarpusavyje nesuderinamų veiks- 
mų, vis dėlto gali būti suderintos, jeigu bus subordinuotos viena 
kitos atžvilgiu taip, jog pati taisyklių sistema nustatys, kuri iš tų 
taisyklių yra viršesnė. 

Visas realias moralines problemas sukelia taisyklių konflik- 
tas ir dažniausiai — netikrumas dėl skirtingų taisyklių santyki- 
nės svarbos. Jokia taisyklių sistema nėra išsami ta prasme, kad 
teikia vienareikšmišką atsakymą į visus moralės klausimus; ir 
paprastai netikrumo priežastis yra ta, kad sistemai priklausan- 
čių skirtingų taisyklių svarba apibrėžiama tik labai apytikriai. 
Kaip tik dėl būtinybės nuolat dorotis su klausimais, į kuriuos 
veikianti taisyklių sistema neduoda apibrėžtų atsakymų, visa 
sistema evoliucionuoja — pamažu tampa labiau apibrėžta arba 
labiau pritaikyta prie visuomenės gyvenimo sąlygų. 

Kai sakome, jog taisyklių kritika turi būti imanentinė, turi- 
me omeny tai, kad testas, pagal kurį galime vertinti tam tikros 
taisyklės tinkamumą, visada bus tam tikra kita taisyklė, kurią 
tokiu atveju laikome neginčytina. Didžioji dauguma taisyklių, 
kurios šia prasme nebyliai priimamos, apibrėžia tikslą, kuriam 
taip pat turi tarnauti ginčijamosios taisyklės; o šis tikslas, kaip 
jau matėme, nėra koks nors konkretus rezultatas, bet palaiky- 
mas arba atstatymas veiksmų tvarkos, kurią tos taisyklės dau- 
giau ar mažiau sėkmingai formuoja. Tad galutinis testas yra ne 

taisyklių suderinamumas, bet įvairių individų skirtingų veiks- 
mų, kuriuos jos sankcionuoja, suderinamumas. 

Iš pirmo žvilgsnio gali pasirodyti keista, kad tradicijos pro- 
duktas vienu metu turi būti ir kritikos objektas, ir pagrindas. 
Tačiau mes neteigiame, kad bet kokia tradicija pati savaime 
yra šventas ir nekritikuotinas dalykas, mes tik teigiame, jog 
bet kurio tradicijos produkto kritika turi remtis kitais tos tra- 
dicijos produktais, kurių negalime arba nenorime kvestionuo- 
ti; kitaip sakant, atskiri kultūros aspektai gali būti kritiškai 
nagrinėjami tik tos kultūros kontekste. Niekada negalėsime tai- 
syklių sistemos ar vertybių visumos redukuoti į sąmoningą 
konstruktą, ir visada turėsime nutraukti savo kritiką sustoję 
ties dalykais, kurių egzistavimas grindžiamas tik tuo, kad jie 
sudaro pripažintą tam tikros tradicijos pagrindą. Tad visada 
visumos dalį galime nagrinėti tik visumos kontekste, kurio ne- 
galime visiškai rekonstruoti ir kurio didžiąją dalį turime pa- 
prasčiausiai pripažinti. Galima pasakyti ir taip: visada galime 
taisyti esamos visumos dalis, bet niekada negalime rekonstruo- 
ti jos kaip visumos?. 

Tai paaiškinama pirmiausia tuo, kad taisyklių sistema, į ku- 
rią turi įsikomponuoti atskiro individo veiksmų taisyklės, tu- 
ri apimti ne tik taisykles, valdančias visus jo veiksmus, bet ir 
taisykles, valdančias visų kitų visuomenės narių veiksmus. 
Toks įrodymas, kad kiekvienam vadovaujantis tam tikra siū- 
loma nauja taisykle bendras rezultatas būtų geresnis, neturi 
prasmės, jeigu nėra galimybių tokią padėtį sukurti. Tačiau ga- 
lima įvesti naują taisyklę, kuri esamos taisyklių sistemos ri- 
bose nuviltų mažiau lūkesčių negu veikiančios taisyklės ir pa- 
didintų tikimybę, kad kitų lūkesčiai nebus nuvilti. Šis, kaip at- 
rodo, paradoksalus rezultatas, kad vieno individo taisyklių pa- 
keitimas gali patenkinti daugiau kitų individų lūkesčių ir, va- 
dinasi, galiausiai gali įsivyrauti - glaudžiai siejasi su faktu, 
kad lūkesčiai, kuriais vadovaujamės, yra ne tiek numatomi ki- 

tų individų veiksmai, kiek tų veiksmų padariniai ir kad tai- 
syklės, kuriomis vadovaujamės, yra paprastai ne taisyklės, rei- 
kalaujančios konkrečių veiksmų, o taisyklės, ribojančios veiks- 
mus, t.y. ne pozityvios, o negatyvios. Pavyzdžiui, tam tikroje 
visuomenėje gali būti įprasta nepaisyti žalos, kurią vieno Že- 
mės savininko nutekamieji vandenys ar kitokie teršalai daro 
jo kaimynų žemei; toks aplaidumas gali būti toleruojamas, 
nors jis nuolat griauna kai kurių žmonių lūkesčius. Tad jeigu 
kas nors, paisydamas kaimyno interesų, ims vadovautis nau- 
ja taisykle ir nustos taip elgtis, dėl šio nestandartinio elgesio 
sumažės nuviltų kitų Žmonių lūkesčių; ir tokia nauja taisyklė, 
pradėta naudoti atskiro individo, gali paplisti visuotinai, nes 
ji geriau dera prie veikiančios taisyklių sistemos negu iki tol 
vyravusi praktika. 

Tad imanentinės kritikos būtinybę daugiausia lemia tai, kad 
bet kurio individo veiksmų rezultatai priklauso nuo įvairių tai- 
syklių, kuriomis vadovaujasi kiti jo visuomenės nariai. „Veiks- 
mo padariniai“ nėra vien fizinis faktas, nepriklausantis nuo tai- 
syklių, vyraujančių konkrečioje visuomenėje; jie daugiausiai pri- 
klauso nuo taisyklių, kuriomis vadovaujasi kiti visuomenės na- 
riai; ir net ten, kur individas gali atrasti naują taisyklę, kuri, 
visų priimta, duotų visiems naudos, taisyklės, kuriomis kiti fak- 
tiškai vadovaujasi, turi būti vienas iš informacijos šaltinių, ku- 
riais turi remtis jo tikėjimas gėrybiniais naujai siūlomos taisyk- 
lės padariniais. Tai gali reikšti, jog taisyklė, kuria privalu vado- 
vautis tam tikroje visuomenėje ir tam tikromis aplinkybėmis 
siekiant geriausio rezultato, gali būti ne pati geriausia taisyklė 
kitoje visuomenėje su kitokia vyraujančių taisyklių sistema. Ši 
aplinkybė smarkiai sumažina individo privataus moralinio ver- 
tinimo galią tobulinant esamą taisyklių sistemą; ji taip pat pa- 
aiškina faktą, kodėl pereinant nuo vienos visuomenės prie kitos 
kai kuriais atvejais tam pačiam individui gali būti privalomos 
skirtingos taisyklės. 

Dažnai svarstomas „moralinio reliatyvumo“ klausimas aki- 
vaizdžiai susijęs su faktu, jog visos moralinės (ir teisinės) tai- 
syklės aptarnauja egzistuojančią tvarką, kurios iš esmės pakeis- 
ti neįstengia joks individas; juk toks pakeitimas reikalautų pa- 
keisti taisykles, kuriomis vadovaujasi — iš dalies nesąmonin- 
gai arba grynai iš įpročio — visi kiti visuomenės nariai; tad sie- 
kiant sukurti gyvybingą kitokio tipo visuomenę, tektų jas keisti 
kitomis taisyklėmis, kurių niekas nepajėgtų padaryti veiksmin- 
gomis. Štai kodėl negali būti absoliučių moralės sistemų, ne- 
priklausomų nuo individo gyvenamos visuomeninės tvarkos; 
o mūsų pareiga laikytis tam tikrų taisyklių kildintina iš nau- 
dos, kurią gauname gyvendami tam tikros visuomeninės tvar- 
kos sąlygomis. 

Mano supratimu, būtų akivaizdus moralinis nusižengimas 
mėginti gaivinti sąmonės netekusį seną eskimą, kuris, pagal 
savo tautos papročius ir jam pačiam pritariant, žiemos migra- 
cijos pradžioje jo grupės buvo paliktas mirti“* — tokį elgesį lai- 
kyčiau deramu tik tuo atveju, jeigu jausčiau turįs teisę ir galią 
perkelti jį į visiškai kitokią visuomenę, kurioje aš pats galėčiau 
ir norėčiau pasirūpinti jo išlikimu. 

Kad mūsų moralinės pareigos kyla iš mūsų naudojimosi 
tvarka, priklausančia nuo tam tikrų taisyklių, yra paprasčiau- 
sia atvirkštinė fakto, jog būtent bendrų taisyklių laikymasis in- 
dividus integruoja į tvarką, vadinamą visuomene, ir kad vi- 
suomenė gali išlikti tik esant tam tikram spaudimui, verčian- 
čiam jos narius paklusti tokioms taisyklėms. Be abejo, yra tri- 
balistinių, arba uždarų, visuomenių, besiremiančių visiškai ki- 
tokia taisyklių sistema. Čia noriu pasakyti tik tai, kad mums 
yra Žinoma tik viena taisyklių sistema, vis dar labai netobula 
ir tobulintina, kurią taikant galima atvira, arba „humanistinė“, 
visuomenė. Joje kiekvienas individas laikomas individu, o ne 
vien grupės nariu, ir todėl gali egzistuoti universalios elgesio 
taisyklės, vienodai galiojančios visoms veiksnioms žmogiško- 

sioms būtybėms. Jeigu tokią universalią tvarką pripažįstame 
kaip savo tikslą, t.y. jeigu norime toliau žengti keliu, kuriuo 
nuo Antikos stoikų ir krikščionybės žengė Vakarų civilizacija, 
tik tuomet šios moralinės sistemos pranašumus galime apgin- 
ti prieš kitas sistemas ir kartu mėginti ją tobulinti nuolatine 
imanentine kritika. 


„Apibendrinimas“ ir universalizavimo kriterijus 


Vidinio neprieštaringumo testo, kaip elgesio taisyklių tobulini- 
mo priemonės, problematika glaudžiai siejasi su klausimais, ku- 
rie priklauso apibendrinamumo, arba universalizavimo, pro- 
blematikai. Faktiškai taisyklės apibendrinamumas, arba univer- 
salizavimas, kaip jos priimtinumo testas, atitinka jos suderina- 
mumo su pripažinta taisyklių arba vertybių sistema testą. Ta- 
čiau prieš mėginant tai įrodyti reikia išsiaiškinti, kuria prasme 
universalizavimo idėją dera naudoti šiame kontekste. Universa- 
lizavimo testas paprastai interpretuojamas“ kaip klausimas, ko- 
kie būtų tam tikro veiksmo padariniai, jeigu taip veiktų visi. 
Tačiau dauguma veiksmų, išskyrus pačius buitiškiausius, taptų 
šleikštūs, jeigu juos vykdytų visi. Būtinybė visuotinai drausti 
tam tikros rūšies veiksmus arba reikalauti tam tikros rūšies veiks- 
mų, kaip ir taisyklių apskritai būtinybė, kildintina iš mūsų ži- 
nių apie veiksmų padarinius ribotumo. Pasvarstykime papras- 
čiausią ir tipiškiausią atvejį: dažnai Žinome, jog tam tikros rū- 
šies veiksmas bus paprastai žalingas, tačiau nei mes (arba įsta- 
tymų leidėjas), nei veikiantis individas nežino, ar konkrečiu 
atveju jis bus išties žalingas. Tad mėgindami apibrėžti, kokio 
pobūdžio veiksmų norėtume išvengti, juos paprastai galime api- 
brėžti tik taip, kad mūsų apibrėžimas aprėptų ne tik tuos atve- 
jus, kai tų veiksmų padariniai žalingi, bet ir tuos, kai jie nėra 
žalingi. Tokiu atveju vienintelis būdas užkirsti kelią žalingiems 
padariniams — tai apskritai uždrausti tokios rūšies veiksmus 

nepaisant to, ar konkrečiu atveju jie išties turės žalingų padari- 
nių; o problema, tada iškylanti, yra ta, ar apskritai turime drausti 
tam tikros rūšies veiksmus, ar turime susitaikyti su žala, kurią 
jie atneša kai kuriais atvejais. 

Grįžkime prie įdomesnio klausimo: kas turima omeny, kai 
keliamas klausimas, ar taisyklę „galima“ apibendrinti ir ar tam 
tikras reikalavimas „gali“ būti padarytas bendra taisykle? Aki- 
vaizdu, kad „galimybė“, apie kurią čia kalbama, nėra fizinė 
galimybė ar negalimybė, ir ji taip pat nėra taisyklės praktinio 
teisėsauginio įtvirtinimo galimybės problema. Deramą jos in- 
terpretaciją sugestionuoja būdas, kuriuo ją kelią Immanuelis 
Kantas, klausdamas, ar galime „geisti“ arba „norėti“, kad to- 
kia taisyklė būtų taikoma visuotinai. Kliūtis, kuri šiuo atveju 
numatoma taisyklei apibendrinti, savo pobūdžiu yra akivaiz- 
džiai moralinė, o tai reiškia, kad ji konfliktuoja su kokia nors 
kita taisykle arba vertybe, kurių nenorime aukoti. Kitaip sa- 
kant, „universalizavimo“ testas, taikomas tam tikrai taisyklei, 
reiškia jos suderinamumo su visa taisyklių sistema testą, tokį, 
kuris, kaip matėme, gali duoti aiškius „taip“ ir „ne“ atsaky- 
mus arba gali parodyti, jog siekiant išsaugoti taisyklių siste- 
mos veiksmingumą, kai kurios taisyklės turi būti modifikuo- 
jamos arba surikiuojamos didesnės ir mažesnės svarbos (sub- 
ordinacijos) eile taip, kad konflikto atveju būtų žinoma, kuri 
iš jų turi viršenybę. 


Taisyklės, kad atliktų savo paskirtį, 
turi būti ilgalaikės 


Faktas, kad taisyklės yra priemonė dorotis su konkrečių veiks- 
mų padarinių nežinojimu, ir tai, kad svarba, joms teikiama, 
priklauso nuo galimos žalos, kuriai jos užkerta kelią, masto bei 
tikimybės, rodo, jog tokios taisyklės atlieka savo funkciją tik 
tada, kai jos yra ilgalaikės. Tai išplaukia iš to, kad elgesio tai- 

syklės padeda formuotis tam tikrai tvarkai tuo, kad individai jų 
laikosi ir jomis naudojasi siekdami tokių savo tikslų, kurie pa- 
prastai nėra Žinomi tiems, kurie tas taisykles nustatė arba kurie 
turi teisę jas keisti. Kur kai kurias iš šių taisyklių nustato val- 
džia (būtent teisės atveju), ten savo funkciją jos atlieka tik tada, 
kai tampa pačių individų planuojamos veiklos pagrindu. Tad 
spontaninės tvarkos palaikymas, įtvirtinant tam tikras elgesio 
taisykles, visada turi siekti ilgalaikių rezultatų - visai kitaip, nei 
laikantis organizacijos taisyklių, tarnaujančių žinomiems kon- 
kretiems tikslams ir paprastai siekia numatomų trumpalaikių 
rezultatų. Iš čia kildintinas ir tas ryškus administratoriaus, ku- 
riam rūpi konkretūs numatomi rezultatai, nuostatos skirtumas 
nuo teisėjo arba įstatymų leidėjo nuostatos, - šiems turi rūpėti 
palaikyti abstrakčią tvarką, nepaisant konkrečių numatomų re- 
zultatų. Dėmesio koncentravimas į apčiuopiamus trumpalaikius 
rezultatus pamažu veda prie dirigistinio visuomenės organiza- 
vimo. Išties, vienas dalykas — būtent mūsų laisvė - ilgainiui 
neišvengiamai bus sunaikintas, jeigu daugiausia dėmesio bus 
skiriama trumpalaikiams apčiuopiamiems rezultatams. Nomok- 
ratinėje visuomenėje prievarta turi vien palaikyti taisykles, tar- 
naujančias ilgalaikei tvarkai. 

Idėja, kad struktūra, kurios matomosios dalys nėra suvo- 
kiamos kaip prasmingos, kuriose neatsispindi lengvai atpažįs- 
tamas tikslas ir kuriai esant paprastai nežinome, kodėl vyksta 
konkretūs dalykai, yra efektyvesnis mūsų siekių sėkmės pa- 
grindas, negu tikslingai sukonstruota organizacija, ir kad 
mums net naudinga, jog vyksta pokyčiai, kurių priežasties nie- 
kas nežino (nes jie atspindi faktus, kurių visuma nėra kam 
nors žinoma), — ši idėja yra tiek priešinga konstruktyvistinio 
racionalizmo idėjoms, įsivyravusioms Europos mąstyme nuo 
XVII amžiaus, kad ji gali tapti visuotinai pripažinta tik papli- 
tus evoliuciniam arba kritiniam racionalizmui, pripažįstančiam 
ne tik proto galią, bet ir proto ribotumą ir suvokiančiam, jog 

pats protas yra socialinės evoliucijos produktas. Kita vertus, 
reikalavimas skaidrios tvarkos, tenkinančios konstruktyvistų 
standartus, juos pripažinus neišvengiamai sugriautų tą tvar- 
ką, kuri yra nepalyginamai platesnė už tą, kurią pajėgtume 5ą- 
moningai sukonstruoti. Laisvė reiškia tai, jog tam tikru mas- 
tu savo likimą patikime jėgoms, kurių patys nekontroliuoja- 
me; tai atrodo nepakenčiama tiems konstruktyvistams, kurie 
įsivaizduoja, jog Žmogus gali įvaldyti savo likimą — tarytum 
civilizacija ir pats protas būtų žmogaus kūrinys. 


2 Apie sąvokų „bendroji“ arba „visuomeninė nauda“ (arba „interesas“) pras- 
mę klasikinėje Antikoje, kai jų ekvivalentai buvo plačiai vartojami tiek graikų, 
tiek lotynų kalbose, žr. A. Steinwenter, „Utilitas publica - utilitas singulorum“, 
Festschrift Paul Koschaker (Weimar, 1939), vol. I, taip pat J. Gaudemet, „Utilitas 
publica“, Revue historigue de droit frangais et ėtranger, 4“ sėrie, 29, 1951. Viduram- 
žių vartoseną aptaria W. Merk, „Der Gedanke des gemeinen Besten in der 
deutschen Staats- und Rechtsentwicklung“, Festschrift fr A. Schultze (Weimar, 
1934). 

? Apie plačią, tačiau ne itin vaisingą diskusiją šia tema, daugiausia Jungti- 
nėse Valstijose, žr. Nomos V, The Public Interest, ed. C. J. Friedrich (New York, 
1962) bei ankstesnę tame darbe nurodytą literatūrą. 

3 J. Bentham, An Introduction to the Principles of Morals and Legislation, new 
ed. (London, 1823), vol. I, p. 4: „Tad kas yra visuomenės interesas? - atskirų ją 
sudarančių narių interesų suma.“ 

* James Harrington, The Prerogative of Popular Government (1658) leidinyje 
The Oceana and his Other Works, ed. J. Toland (London, 1771), p. 224: „visuome- 
ninis interesas (kuris yra ne kas kita, kaip bendroji teisė ir teisingumas) gali būti 
vadinamas įstatymų, o ne žmonių viešpatija.“ 

S Plg. Patarlių knygos 18: 18: „Burtas maldo prieštaravimus ir daro teismą 
taip pat galiūnams.“ 

* Šia prasme „subsidiarumo principas“ ypač pabrėžiamas Romos katalikų 
bažnyčios socialinėse doktrinose. 

“ Man turbūt derėjo paaiškinti anksčiau, kodėl teikiu pirmenybę frazei „in- 
dividams leidžiama savo pačių žinias naudoti savo pačių tikslams“ prieš lygia- 
vertį Adamo Smitho išsireiškimą, kad kiekvienas Žmogus turi būti laisvas „siek- 
ti savo naudos savo paties priemonėmis“ (Wealth of Nations, ed. E. Cannan, 
London, 1904 ir vėliau, vol. II, p. 43 ir kitur). Reikalas tas, kad šiuolaikinei ausiai 
Smitho išsireiškimas sugestionuoja tam tikrą savanaudiškumo aukštinimą, nors 
jis veikiausiai ne tai turėjo omeny, O ir jo argumentui tai išties nėra būtina. 


7. Bendra gerovė ir atskiri tikslai 51 


S Plg. mano esė „Rules, Perception, and Intelligibility“, Proceedings of the 
British Academy, XLVIII, 1962 (London, 1963), kuris perspausdintas kn. Studies in 
Philosophy, Politics, and Economics (London and Chicago, 1967), taip pat „The 
Primacy of the Abstract“, kn. A. Koestler and J. R. Smithies (eds.) Beyond Reduc- 
tionism (London, 1969). 

* Atrodo, kad „valios“ vietoje „nuomonės“ vartojimas pagiriamąja prasme 
atsirado tik su dekartiškąja tradicija ir tapo visuotinis tik J.-J. Rousseau dėka. 
Senovės graikus apsaugojo nuo paklydimo tas faktas, jog vienintelis žodis, ati- 
tinkantis „valią“ jų kalboje (boulomai), reiškia tik atskiro konkretaus objekto siekį 
(Plg. M. Pohlenz, Der Hellenische Mensch (Gėttingen, 1946), p. 210). Kai Aristo- 
telis Politikoje, 1287a) reikalauja, kad valdyti turi „protas“, o ne „valia“, tai aki- 
vaizdžiai reiškia, jog visiems prievartos aktams turi vadovauti abstrakčios tai- 
syklės, o ne konkretūs tikslai. Šią priešstatą taip pat surandame senovės Romo- 
je, kurią reiškė voluntas ir habitus animi (Aristotelio hėxis psychės vertinys) skir- 
tumas. (Plg. ypač įdomų kontrastą tarp Cicerono pateiktojo teisingumo apibrė- 
žimo: „iustitia est habitus animi, communi utilitate conservata, suam cuigue 
tribuens dignitatem“, De inventione, 2,53,161, ir Ulpiano geriau žinomos formu- 
lės: „iustitia est constans et perpetua voluntas ius suum cuigue tribuendi“, Dig. 
II.) Per visus viduramžius ir naujųjų laikų pradžioje nuolat pabrėžiamas kon- 
trastas tarp ratio ir voluntas, net savivalė apibūdinama glaustąja formule „stat 
pro ratione voluntas“. Be abejo, buvo teisus C. H. McIlwainas, kai kn. Constitu- 
tionalism and the Modern State (rev. ed., Ithaca, New York, 1947, p. 145) jis pabrė- 
žė, vartodamas senuosius terminus, jog „net liaudies (popular) valstybėje, tokio- 
je, kaip mūsų, teisės ir valios priešybės problema lieka svarbiausia iš visų poli- 
tinių problemų“. Turbūt įdomu ir tai, kad G. W. F. Hegelis (Grundlinien der 
Philosophie des Rechts, para. 258, Leipzig, 1911, p. 196) giria Rousseau už valios 
kaip valstybės principo įtvirtinimą. 

0 Plg. J. Bentham, Introduction to the Principles of Morals and Legislation (Lon- 
don, 1789), ch. XI, sect. I; p. 131 Oxfordo 1889 m. leidime: „nuostata (disposition) 
yra savotiška fikcija, kuria naudojamės kalbos patogumo dėlei, kai norime išreikš- 
ti mintį, jog atsiranda kažkas pastovu Žmogaus sąmonėje, jeigu tam tikromis ap- 
linkybėmis tam tikrais motyvais jis buvo skatinamas imtis tam tikrų veiksmų“. 
Aiškiai matyti, jog Benthamas tokią nuostatą suvokia tik kaip sąmoningų sąmo- 
nės procesų, kaip pasikartojančių sprendimų veikti tam tikru būdu, rezultatą. 

" Plg. M. Polanyi, The Logic of Liberty (London, 1951). 

12 D. Hume, A Treatise on Human Nature, Works, (London, 1890), vol. II, p. 269. 
Visą ilgą pastraipą, iš kurios paimti šie sakiniai, verta atidžiai perskaityti. 

5 Thomas Aguinas, Summa Theologiane, Ia Ilae, ą. 95, art. 3: „Finis autem 
humanae legis est utilitas hominum.“ 

Būtų netikslu laikyti utilitaristais visus tuos autorius, kurie tam tikrų insti- 
tucijų egzistavimą aiškina kaip jų naudingumo padarinį, nes, atrodo, tokie au- 

toriai, kaip Aristotelis ar Ciceronas, Thomas Aguinas ar Mandeville'is, Adamas 
Smithas ar Adamas Fergusonas, kalbėdami apie naudingumą turi omeny tam 
tikrą natūralią institucijų atranką, o ne tai, kad juo vadovaudamiesi žmonės 
sąmoningai jas pasirenka. Kai pastraipoje, cituotoje anksčiau 9 išnašoje, Cicero- 
nas teisingumą apibūdina kaip „habitus animi, communi utilitate conservata", 
jis, Žinoma, išreiškia ne konstruktyvistinio, bet evoliucinio utilitarizmo sampra- 
tą. Apie šių abiejų tradicijų šiuolaikiniame pasaulyje kilmę iš Bernardo Mande- 
ville'io žr. mano paskaitą „Dr Bernard Mandeville“, Proceedings of the British 
Academy, vol. 52, p. 134 ir toliau. 

4 Apie tai, kaip naudingumo sąvoką vartoja D. Hume“'as, žr. ypač nuosavy- 
bės stabilumo aptartį, Trentise, vol. II, p. 273 ir toliau, kur jis teigia, jog taisyklės 
„nėra kildintinos iš kokios nors naudos ar pranašumo, kuriuos atskiras asmuo 
arba visuomenė gali gauti iš jo naudojimosi konkrečiomis gėrybėmis. 

„Vadinasi, bendroji taisyklė, kad nuosavybė turi būti stabili, netaikoma kon- 
kretiems sprendimams, bet tik kitoms bendroms taisyklėms, kurios turi galioti 
visai visuomenei ir būti nepriklausomos nuo simpatijų ar antipatijų“. Nežinau, 
ar Benthamas kada nors eksplicitiškai teigė, kaip leidžia suprasti C. W. Everet- 
tas (The Education of Jeremy Bentham (London, 1931), p. 47), jog Hume'o naudin- 
gumo idėja „buvo miglota, nes jis ją naudojo vien tinkamumo tikslui prasme, 
nieko nekalbėdamas apie malonumą, sietiną su ta idėja“. Jeigu taip yra iš tikrų- 
jų, tai jis vartojo tą žodį jo tikrąja prasme. 

5 Pats Benthamas gerai suvokė savo intelektinius šaltinius bei savo kon- 
struktyvistinės pažiūros skirtumą nuo evoliucinės bendrosios teisės tradicijos; 
žr. jo laišką Voltaire'ui maždaug 1776 m., kurį cituoja C. W. Everettas, The 
Education of Jeremy Bentham (Columbia, 1931), p. 110 ir toliau, kur jis rašo: 
„Jumis rėmiausi daug dažniau negu savaisiais Lordu Coke'u, Hale'u ir Blacksto- 
ne'u. ... Rėmiausi vien naudingumo idėja, kaip ją dėsto Helvecijus. Beccaria 
man buvo lucerna pedibus arba, jeigu leisite, manibus meis“. Daug informacijos 
apie kontinentinių racionalistų, ypač Beccaria ir Maupertiuso, įtaką pateikia 
D. Baumgardt, Bentham and the Ethics of Today (Princeton, 1952), ypač p. 85, 
221-226; labiausiai iškalbinga - ištrauka iš Benthamo maždaug 1782 m. rank- 
raščio, cituojamo p. 557: „Idėją, kad laimę galima traktuoti kaip dalyką, išskai- 
domą į atskirus (individualius) malonumus, perėmiau iš Helvecijaus: iki jo 
tokia idėja vargiai ar turėjo prasmę. (Ji yra priešinga doktrinai, išdėstytai Cice- 
rono Tuskuliano disputacijoje: ši knyga, kaip ir dauguma kitų filosofinių to di- 
džiojo kalbos meistro rašinių, tėra nesąmonių kratinys.) Idėją pasverti kiekvieno 
pojūčio vertę išskaidant jį į šiuos keturis komponentus, perėmiau iš Beccaria.“ 

6 Kai kurie svarbiausi iš šių darbų (J. O. Urmsono, J. Harrisono, Johno 
Rawlso, J. J. C. Smarto, H. J. McCloskey, R. B. Brandto, A. Donagano, B. J. 
Diggso ir T. L. S. Sprigge“o rašiniai) patogiai surinkti M. D. Bayleso redaguo- 
tame rinkinyje Contemporary Utilitarianism (Garden City, New York, 1968). Prie 

jų reikėtų taip pat pridurti du J. D. Mabbotto straipsnius „Interpretations of 
Mil!'s “Utilitarianism““, Philosophical Ouarterly, vol. VI, 1956 ir „Moral Rules“, 
Proceedings of the British Academy, vol. XXXIX, 1953 ir knygas: R. M. Hare, Fre- 
edom and Reason (Oxford, 1963), J. Hospers, Human Conduct (New York, 1961), 
M. G. Singer, Generalisation in Ethics (London, 1963), S. E. Toulmin, An Exami- 
nation of the Place of Reason in Ethics (Cambridge, 1950). Pabaigai reikėtų pami- 
nėti dvi naujesnes svarbias knygas: David Lyons, Forms and Limits of Utilitaria- 
nisu (Oxford, 1965) ir D. H. Hodgson, Conseguences of Utilitarianism (Oxford, 
1967). Išsamesnę bibliografiją galima rasti kn. N. Rescher, Distributive Justice 
(New York, 1966). Po to, kai šis skyrius jau buvo baigtas, pasirodė pagrindinei 
problemai skirta kn. J. J. C. Smart and Bernard Williams, Utilitarianism: For and 
Against (Cambridge, 1973). Tai, kas tekste vadinama „partikuliaristiniu“ utilita- 
rizmu ir kas dažniausiai apibūdinama kaip „aktų utilitarizmas“, taip pat vadi- 
nama „primityviu“, „kraštutiniu“ ir „tiesioginiu“ utilitarizmu, tuo tarpu tai, ką 
mes vadiname „universalistiniu“ ir kas dažniau vadinama „taisyklių“ utilitariz- 
mu, taip pat apibūdinama kaip „modifikuotas“, „apribotas“ ir „netiesioginis“ 
utilitarizmas. 

V Henry Sidgwick, The Methods of Ethics (London, 1874), p. 425. 

B G. E. Moore, Ethics (London, 1912), p. 232, bet plg. jo Principia Ethica 
(Cambridge, 1903), p. 162. 

P W. Paley, The Principles of Moral and Political Philosophy (1785; London, 
1824 m. leidimas), p. 47, ir plg. John Austin, The Province of Jurisprudence (1832; 
ed. H. L. A. Hart, London, 1954), paskaita II, p. 38: „Tad žmogiškojo veiksmo 
tendencija, kaip ją čia suprantame, yra visuminė jo tendencija: suma jo tikėtinų 
padarinių tiek, kiek jie svarbūs ir apčiuopiami, t.y. visuma tolimų ir šalutinių, 
ne vien tiesioginių padarinių, jei tik kuris nors iš jų gali turėti įtakos bendrai 
laimei ... turime ... žvelgti į veiksmų klasę, kuriai jie priklauso. Tikėtini specifiniai 
tokio atskiro veiksmo padariniai nėra nagrinėjimo objektas.“ 

20 Iš visų man žinomų utilitarizmo studijų bene rimčiausiai į nežinojimo 
problemą pažvelgta J. J. C. Smarto straipsnyje „Utilitarianism“, Encyclopaedia of 
Philosophy, vol. VIII, p. 210. 

2 John W. Chapman, „Justice as Faimess“, Nomos VI, Justice (New York, 
1964), p. 153: „Teisingumas kaip savitarpiškumas turi prasmę tik tuomet, jeigu 
visuomenė traktuojama kaip individų įvairovė, o ne kaip savotiškas išdidintas 
atskiras individas, kaip tai daro utilitaristas.“ 

" Hastings Rashdall, The Theory of Good and Evil (London, 1907), vol. I, 
p. 184. 

o Plg. Gregory Vlastos, „Justice“, Revue Internationale de la Philosophie, XI, 
1957, p. 338: „Bentamizmo bruožas, prieš kurį visi jie sukiltų, yra tas, kad jo 
teorijoje beveik nėra vietos vadinamajam „vadovavimuisi principais“; jis postu- 


41 41 


luoja, kad kiekvienam savo veiksmui individas taiko „laimės apskaitą“. Tame 

pačiame straipsnyje (p. 333) Vlastosas cituoja įdomią ištrauką iš kn. Bishop 
Butler, Dissertation Upon the Nature of Virtue (Priedas prie The Analogy of Religion, 
1736; perspausdintas kaip priedas kn. Five Sermons by Butler, ed. S. M. Brown, 
New York, 1950), kurioje Butleris pasisako prieš autorius, įsivaizduojančius, kad 
„Visa dorybė tėra siekis prisidėti, pagal savo išmanymą ir pagal esamas sąlygas, 
prie Žmonijos laimės“. 

23 Theodor Geiger, Vorstudien zu ciner Soziologie des Rechts (Copenhagen, 
1947, 2-asis leid., Darmstadt, 1964), p. 111: „Es ist nun in der Tat so, dass die 
Ursachen fūr die So-Gestaltung eines gegebenen habituellen Ordnungsgefūges 
unbekannt sind - und es forlaufig wohl auch bleiben.“ 

5 Būtent tai, man atrodo, turi omeny Karlas Popperis (The Open Society and 
its Enemies, Princeton, 1963) kalbėdamas apie „lokalinę inžineriją“, nors man 
nesinori šios frazės vartoti, nes žodis „inžinerija“ per daug siejasi su technolo- 
gine rekonstravimo išsamių fizikinių duomenų pagrindų problema, o mūsų 
atveju tai susiję su eksperimentiniu mėginimu pagerinti tam tikros dalies funk- 
cionavimą neturint išsamaus visumos struktūros supratimo. 

26 Plg. E. Westermarck, The Origin and Development of Moral Ideas, vol. I 
(London, 1906), p. 386 ir toliau; taip pat jo Ethical Relativity (London, 1932), 
p. 184 ir toliau. 

2 Plg. M. G. Singer, Generalization in Ethics (New York, 1961). 


8 
TEISINGUMO SIEKIS 


Kiekviena atskira teisės taisyklė yra tarsi užkarda arba 
ežia, visuomenės sukurta tam, kad jos nariai veikdami 
netrukdytų vieni kitiems. 


P. Vinogradoff“ 


Teisingumas kaip žmogiškojo elgesio atributas 


Terminą „teisingo elgesio taisyklės“ pasirinkome apibūdinti toms 
nuo tikslų nepriklausomoms taisyklėms, kurios leidžia klostytis 
spontaninei tvarkai ir kurios iš esmės skiriasi nuo tikslinių OI- 
ganizacijos taisyklių. Pirmosios sudaro nomos, kuris yra „priva- 
tinės teisės visuomenės“! pagrindas ir kuris daro galimą Atvi- 
rąją visuomenę; pastarosios priklauso viešajai teisei, apibrėžian- 
čiai valdymo organizaciją. Tačiau neteigėme, kad visos teisingo 
elgesio taisyklės, kurių faktiškai laikomasi, turi priklausyti tei- 
sės sričiai ar kad bet kuri taisyklė, priklausanti teisingo elgesio 
taisyklių sistemai, pati savaime apibrėžia teisingą elgesį. Mums 
dar teks aiškintis painius teisingumo ir teisės santykius. Painia- 


* Paul Vinogradoff, Common-Sense in Law (London and New York, 1914), 
p. 70. Plg. taip pat ibid. p. 46 ir toliau: 


Mūsų problema - kokiu būdu leisti reikštis kiekvieno asmens valiai, kad ji 
būtų suderinama su kitų valia. ... [Teisė] apriboja asmens veiksmų laisvę, 
kad būtų išvengta jo konflikto su kitais. ... Visuomeniniame gyvenime žmo- 
nės, žinoma, siekia ne tik išvengti konfliktų, bet ir sukurti įvairių bendra- 
vimo formų, o vienintelis bendras visų šių formų bruožas yra individų 
valios apribojimas siekiant šio bendro tikslo. 


Taip pat p. 61 ir toliau: „Kažin ar asmens teisę galime apibrėžti geriau nei 
sakydami, kad tai yra atskirai valiai skirtas veiksmų diapazonas įstatymo apibrėžtoje 
socialinėje tvarkoje.“ Trečiajame H. G. Hambury redaguotame leidime (London, 
1959) šios ištraukos pasirodo p. 51, 34 ir toliau, 45. 

vą šiuo klausimu kelia ne tik įsitikinimas, jog visa, kas gali būti 
sprendžiama įstatymų leidėjo, priklauso teisingumo sričiai, bet 
ir įsitikinimas, jog būtent įstatymų leidėjo valia nustato, kas yra 
teisinga. Pirmiausia panagrinėsime kai kurias termino „teisin- 
gumas“ vartojimo ribas, kurių dažnai nepaisoma. 

Griežtai kalbant, tik Žmogiškasis elgesys gali būti vadina- 
mas teisingu arba neteisingu. Jeigu šiuos terminus vartojame 
kokiai nors padėčiai arba situacijai nusakyti, jie turi prasmę tik 
tada, jeigu manome, kad kažkas atsako už tai, jog toji padėtis 
buvo sukurta arba jai buvo leista susikurti. Grynas faktas, arba 
padėtis, kurios niekas negali pakeisti, gali būti gera arba bloga, 
tačiau ji negali būti teisinga arba neteisinga'. Taikyti terminą 
„teisingas“ kitokiems dalykams negu Žmonių veiksmai arba tai- 
syklėms, kuriomis vadovaujamasi veikiant, yra kategorijų pai- 
niojimo klaida. Tik norėdami apkaltinti Kūrėją, galėtume pra- 
smingai laikyti neteisingu faktą, jog kažkas gimė su fiziniu de- 
fektu, kažką užklupo liga arba kažkas neteko savo mylimosios. 
Gamta negali būti nei teisinga, nei neteisinga. Nors įsisenėjęs 
mūsų įprotis interpretuoti fizinį pasaulį animistiškai arba ant- 
ropomorfiškai dažnai skatina tokį piktnaudžiavimą žodžiais ir 
mus akina ieškoti agento, atsakančio už visa, kas mums rūpi, 
beprasmiška faktinę situaciją laikyti teisinga arba neteisinga, 
jeigu nemanome, kad kažkas galėtų arba privalėtų sutvarkyti 
pasaulį kitaip. 

Jeigu niekas, nepriklausantis nuo žmogaus kontrolės, negali 
būti vertinama kaip teisinga (ar moralu), vien noras ką nors 
padaryti tokio vertinimo objektu nėra pakankamas pagrindas 
tą objektą pavesti žmogaus kontrolei; pats toks mėginimas būtų 
neteisingas arba amoralus, bent jau tais atvejais, kai jis liečia 
kito Žmogaus veiksmus. 

Tam tikromis aplinkybėmis galime jausti teisinę arba mora- 
linę pareigą kurti tam tikrą padėtį, kuri galėtų būti apibūdina- 
ma kaip teisinga. Kad tokiais atvejais terminas „teisingas“ iš 

tikrųjų apibūdina veiksmus, o ne rezultatus, tampa aišku tada, 
kai suvokiame, jog juo gali būti apibūdinami tik tokie asmens 
veiksmų rezultatai, kuriuos jis pajėgia determinuoti. Tokiu at- 
veju postuluojama ne tik tai, kad tie, kurie tą padėtį privalėjo 
sukurti, iš tiesų buvo pajėgūs tai padaryti, bet ir tai, kad jų 
naudojamos priemonės buvo teisingos arba moralios. 

Taisyklės, pagal kurias žmonės mėgina apibrėžti veiksmų tei- 
singumą, gali būti pagrįstos arba nepagrįstos; neteisinga įprasta 
vadinti tokią taisyklę, kuri neteisingą veiksmą apibrėžia kaip tei- 
singą. Ir nors tokia vartosena yra tokia įprasta, jog tenka ją lai- 
kyti teisėta, ji turi savų pavojų. Kai sakome, jog, pavyzdžiui, tai- 
syklė, kurią laikėme teisinga, konkrečiu atveju pasirodo tokia ne- 
santi, turime omeny tai, kad ji neadekvačiai atspindi mūsų tei- 
singumo supratimą arba kad žodinė jos formuluotė neadekva- 
čiai išreiškia tą taisyklę, kuria vadovaujamės savo vertinimuose. 

Žinoma, ne tik individų, bet ir jungtiniai daugelio individų 
arba organizacijų veiksmai gali būti teisingi arba neteisingi. To- 
kia organizacija yra valdžia, bet ne visuomenė. Ir nors visuo- 
meninei tvarkai daro poveikį valdžios veiksmai, tačiau kol ji 
išlieka spontaninė, konkretūs visuomeninio proceso rezultatai 
negali būti vertinami kaip teisingi arba neteisingi. Vadinasi, 
valdžios reikalavimų individo atžvilgiu teisingumo klausimas 
turi būti sprendžiamas pagal teisingo elgesio taisykles, o ne 
pagal konkrečius padarinius, kuriuos atskiru atveju sukelia jų 
vykdymas. Valdžia, žinoma, visoje savo veikloje privalo vado- 
vautis teisingumu; viešosios nuomonės spaudimas bet kokius 
savo veiklos principus ją paprastai verčia taikyti iki pat jų ga- 
limybių ribos — nesvarbu, nori ji to ar nenori. Tačiau kaip toli 
siekia jos pareigos teisingumo požiūriu, priklausys nuo jos ga- 
lios veikti pagal bendras taisykles ir daryti poveikį atskirų in- 
dividų padėčiai. 

Taigi teisingumo problemų gali kelti tik tie veiksmų tvarkos 
aspektai, kuriuos gali determinuoti teisingo elgesio taisyklės. 

Teisingumo problema iškyla tik tada, kai tam tikras asmuo ar 
asmenys privalėjo atlikti tam tikrą veiksmą arba susilaikyti nuo 
tam tikro veiksmo; ir šis „privalėjimas“ savo ruožtu reiškia, jog 
pripažįstamos taisyklės, apibrėžiančios aplinkybes, kurioms 
esant tam tikros rūšies elgesys yra draudžiamas arba reikalau- 
jamas. Jau žinome, kad šiame kontekste taisyklės „egzistavi- 
mas“ nebūtinai reiškia, kad ji yra išreikšta žodžiais. Jos egzis- 
tavimas reiškia, kad gali būti surasta taisyklė, skirianti įvairius 
elgesio būdus pagal tai, ką faktiškai žmonės laiko teisingu ar 
neteisingu elgesiu. 

Teisingo elgesio taisyklės yra tiems individų veiksmams, ku- 
rie daro poveikį kitiems individams. Spontaninės tvarkos sąly- 
gomis kiekvieno individo padėtis yra daugelio kitų individų 
veiksmų atstojamoji, ir niekas neprivalo ir negali garantuoti, 
kad šie daugelio žmonių veiksmai tam tikram individui sukurs 
apibrėžtą rezultatą. Nors jo padėčiai gali turėti įtakos kurio nors 
kito individo ar jungtiniai daugelio individų veiksmai, ji retai 
priklausys tik nuo jų. Tad spontaninės tvarkos sąlygomis negali 
būti taisyklių, apibrėžiančių deramą kiekvieno padėtį. Kaip jau 
matėme, individualaus elgesio taisyklės determinuoja tik tam 
tikrus abstrakčius susiklostančios tvarkos bruožus, o ne kon- 
kretų jos turinį. 

Žinoma, „teisinga“ knieti vadinti tokią padėtį, kuri susiklos- 
to tada, kai visi proceso dalyviai elgiasi teisingai (arba nesielgia 
neteisingai); tačiau būtų klaida pasiduoti šiam įspūdžiui, nes 
spontaninės tvarkos sąlygomis susiklostanti padėtis nėra nu- 
matomas individualių veiksmų tikslas. Kadangi situacijos, su- 
kuriamos žmogiškosios valios, gali būti apibūdinamos kaip tei- 
singos arba neteisingos, konkretūs spontaninės tvarkos rezulta- 
tai negali būti vertinami kaip teisingi ar neteisingi: jeigu faktas, 
kad A turi daug, o B turi mažai, nėra kieno nors sąmoningų 
veiksmų siektas ir numatytas rezultatas, pats toks faktas negali 
būti vadinamas teisingu arba neteisingu. Dar matysime, jog tai, 

kas vadinama „socialiniu“ arba „distributyviniu“ teisingumu, 
neturi prasmės spontaninės tvarkos sąlygomis, 0 turi prasmę 
tik organizacijoje. 


Teisingumas ir teise 


Neteigiame, kad visos teisingo elgesio taisyklės, kurių faktiš- 
kai laikomasi tam tikroje visuomenėje, priklauso teisei, ar kad 
visa, kas sudaro įprastąją teisę, yra teisingo elgesio taisyklės. 
Veikiau teigiame, kad teisė, kurią sudaro teisingo elgesio tai- 
syklės, turi ypatingą statusą, kuris ne tik pateisina atskirą jos 
pavadinimą (tokį kaip nomos), bet ir primygtinai reikalauja, 
kad ji būtų griežtai atskiriama nuo visų kitų įsakų, taip pat 
vadinamų teise tam, kad plėtojant šios rūšies teisę būtų aiškūs 
jos skiriamieji bruožai. Norint išsaugoti laisvą visuomenę pri- 
vačiam piliečiui privaloma ir prievartine jėga sankcionuojama 
gali būti tik toji teisės dalis, kurią sudaro teisingo elgesio tai- 
syklės (iš esmės tik privatinė ir baudžiamoji teisė), visai nepri- 
klausomai nuo to, kokias kitas prievoles teisė numato valdžios 
organizacijos nariams. Matysime, jog tikėjimo, kad teisė tar- 
nauja teisingumui, o ne atskiriems interesams (arba konkre- 
tiems valdžios tikslams), praradimas daugiausia lėmė laipsniš- 
ką individo laisvės praradimą. 

Čia mums nebūtina gilintis į plačiai diskutuojamą klau- 
simą, kokius reikalavimus turi tenkinti pripažinta teisingo 
elgesio taisyklė, kad įgytų teisės taisyklės statusą. Daugu- 
ma žmonių kažin ar teiktų šį statusą teisingo elgesio tai- 
Syklei, nesankcionuojamai prievartos, net jeigu paprastai jos 
ir paisoma, sunku nepripažinti tokio statuso taisyklėms, 
sankcionuojamoms veiksmingo, nors ir neorganizuoto visuo- 
meninio spaudimo arba taisyklės pažeidėjo šalinimo iš gru- 
pės*. Tad akivaizdu, jog egzistuoja laipsniškas perėjimas nuo 
tokios padėties prie to, ką laikome brandžia teisės sistema, 

kurioje tikslingai sukurtoms organizacijoms pavedama palai- 
kyti bei tobulinti šią pirminę teisę. Taisyklės, kuriomis va- 
dovaujasi šios organizacijos, žinoma, priklauso viešosios tei- 
sės sričiai, ir jos, kaip ir pati valdžios organizacija, sudaro 
savotišką pirminių taisyklių antstatą, skirtą jų efektyvumui 
didinti. 

Nors privatinė ir baudžiamoji teisė, kitaip nei viešoji, sie- 
kia nustatyti ir prievarta sankcionuoti teisingo elgesio tai- 
sykles, tačiau tai nereiškia, kad visos jai priklausančios tai- 
syklės bus teisingo elgesio —- tai veikiau reiškia, kad siste- 
ma kaip visuma“ leidžia apibrėžti tokias taisykles. Visos tei- 
singo elgesio taisyklės galioja tam tikromis sąlygomis; ir daž- 
nai patogiau šias sąlygas apibrėžti atskiromis taisyklėmis, ne- 
gu kartoti jų apibrėžimus kiekvienoje taisyklėje, jas numa- 
tančioje. Individo valdų, kurias gina teisingo elgesio taisyk- 
lės, apibrėžimas bei būdas, kaip tokios valdos įgyjamos, per- 
leidžiamos kitiems, prarandamos arba ribojamos, gali būti 
išdėstytas kartą ir visam laikui taisyklėse, kurios tarnaus tik 
kaip atskaitos taškas teisingo elgesio taisyklėms. Visos tai- 
syklės, formuluojančios nuosavybės įsigijimo ir perleidimo 
faktą, apibrėžia galiojančių kontraktų arba testamentų suda- 
rymo sąlygas bei kitokias įgyjamas ar prarandamas „teises“ 
bei „galias“, tarnauja tik tam, kad būtų apibrėžtos sąlygos, 
kurioms esant teisė garantuoja teisingo elgesio taisyklių ap- 
saugą. Jų tikslas — palengvinti atitinkamų sąlygų atpažinimą 
taip, kad prisiimdamos įsipareigojimus pusės teisingai supras- 
tų viena kitą. Jeigu nesilaikoma teise nustatytos transakcijų 
formos, tai dar nereiškia, jog pažeidžiama teisingo elgesio 
taisyklė; tai tik reiškia, jog nebūs tam tikros elgesio taisyk- 
lių apsaugos, kuri būtų, jeigu būtų laikomasi nustatytos for- 
mos. Toks statusas, kaip „nuosavybė“, visą savo prasmę įgyja 
dėka elgesio taisyklių, kurios su juo siejamos; atėmus tas tai- 
sykles, iš jo nieko nelieka. 

Teisingo elgesio taisykles 
paprastai draudžia neteisingą elgesį 


Jau matėme anksčiau (5 skyriuje), kaip teisingo elgesio tai- 
syklėms pamažu plintant tarp individų, nesivadovaujančių jo- 
kiais konkrečiais bendrais tikslais, atsiranda taisyklių tipas, pa- 
prastai charakterizuojamas kaip „abstraktus“. Tačiau šio termi- 
no čia nedera vartoti ta griežtąja prasme, kuria jis vartojamas 
logikoje. Taisyklė, taikoma tik asmenims, kurių pirštų atspau- 
dai pasižymi tam tikru piešiniu, apibrėžiamu algebrine formu- 
le, būtų, Žinoma, abstrakti ta prasme, kuria šis terminas varto- 
jamas logikoje. Kadangi patirtis rodo, jog kiekvieną individą 
unikaliai identifikuoja jo pirštų atspaudai, faktiškai tokia tai- 
syklė būtų pritaikoma tik vienam apibrėžtam individui. Termi- 
no „abstraktus“ prasmę mūsų kontekste išreiškia klasikinė ju- 
ridinė formulė, teigianti, jog taisyklė turi būti taikoma nežino- 
mam būsimųjų atvejų skaičiui?. Šiuo požiūriu teisės teorija eks- 
plicitiškai pripažįsta neišvengiamą mūsų nežinojimą, kokiomis 
konkrečiomis aplinkybėmis taisyklė bus taikoma. 

Anksčiau jau minėjome, jog tokia nuoroda į nežinomą būsi- 
mųjų atvejų skaičių glaudžiai siejasi su tam tikromis savybėmis 
tų taisyklių, kurios įveikė universalizavimo procesą, o būtent — 
beveik visos jos yra negatyvios ta prasme, kad draudžia tam 
tikrus veiksmus, bet nereikalauja konkrečių veiksmų“, kad taip 
ginamos kiekvieno individo valdos, kuriose jis yra laisvas veik- 
ti kaip nori', ir kad klausimas, ar tam tikra taisyklė pasižymi 
šiomis savybėmis, gali būti išspręstas naudojant apibendrinimo, 
arba universalizavimo, testą. Mėginsime parodyti, jog visos šios 
savybės yra būtinos teisingo elgesio taisyklėms, kuriomis re- 
miasi spontaninė tvarka, bet ne organizacinėms taisyklėms, su- 
darančioms viešąją teisę. 

Kad praktiškai visos teisingo elgesio taisyklės yra negatyvios 
ta prasme, jog paprastai niekam neužkrauna pozityvių pareigų, 
nebent individas pats prisiima tokias pareigas, yra tas jų bruo- 

žas, kuris nuolat naujai keliamas tarsi būtų naujas atradimas, 
nors sistemiškai jis beveik nenagrinėjamas?. Šia savybe pasižy- 
mi dauguma elgesio taisyklių, nors, tiesa, yra ir išimčių. Kai ku- 
rie šeimos teisės elementai uždeda pareigas, kurios nėra tikslin- 
go veiksmo rezultatas, bet kyla iš individo situacijos, kurią le- 
mia nuo jo nepriklausomos aplinkybės (pavyzdžiui, vaikų pa- 
reigos tėvams). Yra dar keletas išskirtinių atvejų, kai teisingo el- 
gesio taisyklės traktuoja asmenį kaip ypač glaudžiai susijusį su 
tam tikrais kitais asmenimis ir todėl šių atžvilgiu jam uždeda 
specifinę pareigą. Pabrėžtina, jog anglų Bendrojoje teisėje Žino- 
mas tik vienas toks atvejis - pareiga teikti pagalbą ištiktiems ne- 
laimės jūroje!". Šiuolaikinė įstatymų leidyba paprastai žengia to- 
liau, ir kai kuriose šalyse, pavyzdžiui, numato pozityvią parei- 
gą gelbėti svetimą gyvybę visais tai atvejais, kai tam tikras as- 
muo gali tai padaryti!'. Galbūt ateityje bus žengiama šia kryp- 
timi, tačiau kažin ar bus pažengta labai toli, nes sunku nustatyti 
kokią nors bendrą taisyklę, kuria remtųsi tokio pobūdžio parei- 
gos. Bent jau dabar teisingo elgesio taisyklės, reikalaujančios po- 
zityvių veiksmų, lieka retomis išimtimis ir apsiriboja tuo, kad kai 
kuriais atvejais koks nors nelaimingas atsitikimas laikinai sujun- 
gia atskirus individus. Tad nelabai suklysime mūsų kontekste 
visas teisingo elgesio taisykles laikydami negatyviomis. 

Jų negatyvus pobūdis — būtinas padarinys proceso, kuriam 
vykstant jos plito už nedidelės bendruomenės, kurioje įmano- 
ma vadovautis bendrais tikslais ar juos žinoti, ribų!*. Taisyklės, 
nesaistomos tikslų ta prasme, kad neapsiriboja atvejais, kai sie- 
kiama konkrečių numatomų dalykų, būtent dėl to niekada ne- 
gali visiškai determinuoti konkretaus veiksmo, o turi palikti 
pasirinkimo laisvę individui, siekiančiam savo tikslų. Kaip jau 
matėme anksčiau, tokios taisyklės turi apsiriboti veiksmų, ga- 
linčių padaryti žalos kitiems, draudimu, o tai pasiekiama tik 
taikant taisykles, apibrėžiančias individų (arba organizuotų gru- 
pių) valdas, kurių kitiems peržengti neleistina. 

Taip pat matėme, jog elgesio taisyklės negali paprasčiau- 
siai uždrausti visų individo veiksmų, darančių žalos kitiems. 
Pirkti ar nepirkti iš konkretaus asmens, jį aptarnauti ar ne- 
aptarnauti — toks pasirinkimas yra esminė mūsų laisvės da- 
lis; tačiau nusprendę nepirkti iš vieno ar neaptarnauti kito, 
galime atnešti didelių nuostolių tiems, kurie kliovėsi mūsų 
sandorių tąsa, o naudodami savo nuožiūra tai, kas mums pri- 
klauso — medžiai mūsų sode ar mūsų namo fasadas - gali- 
me atimti iš kaimyno tai, kas jam turi didelės sentimentalios 
vertės. Teisingo elgesio taisyklės negali apginti visų interesų 
ar net visų tų interesų, kurie kam nors turi didžiausios svar- 
bos; jos tegali apginti vadinamuosius „teisėtus“ lūkesčius, ku- 
riuos šios taisyklės apibrėžia ir kuriuos teisės taisyklės nere- 
tai pačios sukuria“. 

Tad pagrindinė teisingo elgesio taisyklių funkcija — pasakyti 
kiekvienam, kuo jis gali kliautis, kuriais materialiais objektais 
ar paslaugomis jis gali naudotis savo nuožiūra bei kokia veiks- 
mo laisve jis disponuoja. Garantuodamos visiems tą pačią spren- 
dimo laisvę, jos negali nustatyti, kokius sprendimus turi daryti 
kiti, nebent jie savo noru ir savo tikslų vedami sutinka veikti 
tam tikru būdu. 

Teisingo elgesio taisyklės delimituoja ginamas valdas: ne tie- 
siogiai paskiria konkrečius daiktus konkretiems asmenims, bet 
leidžia remiantis patikrinamais faktais nustatyti, kam priklauso 
konkretūs daiktai. Nors šį dalyką visiems laikams jau turėjo 
išaiškinti Davidas Hume'as ir Immanuelis Kantas“, prirašyta 
daugybė knygų vadovaujantis klaidinga prielaida, jog „mate- 
rialių gėrybių naudojimo atžvilgiu teisė kiekvienam asmeniui 
suteikia unikalų laisvių rinkinį ir kartu kiekvienam uždeda uni- 
kalų apribojimų rinkinį. ... Atžvilgiu veiksmų, kuriuos atlieku 
naudodamas man priklausančius daiktus, teisė man suteikia 
palankumą prieš visus kitus““. Tokia interpretacija visiškai ne- 
pagauna abstrakčių elgesio taisyklių prasmės. 

Teisingo elgesio taisyklės iš tikrųjų tik pasako, kokiomis są- 
lygomis vienoks ar kitoks veiksmas priklauso leistiniems veiks- 
mams; patiems individams, besivadovaujantiems šiomis taisyk- 
lėmis, jos palieka laisvę kurti savo valdas. Kalbant teisiniais 
terminais, taisyklės nesuteikia kokių nors teisių konkretiems 
asmenims, 0 tik nustato sąlygas, kurių reikia tokioms teisėms 
įsigyti. Kokios bus kiekvieno individo valdos, iš dalies priklau- 
sys nuo jo paties veiksmų, bet iš dalies ir nuo faktų, kurių jis 
nelemia. Taisyklės tik leidžia remiantis patikrinamais faktais 
kiekvienam nustatyti ginamas ribas valdų, kurias jam ir kitiems 
pavyko susikurti““. 

Teisingo elgesio taisyklių taikymo padariniai visada priklauso 
nuo faktinių aplinkybių, kurių nelemia pačios taisyklės, todėl 
apie tai, ar taisyklė taikyta teisingai, negalime spręsti iš rezul- 
tato, gauto konkrečiai ją taikant. Šiuo požiūriu tai, kas buvo 
pasakyta apie Johno Locke'o požiūrį į konkurencijos teisingu- 
mą, kad „svarbu tik konkurencijos pobūdis, o ne jos baigtis“"', 
pasakytina apie liberaliąją teisingumo sampratą ir apie tai, ką 
teisingumas gali pasiekti spontaninės tvarkos sąlygomis. Fak- 
tas, jog vienu, teisingumo požiūriu nepriekaištingu, sandoriu 
galima įsigyti daug, o kitu, lygiai tokiu pat nepriekaištingu, 
viską prarasti'“, visai neneigia tokių sandorių teisingumo. Tei- 
singumui nerūpi tie nenumatyti spontaninės tvarkos padari- 
niai, kurių nelėmė kieno nors sąmoningas sprendimas“. 

Šalindamos kai kuriuos netikrumo šaltinius, teisingo elgesio 
taisyklės tik padeda išvengti konfliktų ir palengvina individų 
bendradarbiavimą. Tačiau jos kiekvienam individui leidžia veikti 
pagal jo paties planą ir sprendimą, todėl negali to netikrumo 
visiškai pašalinti. Jos gali garantuoti tikrumą tik ta prasme, kad, 
gindamos individo turimas priemones nuo kitų kišimosi, tas 
priemones jam leidžia traktuoti kaip savo valdą. Tačiau jos ne- 
garantuoja jam sėkmės disponuojant tomis priemonėmis, nes 
sėkmė priklauso ne tik nuo materialių veiksnių, bet ir nuo kitų 

individų, kuriais jis kliaunasi, veiksmų. Jos, pavyzdžiui, nega- 
rantuoja, jog savo prekę jis galės parduoti už numatytą kainą ar 
kad galės nusipirkti ką nori. 


Ne tik elgesio taisyklės, 
bet ir jų teisingumo testas yra negatyvus 


Judant nuo bendrų tikslų vienijamos gentinės visuomenės (ar- 
ba teleokratijos) prie taisyklių vienijamos atviros visuomenės 
(arba nomokratijos) tos taisyklės pamažu nustoja priklausyti 
nuo konkrečių tikslų ir įveikdamos šį testą jos pamažu tam- 
pa abstrakčios ir negatyvios; todėl įstatymų leidėjas, mėginan- 
tis kurti taisykles Didžiajai visuomenei, universalizavimo tes- 
tui privalo pateikti visa, ką jis nori pritaikyti tokiai visuome- 
nei. Teisingumo idėja, kaip ją dabar suprantame, t.y. kaip vie- 
nodų taisyklių taikymo visiems principą, laipsniškai iškilo šio 
proceso eigoje; po to ji tapo gaire judant prie Atvirosios visuo- 
menės, individams suteikiančios laisvę ir lygybę prieš įstaty- 
mą. Veiksmų vertinimas pagal taisykles, o ne pagal konkrečius 
rezultatus, buvo tas Žingsnis, padaręs galima Atvirąją visuo- 
menę. Tai buvo sprendimas, kurį Žmogus atsitiktinai atrado 
mėgindamas dorotis su atskiro individo neišmanymu apie dau- 
gumą tų faktų, nulemiančių konkrečią Didžiosios visuomenės 
tvarką. 

Tad teisingumas (ir tai reikia pabrėžti) nesiekia nei indivi- 
dualių, nei grupinių interesų subalansavimo konkrečiu atveju; 
jis nesiekia sukurti ir konkrečios padėties, kuri laikoma teisin- 
ga. Jam nerūpi ir padariniai, sukeliami konkrečių veiksmų. Tei- 
singo elgesio taisyklių paisymas dažnai sukelia nenumatytų pa- 
darinių, kurie, jeigu jų būtų sąmoningai siekta, būtų laikomi 
nesuderinamais su teisingumu. Spontaninei tvarkai išlikti rei- 
kia tokių pokyčių, kurie, jeigu juos lemtų Žmogaus valia, būtų 
nesuderinami su teisingumu. 


5. 942 

Turbūt verta pabrėžti, jog visažinių visuomenėje nebūtų vie- 
tos teisingumo idėjai: kiekvienas veiksmas turėtų būti vertina- 
mas kaip priemonė tam tikriems žinomiems rezultatams pa- 
siekti, o visažinystė taip pat reikštų santykinės skirtingų rezul- 
tatų svarbos žinojimą. Kaip ir visos kitos abstrakcijos, teisingu- 
mo idėja yra mūsų priemonė dorotis su savo neišmanymu - su 
neišvengiamu konkrečių faktinių žinių stygiumi, kurio visiškai 
negali pašalinti jokia mokslo pažanga. Kadangi ne tik nežino- 
me bendros hierarchijos, pagal kurią galėtų būti nustatyta san- 
tykinė skirtingų individų tikslų svarba, bet ir nežinome visų 
konkrečių faktų, Didžiosios visuomenės tvarka turi klostytis in- 
dividams vadovaujantis abstrakčiomis ir nuo tikslų nepriklau- 
somomis taisyklėmis. 

Testas, teisingo elgesio taisyklių įveiktas evoliucijos procese, 
kai jos savo pobūdžiu tapo bendromis (ir paprastai negatyvio- 
mis), pats yra negatyvus. Jis reikalauja, kad taisyklės laipsniš- 
kai būtų performuojamos taip, jog nebebūtų jokių nuorodų į 
konkrečius faktus ar padarinius, kurie negalėtų būti žinomi jo- 
mis besivadovaujantiems. Šį testą gali įveikti tik tokios taisyk- 
lės, kurios nepriklauso nuo tikslų ir apeliuoja tik į tuos faktus, 
kurie gali būti žinomi arba nesunkiai nustatomi suinteresuotų 
individų. 

Tad teisingo elgesio taisyklių raidą lemia ne „valia“, „inte- 
resas“ ar panašus konkrečių rezultatų siekis, o jos klostosi at- 
kakliai siekiant (Ulpiano „constans et perpetua voluntas“)** kiek- 
vienos kartos paveldimą taisyklių sistemą padaryti nuosekles- 
nę. Įstatymų leidėjas, į esamą sistemą tikslingai mėginantis įkom- 
ponuoti naujas tos pačios rūšies taisykles, padariusias galimą 
Atvirąją visuomenę, privalo jas pateikti šiam negatyviam testui 
išbandyti. Tokią sistemą tobulindamas jos pačios priemonėmis 
ir siekdamas pagerinti esamos veiksmų tvarkos funkcionavimą, 
teikdamas naująją taisyklę jis paprastai turės nedidelę pasirinki- 
mo laisvę. 

Nuoseklus negatyvaus universalizavimo testo naudojimas, ar- 
ba būtinybė visuotinai taikyti nustatomas taisykles, taip pat pa- 
stangos esamas taisykles keisti ar papildyti, kad neliktų visų jų 
tarpusavio konfliktų (arba jų konfliktų su dar neartikuliuotais, 
bet visuotinai pripažįstamais teisingumo principais), ilgainiui ga- 
li nulemti visos sistemos transformaciją. Nors negatyvus testas 
padeda atsirinkti arba modifikuoti taisykles, jis niekada neteikia 
pozityvaus visos sistemos pagrindimo. Visai nesvarbu (ir papras- 
tai tai nėra Žinoma), nuo kokios pradinės taisyklių sistemos ši 
evoliucija prasideda; net gali būti, kad tam tikra tokių taisyklių 
sistema bus tiek efektyvesnė už kitas palaikant bendrąją Didžio- 
sios visuomenės tvarką, jog dėl naudos, kurią teikia pokyčiai jos 
link, sistemose, kur buvo pradėta nuo kito išeities taško, prasi- 
dės procesas, panašus į tą, kurį biologai vadina „konvergentine 
evoliucija“. „Žmogiškosios visuomenės reikmės“?! daugelyje 
skirtingų epochų ir vietų gali paskatinti tos pačios sistemos, pa- 
vyzdžiui, grindžiamos privačia nuosavybe ir kontraktu, nepri- 
klausomą atsiradimą. Tiesą sakant, atrodo, jog visur, kur susi- 
klosto Didžioji visuomenė, jos atsiradimą padaro galimą ta tei- 
singo elgesio taisyklių sistema, kuriai priklauso, anot Davido Hu- 
me'o, „trys esminiai prigimties dėsniai — nuosavybės pastovumo, 
jos perdavimo savanoriškumo ir pažadų tesėjimo“?, arba, kaip rašo 
šiuolaikinis autorius apibendrindamas esminį visų dabartinių pri- 
vatinės teisės atmainų turinį, „kontrakto laisvė, nuosavybės nelie- 
čiamumas ir kaltininko pareiga atlyginti kitam padarytą žalą““. 

Tad tie, kuriems patikimi esamos teisingo elgesio taisyklių 
sistemos artikuliavimo, interpretavimo bei tobulinimo uždavi- 
niai, visada turi ieškoti konkrečių problemų sprendimų, o ne 
primetinėti sistemai savo nevaržomą valią. Galbūt iš pradžių 
tie uždaviniai buvo patikimi tiems, kurie taisykles, kad jos ten- 
kintų bendrąjį teisingumo jausmą ir atitiktų esamą taisyklių sis- 
temą, mokėjo formuluoti geriausiai. Naivi konstruktyvistinė vi- 
suomeninių institucijų pradžios interpretacija paprastai postu- 

luoja, jog teisės taisyklės turėjo būti sukurtos kieno nors valios 
pastangomis, tačiau tokia interpretacija prieštarauja faktinei tei- 
sės raidai ir yra toks pat mitas, kaip visuomenės kildinimas iš 
visuomeninės sutarties. Tiems, kuriems būdavo patikimas tai- 
syklių formulavimo uždavinys, nebuvo suteikiama beribė galia 
išradinėti savavališkų taisyklių. Jie būdavo pasirenkami, kadangi 
jau būdavo parodę sugebėjimą rasti formuluotes, kurios tenkin- 
tų visus ir būtų efektyvios. Tiesa, sėkmės atveju jie dažnai įgy- 
davo autoritetą ir jį galėdavo išlaikyti toliau net nieko nebenu- 
veikdami arba net neturėdami pasitikėjimo. Tačiau tai nekeičia 
fakto, jog savo autoritetą jie įgydavo dėl pripažįstamo gebėjimo 
efektyviai palaikyti egzistuojančią tvarką ir atrasti tai, kas lai- 
koma teisingumu. Žodžiu, jų autoritetą lemdavo jų tikrasis ar 
tariamas gebėjimas atrasti teisingumą, 0 ne jį sukurti. 

Teisinės sistemos tobulinimas - tai sudėtinga intelektinio 
pobūdžio užduotis, kurią galima atlikti tik remiantis tam tik- 
romis taisyklėmis ir judant jų apibrėžtoje sistemoje. Tai užduo- 
tis, kuri gali būti atliekama daugiau arba mažiau sėkmingai, 
tačiau tiems, kuriems ji patikima, ji paprastai nepalieka lais- 
vės vadovautis vien savo valia. Ji veikiau primena tiesos ieš- 
kojimus, o ne naujo statinio statybą. Mėginant išnarplioti ir su- 
derinti neartikuliuotų taisyklių įvairovę bei ją transformuoti į 
eksplicitinių taisyklių sistemą, dažnai kils pripažintų vertybių 
konfliktų. Kartais dėl bendresnių principų teks atmesti kai ku- 
rias pripažintas taisykles. Vadovaujantis principas visada bus 
teisingumas, t.y. visuotinai taikoma taisyklė, viršesnė už kon- 
krečius norus (net visuotinius). 

Nors teisingumo jausmas mums paprastai parodo išeities 
poziciją, ne visa tai, ką jis padiktuoja konkrečiu atveju, yra ne- 
klaidus ir galutinis kriterijus. Tas jausmas gali klysti ir dažnai 
klysta. Subjektyvaus įsitikinimo, kad tam tikra taisyklė teisinga, 
pagrindu turi būti pasiryžimas ją taikyti visuotinai, tačiau tai 
dar nereiškia, jog vėliau nepasitaikys atvejų, kai nenorėsime jos 

taikyti — paaiškės, jog anksčiau teisingu laikomas dalykas iš tik- 
rųjų toks nėra; tokiais atvejais gali tekti taisyklę keisti. Dėl tokių 
intuityvaus teisingumo jausmo ir taisyklių, kurias norime išlai- 
kyti, kontliktų gali reikėti peržiūrėti savo nuomones bei įsitiki- 
nimus. 

Vėliau dar teks nagrinėti kai kuriuos kitus pripažintų tai- 
syklių pakeitimus, būtinus bendrai tvarkai išsaugoti, jeigu no- 
rime, kad teisingo elgesio taisyklės visiems būtų vienodos. Ta- 
da pamatysime, jog dažnai padariniai, mums atrodę neteisingi, 
vis dėlto yra teisingi ta prasme, kad jie yra būtini teisingų veiks- 
mų padariniai. Abstrakčioje tvarkoje, kurios sąlygomis gyvena- 
me ir kuriai turime būti dėkingi beveik už visus mūsų civiliza- 
cijos laimėjimus, galiausiai turime vadovautis intelektu, o ne 
vien intuityvia gėrio nuovoka. Mūsų dabartiniai moraliniai įsi- 
tikinimai neabejotinai vis dar slepia savyje ištisus klodus arba 
sluoksnius įsitikinimų, būdingų ankstesnėms Žmonių visuome- 
nės evoliucijos stadijoms — iš pradžių nedidelė orda, toliau or- 
ganizuota gentis, vėliau didesnės klanų grupės ir galiausiai — 
Didžioji visuomenė. Nors kai kurios taisyklės ar nuomonės, pa- 
sireiškiančios vėlesnėse stadijose, vis dar turi remtis ankstesnė- 
mis, kai kurie kiti naujesni elementai jau gali konfliktuoti su 
išliekančiais senaisiais. 


Negatyvus neteisingumo testo pobūdis ir jo reikšmė 


Net neturėdami pozityvaus teisingumo kriterijaus, turime ne- 
gatyvųjį, rodantį, kas yra neteisinga. Šis faktas labai svarbus 
keliais požiūriais. Visų pirma tai, jog siekis šalinti neteisingumą 
nėra pakankamas pagrindas visiškai naujai teisės sistemai kur- 
ti, tačiau darant ją teisingesnę jis gali būti orientyru esamai 
teisės sistemai tobulinti. Tad šiame daugiau ar mažiau pripažįs- 
tamų taisyklių sistemos tobulinimo procese egzistuos ir „objek- 
tyvus“ (tarp asmenų galiojantis, nors ir ne universalus, nes ga- 

lios tik tiems visuomenės nariams, kurie pripažįsta daugumą 
kitų jos taisyklių) neteisingumo kriterijus. Tokio neteisingumo 
kriterijaus gali pakakti krypčiai, kuria turėtų būti plėtojama vei- 
kianti teisės sistema, nurodyti, nors jo nepakaktų, jeigu mėgin- 
tume konstruoti visiškai naują teisės sistemą. 

Čia reikia pabrėžti, jog tik šia negatyvaus kriterijaus prasme 
savo teisės filosofijoje Immanuelis Kantas kategorinio impera- 
tyvo principą naudojo veikiančios teisės sistemos keitimams ver- 
tinti. Į šią aplinkybę dažnai neatsižvelgiama, nes savo moralės 
teorijoje tą principą jis naudojo taip, tarsi jis būtų pakankamas 
visai moralinių taisyklių sistemai dedukuoti. Tačiau savo teisės 
filosofijoje Kantas aiškiai suvokė, jog kategorinis imperatyvas 
teikia tik būtinąją, bet ne pakankamą teisingumo sąlygą, arba, 
kalbant mūsų terminais, universalizavimo testas, kuris mums 
laipsniškai leidžia šalinti neteisingumą, yra negatyvus. Be to, 
Kantas aiškiau nei daugelis vėlesnių teisės filosofų matė, jog 
tenkinant šį kriterijų „juridiniai įstatymai [turi] visiškai abstra- 
huotis nuo mūsų tikslų, ir iš esmės jie tėra negatyvūs ir riboja- 
mieji principai, tik varžantys mūsų naudojimąsi laisve“. 

Svarbu tai, kad yra akivaizdi paralelė tarp šios teisingumo 
taisyklių, kaip draudimų, interpretacijos ir šiuolaikinės mokslo 
filosofijos raidos, ypač Karlo Popperio darbuose“, kur fizikiniai 
dėsniai traktuojami kaip draudimai ir tikrinami mėginant juos 
falsifikuoti, o pats šis testas galiausiai prilygsta visos sistemos 
vidinio nuoseklumo tikrinimui. Šios dviejų sričių pozicijos pa- 
našios dar ir savo nuostata, jog tiesos arba teisingumo visada 
galime siekti tik nuosekliai šalindami klaidas arba neteisingu- 
mą, bet niekada negalime būti tikri, kad pasiekėme galutinę 
tiesą ar teisingumą. 

Lygiai taip pat, kaip negalime būti kuo nors įsitikinę ar ką 
nors laikyti tiesa vien panorėję, taip ir apie teisingumą negali- 
me spręsti remdamiesi vien savo norais. Nors noras tam tikrą 
dalyką laikyti teisingu ilgam gali nustumti į šalį protą, yra mąs- 

tymo būtinybių, prieš kurias toks noras bus bejėgis. Net jeigu 
klaidingais argumentais galiu save įtikinti, jog tai, ką norėčiau 
laikyti teisingumu, ir yra teisingumas, atsakymas į klausimą, ar 
taip yra iš tikrųjų, bus akivaizdžiai ne noro, bet proto dalykas. 
Mane saisto ne vien priešinga kitų Žmonių nuomonė, ne vien 
stiprus jausmas, manyje kylantis dėl kokio nors dalyko, bet dau- 
giau būtinybė nuoseklumo, be kurio mąstymas darosi neįma- 
nomas. Ta būtinybė mane verčia tikrinti savo įsitikinimą dėl 
tam tikro akto teisingumo ir mėginanti išsiaiškinti, ar taisyklė, 
pagal kurią jį vertinu, suderinama su visomis kitomis taisyklė- 
mis, kurias taip pat pripažįstu. 

Priešingas įsitikinimas — kad objektyvūs teisingumo kriteri- 
jai turi būti pozityvūs - istoriškai turėjo didelės įtakos. Klasiki- 
nis liberalizmas rėmėsi objektyvaus teisingumo idėja. Tačiau 
teisiniam pozityvizmui pavyko įrodyti, jog jokių pozityvių tei- 
singumo kriterijų nėra, ir iš to jis padarė klaidingą išvadą, kad 
apskritai negali būti objektyvių teisingumo kriterijų. Tiesą sa- 
kant, teisinis pozityvizmas pirmiausia ir buvo nesėkmingų pa- 
stangų rasti objektyvų teisingumo kriterijų padarinys“. Iš taria- 
mos tokio kriterijaus negalimybės buvo padaryta išvada, jog 
visos teisingumo problemos tėra valios, norų ir interesų arba 
emocijų dalykas. Jeigu taip būtų iš tikrųjų, sugriūtų visas kla- 
sikinio liberalizmo pamatas*'. 

Tačiau prie pozityvizmo išvados galima prieiti tik implici- 
tiškai remiantis klaidinga prielaida, jog objektyvūs teisingumo 
kriterijai turi būti pozityvūs, t.y. tam tikros prielaidos, iš kurių 
gali būti logiškai dedukuota visa teisingo elgesio taisyklių sis- 
tema. Bet jeigu nereikalaujame, kad teisingumo kriterijus mums 
teiktų galimybę sukurti visą naujų teisingo elgesio taisyklių sis- 
temą, o apsiribojame negatyviojo neteisingumo kriterijaus nuo- 
sekliu taikymu atskiroms paveldėtosios sistemos, kurios daugu- 
ma taisyklių yra visuotinai pripažįstamos, dalims, tai galime 
sutikti su pozityvizmo teze dėl pozityvaus teisingumo kriteri- 

jaus negalimumo, ir kartu vis dėlto teigti, kad tolesnis teisingo 
elgesio taisyklių plėtojimas yra ne savivalės, o vidinės būtiny- 
bės dalykas, ir kad iškylančių teisingumo problemų sprendi- 
mas yra atradimo, o ne savavališkai skelbiamo dekreto dalykas. 
Kad nėra pozityvių teisingumo kriterijų, tai dar nereiškia, jog 
lieka tik niekuo nesaistomos valios alternatyva. Teisingumas 
vis dėlto gali reikalauti, kad esama sistema būtų plėtojama tik 
tam tikru būdu, ir gali būti įrodoma, jog siekiant išvengti netei- 
singumo tam tikras taisykles turime keisti apibrėžtu būdu. 

Teisinis pozityvizmas buvo viena svarbiausių jėgų, sugrio- 
vusių klasikinį liberalizmą, nes pastarasis remiasi teisingumo 
samprata, kur nesivadovaujama pragmatiniais konkrečių rezul- 
tatų siekiais. Tad teisinis pozityvizmas, taip pat Williamo Jame- 
so*, Johno Dewey'o* ar Vilfredo Pareto“ konstruktyvistinio 
pragmatizmo atmainos - tai iš esmės antiliberalios doktrinos 
pirmučiausia šio žodžio prasme, nors jų pažiūros suteikė pa- 
grindo tam pseudoliberalizmui, kuris mūsų kartos gyvenamuo- 
ju laiku pasisavino liberalizmo vardą. 


Teisinio pozityvizmo ideologija 


Kadangi nėra visiškai aišku, ką tiksliai reiškia terminas „teisinis 
pozityvizmas“ ir kadangi dabar jis vartojamas keliomis skirtin- 
gomis prasmėmis*!, šios doktrinos analizę reikėtų pradėti nuo 
pirminės termino „pozityvioji teisė“ reikšmės analizės. Matysi- 
me, jog šio termino įtaigojama mintis, esą tikroji teisė — tai tiks- 
lingai sukurtoji teisė, vis dar sudaro pozityvistinės doktrinos 
branduolį ir ja remiasi visos kitos jo doktrinos. 

Kaip jau matėme anksčiau“', termino „pozityvus“ vartojimas 
teisės atžvilgiu kildinamas iš lotynų positus („nustatytas“) arba 
positivus, kuriais buvo verčiamas graikų Hhesei, apibūdinantis 
žmogaus tikslingos valios kūrinius kaip kontrastą tam, kas nėra 
taip sukurta, 0 yra atsiradę physei, gamtiniu būdu. Pastangos visą 

teisę kildinti iš tikslingo sumanymo aiškiai matomos nuo pat 
šiuolaikinio teisinio pozityvizmo pradžios - nuo Thomaso Hob- 
bes'o „non veritas sed auctoritas facit legem'“ ir nuo to, kad įsta- 
tymą jis apibrėžia kaip „įsaką to, kuris turi įstatymų leidimo ga- 
lią“?*. Turbūt atviriausiai šią idėją išreiškė Jeremy Benthamas sa- 
vo teze, jog „visą teisės sistemą sudaro ... dvi šakos - viena ver- 
tus, yra steiginiai, kurie buvo sukurti deramai įgalintų ir kom- 
petentingų rankų. ... Šią teisės šaką galima išskirti ... įvardijant 
ją kaip realią teisę, kaip realiai egzistuojančią, įstatymų leidėjo 
sukurtą teisę; Anglijos teisės sistemoje ji jau išskiriama statuti- 
nės teisės pavadinimu. ... Kita vertus, kitai šakai priklausantys 
steiginiai ... gali pavadinti nerealia, realiai neegzistuojančia, įsi- 
vaizduojama, išsigalvota, tariama, teisėjų kuriama teise. Angli- 
jos teisės sistemoje šią šaką apibūdina neišraiškūs, netikslūs ir 
netinkami bendrosios ir nerašytosios teisės pavadinimai“. Būtent 
iš Benthamo Johnas Austinas perėmė idėją, kad „visą teisę nu- 
stato sąmoninga būtybė“ ir kad „negali būti teisės be įstatymda- 
vio akto“*. Šia pamatine pozityvizmo idėja iš esmės remiasi ir la- 
biausiai išplėtota šiuolaikinė jo atmaina - Hanso Kelseno teisinis 
pozityvizmas, kur postuluojama, jog „normos, reguliuojančios 
žmogaus elgesį, gali kilti tik iš žmogaus valios, o ne iš jo proto““". 

Jeigu tuo siekiama pasakyti, jog visų teisės taisyklių turinys 
yra tikslingo valios akto rezultatas, tai susiduriame su naivaus, 
empiriškai klaidingo konkstruktyvizmo apraiška. Tačiau teigi- 
nyje, kad įstatymų leidėjas „nustato“ teisę, slypi esminė dvipras- 
mybė, pozityvistams leidžianti išvengti tam tikrų išvadų, kurios 
akivaizdžiai atskleistų fiktyvų jų pamatinių prielaidų pobūdį*. 
Teiginys, kad įstatymų leidėjas nustato teisę, gali reikšti tik tai, 
kad jis instruktuoja teisėsaugos agentūrą apie procedūrą, kurios 
jai privalu laikytis sprendžiant teisės dalykus. Brandžioje teisi- 
nėje sistemoje, kur egzistuoja atskira organizacija, turinti teisė- 
saugos monopolį, šios organizacijos vadovas (o šiais laikais — 
įstatymų leidėjas) tokias instrukcijas privalo suteikti savo įsteig- 

tos organizacijos agentūroms. Tačiau tai nebūtinai reiškia, kad 
įstatymų leidėjas nustato teisės turinį, ar net kad jis Žino tą tu- 
rinį. Įstatymų leidėjas gali instruktuoti teismus laikytis bendro- 
sios teisės reikalavimų pats menkai išmanydamas tos teisės tu- 
rinį. Jis gali juos instruktuoti, kad savo sankcionuota jėga jie pa- 
laikytų paprotinę, vietos, sąžiningumo (g00d faith) ar teisingumo 
(eguity) teisę - visais šiais atvejais taip palaikomos teisės turinys 
akivaizdžiai nėra sukurtas įstatymų leidėjo. Teigti, kad tokiais 
atvejais teisė išreiškia įstatymdavio valią, reiškia piktnaudžiauti 
žodžiais. Jeigu įstatymų leidėjas tik nurodo teismams, kokia tei- 
se jie turėtų vadovautis, toks nurodymas pats savaime nieko ne- 
pasako apie tai, kaip nustatomas šios teisės turinys. Tačiau, kaip 
atrodo, pozityvistai įsivaizduoja, jog nustatydami pirmąjį faktą 
visų brandžių teisinių sistemų atveju jie kartu įrodo, jog įstatym- 
davio valia nulemia teisės turinį. Iš šios jų išvados išplaukia be- 
veik visos tipinės teisinio pozityvizmo doktrinos. 

Akivaizdu, kad jeigu kalbame apie teisines elgesio taisykles 
ir ypač apie privatinę teisę, tai teisinio pozityvizmo tezė, esą jų 
turinys visada išreiškia įstatymdavio valią, yra paprasčiausiai 
klaidinga. Ir, žinoma, privatinės ir ypač bendrosios teisės isto- 
rikai tai įrodė ne vieną kartą. Toji tezė tikrai teisinga tik orga- 
nizacinėms taisyklėms, sudarančioms viešąją teisę; ir gana svar- 
bu tai, kad beveik visi Žymiausi šiuolaikiniai teisinio pozityviz- 
mo atstovai buvo viešosios teisės specialistai, be to, dažniausiai 
socialistai, t.y. žmonės, visą tvarką įsivaizduojantys tik kaip or- 
ganizaciją ir kurių, kaip atrodo, visiškai nepalietė XVII amžiaus 
mąstytojų argumentai apie teisingo elgesio taisyklėmis grindžia- 
mos spontaninės tvarkos galimybę. 

Štai kodėl pozityvizmas mėgino ištrinti skirtumą tarp teisin- 
go elgesio taisyklių ir organizacinių taisyklių primygtinai teig- 
damas, kad visa, kas dabar vadinama teise, yra tos pačios rū- 
šies dalykas ir, svarbiausia, kad teisingumo samprata neturi 
nieko bendra su teise. Iš įžvalgos, kad nėra pozityvių teisingu- 

mo kriterijų, pozityvistai daro klaidingą išvadą, kad negali būti 
objektyvių teisingumo kriterijų (be to, teisingumą jie traktuoja 
ne kaip teisingo elgesio atributą, o kaip paskirstomojo teisingu- 
mo problemą)); jie taip pat daro išvadą, iškalbingai suformuluo- 
tą Gustavo Radbrucho, kad „jeigu niekas negali išsiaiškinti, kas 
yra teisinga, kažkas turi nustatyti, kas bus teisėta“*. 

Nesunkiai įrodydami, jog teisės dalis, labiausiai juos domi- 
nanti, būtent valdymo organizavimo, arba viešoji, teisė, neturi 
nieko bendra su teisingumu, jie žengia toliau ir teigia, kad tas 
pat pasakytina apie visą teisę ir apie teisę, aptarnaujančią spon- 
taninę tvarką. Jie visiškai nepaiso fakto, jog taisyklės, kurios 
reikalingos spontaninės tvarkos funkcionavimui palaikyti ir tai- 
syklės, kuriomis vadovaujamasi organizacijoje, yra visiškai skir- 
tingos paskirties. Privatinės teisės egzistavimas jiems atrodo tarsi 
anomalija, kuriai lemta išnykti. Radbruchas tiesiai sako, jog ji 
tėra „laikinai išliekanti, bet nuolat siaurėjanti laisvosios inicia- 
tyvos sritis visa apimančios viešosios teisės valdose“*!; o Hanso 
Kelseno įsitikinimu, „visi tikrieji įstatymai“ tėra įsakai pareigū- 
nams taikyti sankcijas tam tikromis sąlygomis**. Pozityvistų pa- 
stangų dėka mes faktiškai artėjame prie šios padėties: tad jų 
pranašavimai savotiškai patys save patvirtina. 

Pozityvizmo tezė, kad visi tie konkrečios istorinės raidos 
rezultatai, šiandien vadinami „teise“, savo pobūdžiu yra viena- 
rūšiai, verčia teoretiką šiam žodžiui teikti vienintelę reikšmę, 
apimančią visus žodžio „teisė“ vartojimo atvejus, ir visa, kas 
tenkina šį apibrėžimą, be išlygų laikyti teise. Ir vis dėlto po to, 
kai žmonės ilgus šimtmečius kovojo dėl „teisinės tvarkos“, siek- 
dami ne valdžios diktuojamos tvarkos, bet tvarkos, atsirandan- 
čios individams vadovaujantis bendromis teisingo elgesio tai- 
syklėmis ir po to, kai terminas „teisė“ beveik taip pat ilgai tar- 
navo tokiems politiniams idealams kaip „teisės viršenybė“, tei- 
sinė valstybė, Rechtstant, „valdžių atskyrimas“, jau nekalbant 
apie senesnę teisės kaip individo laisvės saugos garantą ir buvo 

naudotas konstituciniuose dokumentuose ginant pamatines tei- 
ses - po to mes jau negalime, jeigu vienos iš Vakarų civilizacijos 
determinančių nenorime paversti nesąmone, negalime teigti, kaip 
tai daro Kliunkis Pliumpis arba profesorius Glanville Wil- 
liams'as*?, kad „bet koks mano vartojamas žodis reiškia būtent 
tai, ką aš noriu - nei daugiau, nei mažiau!““ Turime pripažinti, 
kad bent jau tam tikruose kontekstuose, tarp jų ir juridiniuose, 
žodis „teisė“ turi labai specifinę reikšmę, skirtingą nuo tos jo 
reikšmės, kuria jis vartojamas kituose kontekstuose, ir kad tai, 
kas vadinama teise šia specifine prasme, gali skirtis savo išta- 
komis, pobūdžiu, funkcijomis bei turiniu nuo kitų dalykų, taip 
pat vadinamų „teise“. 

Teisę apibrėžus kaip įstatymdavio valios išraišką, ne tik ga- 
lima laikyti „teise“ bet kurią tos valios išraišką nepaisant jos tu- 
rinio („Teisė gali turėti bet kokį turinį'**), bet ir padaryti išva- 
dą, kad turinys nelemia esminio skirtumo tarp įvairių teise va- 
dinamų reikalavimų ir, konkrečiai, kad teisingumas jokia pras- 
me negali determinuoti faktinės teisės, o veikiau teisė determi- 
nuoja teisingumą. Priešingai senesnei tradicijai, kuri teisę kildi- 
no iš teisingumo“, ir bent jau kai kurias jos dalis siejo su teisingu- 
mo samprata, tezė, kad įstatymų leidėjas yra teisingumo kūrėjas, 
tapo būdingiausia teisinio pozityvizmo doktrina. Nuo Thomaso 
Hobbeso „joks įstatymas negali būti neteisingas““*" iki Hanso Kel- 
seno „teisingumas tėra teisėtumo arba legalumo sinonimas“* po- 
zityvistų pastangos visada buvo nukreiptos diskredituoti idėjai, 
kad teisingumo samprata teikia gaires teisėtumo paieškoms. 


„Grynoji teisės teorija“ 


Ši ašinė teisinio pozityvizmo tezė aiškiai implikuoja, kad steig- 
damas teismus įstatymų leidėjas ne tik turi nurodyti, kokia tei- 
se jie privalo vadovautis, bet ir tai, kad jis sukuria patį šios 
teisės turinį ir jį kurdamas nėra kaip nors ribojamas. Labiau- 

siai rafinuota forma (Hanso Kelseno „grynosios teisės teorijo- 
je“) šią išvadą mums mėginama įteigti vartojant Žodžius la- 
bai specifine, bet klaidinama prasme, ir ši vartosena tapo to- 
kia įprasta šios mokyklos šalininkams, jog jie beveik nesuvo- 
kia jos neįprastumo. 

Pirmiausia, ir svarbiausia, siekdamas nutraukti sąsają tarp 
„teisės“ (law) ir „taisyklės“ Kelsenas „taisyklę“ pakeičia termi- 
nu „norma“ ir tada, pažeisdamas kalbos logiką“, vartoja pasta- 
rąjį terminą taip, kad jis apima ir jo vadinamąsias „individua- 
lias normas“, t.y. kiekvieną imperatyvinį ir privalomybės teigi- 
nį. Antra, terminą „tvarka“ jis vartoja ne faktinei padėčiai api- 
būdinti, bet „normų“ numatomam konkrečiam sutvarkymui“, 
taip užkirsdamas kelią įžvalgai, kad kai kurios elgesio taisyklės 
tam tikromis sąlygomis gali skatinti formavimąsi tvarkos, kuri 
todėl turi skirtis nuo kitų taisyklių". Trečia, kalbėdamas apie 
normas, terminą „egzistavimas“ jis vartoja kaip „galiojimo“ si- 
nonimą, 0 „galiojimą“ apibrėžia kaip loginį aukščiausiosios val- 
džios valios akto vedinį, arba kaip „bazinę normą““*. Ir galiau- 
siai, ketvirta, jis vartoja terminus „kurti“, „steigti“ arba „nusta- 
tyti“ (erzeugen arba setzen) visam tam, kas yra „žmogiškųjų veiks- 
mų rezultatai““?, todėl ne tik žmogiškojo sumanymo produktai, 
bet ir tokie spontaniniai dariniai, kaip kalbos, moralės ar etiketo 
taisyklės jo laikomos „nustatytomis, tai yra, pozityviomis nor- 
momis'““*. 

Tokia dviejų pastarųjų terminų vartosena sukuria dvejopą dvi- 
prasmybę. Teiginys, kad norma atsirado tam tikru būdu, gali 
reikšti ne tik tai, kad arba taisyklės turinys atsirado specifiniu 
būdu, arba kad tokiai egzistuojančiai taisyklei galiojimas buvo 
suteiktas specifiniu būdų; jis taip pat gali reikšti, kad arba šis 
turinys buvo tikslingai sukurtas racionalaus proceso eigoje, arba 
kad jis yra „žmogiškojo veiksmo, bet ne žmogiškojo sumanymo 
rezultatas“ (yra „natūralus“ viena iš tų prasmių, kuria šis žodis 
buvo vartojamas praeityje). 

Šios knygos ribos mums neleidžia nagrinėti keisto teiginio, 
esą „grynoji teisės teorija“ yra „norminis mokslas“, arba aiškin- 
tis, ką šis terminas reiškia“. Matyt, turima galvoje, kad toks 
mokslas nėra empirinis, tad jis gali pretenduoti į mokslo statusą 
tik ta prasme, kuria mokslu laikoma logika ir matematika. Fak- 
tiškai tas mokslas tėra susikurto „teisės“ apibrėžimo eksplika- 
cija, kur normos „egzistavimas“ sutapatinamas su jos „galioji- 
mu“, o tą galiojimą jai suteikia dedukcinis ryšys su hipotetine 
„bazine norma“; ir nors taip pat kalbama apie visos normų 
sistemos, kuriai ji priklauso, faktinį „efektyvumą“, jis niekur 
nėra deramai paaiškintas. Kadangi šis teisės sąvokos apibrėži- 
mas postuluojamas kaip vienintelis galimas ir prasmingas, o 
„pažinimu“ vaizduojama tai, kas tėra pasirinktojo apibrėžimo 
vediniai, „grynoji teorija“ tariasi turinti teisę neigti (arba vaiz- 
duoti kaip beprasmiškus) teiginius, kuriuose terminas „teisė“ 
vartojamas kitokia ir siauresne prasme. Tai ypač pasakytina apie 
svarbią tezę, kad negali būti nubrėžta jokio skirtumo tarp teisi- 
nės sistemos, kurioje vyrauja teisės viršenybė (arba teisei paval- 
dus valdymas (government under the law, arba Rechtsstaat) ir kiek- 
vienos kitos sistemos, ir kad todėl kiekviena teisinė tvarka, net 
toji, kur valdžios galios visiškai neribojamos, laikytina teisės 
viršenybės sistema“. 

Išvados, padarytos remiantis apibrėžimais, niekada negali 
suteikti mums kokių nors Žinių apie konkrečius faktų pasaulio 
objektus. Tačiau tezė, kad terminas „teisė“ turi būti vartojamas 
tik šia specifine prasme ir kad visi kiti įvairių teisės rūšių skir- 
tumai neturi įtakos teisės „mokslui“, turi apibrėžtą tikslą - ją 
keliant siekiama diskredituoti tam tikrą koncepciją, kuria nuo 
seno vadovavosi įstatymų leidyba bei teismų sprendimai ir ku- 
rios poveikyje klostėsi spontaninė laisvosios visuomenės tvar- 
ka. Pagal šią koncepciją prievarta yra pateisinama tik tuo atve- 
ju, jeigu ji naudojama universalioms teisingo elgesio taisyklėms, 
vienodai galiojančioms visiems piliečiams, palaikyti. Teisinio 

pozityvizmo tikslas — siekiant konkrečių tikslų ar tenkinant at- 
skirus interesus prievartą padaryti tokią pat teisėtą, kaip ir jos 
naudojimą palaikant spontaninės tvarkos principus. 

Tačiau kaip mažai teisinis pozityvizmas padeda suprasti, 
kas yra teisė, aiškiausiai matyti ten, kur tas klausimas aktua- 
liausias — kai teisėjui tenka spręsti, kokią taisyklę taikyti kon- 
krečiu atveju. Jeigu jam nėra duotas joks specifinis įstatymda- 
vio nurodymas, ką daryti (dažnai jam tenurodoma, kad jis pri- 
valo būti teisingas!), tai vien įstatymdavio suteikti įgaliojimai 
spręsti „įstatymo vardu“ jam dar nepasako, kokiu įstatymu jis 
privalo vadovautis. Teisėją saisto ne tik tam tikros įstatymdavio 
nustatytos taisyklės, bet ir vidiniai reikalavimai sistemos, ku- 
rios kaip visumos niekas nėra sukūręs, kurios atskiros dalys 
gali būti net neartikuliuotos ir kuri, nors ir plėtodamasi didė- 
jančio nuoseklumo linkme, faktiškai niekada nepasiekia visiško 
nuoseklumo. Nepriklausomai nuo įstatymdavio valios ar net 
žinių akivaizdžiai egzistuoja tokia taisyklių sistema, kurios be- 
veik visuotinai laikomasi ir į kurią įstatymų leidėjas dažnai nu- 
kreipia teisėją. Šia prasme visiškai pagrįstai galima teigti, jog 
teisėjas gali būti saistomas teisės, kurios konkretaus turinio nė- 
ra apibrėžęs nei įstatymų leidėjas, nei jis pats, kuris todėl egzis- 
tuoja nepriklausomai nuo jų abiejų ir jį teisėjui gali pavykti arba 
nepavykti atrasti, nes jis egzistuoja tik implicitiškai visoje tai- 
syklių sistemoje bei jos santykyje su faktine veiksmų tvarka. 
Taip pat akivaizdu, jog teisėjas gali padaryti klaidingą sprendi- 
mą, kuris, nors ir taptų galiojančiu (įgyti „teisinę galią“), vis 
dėlto bus suprantamas priešinga teisei prasme. Akivaizdu, kad 
ten, kur juridinis sprendimas įgyja „teisinę galią“, bet kartu 
„prieštarauja teisei“, terminas „teisė“ vartojamas dviem skirtin- 
gomis prasmėmis, kurios painiojamos, kai teisėjo nustatyta „in- 
dividuali norma“ traktuojama kaip ir taisyklė, kurią jis pažei- 
džia. Juk atsakymą į klausimą, ar tam tikra taisyklė galioja, 
teisėjas negali logiškai dedukuoti iš akto, suteikusio jam tos 

taisyklės įgyvendinimo (enforcement) galią, jis jį gali gauti tik 
remdamasis taisyklių sistemos, kuri faktiškai egzistuoja nepri- 
klausomai nuo teisėjo ar įstatymdavio valios, implikacijomis. 

Kadangi Kelsenas ir jo sekėjai nuolat vartoja „kūrimo“ bei 
panašius terminus procesui, kuriuo suteikiamas galiojimas tai- 
syklėms, įsakams ir net ištisoms taisyklių sistemoms, kurios jau 
egzistuoja įprasta šio žodžio prasme, apibūdinti (yra žinomos ir 
jomis vadovaujamasi) ir kurios galbūt egzistavo dar prieš tai ir 
nepriklausomai nuo įstatymdavio (ar net nebuvo jam žinomos), 
jie nuolat prieina prie išvadų, neišplaukiančių iš jų prielaidų. 
Faktas, kad taisyklių sistema, kuriai įstatymo leidėjas suteikia 
juridinę galią, savo turiniu gali ne tik nebūti jo sumanymo pro- 
duktas, bet ir egzistuoti nepriklausomai nuo jo valios, ir kad jis 
nesiruošia ir nemano galįs šią egzistuojančią pripažintų taisyk- 
lių sistemą pakeisti visiškai nauja, o visada priima tam tikras 
įsitvirtinusias taisykles kaip neginčijamas, - šis faktas turi vieną 
svarbų padarinį. Jis reiškia, jog daugeliu atvejų, kai jis norėtų 
performuluoti teisinę taisyklę, jis negalėtų sukurti bet kokios 
geidžiamos taisyklės, nes būtų saistomas esamosios sistemos 
reikalavimų. Kitaip sakant, atsakymas į klausimą, kuriai taisyklei 
racionalu suteikti juridinę galią arba kuriai turi būti suteikiama tokia 
galia, priklausys nuo visumos taisyklių, kurių faktiškai jau laikomasi 
tam tikroje visuomenėje. Nors šių dviejų pogrupių taisyklės gali 
iš dalies sutapti, pirmasis pogrupis gali apimti taisykles, ku- 
rioms nebūtina teikti juridinį statusą, nes jų visuotinai laikoma- 
si; antrojo pogrupio taisyklės apims kai kurias taisykles, kurių 
savanoriškai nebūtų laikomasi, tačiau jų laikytis yra svarbu dėl 
tų pačių priežasčių, dėl kurių svarbu laikytis pirmojo pogrupio 
taisyklių, todėl tie, kurie laikosi pirmųjų, pagrįstai gali reika- 
lauti, kad būtų laikomasi ir pastarųjų. 

Žinoma, kol tokioms taisyklėms nėra suteiktas juridinio ga- 
liojimo statusas, pagal pozityvistų apibrėžimą jos dar „neeg- 
zistuoja“ kaip teisinės normos. Iš čia jie daro nepagrįstą išva- 

dą, jog taisykles „sukuria“ laisva įstatymdavio valia. Tačiau 
šis teiginys, kurį neatidus skaitytojas veikiausiai laikytų teisin- 
gu šių taisyklių turinio atžvilgiu, ir kuris yra įrodomai klai- 
dingas, buvo paverstas tautologija, kurios neįmanoma paneigti 
pozityvistų priimtais apibrėžimais. Ir vis dėlto juo remiamos 
tokios tezės, kad pozityviosios teisės taisyklės „kyla iš žmo- 
giškosios valdžios nevaržomos valios“?', kad „normos, apibrė- 
žiančios žmogiškąjį elgesį, gali kilti tik iš žmogiškosios valios, 
o ne iš žmogiškojo proto“* arba kad „„pozityvioji“ teisė reiš- 
kia teisę, kurią sukuria laike ir erdvėje lokalizuojami Žmogiš- 
kųjų būtybių aktai“. 

Nuolatinis tokių terminų vartojimas sukuria suggestio falsi 
(jo aukomis, atrodo, neretai tampa patys tokios vartosenos au- 
toriai), kad teisės turinį visada lemia ir turi lemti nevaržoma 
žmogiškoji valia. Tačiau pamatinis klausimas, kuri taisyklė turi 
būti taikoma konkrečiu atveju, dažnai negali būti išspręstas 
mėginant atsakymą dedukuoti iš kokio nors valios akto arba 
bandant jį spręsti valios aktu — jis gali būti išspręstas tik ra- 
cionaliai svarstant ir parodant, kurios taisyklės konkrečiu at- 
veju tenkina universalizavimo reikalavimą ir nekonfliktuoja su 
kitomis pripažintomis taisyklėmis. Žodžiu, pamatinis teiginys, 
kad visa galiojanti teisė yra nustatyta, statutinė teisė, įrodinė- 
jamas taip, kad žodis „nustatyta“ apibrėžiamas kaip „galiojan- 
ti“, o „galiojanti“ apibrėžiamas kaip „valdžios faktiškai sank- 
cionuota“. Be abejo, ne tai buvo turėta omeny, kai iš pradžių 
buvo teigta, jog visa galiojanti teisė turi būti „nustatyta“ (po- 
sited); šis teisės apibrėžimas taip pat neatpalaiduoja teisėjo nuo 
būtinybės spręsti, kas yra teisėta — ta būtinybė net gali jį pri- 
versti kreiptis į „prigimtinę teisę“, į kurią jį gali orientuoti įsta- 
tymdavys, nors ją sudaro taisyklės, egzistuojančios (įprasta šio 
žodžio prasme) nepriklausomai nuo įstatymdavio valios. Tad 
faktas, jog egzistuoja procedūra, kuria nustatoma, kas turi būti 
pripažinta kaip teisinga, dar nereiškia, kad šios procedūros ei- 

goje gautos išvados nepriklauso nuo vyraujančios teisingumo 
sampratos — net jeigu dėl dažniausiai iškylančių problemų to- 
kią nuorodą į bendrus teisingumo principus užgožia konkre- 
taus sprendimo detalės. 

Tad reikalavimas, kad terminas „teisė“ būtų vartojamas ir 
interpretuojamas tik teisinių pozityvistų jam suteikta prasme, ir 
ypač tezė, kad teisės mokslo požiūriu nėra funkcinio skirtumo 
tarp dviejų rūšių taisyklių, nustatytų įstatymdavio, tarnauja api- 
brėžtam tikslui. Siekiama pašalinti visus įstatymdavio galios 
apribojimus, kuriuos numato prielaida, jog jam leistina kurti 
teisę tik tokia prasme, kuri smarkiai suvaržo jo galią bet kokio 
turinio įsaką paskelbti teisės taisykle. Kitaip sakant, siekiama 
sugriauti doktriną, aiškiausiai suformuluotą Johno Locke'o, kad 
„Įstatymų leidimo valdžia - tai galia veikti apibrėžtu būdu ... tie, 
kurie naudojasi šia galia, privalo kurti tik bendras taisykles“*. 

Šiuo požiūriu teisinis pozityvizmas yra gryna socializmo (jei- 
gu šiuo įtakingiausios konstruktyvizmo atmainos vardu pažy- 
mėsime visas jo atmainas) ir įstatymų leidimo valdžios visaga- 
lybės ideologija. Ji gimusi iš noro visiškai įvaldyti visuomeninę 
tvarką ir iš įsitikinimo, jog esame pajėgūs tikslingai, bet kuriuo 
mums geidžiamu būdu kontroliuoti kiekvieną šios visuomeni- 
nės tvarkos aspektą. 

Grynosios teisės teorijos atveju šį ideologinį jos pobūdį aiš- 
kiausiai atskleidžia tas įkarštis, su kuriuo jos sekėjai smerkia 
kaip nepagrįstas bei ideologiškai motyvuotas tam tikras svar- 
bias savo oponentų išvadas apie teisės prasmę. Teisė ta spe- 
cifine prasme, kuria šis terminas buvo nuolat, nors ne visada 
nuosekliai, vartojamas nuo antikos laikų, taip pat ištisos vir- 
tinės moderniųjų laikų autorių - nuo Grotiuso iki Locke'o, nuo 
Hume'o ir Benthamo iki Emilio Brunnerio — buvo supranta- 
ma kaip neatskiriama nuo privačios nuosavybės ir kartu kaip 
nepakeičiama individo laisvės sąlyga. Tačiau nors tokia sam- 
prata yra teisinga kalbant apie bendrąsias teisingo elgesio tai- 


8. Teisingumo siekis 83 


sykles, kurių pagrindu formuojasi spontanė tvarka, ji, žinoma, 
nėra teisinga kalbant apie specifinius įsakus, kuriais grindžia- 
mas organizacijos valdymas. Kita vertus, tiems, kurie įstatym- 
davio galią daro neribotą, individo laisvė tampa „nebeišgebė- 
jamu““! dalyku, o laisvė pradeda reikšti tik kolektyvinę ben- 
druomenės laisvę, t.y. demokratiją“. Tokiu būdu teisinis po- 
zityvizmas taip pat tapo neribotų demokratijos galių svarbiau- 
siu ideologiniu ramsčiu. 

Jeigu daugumos valia nėra ribojama, teisę neišvengiamai pra- 
deda determinuoti vien konkretūs tos daugumos tikslai. „Vadi- 
nasi, - teigia Kelsenas, — racionalaus pažinimo požiūriu egzis- 
tuoja tik Žmogiškųjų būtybių interesai, tad ir tų interesų kon- 
fliktai. Juos išspręsti galima arba tenkinant vieną interesą kitu 
interesu, arba randant konfliktuojančių interesų kompromisą. 
Neįmanoma įrodyti, kad vienas arba kitas iš šių sprendimų 
pagrįstas teisingumu“. 

Iš fakto, jog nėra pozityvaus teisingumo testo, daroma išva- 
da, jog apskritai negali būti tokio testo, kuris leistų įvertinti 
teisinės taisyklės pagrįstumą“'. Galimybė, kad gali egzistuoti 
negatyvus testas, leidžiantis eliminuoti tam tikras normas kaip 
neteisingas, net nesvarstomas. 

Tačiau istoriškai būtent teisingumo siekis sukūrė bendrųjų 
taisyklių sistemą, tapusią spontaninės tvarkos pagrindu ir ga- 
rantu. Kad tokia tvarka susikurtų, nebūtinai teisingumo idea- 
las turi apibrėžti konkretų turinį taisyklių, kurios gali būti lai- 
komos teisingomis (ar bent jau ne neteisingomis). Reikalingas 
tik negatyvus testas, leidžiantis laipsniškai eliminuoti taisyk- 
les, kurios pasirodo esančios nesuderinamos su teisingumu, 
nes jos negali būti universalizuotos kitų taisyklių, kurių ga- 
liojimas neginčijamas, sistemoje. Tad galima įsivaizduoti, jog 
šį kriterijų gali patenkinti keletas skirtingų teisingo elgesio tai- 
syklių sistemų. Faktas, jog egzistuoja skirtingos teisingumo 
sampratos, nepaneigia galimybės, kad negatyvus teisingumo 

testas gali būti objektyvus, ir kad jį gali patenkinti kai kurios, 
tačiau ne visos, tokių taisyklių sistemos. Teisingumo idealo sie- 
kis (kaip ir tiesos idealo siekis) suponuoja ne tai, kad jau ži- 
nome, kas yra teisingumas (arba tiesa), o tai, kad žinome, ką 
laikome neteisingumu (arba netiesa). Neteisingumo nebuvimas 
tėra būtina, bet ne pakankama deramų taisyklių atrankos de- 
terminantė. Ar turimų žinių apie konkrečią fizinę aplinką pa- 
grindu nuoseklus šio negatyvaus testo taikymas sužadins, kaip 
mes spėjome, konverguojančios evoliucijos procesą tiek, kad 
galiausiai tik viena tokia sistema visiškai tenkins tą testą, — šis 
klausimas turi likti atviras. 

Tai, kad Kelseno grynosios teisės teoriją čia apibūdinome 
kaip ideologiją, neturi būti traktuojamas kaip priekaištas, nors 
jos šalininkai jį veikiausiai supras būtent taip. Kadangi bet kuri 
visuomeninė tvarka remiasi tam tikra ideologija, kiekviena kri- 
terijų formuluotė, leidžianti nuspręsti, kas laikytina derama tei- 
sine taisykle tokioje tvarkoje, taip pat bus ideologijos išraiška. 
Vienintelė priežastis, dėl kurios svarbu parodyti, jog tai pasa- 
kytina ir apie grynąją teisės teoriją, yra ta, kad jos autorius 
vaizduojasi galįs visas kitas teisės teorijas „demaskuoti“ kaip 
ideologijas“ ir tariasi, kad tik jo teorija nėra ideologija. Šio po- 
būdžio Ideologiekritik kai kurių jo mokinių laikoma net vienu 
didžiausių Kelseno laimėjimų“. Kadangi kiekvieną kultūrinę 
tvarką gali palaikyti tik ideologija, Kelsenas tik vieną ideologiją 
pakeičia kita, kuri postuluoja, jog bet kuri sankcionuotos jėgos 
palaikoma tvarka savo pobūdžiu nesiskiria nuo visų kitų ir kad 
kiekviena iš jų gali būti pelnytai (ir pagarbiai) vadinama teisine 
tvarka — vartojant terminą, anksčiau reiškusį apibrėžtos rūšies 
tvarką, vertinamą dėl to, kad ji garantavo individo laisvę. Nors 
jo paties sistemoje tas teiginys yra tautologiškai teisingas, jis 
neturi teisės tvirtinti, kaip jis nuolat daro, jog kitos koncepcijos, 
kuriose, kaip jis žino“, terminas „teisė“ vartojamas kita prasme, 
yra klaidingos. Ką reiškia žodis „teisė“, galime suprasti tik iš- 

siaiškinę tai, ką jį vartodami turėjo omeny formavusieji mūsų 
visuomeninę tvarką, o ne suteikę jam prasmę, kuri aprėpia vi- 
sus jo vartojimo atvejus. Tiems Žmonėms teisė, žinoma, nereiškė, 
kaip ji reiškia Kelsenui, bet kurią jėgos naudojimo „socialinę 
techniką“; jiems ji reiškė tik tam tikrą „socialinę techniką“, lei- 
džiančią apriboti jėgos naudojimą, ir jai atskirti nuo kitų vartojo 
terminą „teisė“. Jėga sankcionuotų bendrų taisyklių naudoji- 
mas siekiant sužadinti savaiminės tvarkos formavimąsi ir ko- 
mandinis organizacijos valdymas siekiant konkrečių tikslų - šie 
du dalykai, žinoma, nėra ta pati „socialinė technika“. Ir jeigu 
dėl istorinės raidos ypatybių terminas „teisė“ buvo pradėtas 
vartoti šioms abiem labai skirtingoms „technikoms“, tai anali- 
tikas neturi didinti painiavos reikalaudamas, kad šie skirtingi 
žodžio vartojimo būdai būtų suplakami viename apibrėžime. 

Tas faktas, kad žmogus neplanuotai sukūrė savaiminę socia- 
linio kosmoso tvarką siekdamas idealo, kurį jis vadino teisingu- 
mu ir kuris, nenurodydamas konkrečių teisingų aktų, tik reika- 
lavo ieškoti taisyklių, kurios galėtų būti neprieštaringai taiko- 
mos visiems, nuosekliai revizuojant tradicinių taisyklių siste- 
mą, kad būtų šalinami konfliktai tarp atskirų taisyklių, atsiran- 
dantys jas apibendrinant, - šis faktas reiškia, kad pati sistema 
gali būti suprantama, aiškinama ir tobulinama tik atsižvelgiant 
į šį teisingumo idealą. Būtent šį idealą turėjo omeny Žmonės, 
teisinę tvarką skyrę nuo savavališko valdymo ir reikalavo, kad 
teisėjai jos laikytųsi. 

Visiškai aišku viena, ir tai pripažįsta ne tik tokie ryžtingi 
pozityvizmo oponentai, kaip Emilis Brunneris“, bet galiausiai 
ir tokie visą gyvenimą buvę pozityvistai kaip Gustavas Radbru- 
chas“", kad būtent pozityvizmo įsivyravimas nuginklavo teisi- 
nės tvarkos gynėjus naujo savavališkos valdžios puolimo metu. 
Po to, kai jie leidosi suviliojami to teisės apibrėžimo, pagal kurį 
kiekviena valstybinė tvarka yra teisinė, jiems neliko kito pasi- 
rinkimo kaip tik vadovautis nuostata, kuriai Kelsenas retros- 

pektyviai pritaria, jog „teisės mokslo požiūriu nacių teisė (Recht) 
buvo teisė (Recht). Galime dėl to sielotis, tačiau negalime pa- 
neigti, kad ji buvo teisė“/?. Taip - ji buvo laikoma teise, nes teisę 
taip apibrėžė vyraujanti pozityvistinė koncepcija. 

Reikia pripažinti, jog šiuo požiūriu kai kurie komunistai bu- 
vo bent atviresni už tokius socialistus kaip Kelsenas, kurie savo 
specifinį teisės apibrėžimą laikydami vieninteliu teisėtu, darė 
tariamai faktines išvadas iš to, kas tėra kitas teisės apibrėžimas 
nei tas, kuriuo remiasi jų oponentai. Ankstyvieji komunistinės 
teisės teoretikai bent jau atvirai pripažino, kad komunizmas 
reiškia „socializmo pergalę prieš visą teisę“ ir „palaipsnį pačios 
teisės nunykimą“, nes „Socialistinėje visuomenėje ... visa teisė 
virsta administravimu, o visas fiksuotas taisykles keičia prakti- 


nės nuožiūros bei naudingumo sumetimai““!. 


Teisė ir morale 


Nors čia negalime aprėpti visų klausimų, susijusių su teisės 
ir moralės santykio problema, neseniai buvusia plačios disku- 
sijos tema““, į keletą dalykų vis dėlto turime atkreipti dėmesį, 
pirmiausia - į šios problematikos ryšį su teisiniu pozityvizmu. 
Profesoriaus H.L.A. Harto įtakoje, kurio darbuose, kaip man 
atrodo, pateikta daugeliu požiūrių bene efektyviausia teisinio 
pozityvizmo kritika, pats šis pavadinimas dabar dažnai var- 
tojamas išreikšti „paprastai minčiai, jog visiškai nėra būtina, 
kad teisė atspindėtų arba tenkintų tam tikrus moralės reika- 
lavimus“; dėl to pats profesorius Hartas, kuris laikosi šio po- 
žiūrio, traktuojamas kaip pozityvistas“. Nors atmetu tas po- 
zityvizmo tezes, kurias nagrinėjome paskutiniame skirsnyje, ta- 
čiau nematau pagrindo nesutikti su pacituotu profesoriaus 
Harto teiginiu, jeigu rūpestingai atsižvelgiame į kiekvieno ter- 
mino tame teiginyje prasmę. Neabejotina, jog daugelio teisės 
taisyklių nesieja jokie ryšiai su moralės taisyklėmis, o kai ku- 

rios iš jų, būdamos neginčijama galiojančios teisės dalimi, ga- 
li net prieštarauti pripažintoms moralės taisyklėms. Jo teigi- 
nys taip pat neatmeta galimybės, kad kartais teisėjui siekiant 
išsiaiškinti teisingumą, gali tekti apeliuoti į egzistuojančias mo- 
ralės taisykles — būtent tais atvejais, kai pačios teisės taisyk- 
lės eksplicitiškai apeliuoja į tokias moralines kategorijas kaip 
„garbingumas“ (g00d faith) ir pan., arba implicitiškai suponuo- 
ja, kad laikomasi tam tikrų kitų elgesio taisyklių, kurioms pra- 
eityje nereikėjo prievartos sankcijos, bet kurių turi būti visuo- 
tinai laikomasi tam, kad jau artikuliuotos teisės taisyklės ga- 
rantuotų tą tvarką, kuriai jos tarnauja. Kiekvienos šalies tei- 
sėje gausu tokių nuorodų į vyraujančius moralinius įsitikini- 
mus, ir tik žinodamas tuos moralinius įsitikinimus teisėjas pra- 
smingai gali daryti tokias nuorodas. 

Visai kitas dalykas yra tai, ar tam tikrų karštai išpažįsta- 
mų ir plačiai paplitusių moralinių įsitikinimų egzistavimas 
pats savaime teikia pagrindo sankcionuoti prievartinį jų lai- 
kymąsi. Atsakymas į šį klausimą, matyt, turėtų būti toks: 
spontaninės tvarkos sąlygomis prievartos naudojimas gali bū- 
ti pateisinamas tik tais atvejais, kai prievarta būtina siekiant 
apsaugoti privačias individo valdas nuo kitų kišimosi, tačiau 
tokia prievarta neturi būti naudojama kišimuisi į privačias val- 
das ten, kur ji nėra būtina ginant kitus. Teisė tarnauja visuo- 
meninei, t.y. tarpasmeninių santykių tvarkai palaikyti; tad as- 
mens veiksmai, kurie nekliudo kitų, neturi būti teisinės kon- 
trolės objektas, kad ir kaip jie būtų reglamentuojami papro- 
čių bei moralės. Individo laisvė savo valdose bei ten, kur jo 
veiksmai nekonfliktuoja su kitų individų veiksmų tikslais, 
svarbi pirmiausia dėl to, kad papročių bei moralės raida yra 
eksperimentinis procesas ta prasme, kuria negali būti ekspe- 
rimentinis teisinių taisyklių taikymas, kur naudojama sankcio- 
nuota prievartos jėga; vykstant tam procesui tarpusavyje var- 
žosi alternatyvios taisyklės ir efektyvesnių taisyklių atranką ja- 

me lemia jomis besivadovaujančių grupių sėkmė - sėkmė tai- 
syklių, kurios galiausiai gali tapti modeliu įstatymų leidybai. 
Tai nereiškia, jog privatus individų elgesys negali turėti dide- 
lės įtakos grupės, kuriai jie priklauso, ateičiai, ypač jos pro- 
kreacijai. Tačiau turi likti ginčytina, ar narystė bendruomenė- 
je gali kam nors suteikti teisę reikalauti prokreacinių pastan- 
gų iš kitų tos bendruomenės narių, ir ar ne geriau šį dalyką 
palikti reguliuoti skirtingoms prokreacinėms grupių galimy- 
bėms, atsirandančioms laisvės sąlygomis. 

Kitas gana svarbus klausimas yra, kaip toli gali siekti vyrau- 
jantys moraliniai įsitikinimai, ribojantys ne tik įstatymų leidėjo 
galias, bet net mastą, kuriuo gali būti realizuojami pripažintieji 
teisės principai. Šis klausimas ypač svarbus kalbant apie idealą, 
kuriuo grindžiama Atvirosios visuomenės tvarka - kad tos pa- 
čios taisyklės vienodai būtų taikomos visoms žmogiškosioms bū- 
tybėms. Esu vienas iš tų, kurie tikisi, jog pamažu artėsime prie 
šio idealo, nes, mano supratimu, tai yra būtina taikingos visuo- 
tinės tvarkos sąlyga. Ir vis dėlto baiminuosi, kad šio idealo įgy- 
vendinimą veikiau trikdys, o ne skatins nekantrūs mėginimai jį 
spartinti. Pastangos pastūmėti principą toliau tos ribos, iki ku- 
rios jį gali palaikyti viešoji nuomonė, gali sukelti reakciją, kuri 
ilgam užkirstų kelią net kuklesnėms šio pobūdžio pastangoms. 
Nors žvelgdamas į ateitį kaip į galutinį idealą matau padėtį, kai 
valstybių sienos nustos būti kliūtimi laisvam žmonių judėjimui, 
vis dėlto manau, kad bent jau artimiausiu laiku mėginimas jį re- 
alizuoti tik naujai sužadintų nacionalistinių emocijų proveržį ir 
priverstų mus apleisti jau užimtas pozicijas. Net iš principo pri- 
pažindamas idealą, kad tos pačios taisyklės turi galioti visiems 
žmonėms, šiuolaikinis Žmogus faktiškai jį pripažįsta tik tiems, 
kuriuos laiko panašiais į save, ir tik pamažu išmoksta plėsti ra- 
tą tų, kuriuos pripažįsta esant savais. Įstatymų leidyba vargiai 
ar gali paspartinti šį procesą, ji netgi gali pasukti jį atgal ir nau- 
jai sužadinti jausmus, kurie šiaip jau blėsta. 

Tačiau svarbiausias dalykas, kurį pabaigai reikėtų dar kartą 
pabrėžti, yra tas, kad skirtumas tarp moralinių ir teisinių tai- 
syklių nėra skirtumas tarp spontaniškai susiklosčiusių ir tiks- 
lingai sukurtų; juk dauguma teisinių taisyklių taip pat nėra 
tikslingo konstravimo produktas. Tai veikiau yra skirtumas 
tarp taisyklių, kurioms palaikyti taikytina valdžios sankcio- 
nuotos prievartos procedūra ir taisyklių, kurioms tokia pro- 
cedūra netaikytina; tad šis skirtumas prarastų prasmę, jeigu 
visos pripažintos elgesio taisyklės, tarp jų ir tos, kurios vi- 
suomenėje laikomos moralinėmis, būtų palaikomos sankcio- 
nuota jėga. Tačiau atsakymą į klausimą, kurios taisyklės turi 
būti taip sankcionuotos ir, vadinasi, turi priklausyti teisei, 
lemia ne tik kai kurių taisyklių specifikavimas kaip sankcio- 
nuotinų prievartine valdžios galia, jis taip pat dažnai išplau- 
kia iš tam tikros grupės taisyklių tarpusavio priklausomybių, 
kai kiekvienos jų paisymas reikalingas tam, kad būtų pasiek- 
tas jau sankcionuotų prievartos taisyklių tikslas - egzistuo- 
jančios veiksmų tvarkos išlikimas. Net jeigu tokios taisyklės 
sankcionuojamos prievartine galia dėl to, kad palaiko tvarką, 
kuria visi kliaunasi, tai, žinoma, dar nesuteikia pagrindo to- 
kia pat prievarta sankcionuoti kitas pripažintas taisykles, ku- 
rios kitokiu būdu daro įtaką šiai tarpasmeninei veiksmų tvar- 
kai. 

Kitaip sakant, gali egzistuoti sistema taisyklių, kurių pagrin- 
du klostosi faktinė veiksmų tvarka; kai kurios iš šių taisyklių 
gali turėti valdžios sankcionuotą juridinę galią, o kitos gali būti 
tokios, kurių tik faktiškai laikomasi arba kurios tik implicitiškai 
glūdi juridiškai galiojančiose taisyklėse ta prasme, kad pastaro- 
sios gali pasiekti savo tikslą tik laikantis pirmųjų. Tad kai ku- 
rioms taisyklėms suteikiant juridinį statusą, teisėjui turi būti 
suteikiama galia taip pat traktuoti ir tas taisykles, kurios impli- 
citiškai jose glūdi, net jeigu jos pačios niekada anksčiau nebuvo 
patvirtintos įstatymdavio ar teismo sankcijos. 

Vienas rimčiausių painiavos šaltinių šioje srityje yra tai, kad 
visos teisiniam pozityvizmui oponuojančios teorijos suplaka- 
mos į vieną ir vienodai įvardijamos klaidinančiu „prigimtinės 
teisės“ teorijų pavadinimu, nors kai kurias iš jų tarpusavyje 
sieja ne daugiau nei priešiškumas teisiniam pozityvizmui. Šios 
klaidingos dichotomijos dabar daugiausia laikosi tik pozityvis- 
tai, nes jų konstruktyvistinė nuostata teisę leidžia traktuoti tik 
arba kaip žmogiškojo, arba kaip dieviškojo proto darinį ar kū- 
rinį'*. Tačiau, kaip matėme, terminas „prigimtinis“ (natural) anks- 
čiau buvo vartojamas pabrėžti tam, kad teisė yra ne kieno nors 
racionalaus sumanymo, bet evoliucijos ir natūraliosios atrankos 
produktas - nenumatytas produktas, kurio funkciją galime iš- 
mokti suprasti net jeigu dabartinė jos reikšmė gali būti visiškai 
nutolusi nuo jos kūrėjų intencijos. 

Tad pozicija, kurią užimame šioje knygoje, pozityvistų vei- 
kiausiai taip pat bus laikoma „prigimtinės teisės“ teorija. Ta- 
čiau nors išties plėtojame tą interpretaciją, kurią praeityje kai 
kurie jos atstovai vadino „prigimtine“, šis terminas dabar var- 
tojamas tokia klaidinančia prasme, kad mums reikėtų jo vengti. 
Tiesa, net ir šiandien terminai „prigimtinis“, „gamtinis“, „gam- 
ta“ vartojami keliomis visiškai skirtingomis prasmėmis, tačiau 
tai yra dar vienas argumentas, kodėl jų reikėtų vengti moksli- 
nėje diskusijoje. Kai vartojame terminus „gamta“ arba „gamti- 
nis“ tam tikrai nekintamai išorinio, arba materialaus, pasaulio 
tvarkai apibūdinti, ir ją lyginame su antgamtine, arba dirbtine, 
tvarka, tai turime omeny visai ką kita, nei tada, kai juos varto- 
jame sakydami, pavyzdžiui, kad tam tikra savybė priklauso 
objekto prigimčiai“. Jeigu pirmąja prasme kultūros reiškiniai 
yra aiškiai ne prigimtiniai, tai antrąja prasme konkretus kultū- 
ros reiškinys gali akivaizdžiai priklausyti tam tikrų kultūros 
struktūrų prigimčiai. 

Nors negali būti jokio pagrindo teisingo elgesio taisykles 
laikyti prigimtinėmis ta prasme, kad jos sudaro išorinės ir am- 
žinosios tvarkos dalį ar kad jos įkūnytos nekintančioje Žmogaus 
prigimtyje, ar net ta prasme, kad Žmogaus protas visiems lai- 
kams suformuotas taip, kad neišvengiamai laikysis šių elgesio 
taisyklių, iš čia dar neišplaukia, kad elgesio taisyklės, kuriomis 
jis faktiškai vadovaujasi, turi būti jo sąmoningo pasirinkimo 
rezultatas, arba kad jis gali suformuoti visuomenę tokiu būdu 
sukurtų taisyklių pagrindu, arba kad šios taisyklės negali būti 
jam duotos nepriklausomai nuo atskiro individo valios ir šia 
prasme egzistuoja „objektyviai“. Kartais keliama idėja, jog tik 
tai, kas visuotinai teisinga, gali būti laikoma objektyviu faktu ir, 
vadinasi, visa, kas specifiškai priklauso konkrečiai visuomenei, 
negali būti laikoma objektyviu faktu“. Tai, žinoma, neišplaukia 
iš įprastosios termino „objektyvus“ reikšmės. Pažiūros bei nuo- 
monės, kurios formuoja visuomenės tvarką, kaip ir pati susi- 
klostanti visuomenės tvarka, nepriklauso nuo kokio nors as- 
mens sprendimo ar valios ir dažnai negali būti pakeista jokiu 
valios aktu; šia prasme tokie dalykai turi būti laikomi egzistuo- 
jančiais objektyviai. Tad tie Žmogaus veiksmų padariniai, kurie 
nėra žmogiškojo sumanymo rezultatas, gali būti mums duoti 
kaip objektyvi realybė. 

Evoliucinis požiūris į teisę (ir kitas visuomenines institucijas), 
kurį čia giname, turi ne daugiau panašumų su racionalistinėmis 
prigimtinės teisės teorijomis, negu su teisiniu pozityvizmu. Jis 
vienodai atmeta teisės, kaip antgamtinės galios konstrukto ir kaip 
tikslingo kurio nors Žmogaus proto konstrukto interpretacijas. 
Jokia prasme jis neužima vidurio pozicijos tarp teisinio pozity- 
vizmo ir prigimtinės teisės teorijų, nes nuo abiejų skiriasi kito- 
kiu matmeniu nei tas, kuriuo jos skiriasi tarpusavyje. 

Čia negalime gilintis į metodologinį argumentą, kurį gryno- 
sios teisės teorijos atstovai veikiausiai iškeltų prieš šią poziciją, 
būtent, kad ji nepriklauso juridiniam „normų mokslui“, o pri- 

klauso tam, ką jie pavadintų teisės sociologija“. Glaustai atsa- 
kant į šį argumentą reikia pabrėžti, jog net mėginant nustatyti, 
kas tam tikroje visuomenėje faktiškai laikoma teise, ne tik moks- 
lininkui, bet ir teisėjui reikalinga teorija, nededukuojanti teisės 
iš kokios nors fiktyvios „bazinės normos“, bet teorija, paaiški- 
nanti šios teisės funkciją; juk teisės, kurią jis mėgina identifi- 
kuoti, didžiąją dalį gali sudaryti dar neartikuliuotos taisyklės, 
atliekančios tą pačią funkciją, kaip ir pripažintos teisės taisyk- 
lės, būtent tą, kad jos nuolat padeda atsinaujinti faktiškai egzis- 
tuojančiai spontaninei tvarkai. 


Teisė 17 suverenumas 


Nėra būtina ką nors naujo pridurti prie to, kas jau buvo 
pasakyta anksčiau (1 tomo IV skyriuje) apie suverenumo sąvo- 
ką, turinčią lemiamos reikšmės pozityvizmo teisės teorijai. Čia 
ji mus domina pirmiausia dėl to, kad pozityvizmui ją perinter- 
pretavus kaip neribotą aukščiausiosios įstatymų leidimo val- 
džios galią, ji tapo vienu pagrindinių ramsčių liaudies suvere- 
numo, arba neribotų demokratijos galių, teorijai. Pozityvistui, 
teisę apibrėžiančiam taip, kad jos turinį padarytų priklausomą 
nuo įstatymų leidėjo valios, ši teorija išties tampa logine būtiny- 
be. Jeigu terminas „teisė“ vartojamas šia prasme, pagal apibrė- 
žimą negalimas joks teisinis aukščiausiojo įstatymdavio galių 
ribojimas. Tačiau jeigu įstatymdavio galia kildintina ne iš ko- 
kios nors fiktyvios bazinės normos, o iš vyraujančių įsitikinimų 
apie tai, kokio pobūdžio taisykles jam leista nustatyti, ši jo galia 
gali būti apribota net be aukštesnės valdžios, galinčios skelbti 
eksplicitinius valios aktus. 

Pozityvistinio argumento logika būtų nepriekaištinga tik tuo 
atveju, jeigu jo tezė, kad visa teisė kyla iš įstatymdavio valios, 
reikštų ne vien tai, kaip Kelseno sistemoje, kad jos galiojimą 
lemia tam tikras tikslingas valios aktas, bet ir tai, kad jis lemia 

ir jos turinį. Tačiau iš tikrųjų dažnai taip nėra. Siekdamas pa- 
laikyti egzistuojančią spontaninę tvarką įstatymų leidėjas nega- 
li suteikti juridinės galios bet kuriai laisvai pasirinktai taisyklei. 
Jo galia nėra beribė, nes ji remiasi faktu, jog kai kurios iš tų 
taisyklių, kurias jis sankcionuoja, piliečių yra laikomos teisin- 
gomis, 0 šių taisyklių pripažinimas neišvengiamai riboja jo ga- 
lią sankcionuoti kitas taisykles. 

Suverenumo, kaip ir „valstybės“ sąvoka, gali būti nepakei- 
čiama analizuojant tarptautinę teisę, nors nesu tikras, ar pripa- 
žinę tą sąvoką kaip išeities tašką kartu nepaverstume bepras- 
miška pačios tarptautinės teisės idėjos. Tačiau nagrinėjant teisi- 
nės tvarkos vidinio pobūdžio problemą, abi šios sąvokos atrodo 
ne tik nereikalingos, bet ir klaidinančios. Tiesą sakant, visa kon- 
stitucionalizmo istorija, bent jau nuo Johno Locke'o laikų, kuri 
kartu yra ir liberalizmo istorija — tai kovos istorija prieš pozity- 
vistinę suverenumo bei visagalės valstybės idėją. 


! Žr. Franz Boehm, „Privatrechtsgesellschaft und Marktwirtschaft“, Ordo 
XVII, 1966, p. 75-151, ir „Der Rechtsstaat und der soziale Wohlfahrsstaat“, kn. 
Reden und Schriften, ed. E. S. Mestmacker (Karlsruhe, 1960), p. 102 ir toliau. 

* Teisingumą kaip faktinės dalykų padėties atributą, o ne kaip žmogiškųjų 
veiksmų atributą, traktuoja, pavyzdžiui, Hanas Kelsenas, What is Justice? (Cali- 
fomnia, 1957): 


Teisingumas pirmine prasme - tai galimas, nors ir nebūtinas, socialinės 
tvarkos, reguliuojančios žmonių tarpusavio santykius, bruožas. Tik išvesti- 
ne prasme jis yra žmogaus dorybė, nes Žmogus elgiasi teisingai, jeigu tas 
jo elgesys atitinka teisingomis laikomas socialinės tvarkos normas. ... Tei- 
singumas - tai socialinė laimė, kurią garantuoja socialinė tvarka. 


Panašiai kalba A. Brechtas, Political Theory (Princeton, 1959), p. 146: „Teisingu- 
mo postulatai paprastai formuluojami kaip tam tikros pageidautinos dalykų 
padėties bruožai, pavyzdžiui, kaip padėties, kur vyrautų lygybė arba būtų 
„daugiau“ lygybės, bruožas. ... Net ten, kur jie nėra taip formuluojami, jie gali 
būti taip interpretuoti.“ 

>Plg. H. L. A. Hartas, The Concept of Law (Oxford, 1961), p. 195: „Nėra jokių 
visuotinai pripažintų principų, kurie draustų vartoti žodį "teisė" kalbant apie 
sistemas, kur nėra centralizuotai organizuotų sankcijų.“ Hartas nubrėžia svarbų 

skirtumą tarp „pirminių taisyklių“, kurios „reikalauja, kad žmonės atliktų tam 
tikrus veiksmus arba susilaikytų nuo jų, nesvarbu, nori jie to ar nenori“ (p. 78) 
ir „antrinių taisyklių — pripažinimo, keitimo bei bylų sprendimo taisyklių“, t.y. 
veiklos taisyklių tos organizacijos, kuri sukurta elgesio taisyklių priežiūrai. Nors 
šis skirtumas turi didžiulės reikšmės, man sunku patikėti, kad šio skirtumo 
atsiradimą „galima laikyti žingsniu iš ikiteisinio pasaulio į teisinį“ (p. 91) ar kad 
teisę galima naudingai apibūdinti „kaip prievoles nustatančių pirminių normų 
ir antrinių normų junginį“ (ibid.). 

* Galima būtų be galo aiškintis, ar teisė yra „taisyklių sistema“, tačiau iš 
esmės tai tėra terminijos klausimas. Jeigu kalbant apie „taisyklių sistemą“ turimas 
omeny artikuliuotų taisyklių rinkinys, tai jis, žinoma, neišsemia visos teisės. Ro- 
naldas M. Dworkinas, kuris savo esė „Is Law a System of Rules?“ (kn. R. 5. Sum- 
mers, ed., Essays in Legal Philosophy, Oxford and California, 1968) terminą „sis- 
temą“ vartoja kaip „rinkinio“ ekvivalentą (p. 52) ir, kaip atrodo, taisyklėmis 
laiko tik artikuliuotas taisykles, įtikinamai parodo, jog taip suprastų taisyklių 
sistema būtų ne visa ir savo išbaigtumui reikalautų to, ką jis vadina „principais“. 
(Plg. taip pat Roscoe Pound, „Why Law Day“, Harvard Law School Bulletin, vol. 
X, no. 3, 1958, p. 4: „Gyvybinis, tvarusis teisės pagrindas - tai jos principai; 
būtent jie, o ne taisyklės yra argumentacijos išeities taškas. Principai išlieka 
santykinai pastovūs arba plėtojasi pastoviomis kryptimis. Taisyklių gyvenimas 
yra palyginti trumpas. Jos netobulėja; jos yra atšaukiamos arba pakeičiamos 
kitomis taisyklėmis.“) Mano vartosenoje terminas sistema žymi tarpusavyje su- 
derintų ir pagal svarbą surikiuotų taisyklių visumą, ir, Žinoma, taisyklėmis 
laikau ne tik artikuliuotas, bet ir dar neartikuliuotas taisykles, kurios implicitiš- 
kai priklauso sistemai arba kurios dar turi būti atrastos, kad tam tikros atskiros 
taisyklės nebūtų prieštaringos. Tad nors iš esmės visiškai sutinku su profeso- 
riaus Dworkino argumentu, vartodamas savo terminus turiu teigti, jog teisė yra 
artikuliuotų (ir neartikuliuotų) taisyklių sistema (ne vien rinkinys). 

> Bendru pavidalu ši idėja anglų literatūroje pasirodo bent jau XVIII a., ir 
ją ypač aiškiai formulavo Williamas Paley savo kn. Principles of Moral and Po- 
litical Philosophy (1785, new ed. London, 1824), p. 348: „bendrieji įstatymai ... ku- 
riami nenumatant, kuriuos Žmones jie gali paliesti“; savo šiuolaikiniu pavidalu 
ji pasirodo kn. C. K. Allen, Law in the Making (6th ed., London, 1958), p. 367: „tei- 
sės taisyklė, kaip ir kitokios taisyklės, siekia apibendrinti neribotą tam tikros rū- 
šies atvejų skaičių.“ Sistemiškiausiai ji buvo plėtojama kontinentinėje (daugiausia 
vokiečių) diskusijoje dėl teisės „materialiąja“ ir grynai „formaliąja“ prasme skir- 
tumo, apie kurį jau kalbėjome anksčiau (6 skyrius, išnaša 24), ir kurį, kaip atrodo, 
ten įtvirtino Hermannas Schulze, Dar Preussische Stantsrecht (Leipzig, 1877), vol. 
II, p. 209: „Dem Merkmal der Allgemeinheit ist genūgt, wenn sich nur der Re- 
gel ūberhaupt eine Zahl von nicht vorauszusehenden Fallen logisch unterzuord- 
nen hat.“ (Žr. taip pat ibid., p. 205, kur pateiktos nuorodos į ankstesnius auto- 

rius.) Iš vėlesnių darbų žr. ypač Ernst Seligmann, Der Begriff des Gesetzes im ma- 
teriellen und formellen Sinn (Berlin, 1886), p. 63: „In der Tat ist es ein Essentiale 
des Rechtsgesetzes, dass es abstrakt ist und eine nicht vorauszusehende Anzahl 
von Fallen ordnet.“ M. Planiol, Traitė ėlėmentaire de Droit Civil (12-asis leid., Paris, 
1937), p. 69: „la loi est ėtablie en permanence pour un nombre indėterminė 
d'actes et de faits, ... un decision obligatoire d'une maniėre permanente, pour 
un nombre de fois indėterminė.“ Z. Giacometti, Die Verfassungsgerichtsbarkeit des 
schweizerischen Bundesgerichts (Zūrich, 1933), p. 99: „Generell abstrakt ist jede ... 
an eine unbestimmte Vielheit von Personen fr eine unbestimmte Vielheit von 
Fallen gerichtete Anordnung“; to paties autoriaus Allgemeine Lehre des rechtssta- 
atlichen Verwaltungsrechts (Zūrich, 1960), p. 5: „Eine solche Bindung der staat- 
lichen Gewaltentrager an generelle, abstrakte Vorschriften, die fūr eine unbes- 
timmte Vielheit von Menschen gelten und die eine unbestimmte Vielheit von Tat- 
bestūnden regeln ohne Rūcksicht auf einen bestimmten Einzelfall oder eine Be- 
stimmte Person. ...“ W. Burckhardt, Einfiihrung in die Rechtswissenschnft (2-asis leid., 
Zūrich, 1948), p. 200: „Die Pflichten, die das Gesetz den Privaten auferlegt, mūssen 
(im Gegensatz zu den Pflichten der Beamten) zum Voraus fūr eine unbestim- 
mte Anzahl mėglicher Falle vorgeschrieben sein.“ H. Kelsen, Reine Rechtslehre 
(2-asis leid., Wien, 1960), p. 362-363: „Generell ist eine Norm, wenn sie ... in ei- 
ner von vomherein unbestimmten Zahl von gleichen Fallen gilt. ... In dieser Be- 
ziehung ist sie dem abstrakten Begriff analog.“ Donato Donati, „I caratteri della 
legge in senso materiale,“ Revista di Diritto Publico, 1911 (perspausdinta kn. Scritti 
di Diritto Publico, Padua, 1961, vol. II), p. 11 atskirojo leidinio: „Ouesta generalita 
deve intendersi, non gia nel senso semplicamente, di pluralitū, ma in guelle, in- 
vece, di universalita. Commando generale, in altre termini, sarebbe, non gia guel- 
le che concerne una pluralitū di persone o di azioni, vale a dire: non guello che 
concerne un numero di persone o di azioni determinato o determinabile, ma guello 
che concerne un numero di persone o di azioni indeterminato e indeterminabile.“ 

6 Visi šie teisės siaurąja prasme atributai buvo išryškinti plačioje kontinen- 
tinėje diskusijoje dėl teisės „materialiąja“ ir “formaliąja“ prasme skirtumo, ta- 
čiau dažnai buvo klaidingai traktuojami kaip teisei „materialiąja“ prasme alter- 
natyvūs ar net su ja nesuderinami kriterijai. Žr. P. Laband, Staatsrecht des deut- 
schen Reiches (5 leid., Tūbingen, 1911-1914), II, p. 54-56; E. Seligmann, Der Begriff 
des Gesetzes im materiellen und formellen Sinn (Berlin, 1886); A. Haenel, Studien 
zum deutschen Staatsrecht, vol. II: Gesetz im formellen und materiellen Sinne (Leip- 
zig, 1888); L. Duguit, Traitė de droit constitutionel (2 leid., Paris, 1921); R. Carrė 
de Malmberg, La Loi: Expression de la volontė gėnėrale (Paris, 1931); Donato Donati, 
„I caratteri della legge in senso materiale“, Rivista di Diritto Publico, 1911, per- 
spausdinta autoriaus kn. Scritti di Diritto Publico (Padua, 1961). Turbūt geriau- 
siai žinomą teisės materialiąja prasme apibrėžimą pateikia Georgas Jellinekas, 
Gesetz und Verorduunę (Freiburg, 1887), p. 240: 

Hat ein Gesetz den nachsten Zweck, die Sphare der freien Tatugkeiten von 
Personlichkeiten gegeneinander abzugrenzen, ist es der sozialen Schran- 
kenziehung halber erlassen, so enthalt es Anordnungen eines Rechtssatzes, 
ist daher auch ein Gesetz im materiellen Sinn; hat es jedoch einen anderen 
Zweck, so ist es kein materielles, sondem nur ein formelles Gesetz, das 
seinen Inhalt nach als Anordnung eines Verwaltungsaktes, oder als ein 
Rechtsspruch sich charakterisiert. 


" Žr. citatą iš P. Vinogradoffo, pateiktą šio skyriaus pradžioje, ir ypač 
F. C. von Savigny, System des heutigen Romischen Rechts, vol. I (Berlin, 1840), 
p. 331 332: 


Sollen nun in solcher Berūhrung freie Wesen nebeneinander bestehen, sich 
gegenseitig fordernd, nicht hemmend, in ihrer Entwicklung, so ist dieses 
nur mėglich durch Anerkennung einer unsichtbaren Grenze, innerhalb wel- 
cher das Dasein, und die Wirksamkeit jedes einzelnen einen sichern, freien 
Raum gewinne. Die Regel, wodurch jene Grenze und durch die dieser freie 
Raum bestimmt wird, ist das Recht. 


Žr. taip pat P. Laband, Das Staatsrecht des Deutschen Reiches (4 leid., Tūbin- 
gen, 1901), vol. II, p. 64, kur jis priskiria valstybei užduotį „die durch das gesel- 
lige Zusammenleben der Menschen gebotenen Schranken und Grenzen der 
natūrlichen Handlungsfreiheit der Einzelnen zu bestimmen.“ J. C. Carter, Law, 
Its Origin, Growth, and Function (New York and London, 1907), p. 133-134: „To- 
kiu būdu puoselėjamas ir įtvirtinamas paprotys tapo teisės pradžia. Tiesioginė 
ir būtina šio apribojimo tendencija buvo apibrėžimas individo veiklos ribų, ku- 
riose kiekvienas individas galėjo laisvai judėti nesukeldamas kitų pasipriešini- 
mo. Čia randame ankstyviausią ir paprasčiausią teisės funkcijos pasireiškimo for- 
mą.“ J. Salmond, Jurisprudence (10 ed., by G. Williams, London, 1947), p. 62: „Tei- 
singumo taisyklė apibrėžia individualios laisvės sritį ribomis, kurios suderina- 
mos su bendra žmonių gerove. Tokiu būdu teisingumo taisyklės kiekvienam as- 
meniui apribotos laisvės srityje, asmuo yra laisvas siekti savo paties interesų pa- 
gal išmintingumo taisyklę.“ H. Lėvy-Ullman, La Dėfinition du droit (Paris, 1917), 
p. 165: „Nous dėfinions donc le droit: la delimination de ce gue les hommes et 
leur groupements ont la libertė de faire et ne pas faire, sans encourire une con- 
demnation, une seizie, une mise en jeu particuličre de la force.“ Donato Donati, 
„I caratteri della legge in senso materiale“, Rivista di Diritto Publico, 1911 ir per- 
spausdinta autoriaus kn. Scritti di Diritto Publico (Padua, 1961), vol. II, p. 23: 


La funzione del diritto e infatti sorge e si esplica per la deliminazione delle 
diverse sfere spettanti a ciascun consociato. La societa umana si transforma 
de societa anarchica in societa ordinata per guesto, che interviene una 
volonta ordinatrice a determinare la cerchia dell'attivita di ciascuno: dell'at- 
tivita lecita come dell'attiviti doverosa. 

Š Adam Smith, The Theory of Moral Sentiments (London, 1801), Part VI, sect. 
li, introd. vol. II, p. 58: 


Kiekviena valstybė mėgina, kiek išmintis jai leidžia, naudoti visuomenės 

jėgą neleidžiant savo valdiniams kenkti ar trukdyti vienas kitam. Taisyklės, 

kurias ji šiam tikslui įveda, sudaro civilinę ir baudžiamąją atskiros valsty- 
bės ar šalies teisę. 

* Neteisingumo pirmenybę jau pabrėžė ir Heraklitas (žr. J. Burnet, Early 
Greek Philosophy, 4th ed., London, 1930, p. 166) ir ją aiškiai formuluoja Aristotelis 
Nikomacho etikoje, 1134a: „Teisė egzistuoja žmonėms, kurių santykiuose esama 
neteisingumo.“ Moderniaisiais laikais ji taip pat dažnai pabrėžiama, žr., pavyz- 
džiui, La Rochefoucauld, Maximes (1665) no. 78: „L'amour de la justice n'est 
gue la crainte de souffrir injustice“, ir ji tampa pamatine Davido Hume'o, Imma- 
nuelio Kanto ir Adamo Smitho idėja, kuriems teisingo elgesio taisyklės tarnauja 
pirmiausia kaip individualių valdų delimitavimo ir apsaugos būdas. L. Bagolini, 
La Simpatia nella morale e nel diritto (Bologna, 1952), p. 60 net teigia, kad būdas, 
kuriuo traktuojama „il probleme de diritto e della giustizia del punto di vista del 
ingiustizia“, yra specifinis Adamo Smitho mąstymo bruožas. Plg. Adamo Smitho 
Theory of Moral Sentiments (1759), part II, sect. II, ch. I, vol. I, p. 165 (1801 m. leid.): 
„Paprastas teisingumas daugeliu atvejų yra tik negatyvi dorybė ir ji mums tik 
draudžia skriausti savo kaimyną. Žmogus, kuris tik susilaiko nuo kėsinimosi į 
kaimyno asmenį, nuosavybę ar gerą vardą, žinoma, nėra itin nusipelnęs pozi- 
tyviąja prasme. Tačiau jis tenkina visus to, ką vadiname teisingumu, reikalavi- 
mus ir daro visa, ką jo bendrapiliečiai gali teisėtai jį priversti daryti arba už ko 
nedarymą jie galėtų jį bausti. Mes dažnai galime patenkinti visas teisingumo 
taisykles paprasčiausiai sėdėdami ir nieko nedarydami.“ Plg. taip pat Adam 
Ferguson, Institutes of Moral Philosophy (Edinburgh, 1785), p. 189: „Pamatinis mo- 
ralės dėsnis, jį pirmiausia taikant žmonių veiksmams, draudžia daryti kitam ža- 
14“; John Millar, An Historical View of the English Government (London, 1787), cituo- 
jamas kn. W. C. Lehmann, John Millar of Glasgow (Cambridge, 1960), p. 340: „Tei- 
singumas iš manęs reikalauja tik to, kad susilaikyčiau daryti žalą kaimynui.“; 
panašiai J.-J. Rousseau, Emile (1762), Knyga II: „La plus sublime vertu est nega- 
tive; elle nous instruit de ne jamais faire de mal a personne.“ Atrodo, jog ši 
pažiūra buvo plačiai paplitusi ir tarp teisininkų taip, kad F. C. von Savigny, 
System des Heutigen Romischen Rechts, I (Berlin, 1840), p. 332 galėjo sakyti, jog 
„Viele aber gehen, um den Begriff des Rechts zu finden, von dem entgegenge- 
setzten Standpunkt aus, von dem Begriff des Unrechts. Unrecht ist ihnen Storung 
der Freiheit durch fremde Freiheit, die der menschlichen Entwicklung hinder- 
lich ist, und daher als ein Ūbel abgewehrt werden muss.“ 

XIX a. šiam požiūriui atstovavo filosofas Arthuras Schopenhaueris ir eko- 
nomistas Frėdėric Bastiat, kuris galbūt netiesiogiai buvo veikiamas pirmojo. 

Žr. A. Schopenhauer, Parerga und Paralipomena, II, 9, „Zur Rechtslehre und Po- 
litik“, in Sūmtliche Werke, ed. A. Hūbscher (Leipzig, 1939). vol. VI, p. 257: „Der 
Begriff des Rechts ist namlich ebenso wie auch der der Freiheit ein negativer, sein 
Inhalt ist eine blosse Negation. Der Begriff des Unrechts ist der positive und 
gleichbeteutend mit Verletzung im weitesten Sinn, also laesio.“ F. Bastiat, La Loi 
(1850), Oeuvreos Complėtes (Paris, 1854), vol. IV, p. 35: „Cela est si vrai gu ainsi 
gu'un des mes amis me le faisait remarguer, dire gue le but de la Loi est de faire 
rėgner la Justice, c'est de se servir d'une expression gui n'est pas vigoreuse- 
ment exacte. Il faudrait dire: La but de la Loi est d'empėcher V Injustice de rėgner. 
En effet, ce n'est pas la Justice gui a une existence propre, c'est | Injustice. 
L'un rėsulte de la absence de V'autre.“ Plg. taip pat J. S. Mill, Utilitarianism 
(1861, ed. J. Plamenatz, Oxford, 1949), p. 206: „nes teisingumas, kaip dauguma 
kitų moralinių atributų, geriausiai apibrėžiamas per jo priešybę“. 

Arčiau mūsų laikų filosofas Maxas Scheleris pabrėžia tą pačią mintį. Žr. jo 
Der Formalismus in der Ethik und die materielle Wertethik (3 leid., 1927), p. 212: 
„Niemals kann daher (bei genauer Reduktion) die Rechtsordnung sagen, was 
sein soll (oder was recht ist). Alles, was innerhalb der Rechtsordnung positiv 
gesetzt ist, ist reduziert auf pure Rechtsein- und Unrechtseinverhalte, stets ein 
Unrechtseinverhalt.“ Plg. taip pat Leonhard Nelson, Die Rechtswissenschaft ohne 
Recht (Leipzig, 1917), p. 133, kur kalbama apie „Auffassung vom Recht ... wo- 
nach das Recht... die Bedeutung einer negativen, den Wert mėglicher positiver 
Zwecke einschrūnkenden Bedingung hat“; ir ibid., p. 151 apie „Einsicht in den 
negativen (Werte nur beschrankenden) Charakter des Rechts“. 

Iš kitų šiuolaikinių autorių žr. L. C. Robbins, The Theory of Economic Policy 
(London, 1952), p. 193: klasikinis liberalas „tarsi siūlo darbo pasidalijimą: vals- 
tybė nustato, ko individams neleistina daryti, kad nebūtų tarpusavio trukdymo, 
o piliečiams paliekama laisvė daryti visa, kas nėra uždrausta. Valstybei skiriama 
formalių taisyklių nustatymo užduotis, piliečiams — atsakomybė už specifinių 
veiksmų turinį.“ K. E. Boulding, The Organizational Revolution (New York, 1953), 
p. 83: „Problema, matyt, ta, kad „teisingumas“ yra negatyvi sąvoka, t.y. veiks- 
mą sužadina ne teisingumas, bet neteisingumas arba nepasitenkinimas.“ McGe- 
orge Bundy, „A Lay View of Due Process“, in A. E. Sutherland (ed.), Govern- 
ment under Law (Harvard, 1956), p. 365: „Tad manau, kad teisinį procesą geriau- 
sia aiškinti ne kaip gryno pozityvaus teisingumo šaltinį, bet veikiau kaip neto- 
bulą vaistą nuo akivaizdžių skriaudų. ... Arba galbūt teisę reikėtų traktuoti ne 
kaip savaiminį gėrį, bet kaip įrankį, kurio vertę lemia ne tiek tai, kas juo pada- 
roma, kiek tai, kam juo užkertamas kelias. ... Reikalaujama [iš teismų] ne to, kad 
jie vykdytų teisingumą, bet kad jie bent apgintų nuo akivaizdaus neteisingu- 
mo.“ Bernard Mayo, Ethics and Moral Life (London, 1958), p. 204: „Su kai kurio- 
mis, galbūt tariamomis išimtimis, ... teisės paskirtis - užkirsti kelią tam tikriems 
dalykams.“ H. L. A. Hart, The Concept of Law (Oxford, 1961), p. 190: „Bendrasis 
teisės ir moralės reikalavimas išreiškia ne tiek teiktinas aktyvias paslaugas, kiek 

susilaikymą nuo tam tikrų veiksmų, ir jis paprastai formuluojamas negatyviąja 
draudimų forma.“ Lon L. Fuller, The Moralitų of the Law (Yale, 1964), p. 42: 
„Pamatinė visuomeninio gyvenimo moralė, numatydama bendras pareigas ki- 
tiems Žmonėms ... paprastai reikalauja tik susilaikymo, arba, kaip dabar sako- 
ma, tos pareigos yra iš esmės negatyvios.“ J. R. Lucas, The Principles of Politics 
(Oford, 1966), p. 130: 


Žmogaus netobulumo akivaizdoje Teisės tvarką artikuliuojame ne kaip ab- 
soliutų Teisingumą garantuojančią procedūrą, bet tik kaip užkardą prieš 
didžiausią neteisingumą. Ne Teisingumas, o veikiau Neteisingumas yra 
pirmasis politinės filosofijos rūpestis, nes nebūdami visažiniai negalime iš 
anksto pasakyti, koks visada bus teisingas sprendimas, o gyvendami tarp 
savo naudos siekiančių Žmonių ne visada galime būti tikri, kad jo bus 
laikomasi; tad apibrėžtumo dėlei laikomės negatyvios nuostatos ir nustato- 
me procedūras, leidžiančias veikiau užkirsti kelią tam tikrų rūšių Neteisin- 
gumui, negu garantuoti visų rūšių Teisingumą. 


Apie visą šią problematiką žr. E. N. Cahn, The Sense of Injustice (New York, 
1949), kur „teisingumas“ apibrėžiamas (p. 13) kaip „aktyvus procesas atitaisant 
arba užkertant kelią tam, kas žadina Neteisingumo jausmą“. Plg. taip pat lordo 
Atkino aforizmą, kurį cituoja A. L. Goodhart, English Law and the Moral Law 
(London, 1953), p. 95: „reikalavimas, kad mylėtum savo artimą, teisėje tampa 
reikalavimu, kad nedarytum žalos savo artimam.“ 

“ Žr. A. L. Goodhart, op. cit., p. 100 ir J. B. Ames, „Law and Morals“, 
Harvard Law Review, XXII, 1908/9, p. 112. 

Žr Vokietijos baudžiamojo kodekso $330c, įtrauktą 1935 m., kuris numato 
bausmę „kiekvienam, kuris nelaimingo atsitikimo, bendro pavojaus ar nelaimės 
atvejais nesuteikia pagalbos, kai tokia pagalba reikalinga ir kai jos galima pa- 
grįstai tikėtis, ir ypač kai jis ją gali suteikti be rimto pavojaus pačiam sau ar 
nepažeisdamas kitų svarbių pareigų.“ 

12 „Bendras reikalavimas padėti vienas kitam ir rūpintis vienas kitu“, kurį 
Maxas Gluckmanas (Politics, Law and Ritual in Tribal Society, London and Chi- 
cago, 1965, p. 54) apibūdina kaip gentinės bendruomenės ir ypač gimininės 
grupės skiriamąjį bruožą, dėl kurio stokos Didžiajai Visuomenei paprastai prie- 
kaištaujama, yra išties su ja nesuderinamas, ir jo išsižadėjimas yra dalis tos 
kainos, kurią tenka mokėti už platesnės taikingos tvarkos atsiradimą. Tokia 
pareiga gali egzistuoti tik konkretiems pažįstamiems žmonėms, ir nors Didžio- 
joje Visuomenėje ji gali būti moralinė individo pareiga atskiriems Žmonėms, ji 
negali būti sankcionuojama jėga pagal visiems vienodai galiojančią taisyklę. 

S Plg. Paul A. Freund, „Social Justice and the Law“, in Richard B. Brandt, 
ed., Social Justice (Englewood Cliffs, New Jersev, 1962), p. 96: „Racionalūs lūkes- 
čiai dažniau yra teisės pagrindas, o ne padarinys; jie yra taip pat pozityviosios 
teisės kritikos, tad ir jos plėtros pagrindas.“ 

K I. Kant, Metaphysik der Sitten, Rechtslehre. I, 2, $ 9: „Būrgerliche Verfassung 
ist hier allein der rechtliche Zustand, durch welchen jedem das Seine nur gesi- 
chert, eigentlich aber nicht ausgemacht oder bestimmt wird. - Alle Garantie 
setzt also das Seine von jedem (dem es gesichert wird) schon voraus.“ Johno 
Laddo vertime (The Metaphysical Elements of Justice, Indianapolis, 1965, p. 65): 
„Pilietinė konstitucija tėra juridinė sąlyga, kuri tik gina kiekvieno asmens nuosa- 
vybę, tačiau pati jos nenustato ir neapibrėžia.“ 

15 R. L. Hale, Freedom through Law (California, 1952), p. 15. 

"6 Tik šioje interpretacijoje garsioji Ulpiano formulė (Dig., I, 1.10) „Iustitia est 
constans et perpetua voluntas suum cuigue tribuere“ gali turėti netautologinę 
prasmę. Gana įdomu tai, kad Ulpianas šioje frazėje žodžiu voluntas pakeitė 
senesnį terminą, apibūdinantį tam tikrą intelektinę nuostatą: žr. Cicero, De In- 
ventione, II, 35, 160: „Iustitia est habitus animi, communi utilitate conservata, 
suum cuigue tribuens dignitatem.“ 

1 John W. Chapman, „Justice and Faimess“, Nomos VI, 1963, p. 153. 

'8 D. Hume, An Enguirųy concerning the Principles of Morals, Works IV, p. 274: 


Visi nuosavybę reguliuojantys prigimtiniai įstatymai (natural laws), taip pat 
visi pilietiniai įstatymai yra bendro pobūdžio ir atsižvelgia tik į kai kurias 
esmines jų taikymo atvejų aplinkybes, bet nepaiso paliestų asmenų charak- 
terių, jų padėties, ryšių ar kokių nors konkrečių padarinių, kuriuos gali 
sukelti šių įstatymų taikymas konkrečiu atveju. Jie be gailesčio atima iš 
geradario visą jo turtą, jeigu tas turtas buvo įgytas per klaidą, be deramo 
nuosavybės titulo, ir jį perduoda savanaudiškam šykštuoliui, kuris jau turi 
sukaupęs didžiulius turtus. Visuomenės interesas reikalauja, kad nuosavy- 
bė būtų reguliuojama bendromis ir griežtomis taisyklėmis; ir nors priima- 
mos tik tokios taisyklės, kurios geriausiai pasitarnauja tam visuomenės in- 
teresui, jos negali užkirsti kelio visiems vargams arba garantuoti vien gė- 
rybinius kiekvieno jų taikymo padarinius. Pakanka to, kad bendroji jų sche- 
ma būtų reikalinga pilietinės visuomenės išlikimui ir kad jos privalumai 
aiškiai nusvertų trūkumus. 


P Plg. John Rawls, „Constitutional Liberty and the Concept of Justice“, No- 
mos VI, Justice (New York, 1963), p. 102: 


Kitaip sakant, teisingumo principai jokio specifinio gėrybių pasiskirstymo 
tarp asmenų su jų konkrečiais norais būdo neišskiria kaip teisingo. Tokio 
teisingumo siekis būtų klaidingas iš principo, ir bet kuriuo atveju jis negali 
turėti apibrėžto sprendimo. Teisingumo principai veikiau apibrėžia tuos 
rėmus, kuriuose turi veikti institucijos bei jungtinės žmonių pastangos tam, 
kad jose dalyvaujantys asmenys neturėtų pagrindo jomis skųstis. Jeigu su- 
kuriami tokie rėmai, tai susiklostantis pasiskirstymas, kad ir koks jis būtų, 
turi būti pripažintas kaip teisingas (arba bent ne neteisingas). 

2 Žr. aukščiau, 16 išnašą. 

2 Plg. D. Hume, Enguiry Works IV, p. 195: „Visos šios institucijos atsiranda 
vien dėl žmogiškosios visuomenės reikmių.“ 

" D. Hume, Treatise, Works II, p. 293. 

3 Leon Duguit, kaip jį reziumuoja J. Walter Jones, Historical Introduction to 
the Theory of Law (Oxford, 1940), p. 114. 

2 Žr. M. J. Gregor, Laws of Freedom (London, 1964), p. 81. Plg. taip pat su 
teiginiu keliomis pastraipomis aukščiau, kad „juridinės taisyklės ... mums pa- 
prasčiausiai draudžia siekiant savo tikslų naudotis tam tikromis priemonėmis“, ir 
p. 42, kur Kanto negatyvus teisingo įstatymo testas apibūdinamas kaip „laisvės 
apribojimas keliant vien formalią sąlygą, kad įstatymas pats sau neprieštarautų“. 

Ši puiki knyga man parodė, kaip arti savo išvadomis priartėju prie Kanto 
teisės filosofijos, kurios nebuvau rimtai nagrinėjęs nuo pat studijų laikų. Kol 
nebuvau skaitęs panelės Gregor knygos, nesuvokiau, jog teisės filosofijoje savo 
kategorinį imperatyvą Kantas nuosekliai naudoja kaip negatyvų testą, - kitaip 
nei moralės filosofijoje, kur mėgina, remdamasis juo, dedukuoti pozityvų mo- 
ralės taisyklių turinį. Mane tai verčia spėti, nors negaliu to įrodyti, jog katego- 
rinio imperatyvo principą Kantas surado ne moralėje ir po to pradėjo jį taikyti 
teisei, o veikiau, kad pamatinę idėją jis atrado Hume'o teisės viršenybės koncep- 
cijoje ir vėliau ją pritaikė moralei. Tačiau nors jo pateiktoji teisės viršenybės 
idealo raidos analizė, pabrėžianti negatyvų ir nuo tikslų nepriklausomą teisės 
taisyklių pobūdį, man atrodo vienas didžiausių jo laimėjimų, jo mėginimas daly- 
ką, kuris teisėje yra egzistuojančių taisyklių teisingumo testas, paversti prielaida, 
iš kurios dedukuojama moralės taisyklių sistema, man atrodo, pasmerktas žlugti. 

> Karl R. Popper, The Logic of Scientific Discovery (London, 1955), The Open 
Society and its Enemies (ypač 4 leid., Princeton, 1963) ir Conjectures and Refutations 
(2nd ed., London, 1965). 

* Plg., pavyzdžiui, G. Radbrucho teiginį, cituojamą toliau, 69 išnašoje. 

* Išsamią šios raidos analizę pateikia John H. Hallowell, The Decline of Li- 
beralism as an Ideology with Particular Reference to German Politico-Legal Thought 
(California, 1943), ypač p. 77 ir 111, ir toliau. Hallowellas aiškiai parodo, kaip 
XIX a. pabaigoje Žymiausi liberalieji teisės teoretikai Vokietijoje pripažindami 
teisinį pozityvizmą, kuris visą teisę traktavo kaip įstatymdavio kūrinį ir kuriam 
rūpėjo tik įstatyminių aktų konstitucingumas, o ne priimamų taisyklių pobūdis, 
prarado bet kokią galimybę pasipriešinti Rechtsstant idėjos formalistinei inter- 
pretacijai ir kartu diskreditavo liberalizmą šia sąsaja su teisiniu pozityvizmu, su 
kuriuo jis iš esmės yra nesuderinamas. Šio fakto pripažinimą galima rasti ir 
ankstyvuose Carlo Schmitto rašiniuose, ypač jo Die geistesgeschichtliche Lage des 
deutschen Parlamentarismus (2 leid., Mūnchen, 1926), p. 26: 


Konstitutionelles und absolutistisches Denken haben also an dem Gesetzes- 
begriff ihren Prūfstein, aber natūrlich nicht an dem, was man in Deut- 

schland seit Laband Gesetz im formellen Sinn nennt und wonach alles, was 
unter der Mitwirkung der Volksvertretung zustandekommt, Gesetz heisst, 
sondern an einem nach logischen Merkmalen bestimmten Satz. Das ent- 
scheidende Merkmal bleibt immer, ob das Gesetz ein genereller, rationaler 
Satz ist, oder Massnahme, konkrete Eizelverfūgung, Befehl. 


3 William James, Praginatism (pakart. leid., New York, 1940), p. 222: „Žo- 
džiu, „tiesa“ tėra mūsų mąstymo įrankis, panašiai kaip „teisingumas“ tėra 
veiklos įrankis.“ 

2 John Dewey and James Tuft, Ethics (New York, 1908 ir vėlesni leidimai); 
John Dewey, Human Nature and Conduct (New York, 1922 ir vėlesni leidimai) 
ir Liberalism and Social Action (New York, 1963 m. leidimas). 

V Vilfredo Pareto, The Mind and Socicty (London and New York, 1935), 5 
1210: „Kai asmuo sako “Tas dalykas neteisingas“, jis turi omeny, jog tas dalykas 
žeidžia jo jausmus, nes jo jausmai yra jam įprastoje socialinėje pusiausvyroje.“ 

3 Plg. H. L. A. Hart, op. cit., p. 253. 

2 Žr. I tomą, p. 20. 

3 Thomas Hobbesas, Leviathan, ch. 26, lotyniškasis leidimas (London, 1651), 
p. 143. 

>* Thomas Hobbesas, Dialogue of the Common Laws (1681), Works, vol. VI, 
p. 26. 

2 Jeremy Bentham, Constitutional Code (1827), Works, vol. IX, p. 8; taip pat 
plg. The Theory of Legislation, ed. C. K. Ogden (London, 1931), p. 8: „Pirmykštė, 
taip pat ir įprastoji žodžio įstatymas reikšmė yra ... įstatymdavio įsakas.“ 

* John Austin, Lectures on Jurisprudence, 4 leid. (London, 1879), vol. I, p. 88 
ir 555. Plg. taip pat L.c., p. 773: „Politinių valdinių teisės ir pareigos, taip pat 
privačių asmenų teisės ir pareigos yra to paties autoriaus - Suverenios valsty- 
bės - kūrinys“; taip pat The Province of Jurisprudence Determined, ed. H. L. A. Hart 
(London, 1954), p. 124: „Griežtai kalbant, visa teisė tikrąja šio žodžio prasme yra 
pozityvi, nes ją nustato individualus arba kolektyvinis autorius, arba ji egzistuoja 
tik dėka individualaus ar kolektyvinio autoriaus nustatymo (position).“ 

* Hans Kelsen, What is Justice? (California, 1967), p. 20. Kelseno darbai, į 
kuriuos toliau dažnai nurodinėsime, bus žymimi pagal jų publikavimo metus, 
būtent: 

1935, „The Pure Theory of Law“, Law Ouarterly Review, 51. 

1945, General Theory of Law and State (Harvard). 

1957, What is Justice? (California). 

1960, Reine Rechtslehre, 2 leid. (Vienna). 

3 Kelsenas pats pakartotinai pabrėžia, jog „neįmanoma „norėti“ to, ko neži- 
nai“ (1949, p. 34, panašiai 1957, p. 273), tačiau po to, kaip matysime, jis tylomis 
apeina šį sunkumą, iškylantį mažiau rafinuotoms pozityvizmo formoms, įstatym- 
davio „valią“ apribodamas taisyklės įgalinimo aktu; tad įstatymdavys, paskelb- 
damas tam tikrą „normą“, nebūtinai turi žinoti savo „sukurtojo“ įstatymo turinį. 

Turbūt pirmasis autorius, pasinaudojęs šia gudrybe, buvo Thomas Hobbe- 
sas, žr. Leviathan, ch. XXVI: „Įstatymų leidėjas nėra tas, kurio galia įstatymai 
buvo pirmąkart sukurti, bet tas, kurio galia jie dabar yra įstatymai.“ 

si Koncepcija, traktuojanti teisę kaip suvereno įsaką, buvo teisės istorikų 
kritikos objektas bent jau nuo H. S. Maine'o laikų. Plg., pavyzdžiui, H. Kanto- 
rowicz, The Definition of Law (Cambridge, 1958), p. 35: „Visa teisės mokslo 
istorija, ypač Italijos glosatorių bei Vokietijos pandektistų darbuose, būtų nesu- 
prantama, jeigu teisė būtų traktuojama kaip suvereno įsakų visuma.“ 

*0 Gustav Radbruch, Rechtsphilosophic (6 leid., Stuttgart, 1963), p. 179: „Ver- 
mag niemand festzustellen, was gerecht ist, so muss jemand festsetzen, was 
rechtens sein soll.“ Plg. taip pat A. Brecht, Political Theory (Princeton, 1959), p. 
147: „Mokslas ... negali spręsti, kokia dalykų padėtis yra realiai teisinga. Nuo- 
monės šiuo klausimu skiriasi ir mokslas negali šio nesutarimo objektyviai iš- 
spręsti.“ 

* Gustav Radbruch, „Vom individualistischen zum sozialen Recht“ (1930), 
perspausdinta kn. Der Mensch im Recht (Gėttingen, 1957), p. 39: „Fūr eine soziale 
Rechtsordnung [ist] das Privatrecht ... nur ein vorlūufig ausgesparter und in 
sich immer verkleinernder Spielraum fūr die Privatinitiative innerhalb des al- 
lumfassenden ėffentlichen Rechts.“ Plg. taip pat jo Rechtsphilosophie, p. 224: „Der 
Sozialismus wūrde ein fast vėlliges Aufgehen des privaten Rechts im offentli- 
chen Recht bedeuten.“ 

2H.A.L. Hart, The Concept of Law (Oxford, 1961), p. 35, kur komentuojamas 
H. Kelseno teiginys jo kn. Central Theory of Law and State (Harvard, 1945), p. 63: 
„Negalima vogti. Kas pavogs, tas bus baudžiamas. ... Pirmoji norma, jeigu ji 
apskritai egzistuoja, yra implikuota antrojoje, kuri ir yra vienintelė tikroji norma. 
... Įstatymas yra pirminė norma, numatanti sankciją.“ Plg. taip pat Kelsen, 1957, 
p. 248, kur privati nuosavybė apibūdinama kaip „viešoji funkcija par excellence“, 
o „specifinės „privačių“ interesų srities“ idėja apibūdinama kaip „ideologinė“. 

9 Glanville Williams, „The Controversy concerning the Word „Law““, Bri- 
tish Year Book of International Law, XXII, 1945, ištaisytas variantas perspausdintas 
kn. P. Laslett (ed.), Philosophy, Politics, and Society (Oxford, 1956); taip pat „Lan- 
guage and the Law“, Law Ouarterly Review LXI ir LXII, 1945 ir 1946. 

* Lewis Carroll, Through the Looking Glass, ch. VI. 

5 H. Kelsen, „The Pure Theory of Law“, Harvard Law Review, LI, 1935, p. 
517: „Bet koks turinys gali būti teisėtas; nėra jokio žmogiškosios elgsenos būdo, 
kuris negalėtų funkcionuoti kaip teisinės normos turinys“; taip pat General The- 
ory of Law and State (Harvard, 1945), p. 113: „Teisinės normos gali turėti bet kokį 
turinį.“ 

po Plg. su citatomis iš Pauluso ir Accursiuso aukščiau, I tomas, 4 skyrius, 
skyriaus epigrafo išnaša. 

" Thomas Hobbesas, Leviathan, Pt. I, ch. 13. 

* H. Kelsen, „The Pure Theory of Law“, Law Ouarterly Review, vol. 50, 
1934, p. 482. 

* E. Bodenheimer, Jurisprudence (Harvard, 1962), p. 169 ne be pagrindo 
apibūdina šią vartoseną kaip contradictio in adjecto. 

Tai, žinoma, sena to termino teisinė vartosena, kurią tarp socialinių teore- 
tikų išpopuliarino Maxas Weberis, kurio įtakingas darbas „Legal Order and 
Economic Order“ (kn. Max Weber of Law in Economy and Society, ed. Max Rheins- 
tein (Harvard, 1954), ch. I, sec. 5; plg. taip pat ch. II, sec. 1) mūsų tikslų požiūriu 
yra visiškai bevertis, nes Weberiui „tvarka“ visada reiškia kažką, kas „galioja“ 
arba yra „privaloma“, kas turi būti sankcionuota arba numatyta teisinės mak- 
simos. Kitaip sakant, tvarka jam egzistuoja tik kaip organizacija, ir niekada ne- 
iškyla spontaninės tvarkos egzistavimo problema. Kaip dauguma pozityvistų 
arba socialistų, šiuo požiūriu jis mąsto antropomorfiškai ir pripažindamas tvar- 
ką tik kaip taxis, bet ne kaip momos, pats sau užkerta kelią į tikrąją teorinę 
visuomenės mokslo problematiką. 

* Plg., pavyzdžiui, Kelsen, 1945, p. 3: „Teisė yra žmogiškosios elgsenos 
tvarka, o „tvarka“ yra taisyklių sistema“; ibid., p. 98: „tvarka, normų sistema. 
Būtent ši tvarka, arba - kas yra tas pat - ši organizacija ...; 1960, p. 32: Eine 
„Ordnung“ ist ein System von Normen, deren Einheit dadurch konstituiert 
wird, dass sie alle denselben Geltungsgrund haben“; Demokratie und Sozialismus 
(Vienna, 1967), p. 100, išnaša: „So wie ja die Jurisprudenz nichts anderes ist als 
eine Ordnungslehre.“ 

Vienoje vietoje Kelsenas pateikia gana adekvatų ir pagrindžiamą „natūra- 
liosios“ tvarkos apibūdinimą, tačiau leidžia suprasti, jog pačiu tuo apibūdinimu 
jis atskleidžia metafizinį ir neempirinį jos pobūdį. Savo esė „Die Idee des Na- 
turrechts“ (1928), perspausdintame jo Aufsūtze zur Ideologiekritik, ed. E. Topitsch 
(Neuwied, 1964), p. 75 jis rašo: 


Unter einer „natūrlichen“ Ordnung ist eine solche gemeint, die nicht auf 
dem menschlichen und darum unzulanglichen Willen beruht, die nicht 
„Willkūrlich“ geschaffen ist, sondem die sich gleichsam „von selbst“, aus 
einer irgendwie objektiv gegebenen, d.h. aber unabhangig vom subjektiv- 
menschlichen Willen existenten, dem Menschen aber doch irgendwie fassba- 
ren, vom Menschen erkannten Grundtatsache, aus einem vom menschlichen 
Verstand nicht ursprūnglich produzierten, aber von ihm doch reproduzier- 
baren Grundprinzip ergibt. Diese objektive Tatsache, dieses Grundprinzip, 
ist die „Natur“, oder in einem religios-personifikativen Austruck „Gott“. 


Jeigu „tvarka“ čia interpretuojama kaip faktinė veiksmų tvarka, „objektyvi“ 
kaip egzistuojanti nepriklausomai nuo kurio nors vieno asmens valios, o „nesukur- 
ta Žmogaus valios“ kaip žmogaus veiksmų, bet ne žmogaus sumanymo padari- 
nys, šis apibūdinimas (išskyrus paskutinį sakinį) tampa ne tik empiriškai prasmingu 
teiginiu, bet teiginiu, kuris išreiškia fakto tiesą spontaninės tvarkos atžvilgiu. 

*? Kelsen, 1945, p. 40: „Teisinės normos egzistavimas tapatus jos galiojimui.“ 
Plg. taip pat ibid., p. 30, 155 ir 170; 1957, p. 267: „Kai sakome, jog norma 
„egzistuoja“, turime omeny, kad ta norma galioja.“ Panašiai 1960, p. 9: Žodžiu 
„galiojimas“ išreiškiame specifinį tam tikros normos egzistavimą.“ 

“ Kelsen 1945, p. 115-122. 

** Kelsen 1960, p. 9: „Da der Tatbestand der Gewohnheit durch Akte mens- 
chlichen Verhaltens konstituiert wird, sind auch die durch die Gewohnheit er- 
zeugten Normen durch Akte menschlichen Verhaltens gesetzt, und sohin, wie 
die Normen, die der subjektive Sinn von Gesetzgebungsakten sind, gesetzte, das 
heisst positive Normen.“ 

Sunku patikėti, jog toliau pateikiamose frazėse mano išsskirti žodžiai varto- 
jami nuosekliai jais išreiškiant arba taisyklės įgalinimą, arba taisyklės turinio 
apibrėžimą: 1945, p. 113: „Teisės norma yra galiojanti, jeigu buvo sukurta lai- 
kantis tam tikros taisyklės“; ibid., p. 392: pozityviosios teisės taisyklės „kildina- 
mos iš žmogiškosios valdžios savivalės akto“; 1957, p. 138: „žmogaus sukurta ... 
pozityvioji teisė“; ibid., p. 25: „Norma priklauso tam tikrai teisinei tvarkai, jeigu 
ji atsirado specifiniu būdu“; ibid., p. 251: „paprotinė teisė — tai teisė, sukurta 
specifiniu būdu“; ibid., p. 289: „visuomeninė tvarka, kurią apibūdina terminas 
„teisė“, mėgina nuleinti tokį žmonių clgesį, kurį įstatymdavys laiko pageidautinu“,; 
- Šiais atvejais aiškiai kalbama apie teisės (įstatymo) turinio apibrėžimą. Straips- 
nyje „On the Pure Theory of Law“, Israel Law Review, I, 1966, p. 2: „Tam, kad 
teisinė norma būtų „pozityvi“, ... ji turi būti „nustatyta“ (pos:ted), t.y. paskelbta, 
priimta arba, kalbant metaforiškai, „sukurta“ žmogiškosios būtybės veiksmu“; 
Aufsitze zur Ideologiekritik, ed. E. Topitsch (Neuwied, 1965), p. 85: „Die Normen 
des positiven Rechtes gelten ... weil sie auf eine bestimmte Art erzeugt, von 
einem bestimmten Menschen gesetzt sind.“ Ir turiu prisipažinti, jog visiškai ne- 
suprantu, ką gali reikšti tokie teiginiai, kaip žemiau pateikiamas iš „Die Lehre 
von den drei Gewalten oder Funktionen des Staates“, Kant-Festschrift der Inter- 
nationalen Vereinigung fūr Rechts- und Wirtschaftsphilosophie (Berlin, 1924), p. 220: 
„Auch das sogenannte Gewohnheitsrecht wird gesetzt, ist “positiv", ist Produkt 
einer Rechtserzeugung, Rechtsschėpfung, wenn auch keiner Rechtssatzung“, ku- 
ris, suprantant jį neperkeltine prasme, sako, jog paprotinė teisė, nors ir „nusta- 
tyta“, nėra teisės nustatymo padarinys. 

22 Tokia analizė parodytų, kad Kelseno įsivaizduojamas „mokslas“, „sie- 
kiantis atrasti pačios teisės prigimtį“ (1957, p. 226), remiasi tuo, ką Karlas Pop- 
peris pavadino „metodologiniu esencializmu, t.y. teorija, esą mokslas siekia at- 
skleisti reiškinių esmes ir jas apibūdinti apibrėžimais“ (K. Popper, The Open 
Society and its Enemies, naujasis leid., Princeton, 1963, vol. I, p. 32). Dėl šios 
priežasties Kelsenas „pažinimu“ laiko tai, kas tėra apibrėžimo vediniai ir vaiz- 
duojasi turįs teisę laikyti klaidingais (arba beprasmiškais) visus teiginius, ku- 
riuose terminas „teisė“ vartojamas kitokia ir siauresne prasme nei ta, kurią jis 
jam suteikia ir kurią laiko vienintele teisėta. Tad „grynoji teisės teorija“ yra 

vienas iš tų pseudomokslų, tokių kaip marksizmas ir froidizmas, kurie vaizduo- 
jasi esą nepaneigiami, nes visi jų teiginiai teisingi pagal apibrėžimą, tačiau nieko 
nesako apie faktinę dalykų padėtį. Taigi Kelsenas neturi jokio pagrindo vadinti, 
kaip jis nuolat daro, klaidingais ar beprasmiškais teiginius, kuriuose terminas 
„teisė“ vartojamas skirtinga prasme. 

“ Teiginys, kad kiekviena valstybė yra teisinė (Rechtsstant) arba kad teisės 
viršenybė yra būtinas kiekvienos valstybės bruožas, yra vienas dažniausiai kar- 
tojamų teiginių Kelseno darbuose. Žr., pavyzdžiui, Hauptprobleme der Stantsrech- 
tslchre (Tūbingen, 1911), p. 249; Der soziologische und der juristische Stantsbegriff 
(Tūbingen, 1922), p. 190; 1935, p. 486; 1960, p. 314. 

> Kelsen, 1946, p. 392. 

3 Kelsen, 1957, p. 20. 

> Kelsen, 1957, p. 295. 

9 M. J. C. Vile, Constitutionalism and the Separation of Powers (Oxford, 1967), 
p. 63, kuris iš esmės remiasi Johno Locke'o teiginiu „Jie privalo valdyti paskelb- 
tais nustatytais įstatymais, kurie nebūtų keičiami pavieniais atvejais, o būtų vie- 
nas įstatymas turtingam ir vargšui, dvaro favoritui ir kaimo artojui“ (Second 
Treatise of Government, XI, $ 142). 

6! Hans Kelsen, Vom Wesen und Wert der Demokratie (Tūbingen, 1920), p. 10: 
„Die im Grunde genommen unrettbare Freiheit des Individuums“, 2-ajame 
1929 m. leidime tai virsta „im Grunde unmėgliche Freiheit des Individuums“. 

 Kelsen, 1957, p. 32: „pačia savo prigimtimi demokratija reiškia laisvę.“ 

9 Kelsen, 1957, p. 21 ir toliau. Beveik tas pats teiginys, kaip 1945, p. 13. 

6 Plg. ibid., p. 295: „Tas, kuris kalba apie tokio [t-.y. bet kurio pozityvaus] 
„įstatymo“ neteisingumą, turi tai įrodyti; tačiau toks įrodymas praktiškai ne- 
įmanomas, nes nėra jokio objektyvaus teisingumo kriterijaus.“ 

* Pavyzdžiui, „Was ist die Reine Rechtslehre?“ kn. Demokratie und Rechtssta- 
at, Festschrift fiir Z. Giacometti (Zūrich, 1953), p. 155: „Von den vielen in der 
traditionellen Jurisprudenz vorgetragenen Doktrinen, die die Reine Rechtslehre 
als politische Ideologien aufgezeigt hat. ...“ 

66 Žr. redaktoriaus įvadą į Hans Kelsen, Aufsūtze zur Ideologiekritik, ed. 
E. Topitsch (Neuwied, 1964). 

*' Pavyzdžiui, „Die Lehre von den drei Gewalten oder Funktionen des 
Staates“ in Kant-Festschrift zu Kant's 200 Geburststag, Internationale Vereini- 
gung fūr Rechts- und Wirtschaftsphilosophie (Berlin, 1924), p. 219: „Dagegen 
muss angenommen werden, dass im Gezetzgebungsbegriff der Gewaltenlehre 
unter „Gesetz“ nur die generelle Norm verstanden sein soll. ... Bei dem Worte 
„Gesetz“ denkt man eben nur oder doch vornehmlich an generelle oder abst- 
rakte Normen“; taip pat 1945, p. 270: „Kalbėdami apie „įstatymų leidybą“ 
kaip apie tam tikrą funkciją, ją galime suprasti ne kitaip, kaip bendrų teisinių 
normų kūrybą.“ 

68 E. Brunner, Justice and the Social Order (New York, 1945), p. 7: „Totalitarinė 
valstybė yra ne kas kita, kaip teisinis pozityvizmas politinėje praktikoje.“ 

G. Radbruch, Rechtsphilosophie (4 leid., hrsg. von E. Wolf, Stuttgart, 1950), 
p. 355: „Diese Auffassung vom Gesetz und seiner Geltung (wir nennen sie die 
positivistische Lehre) hat die Juristen wie das Volk wehrlos gemacht gegen 
Gesetze noch so willkūrlichen und verbrecherischen Inhalts. Sie setzt letzten 
Endes das Recht der Macht gleich, nur wo die Macht ist, ist das Recht.“ Žr. taip 
pat to paties veikalo p. 352: 


Der Positivismus hat in der Tat mit seiner Uberzeugung „Gesetz ist Gesetz“ 
den deutschen Juristenstand wehrlos gemacht gegen Gesetze willkūrlichen 
und verbrecherlischen Inhalts. Dabei ist der Positivismus gar nicht in der 
Lage, aus eigener Kraft die Geltung von Gesetzen zu begrūnden. Er glaubt 
die Geltung von Gesetzen schon damit erwiesen zu haben, dass es die 
Macht besessen hat, sich durchzusetzen. 


70 Hansas Kelsenas kn. Das Naturrecht in der politischen Theorie, red. F. M. 
Schmoelz (Salzburg, 1963), p. 148. 

Pagal šį požiūrį bet kuris teisėjas, būdamas priklausomas nuo absoliutaus 
monarcho, paklusdavo jo įsakymui bylą spręsti priešingai nei reikalavo visų 
pripažįstamos teisingumo taisyklės, vis dėlto turėtų būti laikomas veikęs vado- 
vaudamasis teise. Teisėjai, kurie nacių valdymo laikais, spaudžiami valstybinės 
prievartos, paklusdavo tokiems įsakymams, galbūt gali susilaukti mūsų užuojau- 
tos; tačiau sukeliama tik painiava, kai tvirtinama, jog jų veiksmai atitiko teisę. 

Gana charakteringa, jog šią sampratą perėmė (veikiausiai per britų socialis- 
tinius teisininkus - plg. The Constitution of Liberty, ch. 16, sec. 5) H. J. Laski savo 
kn The State in Theory and Practice, London, 1934, p. 177: „Hitlerio valstybė, 
lygiai taip pat kaip Britanija ar Prancūzija, yra Rechtsstaat ta prasme, kad dik- 
tatoriaus galia Fiureriui buvo suteikta teisiniu būdu.“ 

"! Nuorodos bei kitos citatos pateikiamos mano knygoje The Constitution of 
Liberty (London and Chicago, 1960), p. 240 bei išnašose; žr. Kelseno komentarus 
jo kn. The Communist Theory of Law (New York, 1955). 

"2 Daugiausia sąryšyje su britų Report of He Committee on Homosexual Offences 
and Prostitution (London, Cmd 247, 1957), kuris visuomenėje žinomas kaip Wol- 
fendeno raportas, bei komentarais apie jį, kuriuos lordas Devlinas išdėstė savo 
Britų akademijos paskaitoje „The Enforcement of Morals“, Proceedings of the 
British Academy, XLV, 1959 (taip pat išleista atskirai). Žr. ypač H. L. A. Hart, 
Law, Liberty, and Morality (Oxford, 1963), taip pat Lon L. Fuller, The Morality of 
Law (Yale, 1964). 

R. M. Dworkin, „The Model of Rules“, University of Chicago Law Review, 
vol. 35, 1967, perspausdinta kn. Robert S. Summers, Essays in Legal Philosophy 
(Oxford, 1968). 

“* Filosofinių pozityvistų nesugebėjimas suvokti trečios galimybės šalia tos, 
kad taisyklės išrandamos sąmoningomis žmogaus pastangomis ir kad jas suku- 
ria antgamtinis protas, labai aiškiai atsiskleidžia Augusto Comte'o frazėje kn. 
Systėme de la Politigue Positive (Paris, 1854), vol. I, p. 356 apie „La superioritė 
nėcessaire de la moral demontrė sur la morale revellėe“. Būtent šią koncepciją 
vėl sutinkame pas Kelseną, kai savo „On the Pure Theory of Law“, Israel Law 
Review, I, 1966, p. 2, išnaša jis teigia, jog „Prigimtinė teisė galiausiai yra dieviš- 
koji teisė, nes jeigu tariama, kad prigimtis sukuria teisę, ji turi turėti valią, 0 toji 
valia gali būti tik Dievo, pasireiškianti Jo sukurtoje prigimtyje.“ Toji koncepcija 
dar ryškiau atsiskleidžia jo straipsnyje, kurį jis nurodo šioje vietoje, būtent „Die 
Grundlage der Naturrechtslehre“, Osterreichische Zeitschrift fr 6ffentliches Recht, 
XIII, 1963. 

" Plg. David Hume, Treatise, Part II, sec. II, Works II, p. 258: 


Kur išradimas yra akivaizdus ir absoliučiai būtinas, jį galima deramai va- 
dinti natūraliu, kaip ir bet ką kita, kas tiesiogiai atsiranda iš pirmykščių 
principų, be minties ar refleksijos įsikišimo. Nors teisingumo taisyklės yra 
dirbtinės, jos nėra savavališkos. Ir jas deramai galima vadinti prigimtiniais 
dėsniais, jeigu sąvoką „prigimtinis“ suprantame kaip tai, kas bendra bet 
kuriai rūšiai, ar net jeigu ją susiaurinę turime omeny tai, kas yra neatski- 
nama nuo tam tikros rūšies. 


Plg. taip pat Karl Popper, The Open Society and its Enemies (4 leid., Princeton, 
1963), I, p. 60 ir toliau, ypač p. 64: „Beveik visi nesusipratimai kyla dėl vieno 
pamatinio nesusipratimo, būtent dėl įsitikinimo, jog „konvencija“ implikuoja 
„Savavališkumą““. 

"6 Plg., pavyzdžiui, E. Westermarck, Ethical Relntivity (London, 1932), p. 183: 
„Objektyvumas implikuoja universalumą.“ 

" Šiais požiūriais ankstyvuosiuose Kelseno darbuose Ūber Grenzen juristis- 
cher und soziologischer Methode (Tūbingen, 1911) ir Der soziologische und der juris- 
tische Stantsbegriff (Tubingen, 1922) geriausiai atsiskleidžia jo teisės „mokslo“ 
samprata. 

"Š Plg. Maffeo Pantaleoni, Erotemi di Economia (Bari, 1925), vol. I, p. 112. 
„Ouella disposizione che crea un ordine, ė la disposizione giusta; essa ė guella 
che crea un stato di diritto. Ma, la creazione di un ordine, or di un ordinamento, 
ė appunto cio stesso che esclude il caso, V'arbitrio o il cappricio Vincalcolabile 
Vinsaputo il mutevole senza regola.“ Taip pat Ludwig von Mises, Theory and 
History (Yale, 1957), p. 54: „Galutinis teisingumo kriterijus yra tarnavimas vi- 
suomeninio bendradarbiavimo išlikimui“; Max Rheinstein, “The Relations of 
Morals and Law“, Journal of Public Law, I, 1952, p. 298: „Teisingas įstatymas yra 
tas, kuris įrodomai turi tendenciją lengvinti ar bent netrukdyti atsirasti ir išlikti 
taikiai visuomenės tvarkai.“ 


9 


„SOCIALINIS“, 
ARBA PASKIRSTOMASIS, TEISINGUMAS 


Nuopelno idėja, tiek dėl jos vidinio neapibrėžtumo, tiek 
dėl kiekvieno individo polinkio save pervertinti, yra to- 
kia nepatikima, kad iš jos negali išplaukti jokia apibrėž- 
ta elgesio taisyklė. 


David Hume* 


Tačiau aprūpinimas (WohIfahrt) neturi jokio principo - 
nei tam, kuris jį gauna, nei tam kuris jį skiria (vienas gali 
jį skirti vienaip, kitas - kitaip), nes jis priklauso nuo valios 
empirinio turinio ir todėl negali būti išreikštas taisykle. 


Immanuel Kant“ 


„Socialinio teisingumo“ sąvoka 


Ankstesniuose skyriuose teisingumo idėją turėjau ginti kaip ne- 
pakeičiamą visos teisės pagrindą, o dabar turiu stoti prieš pikt- 
naudžiavimą šiuo žodžiu, kuris gresia sunaikinti teisės sampra- 


* Pirmoji citata paimta iš David Hume, An Enguiry Concerning the Principles 
of Morals, sect. III, part II, Works IV, p. 187, ir ji čia turi būti pateikta savo 
kontekste: 

Akivaizdžiausia pirmoji mintis būtų skirti daugiausia turto didžiausiai do- 

rybei ir suteikti kiekvienam galimybę daryti gera pagal savąjį supratimą. ... 

Tačiau jeigu Žmonija vadovautųsi tokiu įstatymu, tai dėl dorovinių nuopel- 

nų neapibrėžtumo, kurį lemia ne tik jų prigimtinis neaiškumas, bet ir kiek- 

vieno asmens savimana, iš jo negalima būtų išvesti jokios apibrėžtos elge- 
sio taisyklės; 0 tai iškart suardytų visuomenę. 


Antroji citata paimta iš Immanuelio Kanto (Der Streit der Fakultūten (1798), 
sect. 2, 5 6, išnaša 2), kuri originalo kalba atrodo taip: „Wohlfahrt aber hat kein 

tą, teisę padariusią individo laisvės garantu. Vargu ar reikėtų 
stebėtis tuo, kad daugelio žmonių sąveikos rezultatams, net tiems, 
kurių niekada nebuvo numatyta arba siekta, taikoma ta pati 
teisingumo samprata, kuri susiklostė individų tarpasmeninių san- 
tykių kontekste. „Socialinis“ teisingumas (kartais ir „ekonomi- 
nis“) buvo pradėtas laikyti atributu, kuriuo privalo pasižymėti 
visuomenės „veiksmai“ arba tai, kaip visuomenė privalo „trak- 
tuoti“ individus bei jų grupes. Kaip ir kitais pirmykščio mąsty- 
mo atvejais, kai pirmąkart buvo pastebėta tam tikra procesų 
tvarka, taip ir spontaniniai rinkos tvarkos rezultatai buvo inter- 
pretuojami taip, tarsi kokia nors protinga būtybė juos tikslingai 
kurtų arba taip, tarsi konkreti nauda ar žala, kurią atskiri indi- 
vidai iš jų gauna, būtų nulemti sąmoningų valios aktų ir, vadi- 
nasi, galėtų būti reguliuojami moralės taisyklių. Tad ši „sociali- 
nio“ teisingumo samprata - tai tiesioginis padarinys to antropo- 
morfizmo arba personifikavimo, kuriuo naivus mąstymas mėgi- 
na aiškinti savaiminės tvarkos procesus. Mūsų proto nebrandu- 
mo ženklas yra tas, kad iki šiol nesame išsivadavę iš šių pir- 
mykščių sąvokų ir iš beasmenio proceso, tenkinančio daugiau 
žmogiškųjų poreikių nei galėtų tenkinti kokia nors tikslingai 
sukurta Žmogiškoji organizacija, ir tebereikalaujame, kad jis ati- 
tiktų tas moralines normas, kuriomis žmonės išmoko vadovau- 
tis savo individualiuose veiksmuose. 

Terminas „socialinis teisingumas“ šia prasme pradėtas var- 
toti palyginti neseniai ir jo amžius, matyt, tik šiek tiek viršija 
šimtą metų. Kartkartėmis jis būdavo vartojamas dar seniau — 
įtvirtinant teisingo individualaus elgesio taisykles apibūdinti or- 
ganizuotoms pastangoms“, ir šiandieną jis kartais vartojamas aka- 


Prinzip, weder fūr den der sie empfangt, noch fūr den der sie austeilt (der eine 
setzt sie hierin, der andere darin); weil es dabei auf das Materiale des Willens 
ankommt, welches empirisch und so einer allgemeinen Regel unfahig ist.“ Šiek 
tiek kitokį šios ištraukos vertimą į anglų kalbą galima rasti kn. Kant's Political 
Writings, ed. H. Reiss, trs. H. B. Nisbett (Cambridge, 1970), p. 183, išnaša. 

deminėse diskusijose iškylantiems visuomenės institucijų rezul- 
tatams vertinti?. Tačiau toji prasmė, kuria jis paprastai vartoja- 
mas nuolat į jį apeliuojant viešose diskusijose ir kuria jis bus 
nagrinėjamas šiame skyriuje, iš esmės yra ta pati prasmė, kuriai 
išreikšti nuo seno vartojamas terminas „paskirstomasis, arba dis- 
tributyvinis, teisingumas“. Atrodo, kad jo vartojimas šia prasme 
paplito tada, kai (ir iš dalies dėl to, kad) Johnas Stuartas Millis 
šiuos du terminus eksplicitiškai traktavo kaip lygiaverčius to- 
kiuose savo teiginiuose: 
visuomenė privalo vienodai palankiai traktuoti visus tuos, kurie 
nusipelno būti palankiai traktuojami, t.y. kurie vienodai nusipelno 
absoliučia prasme. Tai yra aukščiausias abstraktus socialinio ir pa- 
skirstomojo teisingumo idealas; į jį turi orientuotis visos instituci- 
jos, ir visų pirma - visų dorų piliečių pastangos“ 


taip pat: 


visuotinai pripažįstama, jog yra teisinga, kad kiekvienas asmuo 
gautų tą (gera ar bloga), ko nusipelnęs; ir neteisinga, kad jis gautų 
gera, arba patirtų bloga, kurių nėra pelnęs. Tai yra bene aiškiausia 
ir tiksliausia teisingumo idėjos forma, kurią suvokia kiekvienas pro- 
tas. Kadangi ji liečia nuopelno idėją, reikia išsiaiškinti, ką reiškia 
nuopelnas". 

Reikšminga tai, kad pirmoji ištrauka pasirodo pastraipoje, 
kur apibūdinama viena iš penkių teisingumo prasmių, išskiria- 
mų Millio; iš jų keturios kalba apie individo teisingo elgesio 
taisykles, o ši kalba apie faktinę dalykų padėtį, kuri gali būti, 
bet nebūtinai yra sąmoningo Žmogiškojo sprendimo rezultatas. 
Tačiau atrodo, kad Millis visai nesuvokė nei tos aplinkybės, jog 
šia prasme teisingumas kalba apie visai kitokias situacijas, pa- 
lyginti su tomis, kurioms taikomos kitos keturios šio žodžio 
prasmės, nei to, kad jo „socialinio teisingumo“ samprata veda 
tiesiai į gryną socializmą. 

Šio pobūdžio teiginiai, kurie eksplicitiškai sieja „socialinį ir 
paskirstomąjį teisingumą“ su tuo, kaip visuomenė „traktuoja“ 
individus pagal jų „nuopelnus“, aiškiausiai parodo, kaip jis ski- 

riasi nuo paprasto teisingumo ir kartu atskleidžia pačios sąvo- 
kos beprasmiškumo priežastį: „socialinio teisingumo“ reikalavi- 
mas adresuojamas ne individui, bet visuomenei, tačiau visuo- 
menė griežtąja prasme, kuria ji turi būti skiriama nuo valdžios 
aparato, negali vadovautis jokiu specifiniu tikslu; tad „sociali- 
nio teisingumo“ reikalavimas tampa reikalavimu visuomenės 
nariams organizuotis taip, kad visuomenės produktą leistų api- 
brėžtai padalyti tarp skirtingų individų arba grupių. Svarbiau- 
sias tokiu atveju iškylantis klausimas - ar egzistuoja moralinė 
pareiga paklusti galiai, kuri, siekdama tos specifinės paskirsty- 
mo konfigūracijos, kuri laikoma teisinga, koordinuoja visuome- 
nės narių pastangas. 

Jeigu postuluojame tokios galios egzistavimą, tai klausimas, 
kaip turimi ištekliai turi būti paskirstomi įvairiems poreikiams, 
išties tampa teisingumo klausimu - nors ir ne tokiu, kurį galėtų 
išspręsti esama moralė. Net prielaida, nuo kurios pradeda dau- 
guma šiuolaikinių „socialinio teisingumo“ teoretikų, būtent, kad 
toks teisingumas reikalautų lygių dalių visiems ir kad atitoli- 
mas nuo šio principo pateisinamas tik kokiomis nors ypatingo- 
mis aplinkybėmis, atrodytų pagrįsta“. Tačiau pirminis klausi- 
mas yra tas, ar moralu Žmones priversti paklusti valdymo ga- 
liai, kurią tektų naudoti siekiant sukurti tam tikrą gėrybių pa- 
skirstymo individams būdą, ir jį galima būtų prasmingai apibū- 
dinti kaip teisingą arba neteisingą. 

Žinoma, tas būdas, kuriuo gėrybes paskirsto rinkos mecha- 
nizmas, daugeliu atvejų turėtų būti laikomas labai neteisingu, 
Jeigu jis būtų sąmoningo gėrybių skirstymo atskiriems žmonėms 
rezultatas. Tačiau jis toks nėra. Individams tenkančios dalys 
yra padarinys proceso, kurio poveikio atskiriems žmonėms nie- 
kas nesiekė ir nenumatė tada, kai pirmąkart iškilo atitinkamos 
institucijos tokios, kurioms buvo leista išlikti, nes buvo atrasta, 
kad jos padidina visų arba daugumos poreikių tenkinimo gali- 
mybes. Reikalauti teisingumo iš tokio proceso akivaizdžiai bū- 

tų absurdiška, o tokioje visuomenėje išskirti kai kuriuos žmo- 
nes kaip turinčius teisę į specifinę visuomenės produkto dalį, 
būtų aiškiai neteisinga. 


Visuomenės vaizduotės pasidavimas 
„socialinio teisingumo“ kerams 


Ir vis dėlto apeliavimas į „socialinį teisingumą“ jau tapo pla- 
čiausiai taikomu ir veiksmingiausiu politiniu argumentu. Be- 
veik kiekvienas reikalavimas, kad valdžia imtųsi veiksmų at- 
skirų grupių naudai, keliamas „socialinio teisingumo“ vardu, ir 
jeigu tam tikrą priemonę galima pavaizduoti kaip „socialinio 
teisingumo“ dalyką, pasipriešinimas jai greit išblėsta. Žmonės 
gali nesutarti dėl konkrečių priemonių, kurių reikalauja „socia- 
linis teisingumas“, tačiau kad jis yra tas standartas, į kurį pri- 
valo orientuotis politinis veiksmas ir kad toji frazė turi apibrėž- 
tą prasmę - šie dalykai beveik niekada neginčijami. Todėl šian- 
dien turbūt nėra nė vieno politinio judėjimo ar politiko, kuris 
neapeliuotų į „socialinį teisingumą“ siekdamas paramos savo 
propaguojamoms priemonėms. 

Taip pat negalima paneigti, jog „Socialinio teisingumo“ reika- 
lavimai jau smarkiai yra pakeitę visuomeninę tvarką ir toliau ją 
keičia kryptimi, kurios ją kėlusieji nenumatė. Nors ši frazė, be abejo, 
kartkartėmis padėdavo šalinti teisinę diskriminaciją, labai abejo- 
tina, ar paskirstymo teisingumo reikalavimai visuomenę padarė 
nors kiek teisingesnę ir ar jie sumažino socialinį nepasitenkinimą. 

Pati ši frazė, Žinoma, nuo pat pradžių reiškė pamatinius 
socializmo siekius. Nors klasikinis socializmas paprastai api- 
brėžiamas kaip reikalavimas suvisuomeninti gamybos priemo- 
nes, šis suvisuomeninimas visų pirma jam buvo priemonė turto 
paskirstymo „teisingumui“ garantuoti, o vėliau, atradę, jog kur 
kas geriau ir su mažesniu pasipriešinimu šį perskirstymą gali- 
ma vykdyti apmokestinimo (bei iš mokesčių finansuojamų vals- 

tybinių paslaugų) priemonėmis, socialistai ir praktiškai padėjo 
į lentyną savo ankstesnius reikalavimus, o „socialinio teisingu- 
mo“ įgyvendinimas tapo jų didžiausia viltimi. Galima net saky- 
ti, jog svarbiausias skirtumas tarp visuomeninės tvarkos, kurios 
siekė klasikinis liberalizmas, ir tos visuomenės, į kurią ji dabar 
keičiama, yra tas, kad pirmoji vadovavosi teisingo individua- 
laus elgesio principais, o naujoji visuomenė tenkina „socialinio 
teisingumo“ reikalavimus, arba, kitaip, kad pirmoji reikalavo iš 
individų teisingo elgesio, o antroji vis daugiau ir daugiau tei- 
singumo pareigą užkrauna valdžiai, suteikdama jai galią įsaki- 
nėti žmonėms, ką jie privalo daryti. 

Ta frazė galėjo padaryti tokį poveikį todėl, kad iš socialistų 
pamažu ją perėmė ne tik visi kiti politiniai judėjimai, bet ir 
dauguma moralės mokytojų bei skelbėjų. Ją, pavyzdžiui, perė- 
mė dauguma visų krikščioniškųjų denominacijų dvasininkijos, 
kuri, kaip atrodo, prarasdama tikėjimą antgamtiniu apreišku- 
mu, prieglobsčio ir paguodos ėmė ieškoti naujoje „socialinėje“ 
religijoje, pakeičiančioje dangiškąjį teisingumo pažadą Žemiš- 
kuoju, ir kuri viliasi, kad taip ji galės tęsti savo gerų darbų 
misiją. Romos katalikų bažnyčia pabrėžtinai „socialinį teisingu- 
mą“ padarė savo oficialiosios doktrinos dalimi'; tačiau nuo jos 
neatsilieka kitos krikščionių denominacijos, kurių tarnai, atrodo, 
lenktyniauja tarpusavyje švaistydamiesi šiais žemiškesniais pa- 
žadais; taip pat atrodo, jog šie pažadai teikia pagrindą atsinau- 
jinusioms ekumeninėms pastangoms. 

Žinoma, ne mažiau garsiai „socialinį teisingumą“ savo pa- 
grindiniu tikslu skelbia įvairūs šiuolaikiniai autoritariniai bei 
diktatoriniai režimai. Galime pasiremti autoritetingų Andrejaus 
Sacharovo žodžiu, kad milijonai žmonių Rusijoje yra teroro, 
„besidangstančio socialinio teisingumo šūkiais“, aukos. 

„Socialinio teisingumo“ išpažinimas faktiškai tapo pagrindi- 
niu moralinių emocijų katalizatoriumi, skiriamuoju gero žŽmo- 
gaus bruožu, pripažintu moralinio sąžiningumo bruožu. Net 

jeigu Žmonės ir susipainioja mėgindami pasakyti, kuris iš prieš- 
taringų reikalavimų, keliamų jo vardu, yra pagrįstas, beveik 
niekas neabejoja, kad pats terminas turi apibrėžtą prasmę, iš- 
reiškia kilnų idealą ir atkreipia dėmesį į rimtas esamos visuo- 
meninės tvarkos ydas, kurias būtina kuo skubiausiai taisyti. 
Dar visai neseniai būtų buvęs bergždžias užsiėmimas daugybė- 
je literatūros ieškoti kokio nors suprantamo to termino apibrė- 
žimo, tačiau dabar atrodo, kad nei paprastiems Žmonėms, nei 
intelektualams nekyla abejonių, kad toji frazė yra aiškiai api- 
brėžta ir suprantama. 

Tačiau beveik visuotinis tam tikro įsitikinimo pripažinimas 
neįrodo, kad jis pagrįstas ar net prasmingas —- ne daugiau nei 
visuotinis tikėjimas raganomis bei šmėklomis galėjo pagrįsti jų 
buvimą. „Socialinio teisingumo“ atveju susiduriame su tokia 
kvazireliginio prietaro atmaina, kurią turėtume palikti šventoje 
ramybėje, jeigu ji teiktų vien palaimą ją išpažįstantiems, tačiau 
su ja turime kovoti, kai ji tampa dingstimi prievartauti kitus 
žmones. O vyraujantis įsitikinimas „socialiniu teisingumu“ da- 
bar yra turbūt rimčiausia grėsmė daugumai kitų laisvos civili- 
zacijos vertybių. 

Nežinia, ar Edwardas Gibbonas buvo teisus, tačiau neabejo- 
tina, kad tam tikri moraliniai ir religiniai įsitikinimai gali sunai- 
kinti civilizaciją ir kad ten, kur tokios doktrinos paplinta, ne tik 
patys švenčiausi įsitikinimai, bet ir garbingiausi moralės moky- 
tojai, kartais net šventuoliai, kurių nesavanaudiškumu negali- 
ma abejoti, gali tapti rimtu pavojumi vertybėms, kurias tie pa- 
tys Žmonės laiko nepajudinamomis. 

Atrodo, vyrauja įsitikinimas, kad „socialinis teisingumas“ 
tėra nauja moralinė vertybė, kurią turime pridėti prie vertybių, 
kurias nuo seno pripažįstame ir kad ji nesunkiai gali būti įkom- 
ponuota į esamų moralių taisyklių sistemą. Nepakankamai su- 
vokiamas dalykas yra tai, kad norint suteikti šiai frazei apibrėž- 
tą prasmę reikės visiškai pakeisti visuomeninės tvarkos pobūdį 

ir kad kai kurios iš vertybių, kuriomis ji buvo grindžiama, turės 
būti paaukotos. Būtent šis mūsų visuomenės pakeitimas funda- 
mentaliai kitokio tipo visuomene dabar vyksta pamažėle ir to- 
dėl nesusivokiant, į kur jis neišvengiamai veda. Būtent dėl įsi- 
tikinimo, kad šitaip galima būtų pasiekti „socialinį teisingu- 
mą“, žmonės valdžiai į rankas įdavė tokias galias, kurių ji da- 
bar nepajėgi išsižadėti nuolat gausėjant reikalavimams, kelia- 
miems atskirų interesų grupių „socialinio teisingumo“ sezamui. 

Esu įsitikinęs, jog galiausiai bus suprasta, kad „socialinis 
teisingumas“ tėra miražas, suviliojęs žmones išsižadėti dauge- 
lio vertybių, kurios praeityje įkvėpė civilizacijos kilimą - tai 
tėra mėginimas patenkinti geismą, paveldėtą iš mažų grupių 
tradicijų, neturinčių prasmės laisvų Žmonių Didžiojoje visuo- 
menėje. Deja, šiam miglotam geismui, tapusiam vienu stipriau- 
sių akstinų geros valios žmonių veiklumui, lemta būti ne tik 
nuviltam. Žinoma, liūdna jau ir tai. Tačiau kaip ir kitais atvejais 
mėginant pasiekti nepasiekiamybę, šis geismas taip pat sukels 
labai nepageidaujamų padarinių ir, konkrečiai, jis sunaikins as- 
mens laisvę - būtinąją sąlygą, kuriai esant tik ir gali klestėti 
tradicinės moralinės vertybės. 


Teisingumo sąvoka netaikytina 
spontaninių procesų rezultatams 


Dabar mums būtina aiškiai atskirti du visiškai skirtingus klau- 
simus, kurie kyla „socialiniam teisingumui“ rinkos sąlygomis. 

Pirma, ar rinka grindžiamoje ekonomikoje „socialinio teisin- 
gumo“ sąvoka turi kokią nors prasmę arba turinį? 

Antra, ar įmanoma išsaugoti rinką jai primetus („Socialinio 
teisingumo“ ar kitokiais sumetimais) tam tikrą pajamų paskirs- 
tymo schemą, grindžiamą atskirų individų arba jų grupių indė- 
lio ar poreikių vertinimu, kurį atliktų ir realizuotų tam tikra 
valdžia? 

Atsakymas į kiekvieną iš šių klausimų yra griežtas „ne“. 

Būtent visuotinis įsitikinimas „socialinio teisingumo“ sąvo- 
kos pagrįstumu kiekvieną šiuolaikinę visuomenę skatina vis di- 
desnėmis pastangomis spręsti antrąją problemą; dėl to susiklos- 
to savotiška saviakceleracijos tendencija: kuo labiau individų 
arba grupių padėtis darosi priklausoma nuo valdžios veiksmų, 
tuo labiau jos reikalauja, kad valdžia įgyvendintų vienokią ar 
kitokią paskirstomojo teisingumo schemą, o kuo labiau valdžia 
mėgina realizuoti kokią nors geidžiamą paskirstymo schemą, 
tuo labiau ji turi kontroliuoti skirtingų individų bei grupių pa- 
dėtį. Kol tikėjimas „socialiniu teisingumu“ valdo politinį veiks- 
mą, vykstant šiam procesui neišvengiamai bus žengiama link 
totalitarinės sistemos. 

Iš pradžių susikaupkime prie termino „socialinis teisingu- 
mas“ prasmės, tiksliau — prie jos nebuvimo, ir tik vėliau pa- 
nagrinėsime tuos padarinius visuomenės struktūrai, kuriuos 
sukelia bet kokie mėginimai primesti jai išankstinę paskirstymo 
schemą. 

Daugeliui žmonių teiginys, jog laisvoje visuomenėje (kitaip 
nei bet kurioje prievartinėje organizacijoje) socialinio teisingu- 
mo sąvoka yra visiškai tuščia ir beprasmiška, veikiausiai pasi- 
rodys tiesiog neįtikėtinas. Argi nesame nuolat skaudinami, kai 
matome, kaip neteisingai gyvenimas elgiasi su kai kuriais žmo- 
nėmis arba kai matome, kaip kenčia geri ir klesti blogi žmonės? 
Ir argi mūsų neapima savotiškas dermės jausmas, kai patiria- 
me, jog atlygis atitinka įdėtas pastangas arba sudėtas aukas? 

Pirmoji įžvalga, kuri turėtų sukelti abejonių šiuo įsitikinimu, 
yra ta, kad patiriame tokius pat jausmus skirtingų likimų žmo- 
nėms, kur to skirtumo akivaizdžiai nelemia jokia Žmogiškoji 
valia ir kur būtų absurdiška patį likimą kaltinti neteisingumu. 
Ir vis dėlto mes kalbame apie neteisingumą matydami, kaip 
nesėkmių lavina užgriūna vieną šeimą, o kitą nuolat lydi vien 
sėkmė, kai pagirtinos pastangos žlunga dėl kokio nors nelemto 

atsitiktinumo, ir ypač tada, kai iš daugelio žmonių, kurių pa- 
stangos mums atrodo vienodai vertingos, vieni susilaukia di- 
džiausios sėkmės, o kiti patiria visišką žlugimą. Tikra tragedija 
matyti, kaip žlunga didžiausios tėvų pastangos išauklėti savo 
vaikus arba nutrūksta jauno žmogaus karjera, arba veltui nuei- 
na tyrinėtojo ir mokslininko pastangos patraukti dėmesį savo 
atradimais. Mes protestuojame prieš tokį likimą net nežinoda- 
mi, ką galėtume dėl jo kaltinti ir kaip galėtume tokioms nesėk- 
mėms užkirsti kelią. 

Panašų neteisingumo pojūtį mumyse sukelia materialių gė- 
rybių paskirstymas laisvų žmonių visuomenėje. Nors šiuo atve- 
ju esame mažiau linkę jį priskirti sau, mūsų skundimasis rinkos 
padarinių neteisingumu faktiškai nereiškia, kad skundžiamės 
kurio nors individo neteisingu elgesiu; nėra atsakymo į klausi- 
mą, kas elgėsi neteisingai. Visuomenė tapo ta naująja dievybe, 
kuriai reiškiame savo nuoskaudas ir iš kurios reikalaujame ža- 
los atlyginimo, kai ji nepatenkina jos sukurtų lūkesčių. Tokiu 
atveju nėra jokio individo ar žmonių grupės, kurią nesėkmės 
ištiktasis galėtų pagrįstai apkaltinti; ir nėra jokių teisingo indi- 
vidų elgesio taisyklių, kurios garantuotų egzistuojančią tvarką 
ir kartu užkirstų kelią tokioms nesėkmėms. 

Vienintelis kaltinimas, kuris slypi už tokio skundimosi, yra 
tai, kad toleruojame sistemą, kurioje kiekvienam leidžiama pa- 
čiam pasirinkti savo veiklą ir kurioje todėl niekas negali turėti 
nei galios, nei pareigos pasirūpinti tuo, kad mūsų veiklos rezul- 
tatai atitiktų mūsų norus. Sistemoje, kurioje kiekvienam leista 
naudotis savo žiniomis savo paties tikslams?, „socialinio teisin- 
gumo“ sąvoka yra visiškai tuščia ir beprasmė, nes čia niekas 
negali nei nustatyti santykinių įvairių Žmonių pajamų, nei ga- 
rantuoti, kad jos visai nepriklausytų nuo atsitiktinių veiksnių. 
„Socialinis teisingumas“ gali turėti prasmę tik reguliuojamoje, 
arba „komandinėje“ ekonomikoje (pavyzdžiui, kariuomenėje), 
kur individams įsakoma, kas jiems privalu daryti; ir visos „so- 

Cialinio teisingumo“ koncepcijos gali būti realizuojamos tik to- 
kio centralizuoto valdymo sistemoje. Šio pobūdžio sistema su- 
ponuoja, kad žmonės vadovaujasi specifiniais įsakais, 0 ne tei- 
singo individualaus elgesio taisyklėmis. Tiesą sakant, jokia tei- 
singo individualaus elgesio taisyklių sistema, vadinasi ir jokia 
laisva individų veikla negalėtų duoti rezultato, kuris patenkin- 
tų kurį nors paskirstomojo teisingumo principą. 

Žinoma, neklystame jausdami, kad laisvos visuomenės pro- 
cesų padariniai įvairiems individams nepasiskirsto pagal kokį 
nors atpažįstamą teisingumo principą. Klystame tik tada, kai iš 
to darome išvadą, jog jie prieštarauja teisingumui ar kad kaž- 
kas dėl jų kaltas. Laisvoje visuomenėje, kur įvairių individų ir 
grupių padėtis nėra kieno nors sumanymo rezultatas (ir nega- 
lėtų toks būti, jeigu joje vadovaujamasi bendrais principais), 
pajamų arba atlygio skirtumai paprasčiausiai negali būti apibū- 
dinami kaip teisingi ar neteisingi. Be abejo, gali būti individu- 
alių veiksmų, kuriais siekiama paveikti konkrečias pajamas ar 
atlygį ir kurie gali būti teisingi arba neteisingi. Tačiau nėra jo- 
kių individualaus elgesio principų, kurie sukurtų tokią paskirs- 
tymo schemą, kurią pačią savaime galima būtų vadinti teisinga, 
tad ir joks individas negali žinoti, ką jam privalu daryti, kad 
kiti jo visuomenės nariai gautų teisingas pajamas. 


Ekonominio lošimo, kur teisingumo sąvoka taikoma 
tik lošėjams, bet ne rezultatams, prasmė 


Jau matėme, kad teisingumas yra žmogiškojo elgesio atribu- 
tas, kurio išmokome reikalauti todėl, kad tam tikro pobūdžio 
elgesys padeda klostytis ir išsilaikyti gėrybinei veiksmų tvar- 
kai. Tad teisingumo atributas gali būti priskiriamas numato- 
miems Žmogaus veiksmų rezultatams, bet ne tokioms aplin- 
kybėms, kurių nelemia jokių Žmonių sprendimai. Teisingumas 
reikalauja, kad „traktuojant“ kitą asmenį ar asmenis, t.y. vei- 

kiant taip, kad tai gali atsiliepti kitų asmenų gerovei, būtų lai- 
komasi tam tikrų bendrų elgesio taisyklių. Akivaizdu, kad toks 
reikalavimas netaikytinas būdui, kuriuo beasmenis rinkos pro- 
cesas skirsto gėrybes bei paslaugas atskiriems žmonėms: jis ne- 
laikytinas teisingu ar neteisingu, nes jo rezultatų nėra nei sie- 
kiama, nei jie yra numatomi ir priklauso nuo daugybės ap- 
linkybių, kurių visuma nėra žinoma jokiam individui. Žino- 
ma, individų elgesys tame procese gali būti teisingas arba ne- 
teisingas; ir kadangi jų visiškai teisingi veiksmai turės nesiektų 
ir nenumatytų padarinių kitiems, šie padariniai nelaikytini tei- 
singais ar neteisingais. 

Šios procedūros sutinkame laikytis ir reikalaujame, kad būtų 
laikomasi bendrų elgesio taisyklių, kurios smarkiai padidino vi- 
sų galimybes tenkinti savo norus, tačiau už tai visi individai 
ir grupės turi mokėti galimos nepelnytos nesėkmės kainą. Pri- 
pažinus šią procedūrą skirtingų individų ir grupių pajamos, 
arba atlygis, nustoja priklausyti nuo kieno nors sąmoningos 
kontrolės. Tai vienintelė procedūra, iki šiol atrasta, leidžianti 
informaciją, išsklaidytą tarp milijonų Žmonių, efektyviai išnau- 
doti visų labui — ir išnaudoti visiems garantuojant asmens lais- 
vę, kuri etikos požiūriu vertinga pati savaime. Toji procedūra 
niekada nebuvo „projektuota“, nors kartą atradę, kaip ji didi- 
na žmonių efektyvumą grupėse, kuriose ji susiklosto, pamažu 
išmokome ją tobulinti. 

Kaip suprato Adamas Smithas (o iki jo, matyt, jau antikos 
stoikai)'", ši procedūra visais svarbiais požiūriais (išskyrus tą, 
kad ji paprastai nėra vien laisvalaikio malonumo dalykas) yra 
visiškai analogiška lošimui, kuriame sėkmę lemia iš dalies su- 
gebėjimai, iš dalies — atsitiktinumas. Vėliau ją apibūdinsime 
kaip katalaktikos lošimą. Kaip ir visi lošimai, ji vyksta pagal 
taisykles, reguliuojančias individualių dalyvių, su jų skirtingais 
tikslais, sugebėjimais bei žiniomis, veiksmus; todėl jos rezul- 
tatas bus nenumatomas, ir nuolat bus laimėtojų bei pralaimė- 

tojų. Nors, kaip ir lošime, pagrįstai reikalaujame, kad ji vyk- 
tų sąžiningai ir kad niekas nesukčiautų, būtų beprasmiška rei- 
kalauti, kad jos rezultatai skirtingiems dalyviams būtų teisin- 
gi. Juos neišvengiamai lems iš dalies sugebėjimai, iš dalies — 
laimė. Aplinkybės, kurios asmens paslaugas daro daugiau ar 
mažiau vertingomis kitiems jo visuomenės nariams arba jį ver- 
čia keisti savo pastangų kryptį, dažnai nėra jokio žmogaus su- 
manymo ar numatymo dalykas. 

Tolesniame skyriuje turėsime grįžti prie klausimo, kokią 
prasmę turi ši atradimo procedūra - būtent taip galima api- 
būdinti konkurencinį lošimą rinkoje. Čia svarbu tik pabrėžti, 
kad procedūros, kur naudojama daugiau informacijos nei jos 
gali turėti bet kuris atskiras individas ar agentūra, rezultatai 
atskiriems individams bei grupėms negali būti numatomi ir to- 
dėl jie dažnai skiriasi nuo vilčių bei siekių, lėmusių pastangų 
kryptį bei intensyvumą; ir kad galime efektyviai išnaudoti šias 
išsklaidytas Žinias, tik jeigu (kaip vienas iš pirmųjų aiškiai pa- 
matė Adamas Smithas)! leidžiame veikti neigiamo atgalinio 
ryšio principui, kuris reiškia, jog kai kam tenka patirti nepel- 
nytų nusivylimų. 

Vėliau taip pat matysime, jog kainų, tad ir įvairių individų 
bei grupių pajamų skirtingumo reikšmę rinkos tvarkai pirmiau- 
sia lemia ne kainų padariniai jas gaunantiems, bet jų padariniai 
tiems, kuriems jos tarnauja kaip signalas keisti savo pastangų 
kryptį. Kainų funkcija - ne tiek atlyginti žmonėms už tai, ką jie 
padarė, kiek juos informuoti apie tai, ką jie, siekdami savo ir 
kartu bendros naudos, turi daryti. Matysime taip pat, jog tam, 
kad išliktų reikiamos paskatos pokyčiams, būtiniems rinkos tvar- 
kai išlikti, dažnai bus neišvengiama, kad atlygis už Žmonių 
pastangas neatitiks pripažintų jų nuopelnų, - jis veikiau turės 
jiems parodyti, jog nepaisant savo didžiausių pastangų ir dėl 
priežasčių, kurių jie negalėjo Žinoti, jų pastangoms lemta būti 
daugiau arba mažiau sėkmingesnėms, negu jie turėjo pagrindo 


122 SOCIALINIO TEISINGUMO MIRAŽAS 


tikėtis. Spontaninės tvarkos sąlygomis klausimas, ar individas 
tinkamai veikia, negali visada būti vien jo nuopelno klausimas, 
nes jis sprendžiamas nepriklausomai nuo to, ką tas individas 
privalėjo ar galėjo Žinoti apie jos tinkamumą. 

Žodžiu, žmonėms gali būti leista patiems spręsti, kuo jiems 
užsiimti, tik jeigu atlygis, kurio jie gali tikėtis, atitinka jų pa- 
slaugų vertę tiems visuomenės nariams, kurie jas gauna; ir ši jų 
paslaugų vertė tiems žmonėms dažnai neturės jokio ryšio su jų asme- 
niniais nuopelnais ar poreikiais. Atlygis už nuopelnus ir nurody- 
mas, ką individas turi daryti tiek savo paties, tiek ir kitų inte- 
resų labui - tai skirtingi dalykai. Geriausią atlygį garantuoja ne 
geri ketinimai ar poreikiai, bet darymas to, kas faktiškai sutei- 
kia daugiausia naudos kitiems, nepaisant to darymo motyvų. Iš 
tų, kurie mėgino įkopti į Everestą arba pasiekti Mėnulį, šlovi- 
name ne tuos, kurie tam skyrė daugiausia pastangų, o tuos, 
kurie ten pateko pirmieji. 

Nesugebėjimas suprasti, jog šiame kontekste beprasmiška 
kalbėti apie rezultatų teisingumą ar neteisingumą, iš dalies pa- 
aiškinamas termino „paskirstymas“ (distribution) konotacijomis, 
kurios klaidinančiai sugestionuoja paskirstymo veikla užsiimantį 
agentą, nuo kurio valios ar pasirinkimo priklauso santykinė 
įvairių asmenų ar grupių padėtis''. Tačiau, žinoma, čia nėra 
tokio agento, ir mes leidžiame beasmeniam procesui lemti gė- 
rybių pasiskirstymą būtent todėl, kad taip leidžiame klostytis 
santykinių kainų struktūrai, apibrėžiančiai bendrojo produkto 
dydį bei struktūrą ir garantuojančiai, jog kiekvienam individui 
tenkanti jo dalis, nulemta atsitiktinumo ar sugebėjimų, bus di- 
džiausia, kokią tik galime pasiekti. 

Čia mums netikslinga gilintis į sugebėjimų ir atsitiktinumo 
santykinę reikšmę santykinių pajamų determinacijos procese. 
Ji, žinoma, labai skirsis priklausomai nuo verslo pobūdžio, vie- 
tos ir laiko aplinkybių ir ypač nuo visuomenės konkurencingu- 
mo bei verslumo lygio. Apskritai manau, kad nors kiekviename 

atskirame versle arba profesijoje atitikimas tarp individualių 
sugebėjimų ir verslo sėkmės yra didesnis nei paprastai pripa- 
žįstama, santykinę visų tam tikro verslo ar profesijos narių pa- 
dėtį dažniau veikia aplinkybės, kurių jie negali kontroliuoti ar 
žinoti. (Tai gali būti viena iš priežasčių, kodėl vadinamasis „so- 
cialinis“ neteisingumas paprastai laikomas didesniu esamos tvar- 
kos trūkumu negu individų nesėkmės.)" Tačiau svarbiausias 
dalykas nėra tai, kad kainų mechanizmas daugmaž užtikrina 
atlygio atitikimą sugebėjimus bei pastangas, o tai, kad net ten, 
kur aiškiai matome didžiulę laimingo atsitiktinumo reikšmę ir 
negalime suprasti, kodėl laimė nuolat šypsosi vieniems, o ne 
kitiems, bendro intereso labui vis dėlto svarbu laikytis prielai- 
dos, kad kai kurių Žmonių sėkmė praeityje didina tikimybę, 
kad ji juos lydės ir ateityje, ir kad todėl verta šiuos Žmones 
skatinti tęsti savo pastangas. 


Tariamoji tikėjimo atlygio teisingumu būtinybe 


Pasak vieno gana įtakingo argumento, žmonės net su didele 
materialios padėties nelygybe susitaiko tik tuo atveju, jeigu ma- 
no, kad skirtingi individai gauna maždaug tiek, kiek nusipelno, 
ir jie rinkos tvarką palaiko tik todėl ir tik tol, kol tiki, jog atlygio 
skirtumai daugiau ar mažiau atitinka nuopelnų skirtumus, — 
tad laisvos visuomenės išlikimas remiasi įsitikinimu, jog tam 
tikras „socialinis teisingumas“ vis dėlto galioja'*. Tačiau rinkos 
tvarka klostėsi ne tokių įsitikinimų pagrindu ir iš pradžių ji 
nebuvo grindžiama tokiais argumentais. Rinkos tvarka galėjo 
paplisti (pirmieji jos ūgliai nuvyto viduramžiais ir iš dalies bu- 
vo sunaikinti valdžios įvestų apribojimų) tik tada, kai po tūks- 
tantmečius trukusių bergždžių pastangų išsiaiškinti, kas yra tei- 
singos kainos arba teisingi atlygiai, vėlyvieji scholastai visas jas 
atmetė kaip tuščią formalizmą ir iškėlė idėją, jog kainos, kurios 
klostosi mainų pusėms teisingai elgiantis rinkoje, t.y. konku- 

rencinės kainos, kurios klostosi be apgaulės, monopolio ir prie- 
vartos, tenkina visus galimus teisingumo reikalavimus“. Būtent 
šia tradicija remdamasis Johnas Locke'as bei jo bendraamžiai 
iškėlė klasikinę liberaliąją teisingumo koncepciją, kurios požiū- 
riu, kaip buvo taikliai pastebėta, teisinga arba neteisinga gali 
būti tik tai, „kokiu būdu vyksta konkurencija, o ne tai, kokie yra 
jos rezultatai“ !*. 

Neabejotina tiesa, kad ypač tarp sėkmingiausiai veikusių 
rinkos tvarkos sąlygomis įsivyravo stiprus tikėjimas individu- 
alaus verslo moraliniu pagrįstumu ir kad jau po to, kai pa- 
matiniai tokios tvarkos principai buvo nuodugniai išdėstyti ir 
įteisinti katalikų moralės filosofų, tas tikėjimas anglosaksų pa- 
saulyje susilaukė stiprios kalvinizmo doktrinos paramos. Ir iš- 
ties svarbu, kad rinkos tvarkos (arba laisvojo verslo visuome- 
nėje, klaidinančiai vadinamoje „kapitalizmu“) sąlygomis indi- 
vidai būtų įsitikinę, jog jų gerovė visų pirma priklauso nuo 
jų pačių sprendimų ir pastangų. Tiesą sakant, vargiai ar ko- 
kia nors kita aplinkybė suteikia individui daugiau energijos 
ir sumanumo galių negu įsitikinimas, jog būtent nuo jo pa- 
ties daugiausia priklauso jo siekių sėkmė ir nesėkmė. Šį įsiti- 
kinimą dažnai skatina švietimas bei vyraujanti viešoji nuomo- 
nė — ir jis neblogai pasitarnauja tai visuomenei, kurioje įsivy- 
rauja, nes dauguma jos narių turi naudos iš materialinės bei 
moralinės pažangos, generuojamos tokiu tikėjimu besivadovau- 
jančių individų. Tačiau taip pat neabejotina ir tai, jog perdė- 
tas tikėjimas šia bendrybe skatina tuos, kurie patiria nesėkmę, 
nors save laiko (galbūt net pagrįstai) ne mažiau gabiais, trak- 
tuoti ją kaip provokacinį pasityčiojimą. 

Deja, ypač Jungtinėse Valstijose tokie populiarūs autoriai 
kaip Samuelis Smilesas ir Horatio Algeris, o vėliau ir sociolo- 
gas W. G. Sumneris gynė laisvos verslininkystės sistemą dėl 
to, kad ji visada atlygina pagal nuopelnus; tačiau rinkos tvar- 
kos ateičiai nieko gera nežada tai, kad šio pobūdžio idėjos li- 

ko vieninteliai plačiajai visuomenei suprantami argumentai jos 
naudai. Tapusios verslininko savigarbos pagrindu jos dažnai 
jam suteikia savimanos aurą, kuri toli gražu neprisideda prie 
jo populiarumo. 

Tad susiduriame su rimta dilema - ar jaunuomenei reikėtų 
diegti įsitikinimą, jog sėkmę garantuoja atkaklios pastangos, ar 
veikiau reikėtų pabrėžti tą neišvengiamą faktą, jog sėkmė nebū- 
tinai lydi verčiausius žmones; kitaip sakant, ar turime leisti įsi- 
vyrauti pažiūroms tų grupių, kurios perdėtai tiki gabiųjų ir 
darbščiųjų sėkme ir dėl to daug pasitarnauja likusiai visuome- 
nei, ar išsižadėjus tokių, tik iš dalies teisingų pažiūrų, dauguma 
žmonių toleruotų tą pajamų skirtingumą, kurį iš dalies lemia 
asmens pastangos, bet veikia ir grynas atsitiktinumas. 


Tariamoji „visuomeninė vertė“ 


Bergždžios viduramžių pastangos rasti teisingas kainas bei tei- 
singus atlyginimus, kurios galiausiai buvo nutrauktos supratus, 
jog teisinga gali būti laikoma tik „natūrali“ kaina, susiklosčiusi 
konkurencinėje rinkoje, kur ji priklauso ne nuo kokių nors žmo- 
giškųjų įstatymų ar įsakų, bet nuo daugybės įvairiausių aplin- 
kybių, kurias iš anksto galėtų žinoti nebent Dievas'', - šios pa- 
stangos vis dėlto nebuvo paskutinis mėginimas rasti šį filosofi- 
nį akmenį. Jos atgimė moderniaisiais laikais ne tik kaip bendri 
„Socialinio teisingumo“ reikalavimai, bet ir kaip atkaklios, nors 
tokios pat bergždžios, pastangos rasti teisingumo kriterijus 
sprendžiant darbo atlyginimo ginčus. Beveik šimtmetį trukę dau- 
gelio iškilių vyrų ir moterų mėginimai įvairiuose pasaulio kraš- 
tuose rasti principus, pagal kuriuos būtų galima nustatyti tei- 
singą atlyginimų dydį nesukūrė, kaip dauguma jų pripažįsta, 
jokios taisyklės, kuria galima būtų pasiremti“. Tad gana keista, 
kai pamatai, jog toks patyręs arbitras kaip ledi Wootton, pripa- 
žindama, jog arbitrai „sprendžia neišsprendžiamą problemą mė- 

gindami rasti teisingumą etiniame vakuume“, nes „šiame kon- 
tekste niekas nežino, kas yra teisingumas“, vis dėlto daro išva- 
dą, jog tuos kriterijus turi nustatyti įstatymas, ir ji reikalauja, 
kad visų atlyginimų bei pajamų dydis būtų nustatomas politi- 
niu sprendimu“. Turbūt neįmanoma nusivažiuoti toliau nei iliu- 
zija, jog Parlamentas gali nustatyti teisingumą, ir netikiu, kad 
autorė išties norėtų ginti čia implikuojamą kraupų principą, 
kad visus atlyginimus privalo nustatyti valdžia. 

Idėja, kad teisingumo ir neteisingumo kategorijos gali būti 
prasmingai taikomos rinkoje besiklostantiems atlyginimams, 
turi dar vieną šaltinį. Turiu omeny idėją, kad įvairios paslau- 
gos turi apibrėžtą ir patikrinamą „vertę visuomenei“ ir kad 
faktinis atlyginimas už jas paprastai skiriasi nuo tos vertės. Ta- 
čiau nors „visuomeninės vertės“ sąvoka kartais neapdairiai 
vartojama net ekonomistų, griežtai kalbant nėra tokio dalyko 
kaip „vertė visuomenei“, ir pati ši frazė, kaip ir terminas „so- 
cialinis teisingumas“, implikuoja savotišką antropomorfizmą 
arba visuomenės suasmeninimą. Paslaugos gali turėti vertę tik 
konkretiems žmonėms (arba organizacijai), ir kiekviena kon- 
kreti paslauga turės labai skirtingą vertę skirtingiems tos pa- 
čios visuomenės nariams. Traktuoti jas kitaip, reiškia žvelgti į 
visuomenę ne kaip į spontaninę laisvų žmonių tvarką, bet kaip 
į organizaciją, kurios nariai verčiami tarnauti bendrai tikslų 
hierarchijai, o tai neišvengiamai būtų totalitarinė sistema, ku- 
rioje individo laisvei nebūtų vietos. 

Dažnai knieti kalbėti apie žmogaus „vertę visuomenei“, o ne 
apie jo vertę kitiems jo visuomenės nariams, tačiau tokia kalbė- 
sena labai klaidina. Pavyzdžiui, jeigu Žmogus, aprūpindamas 
degtukais milijonus kitų žmonių gauna 200 tūkstančių dolerių 
metinių pajamų, tai ar jo vertė „visuomenei“ didesnė nei to 
žmogaus, kuris skleidžia išmintį arba rafinuotą skonį keletui 
tūkstančių Žmonių ir taip per metus užsidirba 20 tūkstančių 
dolerių? Net Bethoveno sonatos atlikimas, Leonardo piešinys ar 

Šekspyro drama turi vertę ne „visuomenei“, o tik tiems, kurie 
šiuos dalykus išmano ir vertina. Vargu ar galima prasmingai 
teigti, jog boksininkas ar populiarus dainininkas daugiau ver- 
tas visuomenei negu virtuozas violončelistas ar baleto šokėjas, 
nors pirmieji teikia paslaugas milijonams, o pastarieji tik daug 
mažesnėms grupėms. Reikalo esmė ne ta, kad tikrosios vertės 
tarpusavyje skiriasi, o ta, kad vertės, kurias skirtingi žmonės 
teikia įvairioms paslaugoms, nėra bendramatės; visa, ką kalbos 
apie „visuomeninę vertę“ reiškia, tėra tai, kad kai kurie žmonės 
faktiškai gauna didesnę bendrą pinigų sumą iš didesnio žmo- 
nių skaičiaus negu kiti“. 

Pajamos, rinkoje gaunamos skirtingų individų, dažniausiai 
nepriklauso nuo santykinės jų paslaugų vertės kuriam nors at- 
skiram individui. Žinoma, jeigu tam tikra prekių grupė varto- 
jama tik vieno asmens, jis pirks jų tiek, kad santykinė ribinių, 
arba paskutiniųjų, jų vienetų vertė prilygs jų santykinėms kai- 
noms; tačiau daugelis prekių nėra vartojamos to paties asmens: 
antai santykinės kainos prekių, vartojamų tik vyrų, ir prekių, 
vartojamų tik moterų, neatitiks šių prekių santykinės vertės ku- 
riam nors konkrečiam individui. 

Tad pajamas, kurias individai arba jų grupės gauna rinkoje, 
lemia tai, kokią vertę šioms paslaugoms teikia tie, kurie jas 
gauna (arba, tiksliau, tie, kurių mažiausia paklausa dar gali 
būti patenkinta esama pasiūla), o ne kokia nors fiktyvi jų „vertė 
visuomenei. 

Kitas priekaištų šaltinis dėl šio atlygio principo tariamojo 
neteisingumo yra tas, kad atlygis dažnai būna didesnis už tą, 
kurio pakaktų suinteresuoti tiekėjui teikti savo paslaugas. Taip 
yra iš tikrųjų, tačiau ši padėtis būtina tam, kad visi, teikiantys 
tą pačią paslaugą, gautų tą patį atlyginimą; tam, kad paslauga 
būtų plėtojama tol, kol jos kaina neviršija jos kaštų; tam, kad 
kiekvienas norintis ją pirkti arba parduoti pagal esamą jos kai- 
ną galėtų tai padaryti. Padarinys yra tai, kad visi, išskyrus ri- 

binius pardavėjus, gauna naudos, viršijančios tą naudą, kuri ga- 
lėtų juos paskatinti teikti šią paslaugą - lygiai taip pat visi, iš- 
skyrus ribinius pirkėjus, gauna tai, ką jie perka, už mažesnę 
kainą nei ta, kurią yra pasirengę mokėti. Tad atlyginimas rinko- 
je beveik niekada neatrodo teisingas ta prasme, kuria kas nors 
mėgintų teisingai atsilyginti kitiems už kaštus, patirtus teikiant 
jam kokią nors paslaugą. 

Beje, nagrinėjant skirtingų grupių požiūrį į atlygį už įvairias 
paslaugas taip pat matyti, jog daugumos žmonių neerzina di- 
desnės kitų žmonių pajamos, išskyrus pajamas, kurios gauna- 
mos iš jiems nesuprantamos arba net kenksminga laikomos veik- 
los. Man neteko pažinti paprastų žmonių, kuriuos erzintų di- 
džiulės boksininko ar toreodoro, futbolo, kino ar džiazo Žvaigž- 
dės pajamos — dažnai net atrodo, jog jie patiria malonumą ste- 
bėdami tokių figūrų demonstruojamą prabangą bei išlaidumą, 
prieš kurį blanksta pramonės magnatų ar finansinių šulų išlai- 
dumas. Protestai dėl neteisingumo kyla tada, kai dauguma žmo- 
nių nesupranta veiklos naudingumo, ir dažnai dėl to, kad ją 
klaidingai laiko kenksminga (antipatija „spekuliantui“ — kurią 
paprastai papildo įsitikinimas, jog tik nesąžininga veikla gali- 
ma įsigyti tiek daug pinigų), ir ypač tada, kai didelės pajamos 
yra kaupiamos (vėlgi dėl klaidingo įsitikinimo, jog geriau būtų 
jas išleisti, o ne investuoti). Tačiau, žinoma, sudėtinga šiuolai- 
kinės Didžiosios visuomenės struktūra nustotų funkcionuoti, jei- 
gu kiekvienos veiklos pajamų lygis būtų nustatomas pagal tai, 
kaip ją vertina dauguma - tiesą sakant, net jeigu jis priklausytų 
nuo kurio nors atskiro individo supratimo apie visų veiklos rūšių 
šioje sistemoje santykinę svarbą sistemos funkcionavimui. 

Svarbiausia ne tai, kad masės paprastai nežino, kokią vertę 
žmogaus paslaugos turi kitiems jo visuomenės nariams ir kad 
būtent jų prietarai neišvengiamai lemtų valdžios sprendimus. 
Svarbiausia tai, kad niekas tos vertės nežino kitaip kaip tik per 
rinką. Be abejo, tai, kaip mes vertiname atskiras veiklos rūšis, 

dažnai skiriasi nuo to, kaip jas vertina rinka; ir tada aimanuo- 
jame dėl tokios padėties neteisingumo. Tačiau jeigu iškeltume 
klausimą, kokie turėtų būti santykiniai žmonių atlyginimai — 
kiek turėtų gauti auklė ir skerdikas, šachtininkas ir aukščiausio- 
jo teismo teisėjas, povandenininkas ar šiukšlininkas, naujo ver- 
slo organizatorius ir žokėjus, mokesčių inspektorius ir gyvybes 
gelbstinčių vaistų išradėjas, lėktuvo pilotas ar matematikos pro- 
fesorius — apeliavimas į „socialinį teisingumą“ neduotų mums 
jokio atsakymo; tad jeigu tą frazę vis dėlto vartojame, tai ne 
daugiau kaip neargumentuotą insinuaciją, jog kiti privalo su 
mūsų nuomone sutikti. 

Gali būti paprieštarauta, kad nors terminas „socialinis tei- 
singumas“ neturi griežtos prasmės, tai nėra lemiamas jo trūku- 
mas, nes padėtis šiuo atveju gali būti panaši į anksčiau aptar- 
tąją paprasto teisingumo atveju: galbūt nežinome, kas yra „so- 
Cialiai teisinga“, tačiau visai neblogai žinome, kas yra „socialiai 
neteisinga“; tad atrasdamai ir nuolat šalindami „socialinį netei- 
singumą“ pamažu artėjame prie „socialinio teisingumo“. Ta- 
čiau tai neišsprendžia svarbiausios problemos. Negali būti jokio 
testo, kuris leistų atrasti, kas yra „socialiai neteisinga“, nes nėra 
subjekto, kuris tokį neteisingumą gali vykdyti, ir nėra individu- 
alaus elgesio taisyklių, kurių paisymas rinkos sąlygomis garan- 
tuotų individams bei grupėms materialią padėtį, kuri kaip tokia 
(kaip skirtinga nuo ją determinuojančios procedūros) mums at- 
rodytų teisinga“!. Pati sąvoka priklauso ne klaidos, o beprasmy- 
bės kategorijai, panašiai kaip terminas „doras akmuo“. 


Zodžio „socialinis“ prasmė 


Siekiant išsiaiškinti „socialinio teisingumo“ prasmę, kartais mė- 
ginama remtis atributo „socialinis“ analize. Deja, mėginimas 
tokią analizę atlikti taip pat baigiasi painiava, ne mažesne nei 
toji, kuri gaubia patį „socialinį teisingumą“. Be abejo, iš pra- 

džių „socialinis“ turėjo aiškią prasmę (analogišką tokiems būd- 
vardžiams kaip „nacionalinis“, „gentinis“ arba „organizacinis“) 
išreikšdamas vienokią ar kitokią struktūrinę ar funkcinę visuo- 
menės charakteristiką. Šia prasme teisingumas yra akivaizdžiai 
socialinis reiškinys, tad prie šio daiktavardžio prijungę būdvar- 
dį „socialinis“, gauname gryną pleonazmą“, panašų į „Sociali- 
nę kalbą“; tiesa, iš pradžių kartais jis būdavo vartojamas vyrau- 
jančias teisingumo idėjas siekiant atskirti nuo atskirų asmenų 
ar grupių išpažįstamų idėjų. 

Tačiau „socialinis teisingumas“, kaip jis vartojamas šiandien, 
nėra „socialinis“ ta prasme, kuria kalbama apie „socialines nor- 
mas“ — tai nėra nei tam tikra individų veiklos praktika, susi- 
klostanti socialinės evoliucijos eigoje, nei socialinio proceso pro- 
duktas, o veikiau konstruktas, kurį mėginama primesti visuo- 
menei. Būdvardyje „socialinis“ implikuota nuoroda į visą vi- 
suomenę arba į visų jos narių interesus leido šiam Žodžiui pa- 
mažu įgyti moralinio vertingumo konotacijų. Jį plačiai ėmus 
vartoti trečiame XIX amžiaus ketvirtyje, buvo apeliuojama į val- 
dančiąsias klases jas raginant labiau pasirūpinti nepasiturinčių- 
jų masėmis, į kurių interesus iki tol nebuvo reikiamai atsižvel- 
giama“. „Socialinis klausimas“ buvo keliamas apeliuojant į aukš- 
tesniųjų klasių sąžinę ir raginant prisiimti atsakomybę už ap- 
leistųjų visuomenės sluoksnių gerovę, tai buvo tarsi būdas leisti 
prabilti tiems interesams, kurie tada dar beveik neturėjo jokios 
įtakos valdžios taryboms. „Socialinė politika“ (arba Sozialpolitik, 
kalbant kalba šalies, kuri tuomet buvo šio sąjūdžio priešakyje) 
tapo pirmuoju politinės darbotvarkės klausimu, svarbiausiuoju 
visų pažangių ir geravalių Žmonių rūpesčiu, o žodis „sociali- 
nis“ pamažu pradėjo išstumti tokius terminus kaip „etinis“ ar 
net paprasčiausiai „geras“. 

Iš pradžių pasireiškusi kaip apeliavimas į žmonių sąžinę ir 
raginimas pasirūpinti varguoliais bei pripažinti juos savo vi- 
suomenės nariais, ši idėja laipsniškai pradėjo reikšti reikalavi- 

mą, kad „visuomenė“ prisiimtų atsakomybę už materialinę visų 
jos narių padėtį, už tai, kad kiekvienas gautų, kas jam „priklau- 
so“. Ji pradėjo implikuoti, jog visuomenės procesai, siekiant kon- 
krečių rezultatų, turi būti sąmoningai valdomi ir, personifikuo- 
dama visuomenę, vaizdavo ją kaip sąmoningą subjektą, galintį 
savo veiksmuose vadovautis moraliniais principais“. „Sociali- 
nis“ vis labiau buvo siejamas su aukščiausia dorybe — išskirti- 
nai gero Žmogaus atributu, taip pat su idealu, kuriuo turi vado- 
vautis kolektyvinis veiksmas. 

Nors šios raidos procese be galo išsiplėtė termino „sociali- 
nis“ taikymo sritis, tai jam nesuteikė reikiamos naujos prasmės. 
Jis netgi beveik visiškai prarado savo pirmykštę aprašomąją 
reikšmę, ir Amerikos sociologai vietoje jo buvo priversti sukurti 
naują terminą „societal“. Galiausiai susidarė situacija, kai „so- 
cialinis“ faktiškai gali būti vartojamas bet kokiam veiksmui no- 
rint jį pavaizduoti kaip visuomeniškai naudingą, ir kartu jis 
ėmė funkcionuoti taip, kad panaikina bet kurio termino, prie 
kurio jungiamas, prasmės apibrėžtumą. Tokių junginių pavyz- 
džiu gali būti ne tik „socialinis teisingumas“, bet ir „socialinė 

demokratija“, „socialinė rinkos ekonomika“““ ar „socialinė teisi- 
nė valstybė“ (vokiškai sozialer Rechtstaat). „Teisingumas“, „de- 
mokratija“, „rinkos ekonomika“ ar Rechtstaat patys savaime turi 
visiškai aiškią prasmę, tačiau prie jų prijungus būdvardį „socia- 
linis“ jie netenka beveik viso prasmės apibrėžtumo. Tiesą sa- 
kant, šis žodis tapo vienu svarbiausiu painiavos politiniame dis- 
kurse šaltiniu, ir vargu ar jau įmanoma atkurti kokį nors pras- 
mingą jo vartojimo būdą. 

Turbūt nėra ribų kalbos logikos laužymui, kai jis tarnauja 
kokio nors idealo propagavimui, tad „socialinio teisingumo“ 
pavyzdys neseniai leido gimti frazei „globalinis teisingumas“! 
Jo priešybė „globalinis neteisingumas“ ekumeniniame Ameri- 
kos religinių vadų susitikime buvo apibrėžtas kaip tas neteisin- 
gumas, kurį „apibūdina nuodėmės matmuo ekonominėse, so- 

cialinėse, lyčių bei klasinėse globalinės visuomenės struktūro- 
se“?! Atrodo, jog įsitikinimas savo teisuoliškumu labiau nei bet 
kuri kita priežastis skatina netvarkingą mąstymą ir net intelek- 
tinį nesąžiningumą. 


„Socialinis teisingumas“ ir lygybė 


Labiausiai įprasti mėginimai suteikti „socialinio teisingumo“ są- 
vokai apibrėžtą prasmę remiasi egalitarizmo argumentu, esą 
kiekvienas nukrypimas nuo materialios visų lygybės turi būti 
teisinamas kokiu nors pripažintu bendru interesu, kuriam tokia 
nelygybė pasitamauja*. Argumentas grindžiamas tariama ana- 
logija su situacija, kur žmogiškasis agentas dalija visiems atlygį 
ir kur teisingumas išties gali reikalauti, kad šie atlygiai būtų 
nustatomi pagal pripažintą bendrąją taisyklę. Tačiau pajamos 
rinkos sistemoje, nors žmonės yra linkę jas traktuoti kaip atlygį, 
neatlieka atlygio funkcijos. Jų tikslas (jei galima vartoti šį termi- 
ną kalbant apie vaidmenį, kuris nebuvo sukurtas, o atsirado dėl 
to, kad lengvino žmogiškąsias pastangas, žmonėms dažniausiai 
nesuvokiant, kokiu būdu tai vyksta) — veikiau parodyti žmo- 
nėms, ką jie turi daryti, kad išliktų toji tvarka, kuria jie visi 
kliaunasi. Žinoma, kainas, rinkoje mokamas už įvairias darbo 
paslaugas bei už kitus gamybos veiksnius, kad individų pa- 
stangos būtų suderintos tarpusavyje, veikia pastangų, darbštu- 
mo, įgūdžių, poreikių ir panašūs veiksniai, tačiau jų negali de- 
terminuoti kuris nors vienas iš jų; o teisingumo sąvokos taiky- 
mas paprasčiausiai neturi prasmės“, jeigu kalbame apie dydį, 
kurį determinuoja ne kieno nors noras ar valia, bet įvairiausios 
aplinkybės, kurių visumos niekas nežino. 

Teiginys, kad bet kokia pajamų nelygybė turi būti teisinama 
atitinkama nuopelnų nelygybe, tikrai nebūtų laikomas akivaiz- 
džia tiesa fermerių, pirklių ar amatininkų visuomenėje, t.y. ten, 
kur aiškiai matyti, jog sėkmė ir nesėkmė tik iš dalies priklauso 


9. „Socialinis“, arba paskirstomasis, teisingumas 133 


nuo sugebėjimų ir darbštumo, iš dalies ją lemia grynas atsitik- 
tinumas, kuris gali užklupti kiekvieną, nors, žinoma, net tokio- 
se visuomenėse žmonės skųsdavosi Dievui arba apvaizdai savo 
likimo neteisingumu. Ir nors Žmonės nenoriai susitaiko su fak- 
tu, kad jų pajamos iš dalies priklauso nuo gryno atsitiktinumo, 
tokia padėtis būtina tam, kad rinkos tvarka greitai galėtų prisi- 
taikyti prie neišvengiamų ir nenumatomų pokyčių ir kad indi- 
vidai galėtų patys spręsti, ką jiems daryti. Dabar vyraujanti 
nuostata galėjo atsirasti tik tokioje visuomenėje, kur daugelis 
jos narių dirba organizacijose ir gauna sutartą atlyginimą už 
išdirbtą laiką. Tokioje visuomenėje skirtingi žmonių likimai bus 
aiškinami ne kaip beasmenio mechanizmo, orientuojančio žŽmo- 
nių pastangas, funkcionavimo padarinys, bet kaip kokios nors 
žmogiškosios galios, privalančios gėrybes skirstyti pagal nuo- 
pelnus, sprendimo rezultatas. 

Materialiosios lygybės postulatas būtų natūralus išeities taš- 
kas, jeigu skirtingiems individams ar grupėms priklausanti gė- 
rybių dalis iš tiesų būtų nulemiama sąmoningo žmogiškojo 
sprendimo. Visuomenėje, kur tokia padėtis būtų neginčijamas 
faktas, teisingumas išties reikalautų, kad priemonių, tenkinan- 
čių žmogiškuosius poreikius, paskirstymas būtų vykdomas pa- 
gal kokį nors vieningą principą - pagal nuopelnus arba pagal 
poreikius (arba pagal kokią nors jų kombinaciją) ir kad jeigu tas 
principas neįteisina vienokios ar kitokios nelygybės, atskiriems in- 
dividams tenkančios dalys būtų lygios. Vyraujantys materialiosios 
lygybės reikalavimai bene dažniausiai grindžiami įsitikinimu, jog 
esama nelygybė yra kieno nors sprendimo padarinys - įsitikini- 
mu, kuris būtų visiškai klaidingas grynosios rinkos sąlygomis ir 
kuris yra tik iš dalies pagrįstas intervencionistinėje „mišrioje“ eko- 
nomikoje, šiandieną egzistuojančioje daugelyje šalių. Savo ruožtu 
šią, dabar labiausiai paplitusią ekonominės tvarkos formą, dau- 
giausia nulėmė valstybinės priemonės, kurių buvo griebtasi įvyk- 
dyti įsivaizduojamo „socialinio teisingumo“ reikalavimams. 

Kai tenka rinktis tarp tikrosios rinkos tvarkos, kur paskirs- 
tymas nevyksta ir negali vykti pagal kokį nors materialaus tei- 
singumo standartą, ir sistemos, kur valdžia naudoja savo ga- 
lias tokiam standartui įgyvendinti, turime spręsti ne klausimą, 
ar valdžia privalo naudoti tas galias, kurias ji turi naudoti 
kiekvienoje sistemoje, o klausimą, ar valdžiai leistina turėti ir 
naudoti papildomas galias nustatant atskirų visuomenės na- 
rių gaunamą gėrybių dalį. Kitaip sakant, „socialinis teisingu- 
mas“ reikalauja ne vien to, kad valdžia laikytųsi tam tikro 
bendro principo vykdydama užduotis, jai priklausančias kiek- 
vienoje sistemoje, jis dar reikalauja griebtis papildomos veik- 
los ir prisiimti naują atsakomybę - žodžiu, kad valdžia pra- 
dėtų vykdyti užduotis, nebūtinas teisėtumui ir tvarkai palai- 
kyti bei kai kuriems kolektyviniams poreikiams, kurių rinka 
netenkina, patenkinti. 

Didžioji problema yra ta, ar šis naujasis lygybės reikalavi- 
mas neprieštarauja elgesio taisyklių, kurias valdžia privalo pa- 
laikyti laisvoje visuomenėje, taikymo visiems lygybei. Juk eg- 
zistuoja didelis skirtumas tarp valdžios, kuri savo veikloje vi- 
sus piliečius traktuoja vienodai pagal tas pačias taisykles, ir 
valdžios, kuri imasi reikiamų žygių išlyginti (arba padaryti ma- 
žiau nelygią) materialiąją piliečių padėtį. Išties gali kilti labai 
rimtas konfliktas tarp šių dviejų tikslų. Kadangi žmonės skirsis 
daugeliu savo atributų, kurių valdžia negali pakeisti, siekdama 
jiems garantuoti tą pačią materialiąją padėtį, valdžia turės juos 
traktuoti labai skirtingai. Norėdama garantuoti tą pačią mate- 
rialiąją padėtį žmonėms, kurie smarkiai skiriasi savo energin- 
gumu, sumanumu, įgūdžiais, žiniomis bei atkaklumu, taip pat 
savo fizine bei socialine aplinka, valdžia turėtų juos traktuoti 
labai nelygiai ir mėginti kompensuoti tuos jų trūkumus ar ne- 
galias, kurių ji negali tiesiogiai pakeisti. Kita vertus, lygybė pa- 
slaugų, kurias valdžia galėtų parūpinti visiems, akivaizdžiai 
vestų prie piliečių materialinės nelygybės. 

Tačiau tai nėra vienintelė ar net svarbiausia priežastis, kodėl 
valdžia, siekianti garantuoti savo piliečiams vienodą materiali- 
nę padėtį (ar kokią nors kitą konkrečią materialinių gėrybių pa- 
skirstymo schemą), turėtų juos traktuoti labai nevienodai. Taip 
elgtis ji būtų priversta, nes tokioje sistemoje jai tektų nurodinėti, 
ką Žmonės turi daryti. Jeigu pajamos, kurių individas gali tikė- 
tis, nustoja rodyti, kaip savo pastangas kreipti didžiausios pa- 
klausos linkme, jeigu jos pradeda atspindėti ne tų paslaugų vertę 
kitiems visuomenės nariams, 0 tariamus to individo moralinius 
nuopelnus, jos praranda tą orientavimo funkciją, kurią turi rin- 
koje, ir, vadinasi, šią funkciją turės pakeisti ir atstoti nurodinė- 
jančios valdžios įsakai. Tačiau spręsdama, kokias užduotis de- 
rėtų skirti įvairioms grupėms ar individams, centrinio planavi- 
mo įstaiga turėtų vadovautis vien efektyvumo sumetimais ir, no- 
rėdama pasiekti savo tikslų, ji turėtų jiems nustatyti labai skir- 
tingas pareigas bei prievoles. Individai galėtų būti traktuojami 
pagal vienodas atlygio taisykles, bet ne pagal skirtingus darbus, 
kuriuos jie būtų verčiami dirbti. Skirdamas žmonėms konkrečius 
darbus centrinis planavimo organas turės vadovautis efektyvumo, 
o ne teisingumo ar lygybės principais. Ne mažiau nei rinkos są- 
lygomis, bendrojo intereso labui individams teks susitaikyti su di- 
dele nelygybe - tačiau čia tą nelygybę lems ne individų sąveika 
beasmeniame procese, o neginčytinas valdžios sprendimas. 

Kaip jau aiškėja vis labiau platėjančiose rūpybos politikos 
(welfare) srityse, valdžiai, kuriai paskiriama užduotis individams 
garantuoti tam tikrus rezultatus, turi būti suteikta iš esmės ne- 
varžoma galia versti individus daryti tai, kas laikoma būtina 
tokiems rezultatams pasiekti. Visiška žmonių daugumos lygybė 
gali reikšti tik lygų plačiųjų masių pajungimą elito, tvarkančio 
jų reikalus, viešpatavimui. Teisių lygybė apribotos valdžios są- 
lygomis — tai galima ir būtina individo laisvės sąlyga, tačiau 
materialios lygybės reikalavimą gali patenkinti tik totalitarine 
galia disponuojanti valdžia*. 

Neklystame manydami, kad laisvos visuomenės ekonominių 
procesų padariniai atskiriems individams bei grupėms nepasi- 
skirto pagal kokį nors atpažįstamą teisingumo principą, o klys- 
tame tada, kai iš to padarome išvadą, jog jie neteisingi ir kad 
kažkas už juos atsako arba kažkas turi būti dėl jų kaltinamas. 
Laisvoje visuomenėje, kur skirtingų individų bei grupių padėtis 
nėra kieno nors sumanymo padarinys (ir kur ji negalėtų būti 
pakeista pagal kokį nors bendro taikymo principą), pajamų skir- 
tumai negali būti prasmingai apibūdinami kaip teisingi arba 
neteisingi. Be abejo, yra daugybė individualių veiksmų, kuriais 
siekiama paveikti konkrečias pajamas, ir tokie veiksmai gali 
būti neteisingi. Tačiau nėra jokių individualaus elgesio princi- 
pų, kurie generuotų tokį gėrybių paskirstymo būdą, kuris pats 
savaime galėtų būti vadinamas teisingu; tad joks individas ne- 
gali Žinoti, ką reikėtų daryti, kad bendrapiliečiams galėtų ga- 
rantuoti teisingas pajamas. 

Visa mūsų moralė - tai individualaus elgesio taisyklių siste- 
ma, ir Didžiojoje visuomenėje joks tokiomis taisyklėmis besiva- 
dovaujantis elgesys ir jokie jomis besivadovaujančių individų 
sprendimai negalėtų sukurti rezultatų, kurie mums atrodytų 
teisingi ta prasme, kuria gali būti teisingos arba neteisingos 
dalybos — paprasčiausiai todėl, kad tokioje visuomenėje niekas 
neturi nei galios, nei žinių, kurios jam leistų garantuoti, jog tie, 
kuriems darys poveikį jo veiksmai, gaus tai, ką, jų supratimu, 
jiems dera gauti. Kita vertus, jokiam individui, kuriam pagal 
kokį nors pripažintą „socialinio teisingumo“ principą garantuo- 
tos pajamos, negalima leisti pačiam spręsti, ką jam daryti — 
pajamos, parodančios tam tikros rūšies darbo paslaugų paklau- 
są šia prasme negalėtų būti teisingos, nes jų poreikis paprastai 
priklausytų nuo visiškai nenumatomų veiksnių, o ne nuo jas 
teikiančių Žmonių gerų norų ar pastangų. Ir valdžia, kuri nu- 
statinėtų pajamas mėgindama tokiu būdu apriboti kiekviename 
darbe dirbančiųjų skaičių įsivaizduojamu būtinu jų kiekiu, ne- 

galėtų šių pajamų padaryti „teisingomis“, t.y. tokiomis, kurios 
atitiktų dirbančiųjų nuopelnus, poreikius ar panašius reikalavi- 
mus; ji paprasčiausiai turėtų siūlyti tiek, kiek būtina norint pri- 
traukti arba išlaikyti tam tikrą Žmonių skaičių tam tikros rūšies 
veikloje. 


„Galimybių lygybė“ 


Be abejo, negalima nepripažinti, kad esamos rinkos tvarkos są- 
lygomis dažnai labai skiriasi ne tik įvairių individų rezultatai, 
bet ir pradiniai jų šansai; tuos šansus nulemia jų fizinė bei so- 
cialinė aplinka, kurios jie patys negali kontroliuoti, nors dauge- 
lį tos aplinkos aspektų gali pakeisti kai kurie valdžios veiksmai. 
Lygių galimybių arba lygių starto sąlygų (Startgerechtigkeit) rei- 
kalavimai pripažįstami ir palaikomi net daugelio tų, kurie šiaip 
jau yra palankiai nusiteikę laisvosios rinkos atžvilgiu. Iš tiesų, 
jeigu kalbama apie tas galimybes, kurioms turi įtakos valdžios 
sprendimai (pavyzdžiui, paskyrimai viešosioms pareigoms ir 
pan.), tai šis reikalavimas buvo vienas svarbiausių klasikinio 
liberalizmo reikalavimų, įprastai reiškiamų prancūzų kalbos for- 
muluote Ia carriėre ouverte aux talents. Galima taip pat sutikti su 
idėja, jog valdžia turėtų pasirūpinti vaikų, kurie dar nėra atsa- 
kingi piliečiai, lavinimu, nors labai abejotina, ar ji turėtų užsi- 
1mti pačiu švietimu. 

Tačiau visa tai toli gražu nesukuria realios galimybių lygy- 
bės net vienodų sugebėjimų žmonėms. Norėdama tokią lygybę 
pasiekti ar garantuoti bent apylygius visų šansus, valdžia turė- 
tų kontroliuoti visų individų fizinę ir socialinę aplinką; ir kuo 
sėkmingesnės būtų šios jos pastangos, tuo ryžtingiau būtų ke- 
liamas teisėtas reikalavimas, kad remiantis tuo pačiu principu 
būtų šalinami išliekantys nelygybės veiksniai - kai kuriems in- 
dividams kompensuojama jų negalia arba užkraunama papil- 
doma našta vis dar santykinai geresnėje padėtyje esantiems in- 

dividams. Procesas turėtų tęstis, kol valdžia savo atsakomybėn 
praktiškai perimtų kiekvieną aplinkybę, galinčią daryti poveikį 
kurio nors individo gerovei. Nors ir labai patraukliai iš pradžių 
skamba lygių galimybių idėja, jeigu ji būtų plėtojama toliau tų 
paslaugų, kurios ir šiaip jau turi būti teikiamos valdžios, ji tap- 
tų visiškai iliuziniu idealu, o kiekvienas mėginimas jį realizuoti 
baigtųsi grynu košmaru. 


„Socialinis teisingumas“ ir teisei pavaldi laisvė 


Idėja, kad Žmonės turi būti atlyginami pagal jų nuopelnus ar- 
ba pagal jų paslaugų vertę „visuomenei“, suponuoja valdžią, 
kuri ne tik dalija atlygį, bet ir skiria individams užduotis, už 
kurių vykdymą jie tą atlygį gauna. Kitaip sakant, kad būtų 
galima įgyvendinti „socialinį teisingumą“, individai turėtų pa- 
klusti ne tik bendroms taisyklėms, bet ir specifiniams, kon- 
krečiai jiems skirtiems įsakams. Visuomeninė tvarka, kurioje 
individams įsakinėjama aptarnaujant vieningą tikslų sistemą, 
yra organizacija, o ne spontaninė rinkos tvarka; tai nėra sis- 
tema, kur individas yra laisvas, nes jį saisto tik bendros tei- 
singo elgesio taisyklės, o tai yra sistema, kur visi priklauso 
nuo specifinių valdžios nurodymų. 

Kartais, atrodo, įsivaizduojama, jog „socialinis teisingumas“ 
gali būti realizuotas vien pakeitus individualaus elgesio tai- 
sykles. Tačiau negali būti tokių taisyklių arba principų, ku- 
riais individams vadovaujantis Didžiojoje visuomenėje bendra- 
sis jų veiklos rezultatas pasireikštų tokiu gėrybių pasiskirsty- 
mu, kurį galima būtų apibūdinti kaip materialiai teisingą, 
arba apskritai kokį nors specifinį ir numatomą gėrybių ir blo- 
gybių pasiskirstymą tarp atskirų žmonių ir grupių. Kad rin- 
kos procese susiklostytų konkreti tokio pasiskirstymo konfi- 
gūracija, kiekvienas gamintojas turėtų žinoti ne tik tai, kam 
jo pastangos turės naudos (ar darys nuostolių), bet ir tai, ko- 

kiu mastu visų kitų Žmonių gerovė, kuriai daro įtaką jo veik- 
la, bus veikiama paslaugų, kurias jie gauna iš kitų visuome- 
nės narių. Kaip jau matėme anksčiau, atitinkamos elgesio tai- 
syklės gali nulemti tik formalią savaime susiklostančią veiks- 
mų tvarką, bet ne konkrečią naudą, jos teikiamą atskiroms 
grupėms ar individams. 

Šis gana akivaizdus faktas vis dėlto turi būti išryškintas, 
kadangi net kai kurie iškiliausi juristai laikosi nuomonės, jog 
individualų, arba komutatyvinį, teisingumą pakeitus „sociali- 
niu“, arba paskirstomuoju, teisingumu, nebūtų sunaikinta tei- 
sei pavaldi individo laisvė (freedom under the law). Antai gar- 
sus vokiečių teisės filosofas Gustavas Radbruchas skelbė, jog 
„Socialistinė bendruomenė vis dėlto būtų Rechtsstant [t.y. joje 
galiotų teisės viršenybė], nors Rechtsstaat tokiu atveju vado- 
vautųsi ne komutatyviniu, o distributyviniu teisingumu“! 
Pranešama, kad Prancūzijoje „siūloma kai kuriuos aukštus pa- 
reigūnus įpareigoti „spręsti“ nacionalinių pajamų paskirsty- 
mo klausimą, panašiai kaip teisėjai sprendžia juridinius klau- 
simus“**. Tačiau puoselėjant tokias idėjas neatsižvelgiama į 
faktą, jog jokia konkreti paskirstymo konfigūracija negali bū- 
ti sukurta vien individams laikantis teisingo elgesio taisyklių, 
ir kad konkretūs numatomi rezultatai gali būti sukurti tik pa- 
gal konkrečias vietos bei laiko aplinkybes tikslingai koordi- 
nuojant visą individų veiklą. Kitaip sakant, keliant tokias idė- 
jas faktiškai reikalaujama, kad atskiriems individams būtų ne- 
leidžiama savo tikslų siekti veikiant savo Žinių pagrindu (o 
tai ir yra laisvės esmė), bet jie būtų verčiami veikti taip, kad 
valdžios disponuojamos žinios būtų reikalingos jos pasirink- 


4432 


tiems tikslams realizuoti. 

Tad paskirstomasis teisingumas, kurio siekia socializmas, nė- 
ra suderinamas nei su teisės viršenybe, nei su ta individo lais- 
ve, kurią siekia garantuoti teisės viršenybė. Paskirstomojo tei- 
singumo taisyklės vienos kitų atžvilgiu negali būti lygių indivi- 

dų bendrabūvio taisyklėmis; jos turi būti viršesniųjų elgesio 
taisyklėmis pavaldinių atžvilgiu. Nors kai kurie socialistai jau 
seniai padarė neišvengiamą išvadą, jog „pamatiniai formalio- 
sios teisės principai, pagal kuriuos kiekvienas teisminis atvejis 
turi būti sprendžiamas vadovaujantis bendrais racionaliais prin- 
cipais ... galioja tik kapitalizmo konkurencinės fazės metu““, o 
komunistai, jeigu jie išvis rimtai traktavo socialistus, net skelbė, 
kad „komunizmas reiškia ne socialistinės teisės pergalę, bet so- 
cializmo pergalę prieš visą teisę, nes panaikinus klases su jų 
antagonistiniais interesais visa teisė visiškai išnyks““*, tačiau 
kai prieš tris dešimtis metų šių eilučių autorius šią pamatinę 
mintį iškėlė diskusijoje dėl socialistinės ekonominės politikos 
padarinių“, jis susilaukė pasipiktinimo ir aštrios kritikos. Ta- 
čiau svarbiausiąjį dalyką implikuoja paties Radbrucho pabrė- 
žiamas faktas, jog perėjimas nuo komutatyvinio prie distributy- 
vinio teisingumo reiškia palaipsnį privatinės teisės keitimą vie- 
šąja teise“, nes viešąją teisę sudaro ne privačių piliečių elgesio 
taisyklės, o viešųjų pareigūnų elgesio taisyklės organizacijoje. 
Kaip pats Radbruchas pabrėžia, viešoji teisė subordinuoja pilie- 
čius valdžiai“. Tik jeigu teisė interpretuojama ne kaip bendros 
teisingo elgesio taisyklės, o vien kaip valdžios įsakai (arba įsta- 
tymdavio teikiama tokių įsakų sankcija), priemonės, naudoja- 
mos distributyvinio, arba paskirstomojo, teisingumo labui, gali 
būti vaizduojamos kaip suderinamos su teisės viršenybe. Ta- 
čiau tuo pačiu metu ši teisės samprata pradeda reikšti tik gryną 
legalumą ir individo laisvei nustoja teikti tą saugą, kurią iš 
pradžių ji buvo pašaukta teikti. 

Nėra priežasčių, neleidžiančių valdžiai laisvos visuomenės 
sąlygomis garantuoti individui saugą nuo visiško skurdo mini- 
malių pajamų, arba nustatytų „grindų“, žemiau kurių niekas 
negali smukti, pavidalu. Toks draudimas nuo nelaimės gali bū- 
ti naudingas visiems; ir jis gali būti suvokiamas kaip akivaizdi 
visų moralinė pareiga organizuotomis pastangomis padėti vi- 


9. „Socialinis“, arba paskirstomasis, teisingumas 141 


siems, negalintiems savimi pasirūpinti. Tokių vienodų minima- 
lių pajamų parūpinimas, veikiant už rinkos ribų, visiems, dėl 
kokių nors priežasčių nepajėgiantiems joje užsidirbti pragyve- 
nimui, nebūtinai reiškia laisvės ribojimą ar konfliktą su teisės 
viršenybe. Mums rūpimos problemos iškyla tik tada, kai atlygis 
už paslaugas būna nustatomas valdžios, o beasmeniai rinkos 
mechanizmai, orientuojantys individualių pastangų kryptį, su- 
spenduojami. 

Bene skaudžiausią neteisingumo jausmą, nukreiptą ne į at- 
skirus asmenis, bet į „sistemą“, žadina neturėjimas tų galimy- 
bių savo sugebėjimams plėtoti, kurias turi kiti. Tokia padėtis 
gali būti nulemta socialinės arba fizinės aplinkos skirtumų, ir 
kai kurie jų veikiausiai neišvengiami. Svarbiausieji yra neat- 
siejami nuo šeimos institucijos. Šeima ne tik tenkina stiprų psi- 
chologinį poreikį, paprastai ji tarnauja ir kaip svarbių kultū- 
rinių vertybių perdavimo institucija. Neabejotina, jog tie, ku- 
rie auga be šeimos arba nepalankiomis šeimyninėmis aplinky- 
bėmis, atsiduria labai nepalankioje padėtyje; ir tik nedaugelis 
ginčytų, jog kokia nors viešoji institucija tais atvejais turėtų, 
kiek tai išvis įmanoma, padėti nelaimėliams vaikams, kai jie 
nesulaukia giminių ar artimųjų paramos. Tačiau kažin ar dau- 
gelis rimtai mano (nors taip manė Platonas), jog jiems galime 
visiškai kompensuoti šią netektį, ir turbūt dar mažiau yra to- 
kių, kurie manytų, jog kadangi ši gėrybė negali būti garan- 
tuota visiems, ji turi, lygybės dėlei, būti atimta iš tų, kurie da- 
bar ja mėgaujasi. Taip pat nemanau, kad net materiali lygybė 
galėtų kompensuoti visų gebėjimų mėgautis bei domėtis savo 
kultūrine aplinka skirtumus, kuriuos lemia tinkamas vaiko la- 
vinimas šeimoje. 

Žinoma, yra ir kitokių nepataisomos nelygybės atmainų, ku- 
rios, kaip ir ekonominė nelygybė, atrodo nepagrįstos, tačiau jos 
mažiau erzina, nes neatrodo, tarsi būtų Žmogaus valios arba 
institucijų, kurios galėtų būti pakeistos, padarinys. 

Neabejotina, jog moraliniai jausmai, besireiškiantys „socialinio 
teisingumo“ reikalavimais, kyla iš nuostatos, kuria primityves- 
nėmis sąlygomis individas vadovaujasi mažos Žmonių grupės, 
kuriai jis pats priklauso, atžvilgiu. Asmeniškai pažįstamam sa- 
vo grupės nariui galėjo būti pripažįstama paramos bei veiksmų 
derinimo prie jo poreikių pareiga. Tai buvo galima dėl to, kad 
tas asmuo kartu su jo aplinkybėmis buvo žinomas. Padėtis vi- 
siškai pasikeičia Didžiojoje, arba Atvirojoje, visuomenėje. Čia 
kiekvieno paslaugos paprastai yra skirtos visiškai nepažįsta- 
miems asmenims. Didesnis šios visuomenės produktyvumas pri- 
klauso nuo tokio plataus darbo pasidalijimo, kurio negali ap- 
žvelgti joks atskiras asmuo. Mainų santykių plėtra, peržengian- 
ti palyginti mažų grupių veiklos ribas ir įtraukianti daugybę 
vienas kitą nepažįstančių Žmonių, tapo galima dėl to, kad ne- 
pažįstamam ir net svetimam asmeniui buvo pradėta teikti ta 
pati teisingo elgesio taisyklių sauga, kuri pirmiau buvo teikia- 
ma tik pažįstamiems mažos grupės nariams. 

Šis bendrų teisingo elgesio taisyklių taikymas santykiams su 
visais žmonėmis pagrįstai laikomas vienu didžiausių liberalios 
visuomenės laimėjimų. Tačiau viena, į ką paprastai neatsižvel- 
giama, yra tai, kad vienodų taisyklių plėtra santykiams su vi- 
sais žmonėmis (peržengianti tokias labiausiai sutelktas grupes 
kaip šeima arba bičiulių ratas) reikalauja silpninti bent jau kai 
kurias iš tų taisyklių, kurios galioja mažesnės grupės nariams. 
Kad teisinės pareigos nepažįstamiesiems arba svetimiesiems ne- 
siskirtų nuo pareigų kaimynui, to paties kaimo ar miestelio gy- 
ventojams, tos pareigos turėjo būti susilpnintos tiek, kad vieno- 
dai galėtų būti taikomos ir svetimiesiems. Be abejo, Žmonės 
visada norės priklausyti ir mažesnėms grupėms, ir savo noru 
prisiims didesnes pareigas rinktinių draugų ar kompanionų at- 
žvilgiu. Tačiau teisei pavaldžios laisvės sistemoje tokie morali- 
niai įsipareigojimai kai kuriems žmonėms niekada negali tapti 

juridiškai galiojančiomis pareigomis, nes tokioje sistemoje indi- 
vido pasirinkimas žmonių, kurių atžvilgiu jis nori prisiimti ypa- 
tingus moralinius įsipareigojimus, turi būti paliktas jo paties 
nuožiūrai ir negali būti diktuojamas įstatymo. Didžiajai visuo- 
menei skirtų taisyklių sistema, kuri, bent jau iš principo, taiky- 
tina visiems kitiems Žmonėms, savo turiniu neišvengiamai turi 
būti siauresnė negu mažai grupei taikoma sistema. 

Tik santykinai mažose grupėse, kurių nariai žino vienas kito 
veiklos pobūdį bei svarbą, gali rastis bendras sutarimas dėl skir- 
tingiems nariams deramo statuso ar materialinės padėties. To- 
kiose mažose bendruomenėse individo įsitikinimas dėl jam de- 
ramo statuso bus lydimas pareigos kitiems jausmo; tai nebus vien 
įsitikinimas, kad kažkas privalo jam parūpinti deramą atlygį. 
„Socialinio teisingumo“ reikalavimai paprastai, nors ne visada 
raiškiu būdu, adresuojami nacionalinei valdžiai, t.y. agentūrai, 
disponuojančiai reikiama galia. Tačiau abejotina, ar kuriose nors 
šalyse, išskyrus nebent mažiausias, nacionaliniu mastu galėtų bū- 
ti taikomi standartai, kurie susiklosto konkrečios, individui pa- 
žįstamos vietovės sąlygomis; ir beveik tikra, kad tik nedaugelis 
žmonių sutiktų svetimšaliams teikti tokią pat teisę į tam tikro ly- 
gio pajamas, kokią jie paprastai pripažįsta savo bendrapiliečiams. 

Tiesa, pastaruoju metu susirūpinimas neturtingųjų šalių gy- 
ventojais paskatino turtingesniųjų šalių elektoratą pritarti gana 
dosnioms materialinės paramos programoms, skirtoms toms ša- 
lims; tačiau vargu ar galima teigti, jog šiuo atveju didelės reikš- 
mės turėjo teisingumo sumetimai. Tiesą sakant, abejotina, ar 
kokia nors apčiuopiama parama būtų išvis teikiama, jeigu be- 
sivaržančios valstybės nebūtų siekusios įtraukti kuo daugiau 
besivystančių šalių į savo įtakos sferą. Taip pat verta pažymėti, 
jog šiuolaikinė technologija, atverianti tokios paramos galimy- 
bę, atsirado tik todėl, kad kai kurios šalys sugebėjo sukaupti 
didžiulius turtus, kai tuo laiku likusioje pasaulio dalyje beveik 
niekas nesikeitė. 

Tačiau svarbiausia tai, kad jeigu žvelgiame už savo nacio- 
nalinių valstybių ribų ir ypač už ribų to, ką laikome savo ci- 
vilizacija, tai jau nemėginame vaizduotis žiną, kas būtų „so- 
cialiai teisinga“; ir būtent tos grupės, kurios savo valstybių 
ribose garsiausiai reikalauja „socialinio teisingumo“ (profesi- 
nės sąjungos ir pan.), paprastai pirmos atmeta tokius reika- 
lavimus, jeigu jie keliami dėl svetimtaučių. Tarptautinių san- 
tykių lygiu akivaizdžiai matyti, jog nėra jokių pripažintų „so- 
cialinio teisingumo“ standartų ar kokių nors žinomų princi- 
pų, kuriais toks standartas galėtų būti grindžiamas; tuo tar- 
pu nacionalinės valstybės lygiu dauguma žmonių vis dar ma- 
no, kad idėja, kurią jie žino iš tarpusavio santykių sutelktoje 
bendruomenėje, bent iš dalies turi galioti nacionalinei politi- 
kai ar būdui, kuriuo naudojamos valdžios galios. Faktiškai 
šiame lygmenyje ji tampa grynu apgaulės įrankiu, kurio efek- 
tyvumą, veikiant geravalių Žmonių nuostatas, sėkmingai iš- 
moko eksploatuoti organizuotų interesų grupės. 

Šiuo požiūriu mažos grupės galimybės iš esmės skiriasi nuo 
Didžiosios visuomenės galimybių. Mažoje grupėje individas gali 
žinoti savo veiksmų padarinius atskiriems grupės nariams, o tai- 
syklės gali ne tik drausti daryti jiems žalą, bet ir reikalauti, kad 
vienokiu ar kitokiu būdu jiems būtų talkinama. Didžiojoje visuo- 
menėje daugelis individo veiklos padarinių kitiems visuomenės 
nariams lieka visiškoje nežinioje. Todėl ne specifiniai konkretaus 
veiksmo padariniai, o tik taisyklės, apibrėžiančios draudžiamus 
arba reikalaujamus veiksmus, gali nustatyti individo veiklos gai- 
res. Kalbant konkrečiau, individas dažnai nežinos, kurie konkre- 
tūs žmonės turi naudos iš to, ką jis daro, tad jis nežinos, ar ten- 
kina primygtiniausius poreikius, ar tik prisideda prie prabangos 
kūrimo. Jis negali siekti teisingų rezultatų nežinodamas, kam jo 
veiksmai turės poveikio. 

Nuo mažos grupės perėjimas prie Didžiosios, arba Atvi- 
rosios, visuomenės — taip pat požiūris į kitą individą kaip į 

žmogiškąją būtybę, o ne kaip į pažįstamą draugą ar priešą — 
reikalauja siaurinti pareigų diapazoną kitų Žmonių atžvilgiu. 

Tam, kad individo teisinės pareigos būtų vienodos visiems, 
įskaitant nepažįstamąjį ir net svetimšalį (ir didesnės tik tais at- 
vejais, kai jis savo noru prisiima įsipareigojimus arba yra sieja- 
mas su kitais tokiais fiziniais ryšiais, kaip tėvų ir vaikų ryšiai), 
juridiškai galiojančios jo pareigos kaimynui ir draugui neturi būti 
didesnės už tas, kurios galioja jo santykiams su nepažįstamuo- 
ju. Kitaip sakant, visos pareigos, grindžiamos asmenine pažin- 
timi bei konkrečių aplinkybių žinojimu, turi netekti juridinės ga- 
lios. Tokiu būdu pareiga laikytis tam tikrų elgesio taisyklių san- 
tykiuose su tolydžio didėjančiu Žmonių ratu ir galiausiai santy- 
kiuose su visais žmonėmis silpnina mažos grupės narių tarpu- 
savio pareigas. Mūsų paveldėtos ir iš dalies net įgimtos mora- 
linės emocijos dažnai gali būti nepritaikomos Atvirajai Visuome- 
nei (abstrakčiai visuomenei), o tas „moralinis socializmas“, ku- 
ris įmanomas mažoje grupėje ir kuris dažnai tenkina giliai įsi- 
šaknijusį instinktą, gali būti neįmanomas Didžiojoje visuomenė- 
je. Altruistinis elgesys siekiant pagelbėti pažįstamam bičiuliui gali 
būti labai vertingas mažoje grupėje, tačiau jis nebūtinai bus ver- 
tingas Atviroje visuomenėje, ir jis net gali būti žalingas (pavyz- 
džiu gali būti reikalavimas, kad to paties verslo nariai susilai- 
kytų nuo tarpusavio konkurencijos)*. 

Iš pirmo žvilgsnio gali atrodyti paradoksalu, kad moralės pa- 
žanga turi reikšti specifinių pareigų kitiems Žmonėms siaurėji- 
mą; tačiau jeigu tikime, jog vienodas visų Žmonių traktavimas, 
teikiantis turbūt vienintelį šansą taikai, yra svarbiau už konkrečią 
pagalbą akivaizdaus vargo atveju, privalome šios pažangos siekti. 
Žinoma, tokiu būdu savo racionaliai įžvalgai leidžiame stelbti pa- 
veldėtus instinktus. Tačiau didysis moralinis nuotykis, į kurį šiuo- 
laikinis žmogus leidosi žengdamas į Atvirąją visuomenę, atsiduria 
pavojuje, kai tokios visuomenės nariams pradedama reikalauti tai- 
kyti taisykles, derančias taikyti tik gentinės grupės nariams. 

Atlygis, tariamai priklausantis 
už nemalonų darbą 


Skaitytojas veikiausiai tikisi, kad smulkiau nagrinėsiu konkre- 
čius reikalavimus, paprastai keliamus apeliuojant į „socialinį 
teisingumą“. Tačiau kaip mane išmokė karti patirtis, ši užduo- 
tis būtų ne tik begalinė, bet ir visiškai beprasmiška. Iš to, kas 
jau sakyta, turėjo tapti aišku, jog nėra jokių praktiškai įgyven- 
dinamų asmens nuopelnais arba poreikiais grindžiamų stan- 
dartų, kuriais rinkos sąlygomis galėtų būti vykdomas materia- 
linių gėrybių skirstymas, ir juo labiau nėra jokio principo, kuris 
leistų sutaikyti visus šiuos skirtingus reikalavimus. Todėl apsi- 
ribosiu analize dviejų argumentų, kuriuose labai dažnai ape- 
liuojama į „socialinį teisingumą“. Pirmasis paprastai figūruoja 
teoriniuose svarstymuose siekiant parodyti rinkos vykdomo pa- 
skirstymo neteisingumą, nors jo pagrindu praktiškai nesiima- 
ma jokių veiksmų; o antrasis yra tas, kur bene dažniausiai ape- 
liavimas į socialinį teisingumą paskatina valdžios veiksmus. 

Padėtis, į kurią įprasta nurodinėti siekiant parodyti rinkos 
tvarkos neteisingumą, yra ta, kad nemaloniausi darbai papras- 
tai menkiausiai atlyginami. Leidžiama suprasti, jog teisingoje 
visuomenėje tiems, kurie kasa šachtų tunelius, krečia kaminus 
arba valo nutekamųjų vandenų šulinius, būtų atlyginama ge- 
riau už tuos, kuriems darbas teikia malonumo. 

Žinoma, būtų neteisinga, jeigu žmonės, gebantys ne blogiau 
už kitus atlikti kitokius darbus, be papildomo atlygio būtų ver- 
čiami atlikti šias nemalonias užduotis. Pavyzdžiui, jeigu tokioje 
organizacijoje, kaip kariuomenė, dviems vienodų gabumų žmo- 
nėms būtų skiriamos skirtingos užduotys — viena iš jų maloni, 
o kita itin nemaloni - teisingumas aiškiai reikalautų, kad atlie- 
kantis nemalonią užduotį gautų papildomą atlygį. 

Tačiau padėtis visai kitokia ten, kur žmonės pragyvenimui 
gali užsidirbti parduodami savo paslaugas už jas daugiausiai 
mokantiems. Šiuo atveju auka, kurią konkretus individas sude- 

da teikdamas tokią paslaugą, neturi jokios reikšmės; svarbu tik 
(ribinė) paslaugos vertė pirkėjams. Taip yra ne tik todėl, kad 
aukos, kurias įvairūs žmonės sudeda teikdami tos pačios rūšies 
paslaugas, dažnai esti labai nevienodos, arba todėl, kad neįma- 
noma atsižvelgti į visas priežastis, dėl kurių kai kurie individai 
pajėgia teikti tik mažiau vertingas paslaugas negu kiti; juk tie, 
kurių gebėjimai, tad ir atlygiai, būtų maži jiems atliekant pa- 
trauklesnes užduotis, suvoks, jog daugiau gali užsidirbti atlik- 
dami mažiau patrauklias užduotis, kurių nesiima sėkmingiau 
besiverčiantys žmonės. Pats faktas, jog šių nemalonesnių darbų 
vengia tie, kurie gali parduoti pirkėjų labiau vertinamas pa- 
slaugas, atveria galimybę tiems, kurių gebėjimai mažiau verti- 
nami, užsidirbti daugiau nei šiaip jau jie galėtų. 

Kad tie, kurie savo bendrapiliečiams sugeba pasiūlyti tik 
nedaug vertingų paslaugų, gali būti priversti patirti daugiau 
vargo ir padėti daugiau pastangų nei kiti, kurie galbūt net pa- 
tiria malonumą teikdami paslaugas, už kurias jiems gerai mo- 
kama, - tai yra būtinas padarinys kiekvienos sistemos, kur at- 
lygis priklauso nuo paslaugų vertės vartotojui, o ne nuo kokių 
nors jų tiekėjo nuopelnų. Jis pasireikš bet kurioje visuomeninėje 
santvarkoje, kurioje individas gali laisvai pasirinkti savo užsi- 
ėmimą, ir kur joks užsiėmimas nėra jam primetamas valdžios. 

Tad tik tuo atveju teisingumas galėtų reikalauti, kad šachti- 
ninkui, šiukšlininkui ar skerdyklos darbininkui būtų atlygina- 
ma daugiau nei dirbantiems malonesnius darbus, jeigu tai būtų 
reikalinga pritraukiant pakankamą Žmonių skaičių tokiems dar- 
bams atlikti arba jeigu tam tikras Žmogiškasis subjektas sąmo- 
ningai būtų paskyręs jiems tuos darbus. Rinkos sąlygomis žmo- 
gui gali tekti nelaimė gimti ir augti kaimelyje, kur daugumai 
gyventojų žvejyba (o moterims - žuvies valymas) yra vieninte- 
lis pragyvenimo šaltinis, tačiau būtų beprasmiška tokią padėtį 
apibūdinti kaip neteisingą. Kas tokiu atveju pažeidžia teisingu- 
mą? Juo labiau kad nesant šios vietos verslo galimybės šie žmo- 

nės veikiausiai nebūtų net gimę; dauguma tokio kaimo gyven- 
tojų dėl paties savo egzistavimo turėtų būti dėkingi galimybei, 
kuri leido jų tėvams bei protėviams gimdyti ir auginti vaikus. 


Piktinimasis dėl įprastos padeties praradimo 


Vienas iš apeliavimo į „socialinį teisingumą“ būdų, praktiko- 
je turintis bene didžiausią įtaką, nedažnai svarstomas litera- 
tūroje. Didžiausią kišimąsi į rinkos tvarką tariamojo „sociali- 
nio teisingumo“ dingstimi sankcionavo idėja, jog Žmonės turi 
būti apsaugoti nuo to, kad nepelnytai gali prarasti savo įprastą 
materialinę padėtį. Turbūt joks kitas „socialinio teisingumo“ 
argumentas neturėjo tokios įtakos, kaip „tvirtas ir beveik vi- 
suotinis įsitikinimas, jog neteisinga nuvilti teisėtus materiali- 
nės gerovės lūkesčius. Jeigu čia ir iškyla kokių nors nesutari- 
mų, tai tik dėl klausimo, kurie iš tų lūkesčių teisėti.“ Kaip tei- 
gia tas pats autorius, vyrauja įsitikinimas, „kad net didžiau- 
sios klasės turi teisę į tai, jog jokie dideli ir staigūs pokyčiai 
neblogins jų padėties“. 

Įsitikinimas, jog nuo seno turėta padėtis teikia teisėtą pa- 
grindą lūkesčiams, jog ji tokia išliks ir ateityje, dažnai esti kon- 
kretesnių „socialinio teisingumo“ kriterijų pakaitalas. Kur tie 
lūkesčiai nuviliami ir atlygis atitinkamai nustoja prilygti išeik- 
votoms pastangoms, toks pokytis laikomas neteisingu net ne- 
mėginant parodyti, ar tie, kuriems tai atsitinka, galėjo teisin- 
gumo vardu reikalauti savo įprastųjų pajamų. Beveik visada, 
kai didelės Žmonių grupės pajamos sunyksta dėl aplinkybių 
kaitos, kurios jie negalėjo pakeisti ar numatyti, tokia padėtis 
laikoma neteisinga. Tačiau šio pobūdžio likimo smūgiai, ne- 
pelnytai žeidžiantys įvairias grupes, yra neatskiriama rinkos 
orientacinio mechanizmo dalis. Būtent taip veikia kibernetinis 
neigiamojo atgalinio ryšio principas, kuriuo remiasi rinkos tvar- 
ka. Tik per pokyčius, parodančius, jog tam tikros veiklos mas- 


9. „Socialinis“, arba paskirstomasis, teisingumas 149 


tai turi būti siaurinami, visų pastangos nuolat gali būti deri- 
namos prie didesnės faktų įvairovės nei gali būti Žinoma at- 
skiram individui ar agentūrai; tik jų dėka įmanomas tas iš- 
skaidytų žinių naudojimas, kuriuo remiasi visa Didžiosios vi- 
suomenės gerovė. Negalėtume kliautis sistema, kurioje indivi- 
dai verčiami reaguoti į jiems nežinomus įvykius, jeigu neleis- 
tume keistis atskirų grupių paslaugų vertei, nors tokia kaita 
gali būti visiškai nesusijusi su tų grupių narių nuopelnais. Kad 
kai kurie žmonės iš savo karčios patirties turi suprasti, jog sa- 
vo pastangas pakreipė klaidinga linkme ir turi ieškoti kitur 
pelningesnės veiklos — šis faktas yra būtinoji dalis proceso, kur 
prisitaikymas prie nuolat kintančių aplinkybių reikalingas vien 
tam, kad išliktų esamas gerovės lygis. Tas pat pasakytina apie 
pasipiktinimą, kurį žmonėms dažnai kelia lygiai taip pat ne- 
pelnytai didelės pajamos, gaunamos tų, kuriems aplinkybės su- 
siklosto palankiau negu jie galėjo tikėtis. 

Skriaudos pojūtis, kurį žmonės patiria, kai sumažėja arba 
apskritai išnyksta jiems įprastos pajamos, atsiranda visų pir- 
ma dėl įsitikinimo, kad jie yra dorai pelnę tas pajamas ir, va- 
dinasi, ir toliau dirbdami taip pat darbščiai ir sąžiningai, jie 
turi teisę į to pajamų srauto tęstinumą. Tačiau idėja, esą turi- 
me moralinę teisę į tai, ką sąžiningai pelnėme praeityje, tėra 
iliuzija. Teisingumas būtų pažeistas tik tuo atveju, jeigu kas 
nors iš mūsų atimtų pajamas, kurias įsigijome laikydamiesi 
žaidimo taisyklių. 

Būtent todėl, kad rinkos kosmose nuolat gauname nau- 
dos, kurios nesame pelnę jokia moraline prasme, privalome 
pripažinti ir nepelnytą savo pajamų mažėjimą. Vienintelę mo- 
ralinę teisę į tai, ką rinka mums duoda, pelnėme tuo, kad 
laikėmės taisyklių, kurios leidžia klostytis rinkos tvarkai. Šios 
taisyklės implikuoja, jog niekas neprivalo mums parūpinti 
kokių nors pajamų, nebent specialiai tam įsipareigodamas 
mūsų abipusiu sandoriu. Jeigu iš mūsų būtų nuolat atima- 

mos visos rinkos mums teikiamos „nepelnytos pajamos“, kaip 
tai siūlo daryti socialistai, greit netektume beveik visų civi- 
lizacijos gėrybių. 

Aiškiai beprasmiška teigti, nors taip dažnai teigiama, jog 
kadangi dėl šių gėrybių esame skolingi „visuomenei“, ji turi 
teisę šias gėrybes skirti tiems, kurie, jos nuomone, jų nusipelno. 
Visuomenė, kartoju, nėra veikiantis asmuo, o tik tam tikra veiks- 
mų struktūra, susiklostanti jos nariams vadovaujantis tam tik- 
romis abstrakčiomis taisyklėmis. Už gėrybes, kuriomis visi nau- 
dojamės veikiant šiai tvarkai, esame skolingi ne kieno nors no- 
rui mums jas teikti, o tam faktui, jog visuomenės nariai, paisy- 
dami savo naudos, paprastai laikosi tam tikrų taisyklių, tarp jų 
ir taisyklės, kad niekas negali prievartauti kitų, siekdamas už- 
sitikrinti (ar tretiems asmenims) tam tikras pajamas. O tai mus 
įpareigoja pripažinti rinkos rezultatus net tada, kai ji atsigręžia 
prieš mus. 

Mūsų visuomenėje šansai, turimi individo, kad ateityje už- 
sidirbtų pajamų, daugmaž prilygstančių dabar gaunamoms, pri- 
klauso nuo fakto, jog dauguma individų laikosi taisyklių, palai- 
kančių rinkos tvarką. Ir nors ši tvarka daugumai garantuoja 
geras savo sugebėjimų panaudojimo perspektyvas, ši sėkmė ne- 
išvengiamai priklauso ir nuo dalykų, kurie individui atrodo 
vien kaip laimės dalykas. Atvirų šansų individo diapazonas 
nėra jo paties sukurtas; jis priklauso nuo to, kad kiti laikosi tų 
pačių žaidimo taisyklių. Reikalauti, kad nebūtume išstumiami 
iš mums įprastos padėties tų, kuriems naujos aplinkybės tampa 
palankesnės, reiškia atimti iš jų tuos šansus, kurių dėka esame 
savo dabartinėje padėtyje. 

Tad bet kokia įprastosios padėties apsauga yra privilegija, 
negalinti būti suteikta visiems ir jeigu būtų buvusi visada pri- 
pažįstama, būtų užkirtusi kelią susikurti padėtį tiems, kurie jos 
dabar reikalauja ir nori apginti. Negali, pavyzdžiui, būti tei- 
sės į lygią bendrojo pajamų padidėjimo dalį, jeigu šis padi- 

dėjimas (ar net jų išlikimas to paties lygio) priklauso nuo nuo- 
latinio visos veiksmų struktūros taikymosi prie naujų ir ne- 
numatytų aplinkybių, keičiančių ir dažnai mažinančių įvairių 
grupių, tenkinant visuomenės narių poreikius, indėlį. Tad tei- 
singumo požiūriu negalima pateisinti, pavyzdžiui, Amerikos 
fermerių keliamų „paritetinių“ kainų reikalavimų ar bet ku- 
rios kitos grupės reikalavimų apsaugoti jų santykinę arba ab- 
soliučią turtinę padėtį. 

Tokių reikalavimų tenkinimas ne tik nėra teisingas - jis 
reiškia didžiausią neteisingumą, nes iš kai kurių atimami tie 
šansai, kurių dėka keliantieji tokius reikalavimus susikūrė sa- 
vo turtinę padėtį. Štai kodėl būdavo nusileidžiama tik tada, 
kai juos keldavo kai kurios galingos organizuotos grupės, sa- 
vo pretenzijas sugebančios paremti jėga. Tad daugelis dalykų, 
kurie šiandieną vykdomi „socialinio teisingumo“ vardu, yra 
ne tik neteisingi, bet ir antisocialiniai tikrąja šio žodžio pras- 
me - jie reiškia vien įsitvirtinusių grupinių interesų gynimą. 
Nors dabar „socialine problema“ laikomas kiekvienas pakan- 
kamai gausių grupių reikalavimas apginti jų įprastąją padėtį, 
dalykas tampa išties rimtas pirmiausia dėl to, kad kamufliuo- 
jant juos kaip „socialinio teisingumo“ reikalavimus, jie gali Žža- 
dinti visuomenės simpatiją. Matysime 3 tome, kodėl dabarti- 
nių demokratinių institucijų sąlygomis neribotų galių įstatymų 
leidėjai praktiškai visada pasiduoda reikalavimams, kelia- 
miems pakankamai didelių grupių. Tačiau tai nekeičia fakto, 
jog jų vaizdavimas „socialinio teisingumo“ dalykais tėra dings- 
tis atskirų grupių interesus iškelti virš bendro visų intereso. 
Nors dabar įprasta kiekvieną organizuotų grupių reikalavimą 
laikyti „socialine problema“, tiksliau būtų sakyti, jog nors il- 
galaikiai atskirų individų interesai iš esmės sutampa su ben- 
druoju interesu, organizuotų grupių interesai beveik visada 
jam prieštarauja. Tačiau būtent šie interesai dažniausiai vaiz- 
duojami kaip „socialiniai“. 

Pagrindinė šio skyriaus tezė — kad laisvų žmonių visuomenėje, 
kurios nariams savo žinias leidžiama naudoti savo pačių tiks- 
lams, terminas „socialinis teisingumas“ neturi jokios prasmės 
ar turinio - dėl pačios savo prigimties negali būti įrodyta. Nega- 
tyvus teiginys niekada negali būti įrodytas. Kiekvienu konkre- 
čiu atveju, Žinoma, galima įrodyti, kad apeliavimas į „socialinį 
teisingumą“ niekaip nepadeda spręsti problemų, su kuriomis 
mums tenka susidurti. Tezė, kad laisvų Žmonių visuomenėje 
tas terminas neturi jokios prasmės, gali būti keliama tik kaip 
žodžių prasmę, ir kaip siūlymas nevartoti frazių, kurių pras- 
mės jie nesupranta. 

Kol laikomės prielaidos, jog taip plačiai vartojama frazė pri- 
valo turėti kokią nors atpažįstamą prasmę, galime mėginti įro- 
dinėti, jog bandymas šią idėją įgyvendinti laisvų Žmonių visuo- 
menėje praktiškai sužlugdytų tą visuomenę. Tačiau šis įrodinė- 
jimas tampa perteklinis, kai suvokiame, jog tokioje visuomenėje 
nėra pamatinės sąlygos, kuri turi būti patenkinta norint teisin- 
gumo sąvoką taikyti materialinių išteklių paskirstymo būdui, 
būtent, kad tą paskirstymo būdą nustato žmogiškasis sprendi- 
mas (arba kad tokiu sprendimu atliekamas paskirstymas leistų 
sukurti efektyvią rinkos tvarką). Nebūtina įrodinėti, jog daly- 
kas, negalintis egzistuoti, negali būti efektyvus praktiškai. 

Tikiuosi, jog išaiškinau bent vieną dalyką - frazės „socialinis 
teisingumas“ vartojimas nėra, kaip dauguma Žmonių veikiau- 
siai mano, tik nekaltas geros valios pareiškimas vargingesnėje 
padėtyje esantiems Žmonėms, - juo veikiau reiškiama negar- 
binga insinuacija, jog privalome tenkinti tokius atskirų grupių 
reikalavimus, kurių jos negali realiai pagrįsti. Kad politinė dis- 
kusija taptų garbinga, būtina, kad žmonės suvoktų, jog tas ter- 
minas tėra intelektinio nesąžiningumo, demagogijos arba pi- 
gios Žurnalistikos ženklas; save gerbiantiems mąstytojams turė- 

tų būti gėda jį vartoti, nes kartą suvokus jo tuštumą, būtų ne- 
garbinga toliau jį vartoti. Galbūt dėl to, kad nors esu įdėjęs 
pastangų mėgindamas parodyti pragaištingus apeliacijų į „Sso- 
cialinį teisingumą“ padarinius mūsų moraliniams jausmams, 
nuolat atrandu, kad net žymūs mąstytojai ir toliau visiškai ne- 
rūpestingai vartoja šią frazę“, tapau jai per daug alergiškas, vis 
dėlto jaučiu, jog didžiausia paslauga, kurią dar galiu padaryti 
savo bendrapiliečiams, būtų ta, jeigu kalbėtojus ir rašytojus iš jų 
tarpo priversčiau gėdytis dar kada nors vartoti terminą „socia- 
linis teisingumas“. 

Kad dabartiniame diskusijos etape šio termino vartojimas ne 
tik negarbingas, ne tik nuolatinės painiavos politikoje šaltinis, 
bet žalingas ir mūsų moraliniams jausmams, liudija faktas, jog 
įvairūs mąstytojai, tarp jų ir žymūs filosofai*!, teisingai pastebė- 
dami, jog terminas „teisingumas“ dabar vyraujančia paskirsto- 
mojo (arba atlyginamojo) teisingumo prasme yra beprasmiškas, 
iš to nuolat daro išvadą, jog pati teisingumo sąvoka yra bepras- 
miška, ir taip atmesdami vieną svarbiausių moralinių idėjų, ku- 
ria remiasi laisvų Žmonių visuomenės funkcionavimas. Tačiau 
juk šia prasme teisingumą vykdo teismai, būtent ji yra pirminė 
teisingumo prasmė, ir juo savo veikloje turi vadovautis žmonės 
tam, kad būtų galimas taikus laisvų Žmonių koegzistavimas. 
Jeigu iš tikrųjų apeliavimas į „socialinį teisingumą“ tėra mėgi- 
nimas išgauti moralinį pritarimą reikalavimams, neturintiems 
jokio moralinio pagrindo ir konfliktuojantiems su pamatiniu 
laisvosios visuomenės principu, kad jėga gali būti sankcionuo- 
jamos tik visiems vienodai taikomos taisyklės, tai teisingumas 
teisingo elgesio taisyklių prasme yra nepakeičiama laisvų žŽmo- 
nių sąveikos sąlyga. 

Čia paliečiame problemą, kuri kartu su savo atšakomis būtų 
per daug plati, kad ją galėtume sistemiškai išnagrinėti, tačiau ją 
būtina bent glaustai paminėti. Dalyko esmė yra ta, kad negali- 
me turėti bet kokios įsigeistos ar įsivaizduotos moralės. Moralė, 

kad ji būtų gyvybinga, turi tenkinti tam tikrus reikalavimus, 
tokius, kurių veikiausiai negalėtume išvardyti, nors juos atran- 
dame eidami bandymų ir klaidų keliu. Reikalingas ne tik nuo- 
seklumas ir taisyklių bei jų reikalaujamų veiksmų suderinamu- 
mas. Moralės sistema turi sukurti ir funkcionuojančią tvarką, 
pajėgiančią išsaugoti visą ja besiremiantį civilizacijos aparatą. 

Nepažįstame negyvybingų moralės sistemų ir, žinoma, ne- 
galime jų stebėti praktikoje, nes visuomenės, kurios mėgina jo- 
mis vadovautis, greit išnyksta. Tačiau tokias sistemas dažnai 
propaguoja net didelę pagarbą pelnę šventuoliai, o žlungančios 
visuomenės, kurias galime stebėti, dažnai yra būtent tos, kurios 
priėmė tokių moralės reformatorių doktrinas ir vis dar garbina 
savo naikintojus kaip kilniausius žmones. Tačiau „socialinio tei- 
singumo“ evangelija dažniau tarnauja Žemiems jausmams, iš- 
reikšdama pagiežą turtingesniems arba grynąjį pavydą, „labiau- 
siai antivisuomeninę ir pikčiausią iš visų aistrų“, kaip jį apibū- 
dino Johnas Stuartas Millis**, tą priešiškumą dideliam turtui, 
kai „skandalu“ laikoma tai, jog vieni mėgaujasi prabanga, o kiti 
nepajėgia patenkinti elementariausių poreikių, ir teisingumo var- 
du ji dažnai kamufliuoja tai, kas neturi nieko bendra su teisin- 
gumu. Bent jau tie, kurie nori susidoroti su turtingaisiais ne 
todėl, kad tikisi tokiu būdu praturtinti labiau, jų nuomone, nu- 
sipelniusius Žmones, o tik todėl, kad patį turtuolių egzistavimą 
laiko nusikaltimu, tikrai negali pretenduoti į kokį nors moralinį 
savo reikalavimų pagrįstumą, nes jie yra pasidavę visiškai ira- 
cionaliai aistrai ir faktiškai kenkia tiems, į kurių pavydo jaus- 
mus apeliuoja. 

Negali būti individo moralinės teisės į dalyką, kuris neegzis- 
tuotų, jeigu kiti nebūtų rizikavę savo ištekliais jį kurdami. Di- 
delio privataus turto kritikai nesupranta to, kad turtas papras- 
tai sukuriamas ne fizinėmis pastangomis ir ne vien taupymu 
bei investavimu, bet nukreipiant išteklius į produktyviausio jų 
naudojimo sritis. Ir neabejotina, jog dauguma tų, kurie susikro- 

vė didžiulius turtus pastatę naujas pramonės įmones ir pan., 
labiau padėjo daugybei Žmonių, suteikę jiems geriau atlygina- 
mą darbą, negu būtų jiems padėję atiduodami savo perteklių 
neturtingiesiems. Visiškas absurdas teigti, jog šiais atvejais tie, 
kuriems darbininkai iš tikrųjų turi būti labiausiai dėkingi, juos 
nuskriaudė. Nors, žinoma, yra kitų, mažiau pagirtinų būdų di- 
deliems turtams susikrauti (kuriems galbūt galime užkirsti ke- 
lią tobulindami Žaidimo taisykles), efektyviausias ir svarbiau- 
sias praturtėjimo būdas —- nukreipti investicijas į tas sritis, kur 
jos labiausiai padidintų darbo efektyvumą; būtent šios užduo- 
ties valdžia nepajėgia atlikti dėl įgimtų nekonkurentinės biuro- 
kratinės organizacijos ydų. 

„Socialinio teisingumo“ kultas neigiamai veikia tikruosius 
moralinius jausmus ne tik tuo, kad skatina pagiežingus bei 
kenksmingus prietarus. Ypač savo egalitariniais pavidalais jis 
nuolat konfliktuoja su kai kuriais pamatiniais moralės princi- 
pais, kuriais turi remtis kiekviena laisvų žmonių bendruomenė. 
Tai tampa akivaizdu, kai suvokiame, jog reikalavimas vienodai 
gerbti visus visuomenės narius yra nesuderinamas su faktu, jog 
visas mūsų moralinis kodeksas remiasi pritarimu arba neprita- 
rimu kitų elgesiui; panašiai ir tradicinis postulatas, kad kiekvie- 
nas veiksnus suaugęs asmuo pats atsako už savo paties ir už 
savo išlaikytinių gerovę ir kad jam neleistina dėl savo trūkumų 
tapti našta kitiems, yra nesuderinamas su idėja, kad „visuomenė“ 
arba valdžia kiekvienam privalo garantuoti deramas pajamas. 

Nors šiuos moralės principus, kaip ir moralę apskritai (o su 
ja kartu ir individo laisvės pagrindą), taip pat griauna kai ku- 
rios pseudomokslinės mūsų laikmečio mados, visiška priklau- 
somybė nuo kitų Žmonių galios, kurią sukuria bet kurio „socia- 
linio teisingumo“ vaizdinio realizavimas, neišvengiamai sunai- 
kina asmens pasirinkimo laisvę, kuria turi remtis visa moralė“. 
O tas sisteminis „socialinio teisingumo“ ignis fatuus, kurį vadi- 
name socializmu, ištisai grindžiamas bauginančia idėja, kad po- 

litinė valdžia privalo nustatyti skirtingų individų bei grupių 
materialinę padėtį — idėja, kuri ginama klaidingai teigiant, jog 
taip buvo visada ir kad socializmas tik nori šią galią atimti iš 
privilegijuotųjų klasių ir ją perduoti skaitlingiausiajai klasei. Di- 
dysis rinkos tvarkos laimėjimas jai plintant po pasaulį per pas- 
taruosius du šimtmečius buvo tas, jog ji iš visų atėmė tokią 
galią, kuri gali būti tik savivalės galia. Tiesą sakant, ji labiau nei 
kada nors apribojo valdžios savivalę. Šį didžiausią asmens lais- 
vės iškovojimą grasina iš mūsų vėl atimti „socialinio teisingu- 
mo“ pagunda. Žinoma, labai greitai „socialinio teisingumo“ vyk- 
dytojai įsitvirtintų savo pozicijose skirstydami „socialinio tei- 
singumo“ gėrybes kaip atlygį už tos galios stiprinimą ir apsirū- 
pintų pretorių sargyba, kuri garantuotų jų supratimo apie „so- 
Cialinį teisingumą“ viršenybę. 

Prieš baigdamas šią temą noriu dar kartą pabrėžti, jog nors 
tokiuose junginiuose kaip „socialinis“, „ekonominis“, „paskirs- 
tomasis“ ar „atlyginamasis“ teisingumas terminas „teisingumas“ 
yra visiškai tuščias, tai nereiškia, jog su pamazgomis turime 
išpilti ir vaiką. Teisingumas, kurį vykdo teismai, nepaprastai 
svarbus ne tik kaip teisinių elgesio taisyklių pagrindas; neabe- 
jotinai egzistuoja ir reali teisingumo problema sąmoningai kon- 
struojant politines institucijas. Tai problema, kuriai profesorius 
Johnas Rawlsas neseniai paskyrė reikšmingą veikalą. Vieninte- 
lis faktas, dėl kurio apgailestauju ir kuris, kaip man atrodo, 
kelia painiavą, yra tai, jog šiame kontekste jis vartoja terminą 
„SOCialinis teisingumas“. Tačiau neturiu esminių priekaištų au- 
toriui, kuris prieš pradėdamas problemos nagrinėjimą pripažįs- 
ta, jog konkrečios gėrybių paskirstymo sistemos pasirinkimo 
klausimas turi būti „atmestas kaip principiniai klaidingas ir bet 
kuriuo atveju jis negali būti apibrėžtai išspręstas. Teisingumo 
principai veikiau apibrėžia esmines sąlygas, kurias turi paten- 
kinti institucijos bei jungtinės veiklos būdai, kad juose dalyvau- 
jantys asmenys neturėtų pagrindo jomis skųstis. Jeigu šios są- 

lygos patenkintos, susiklostantis gėrybių pasiskirstymas, kad ir 
koks jis būtų, gali būti pripažintas kaip teisingas (arba bent jau 
ne neteisingas)“*. Maždaug tą pačią mintį mėginau įrodyti šia- 
me skyriuje. 


"Plg. P. H. Wicksteed, The Common Sense of Political Economy (London, 1910), 
p. 184: „Bergždžia tikėtis, kad etiniu požiūriu pageidaujamus rezultatus būtinai 
sukurs etiškai neutralus mechanizmas.“ 

Ž Plg. G. del Vecchio, Justice (Edinburgh, 1952), p. 37. XVIII a. frazė „socia- 
linis teisingumas“ kartais būdavo vartojama teisingo elgesio taisyklių įtvirtini- 
mo būdams apibūdinti tam tikroje visuomenėje, kaip tai, pavyzdžiui, darė Ed- 
wardas Gibbonas, Decline and Fall of the Roman Empire, ch. 41 (World“s Classics, 
vol. IV, p. 367). 

3 Pavyzdžiui, John Rawls, A Theory of Justice (Harvard, 1971). 

* John Stuart Mill, Utilitarianism (London, 1861), ch. 5, p. 92; kn. H. Plame- 
natz, ed., The English Utilitarians (Oxford, 1949), p. 225. 

? Ibid., atitinkamai, p. 66 ir 208. Plg. taip pat J. S. Millio recenziją apie F. W. New- 
mano kn. Lectures on Political Economy, išspausdintą Westminster Review 1851 m. 
ir perspausdintą jo Collected Works, vol. V (Toronto and London, 1967), p. 444: 
„Žmonių pasiskirstymas į turtingus ir neturtingus, kuris taip menkai priklauso 
nuo jų nuopelnų ar net nuo pastangų, yra akivaizdus neteisingumas.“ Taip pat 
jo Principles of Political Economy, book II, ch, I, $ 4, ed. W. J. Ashley (London, 
1909), p. 211 ir toliau: „Atlyginimas pagal atliktą darbą iš tikrųjų yra teisingas 
tik tada, kai yra pasirinkimo dirbti daugiau arba mažiau galimybė; o kai jis 
priklauso nuo Žmonių įgimtų jėgos ar sugebėjimų skirtumų, toks atlyginimo 
principas žeidžia teisingumą, nes jis duoda tiems, kurie jau turi.“ 

6 Žr., pavyzdžiui, A. M. Honorė, „Social Justice“, McGill Law Journal, VIII, 
1962, ištaisytas variantas kn. R. S. Summers, ed., Essays in Legal Philosophy (Ox- 
ford, 1968), p. 62: „Pirmoji [iš dviejų prielaidų, kuriomis remiasi socialinio tei- 
singumo principas] teigia, kad visi žmonės, vien kaip žmonės, nepriklausomai 
nuo jų elgesio ar sprendimų, turi vienodą teisę į visus tuos dalykus, pavadin- 
kime juos gėrybėmis, kurių visi geidžia ir kurie išties tarnauja Žmogaus gero- 
vei.“ Taip pat W. G. Runciman, Relative Deprivation and Social Justice (London, 
1966), p. 261. 

" Žr. ypač enciklikas Oundragesimo Anno (1931) ir Divini Redemptoris (1937), 
taip pat Johannes Messner, „Zum Begriff der sozialen Gerechtigkeit“ leidinyje 
Die soziale Frage und der Katholizismus (Paderbormn, 1931), skirtame paminėti en- 
ciklikos Rerum Novarum 40-mečiui. 

Š Terminą „socialinis teisingumas“ (tiksliau itališkasis jo atitikmuo) šiuolai- 
kine jo prasme pirmasis, kaip atrodo, pradėjo vartoti Luigi Taparelli d Azeglio, 

Saggio teoretico di diritto naturale (Palermo, 1840); jį išpopuliarino Antonio Ros- 
mini-Serbati, La costitutione secondo la giustitia sociale (Milan, 1848). Iš vėlesnių 
studijų žr. N. W. Willoughby, Social Justice (New York, 1909); Stephen Leacock, 
The Unsolved Riddle of Social Justice (London and New York, 1920); John A. Ryan, 
Distributive Justice (New York, 1916); L. T. Hobhouse, The Elements of Social 
Justice (London and New York, 1922); T. N. Carver, Essays in Social Justice (Har- 
vard, 1922); W. Shields, Social Justice, The History and Meaning of the Term (Notre 
Dame Ind., 1941); Benevuto Donati, „Che cosa ė giustizia sociale?“, Archivio 
giuridico, vol. 134, 1947; C. de Pasąuier, „La notion de justice sociale“, Zeitschrift 
fiir Schweizerisches Recht, 1952; P. Antoine, „Ou-est-ce la justice sociale?“, Archi- 
ves de Philosophie, 24, 1961; išsamesnį šios literatūros sąrašą pateikia G. del Vec- 
chio, op. cit., p. 37-39. 

Nepaisant šiai temai skirtos gausios literatūros, vis dėlto kai prieš dešimtį 
metų rašiau pirmąjį šio skyriaus variantą, sunku buvo rasti kokią nors rimtą 
studiją apie tai, ką Žmonės, vartodami šį terminą, turi omeny. Tačiau netrukus 
po to pasirodė keletas rimtų šio dalyko studijų, ypač du veikalai, cituoti aukš- 
čiau 6 išnašoje, taip pat R. W. Baldwin, Social Justice (Oxford and London, 1966) 
ir N. Rescher, Distributive Justice (Indianapolis, 1966). Bene įžvalgiausią dalyko 
analizę galima rasti vokiškame šveicarų ekonomisto Emilio Kūngo veikale 
Wirtschaft und Gerechtigkeit (Tūbingen, 1967), o daugelį vertingų pastebėjimų 
kn. H. B. Acton, The Morals of the Market (London, 1971), ypač p. 71: „Skurdas 
ir nelaimė išties yra blogis, bet tai nėra neteisingumas“. Taip pat labai svarbi 
kn. Bertrand de Jouvenel, The Ethics of Redistribution (Cambridge, 1951) bei kai 
kurie pastebėjimai jo kn. Sovereignty (London, 1957), kurių porą čia pacituo- 
sime. P. 140: „Teisingumas, kuris dabar aukštinamas, nėra Žmogaus ar žmo- 
gaus veiksmų kokybė, bet tam tikra socialinės geometrijos konfigūracija, ne- 
svarbu, kokiomis priemonėmis sukurta. Teisingumas dabar yra tai, kas egzis- 
tuoja nepriklausomai nuo teisingų žmonių.“ P. 164: „Turbūt joks kitas teiginys 
nesukeltų didesnio skandalo tarp mūsų amžininkų, nei šis - kad neįmanoma 
sukurti teisingos santvarkos. Tačiau jis logiškai išplaukia iš teisingumo idėjos, 
kurią gana nelengvai mums pavyko išsiaiškinti. Vykdyti teisingumą reiškia 
taikyti — ką nors dalijant — atitinkamą eiliškumo tvarką. Tačiau žmogiškasis 
protas nėra pajėgus nustatyti tokios visų išteklių eiliškumo tvarkos visais po- 
žiūriais. Žmonės turi poreikių, kuriuos turi tenkinti; jie turi nuopelnų, kuriuos 
reikia atlyginti; jie turi galimybių, kurias reikėtų aktualizuoti; net jeigu atsižvel- 
giame tik į šiuos tris aspektus ir tariame, kad egzistuoja, nors taip nėra, tikslūs 
indicia, kuriais iš šių aspektų galime pasinaudoti, vis vien negalėtume teisingai 
nustatyti šių trijų indicia klasių eiliškumo.“ 

Kadaise labai garsus ir įtakingas Gustavo Schmollerio esė „Die Gerechtig- 
keit in der Volkswirtschaft“ to paties autoriaus leidžiamame Jahrbuch fiir Volks- 
wirtschaft, etc., t. V, 1895 intelektiniu požiūriu visiškai nuvilia - pretenzingai 

išdėstoma tipinė visuomenės vaduotojo iliuzija, pranašaujanti kai kuriuos ne- 
malonius būsimosios raidos aspektus. Dabar jau žinome, ką reiškia svarbius 
sprendimus palikti nuožiūrai to, ką jis vadina „jeweilige Volksbewusstsein nach 
der Ordnung der Zwecke, die im Augenblick als die richtige erscheint“! 

* Plg. aukščiau 7 skyriaus 7 išnašą. 

L Plg. Adam Smith, The Theory of Moral Sentiments (London, 1801), vol. II, 
part VII, sect. ii, ch. I, p. 198: „Stoikai, kaip atrodo, žmogaus gyvenimą traktavo 
kaip didelių įgūdžių reikalaujantį lošimą, kuriam turi įtakos atsitiktinumas arba 
tai, ką žmonės laiko atsitiktinumu.“ Žr. taip pat Adam Ferguson, Principles of 
Moral and Political Science (Edinburgh, 1792), vol. I, p. 7: „Žmogaus gyvenimą 
stoikai įsivaizdavo kaip lošimą, kur lošėjo malonumai ir nuopelnai priklauso nuo 
to, ar jis lošia atidžiai ir sumaniai nepaisant statomos sumos dydžio.“ Išnašo- 
je Fergusonas nurodo į Discourses of Epictetus, išsaugotus Arriano, kn. II, sk. 5. 

u Plg. G. Hardin, Nature and Man's Fate (New York, 1961), p. 55: „Smithas 
faktiškai teigia, jog laisvoje rinkoje kainas reguliuoja neigiamo atgalinio ryšio 
mechanizmas.“ „Stebuklas“, iš kurio tiek šaipytasi, kad savanaudiškumas joje 
tarnauja bendrai naudai, iš tikrųjų išreiškia akivaizdžią tiesą, jog tvarka, kur 
elementų veiksmus turi kontroliuoti padariniai, kurie jos elementams nėra žino- 
mi, gali susiklostyti tik turint paskatų reaguoti į signalus, atspindinčius tų veiks- 
mų padarinius. Tai, kas jau buvo žinoma Adamui Smithui, vėliau moksliniu 
stiliumi buvo iš naujo atrasta „savireguliuojančių sistemų“ idėjos pavidalu. 

12 Žr. L. von Mises, Human Action (Yale, 1949), p. 255: „Rinkos ekonomikoje 
nėra nieko, ką galima būtų vadinti paskirstymu griežtąja šio žodžio prasme. 
Gėrybės nėra iš pradžių pagaminamos, o po to paskirstomos, kaip tai būtų 
socialistinėje valstybėje.“ Plg. taip pat M. R. Rothbard, „Towards a Reconstruc- 
tion of Utility and Welfare Economics“, kn. M. Sennholz (ed.), On Freedom and 
Free Enterprise (New York, 1965), p. 231. 

B Plg. W. G. Runciman, op. cit., p. 274: „Socialinio teisingumo reikalavimai 
yra tokie, kurie keliami grupės vardu; todėl jeigu asmuo, atskiroje grupėje už- 
imantis santykinai blogesnę padėtį, kenčia nuo neteisingos nelygybės, tai jis vra 
tik individualaus neteisingumo auka.“ 

4 Žr. Irwing Kristol, „When Virtue Loses all Her Loveliness - Some Re- 
flections on Capitalism and „The Free Society““, The Public Interest, no. 21 
(1970), perspausdinta autoriaus kn. On the Democratic Idea in America (New 
York, 1972), taip pat kn. Daniel Bell and Irving Kristol (eds.), Capitalism To- 
day (New York, 1970). 

5 Plg. J. Hėffner, Wirtschaftsethik und Monopole im 15. und 16. Jahrhun- 
dert (Jena, 1941) ir „Der Wettbewerb in der Scholastik“, Ordo, V, 1953; taip 
pat Max Weber, On Law in Economy and Society, ed. Max Rheinstein (Har- 
vard, 1954), p. 295 ir toliau; H. M. Robertson, Aspects on He Rise of Economic 
Individualism (Cambridge, 1933); B. Groethuysen, Origincs de Uesprit bourgėois 

en France (Paris, 1927). Tarp svarbiausių darbų, atskleidžiančių XVI a. pabai- 
gos ispanų jėzuitų pažiūras į kainų teisingumą, paminėtinas pirmiausia L. Mo- 
lina, De iustitia et de iurc, vol. 2, De Contractibus (Cologne, 1594), disp. 347, 
no. 3 ir ypač disp. 348, no. 3, kur teisinga kaina apibrėžiama kaip toji, kuri 
susiklosto „guando absgue fraude, monopoliis, atgue aliis versutiies, com- 
muniter res aligua vendi consuevit pretio in aligua regione, aut loco, it ha- 
bendum est pro mensura et regula judicandi pretium iustum rei illius in ea 
regione.“ Apie Žmogaus nepajėgumą iš anksto žinoti, kokia būtų teisinga kai- 
na, žr. Johannes de Salas, Commentarii in Secundum Secundae D. Thomas de 
Contractibus (Lyon, 1917), Tr. de empt. et Vend. IV, n. 6, p. 9: „... guas exacte 
comprehendere, et ponderare Dei est, not hominum“; taip pat J. de Lugo, 
Disputationes de Iustitia et Iure (Lyon, 1943), vol. II, d. 26, s. 4, n. 40; „pre- 
tium iustum matematicum, licet soli Deo notum.“ Žr. taip pat L. Molina, op. 
cit., disp. 365, no. 9: „omnesgue rei publicae partes ius habent conscenden- 
di ad gradum superiorem, si cuiusgue sors id tulerit, negue cuiguam certus 
guidam gradus debitur, gui descendere et conscendere possit.“ Tad atrodo, 
jog H. M. Robertsonas (op. cit., p. 164) neperdeda teigdamas: „Galima pa- 
grįstai teigti, jog religija, kuri palaikė kapitalizmo dvasią, buvo ne kalviniz- 
mas, O jėzuitų doktrina.“ 

16 John W. Chapman, „Justice and Faimess“, Nomos VI, Justice (New York, 
1963), p. 153. Šią Locke'o sampratą išsaugo net Johnas Rawlsas, bent jau anks- 
tyvajame savo darbe „Constitutional Liberty and the Concept of Justice“, Nomos 
VI, Justice (New York, 1963), p. 117, išnaša: „Jeigu tariama, kad įstatymas ir 
valdžia garantuoja rinkos konkurenciją, pilnutinį išteklių naudojimą, nuosavy- 
bės ir turto cirkuliaciją bei racionalų socialinį minimumą, tada, esant galimybių 
lygybei, bet kuris turto pasiskirstymo būdas bus teisingas arba bent jau ne ne- 
teisingas. Jis bus nulemtas teisingos sistemos funkcionavimo ..., o socialinis mi- 
nimumas tėra racionalaus apsidraudimo forma.“ 

"" Žr. ištraukas, cituojamas aukščiau, 15 išnašoje. 

Iš Žr. M. Fogarty, The Just Wage (London, 1961). 

P Barbara Wootton, The Social Foundation of Wage Policy (London, 1962), p. 
120 ir 162, taip pat jos Incomes Policy, An Inguest and a Proposal (London, 1974). 

20 Samuelis Butleris (Hudibras, IA) buvo teisus rašydamas 


For what is worth in any thing 
But so much money as't will bring. 


ži Apie bendrąją atlyginimo pagal nuopelnus problemą, be Davido Hu- 
me'o ir Immanuelio Kanto citatų šio skyriaus pradžioje, žr. taip pat mano kn. 
The Constitution of Liberty (London and Chicago, 1960) 6 skyrių; plg. Maffeo 
Pantaleoni, „L'atto economico“ kn. Erotemi di Economia (2 tomai, Padua, 1963), 
t. I, p. 101: 

E tre sono le proposizioni che conviene comprendere bene: 

La prima ė che il merito ė una parola vuota di senso. 

La seconda ė che il concetto di giustizia ė un polisenso che si presta a 
guanti paralogismi si vogliono ex amphibologia. 

La terza ė che la remunerazione non puo essere commisurata da una 
produttivita (marginale) capace di determinazione isolamente, cioė senza la 
simultanea determinazione della produttivita degli altri fattori con i guali 
entra in una combinazione di complimentanita. 


22 Apie termino „socialinis“ istoriją žr. Karl Wasserrab, Sozialwissenschaft 
und soziale Frage (Leipzig, 1903); Leopold von Wiese, Der Liberalismus in Ver- 
gangenheit und Zukunft (Berlin, 1917); Sozial, Geistig, Kulturell (Cologne, 1936); 
Waldemar Zimmermann, „Das „Soziale“ im geschichtlichen Sinn- und Be- 
griffswandel“ kn. Studien zur Soziologie, Festgabe fūr L. von Wiese (Mainz, 
1948); L. H. A. Geck, Uber das Eindringen des Wortes „sozial“ in die deutsche 
Sprache (Gėttingen, 1963); Ruth Crummenerl, „Zur Wortgeschichte von „so- 
zial“ bis zur englischen Aufklarung“, nespausdintas esė, skirtas valstybiniam 
filologijos egzaminui (Bonn, 1963). Plg. mano „What is „Social“? What does 
it Mean?“ mano kn. Studies in Philosophy, Politics and Economics (London and 
Chicago, 1967). 

m Plg. G. del Vecchio, op. cit., p. 37. 

23 Šiuo požiūriu itin informatyvus yra Leopold von Wiese, Der Liberalismus 
in Vergangenheit und Zukunft (Berlin, 1917), p. 115 ir toliau. 

25 Būdą, kuriuo ši problema dažniausiai traktuojama socialinių filosofų, 
iliustruoja W. A. Frankena, „The Concept of Social Justice“, kn. Social Justi- 
ce, ed. R. B. Brandt (New York, 1962), p. 4, kurio visa argumentacija grin- 
džiama prielaida, kad „visuomenė“ veikia; kalbant apie spontaninę tvarką to- 
kia prielaida, žinoma, neturi prasmės. Tačiau būtent šis antropomorfinis vi- 
suomenės traktavimas ypač būdingas utilitaristams, nors jis nedažnai pripa- 
Žįstamas taip naiviai, kaip tai daro J. W. Chapmanas citatoje aukščiau, 7 sky- 
riaus 21 išnašoje. 

26 Nepritariu tokiai vartosenai, nors kai kuriems mano bičiuliams Vokieti- 
joje (o pastaruoju metu ir Anglijoje) tokios vartosenos būdu pavyko, kaip atro- 
do, platesnei visuomenei padaryti labiau priimtiną tos rūšies visuomeninę tvar- 
ką, už kurią aš agituoju. 

27 Žr. „Sąžinės pareiškimą“, kurį priėmė „Aspeno pasitarimas globalinio 
teisingumo klausimu“ - „ekumeninis Amerikos religinių lyderių susirinkimas“ 
Aspene, Kolorado valstija, 1974 m. birželio 4-7 d., kur kalbame apie „globalinį 
neteisingumą, kurį apibūdina nuodėmės matmuo ekonominėse, politinėse, so- 
Cialinėse, rasinėse, seksualinėse ir klasinėse globalinės visuomenės struktūrose 
bei sistemose.“ Aspen Institute Ounrterly (New York), no. 7, trečiasis ketvirtis, 
1974, p. 4. 

?8 Žr. ypač A. M. Honorė, op. cit. Teiginys, kad jeigu A turi daugiau už B, 
tai Didžiojoje Visuomenėje tam reikalingas specialus moralinis pateisinimas, tar- 
si tai būtų kokios nors asmeninės galios sprendimo rezultatas, tampa akivaiz- 
džiai absurdiškas, kai pagalvojame ne tik apie tą smulkmenišką ir sudėtingą 
valdymo aparatą, kuris būtų reikalingas užkirsti kelią tokiai nelygybei, bet taip 
pat suvokiame, jog šiam aparatui turėtų būti suteikta galia vadovauti visų pi- 
liečių pastangoms ir turėti teisę į šių pastangų rezultatus. 

29 Vienas iš nedaugelio moderniųjų filosofų, kurie tai aiškiai matė ir tiesiai 
apie tai kalbėjo, buvo R. G Collingwoodas. Žr. jo esė „Economics as a philosop- 
hical science,“ Ethics 36, 1926, ypač p. 74: „Teisinga kaina, teisingas atlyginimas, 
teisingo dydžio palūkanos - visa tai tėra terminų prieštaravimas. Klausimas, ką 
asmuo privalo gauti mainais už savo gėrybes ar darbą, tai klausimas, neturintis 
jokios prasmės.“ 

* Bentjau vieną faktą pripažįsta visi rimti lygybės idėjos tyrinėtojai, būtent, 
kad materialinė lygybė ir laisvė yra nesuderinami dalykai. Plg. A. de Tocgue- 
ville, Democracy in America, kn. II, sk. I (New York, 1945 m. leid., t. II, p. 87): 
demokratinė bendruomenė „reikalauja lygybės laisvėje, tačiau, jos nepasiekusi, 
reikalauja lygybės vergovėje“; William S. Sorley, The Moral Life and the Moral 
Worth (Cambridge, 1911), p. 110: „Lygybė pasiekiama tik nuolat varžant laisvę“; 
arba, iš vėlesnių autorių, Gerhard Leibholz, „Die Bedrohung der Freiheit durch 
die Macht der Gesetzgeber“, kn. Freihcit der Persėnlichkeit (Stuttgart, 1958), p. 80: 
„Freiheit erzeugt notwendig Ungleichheit und Gleichheit notwendig Unfrei- 
heit“; - tai tik keletas iš daugybės citatų, kurias nesunkiai suradau savo užra- 
šuose. Ir vis dėlto Žmonės, save laikantys entuziastingais laisvės šalininkais, 
kartu nuolat reikalauja materialinės lygybės. 

31 Gustav Radbruch, Rechtsphilosophie (Stuttgart, 1956), p. 87: „Auch das 
sozialistische Gemeinwesen wird also ein Rechtsstaat sein, ein Rechtsstaat frei- 
lich, der statt von der ausgleichenden von der austeilenden Gerechtigkeit be- 
herrscht wird.“ 

32 Žr. M. Duverger, The Idea of Politics (Indianapolis, 1966), p. 201. 

33 Karl Mannheim, Man and Society in an Age of Reconstruction (London, 
1940), p. 180. 

34 P. J. Stuchka (Sovietų aukščiausiojo teismo pirmininkas) Valstybės ir teisės 
enciklopedijoje (rusų k., Maskva, 1927), cituojama pagal V. Gsovski, Soviet Civil 
Law (Ann Arbor, Michigan, 1948), I, p. 70. Sovietų autoriaus E. Pašukaniso 
darbą, kur nuosekliausiai dėstoma teisės nunykimo socializmo sąlygomis idėja, 
Karlas Korschas apibūdina kaip vienintelį nuoseklų Karlo Marxo doktrinos tę- 
sinį (Archiv sozialistischer Literatur, III, Frankfurt, 1966). 

32 The Road to Serfdom (London and Chicago, 1944), ch. IV. Dėl šios knygos 
pagrindinės tezės teisininkų komentarų žr. W. Friedmann, The Planned State and 
the Rule of Law (Melbourne, 1948), perspausdinta to paties autoriaus kn. Lazv and 

Social Change in Contemporary Britain (London, 1951); Hans Kelsen, „The Foun- 
dations of Democracy“, Etlucs, 66, 1955; Roscoe Pound, „The Rule of Law and 
the Modern State“, Vanderbilt Law Review, 7, 1953; Harry W. Jones, „The Rule of 
Law and the Modem Welfare State“, Columbia Law Review, 58, 1958; A. L. Go- 
odhart, „The Rule of Law and Absolute Sovereignty“, University of Pennsyloania 
Law Review, 106, 1958. 

3 G. Radbruch, op. cit., p. 126. 

37 Radbrucho požiūrį į šiuos dalykus taikliai reziumuoja Roscoe Poundas 
(savo įvade kn. R. H. Graves, Status in the Common Law, London, 1953, p. XI): 


[Radbruchas] pradeda nuo skirtumo tarp komutatyvinio, arba atitaisomojo 
teisingumo, pagal kurį asmeniui grąžinama tai, kas iš jo buvo atimta, arba 
jam atlyginama atitinkamos vertės pakaitalu, ir distributyvinio teisingumo, 
kuris seikėja gyvenimo gėrybes ne visiems vienodai, bet pagal tam tikrą 
vertybių schemą. Tad viena vertus, turime koordinuojančią teisę, kuri gina 
individų interesus restitucijos bei pan. priemonėmis traktuodama visus vie- 
nodai, ir kita vertus, subordinuojančią teisę, kuri kai kuriems individams 
arba kai kurių individų interesams pagal tam tikrą vertybių schemą teikia 
pirmenybę. Jo teigimu, viešoji teisė yra subordinavimo teisė, kai kuriuos 
individualius interesus naudojanti viešiesiems, bet ne kitų individų intere- 


a i. 


38 Plg. Bertrand de Jouvenel, Sovereignty (Chicago, 1957), p. 136: 


Maža visuomenė, kurios aplinkoje žmogus pirmiausia atsiranda, jam išlieka 
be galo patraukli; ir jis, be abejo, į ją sugrįžta pasisemti jėgų; tačiau... bet koks 
mėginimas tokius pat bruožus įskiepyti didesnei visuomenei tėra utopija, ve- 
danti prie tironijos. Tai pripažinus tampa aišku, jog didėjant visuomeninių 
santykių mastui bei įvairovei, bendrasis interesas, suprantant jį kaip abipusį 
pasitikėjimą, negali būti atrastas naudojant metodus, kuriuos siūlo mažos už- 
daros visuomenės modelis; toks modelis, priešingai, mus labai klaidina. 


3? Edwin Cannan, The History of Local Rates in England, 2-sis leid., (London, 
1912), p. 162. 

*? Nors galima priprasti prie daugelio socialinių filosofų sujaukto mąsty- 
mo jiems kalbant apie „socialinį teisingumą“, mane labai skaudina, kai atran- 
du nekritiškai tą terminą vartojant tokių iškilių mąstytojų, kaip istorikas Pete- 
ris Geylas (Encounters in History, London, 1963, p. 358). J. M. Keynesas (The 
Economic Conseguences of Mr. Churchill, London, 1925, Collected Writings, vol. IX, 
p. 223) taip pat nedvejodamas rašo apie tai, jog „Socialinis teisingumas nesu- 
teikia pagrindo mažinti šachtininkų atlyginimus“. 

*" Plg., pavyzdžiui, Walter Kaufmann, Without Guilt and Justice (New York, 
1973), kuris pagrįstai atmesdamas distributvvinio teisingumo sąvokas mano, jog 

turi būti atmesta ir pati teisingumo sąvoką. Tiesą sakant, tai jau nestebina po 
to, kai net gerai apmąstytame The Times (Londonas) redakciniame straipsnyje 
apie Josepho Pieperio knygos Justice (London, 1957) vertimą į anglų kalbą pa- 
brėžiama: „Apskritai galima sakyti, kad jeigu teisingumo sąvoka dar turi įtakos 
politinei minčiai, ji išreiškia tik vadinamąjį „distributyvinį teisingumą“ ir kad 
komutatyvinio teisingumo idėja beveik nedaro įtakos mūsų svarstymams, ne- 
bent tiek, kiek ji išlieka įkūnyta papročiuose bei teisėje, pavyzdžiui, Bendrosios 
teisės maksimose, nors ir jos išlieka tik dėl gryno konservatyvizmo.“ Kai kurie 
šiuolaikiniai socialiniai filosofai iš tikrųjų apeina visą problematiką apibreždami 
„teisingumą“ taip, kad jis pradeda reikšti tik „socialinį teisingumą“. Žr., pavyz- 
džiui, Brian M. Barry, „Justice and the Common Good“, Analysis, 19, 1961, p. 80: 
„nors Hume'as vartoja frazę „teisingumo taisyklės“ atžvilgiu tokių dalykų, 
kaip nuosavybės taisyklės, „teisingumas“ dabar analitiškai siejamas su „nuopelnu“ 
ir „poreikiu“; todėl galima būtų visai pagrįstai teigti, jog kai kurios tų taisyklių, 
Hume'o vadinamų „teisingumo taisyklėmis“, nėra teisingos (išskirta mūsų). 

42 J. S. Mill, On Liberty, ed. McCallum (Oxford, 1946), p. 70. 

* Apie moralinių vertybių naikinimą, kuris vyksta dėl mokslinio paklydi- 
mo Žr. mano inauguracinę Vizituojančio profesoriaus paskaitą Salzburgo uni- 
versitete Die Irrtimer des Konstruktivismus und die Grundlagen legitimer Kritik 
gesellschaftlicher Gebilde (Munich, 1970; perspausdintą Walterio Euckeno institu- 
to, Freiburg i. Brg., J. C. B. Mohr, Tūbingen, 1975). 

* John Rawls, „Constitutional Liberty and the Concept of Justice“, Nomos 
IV, Justice (New York, 1963), p. 102, kur prieš cituojamą ištrauką eina teiginys, 
kad „Vertinama turi būti institucijų sistema, ir ji turi būti vertinama bendruoju 
požiūriu“. Nežinau, ar profesoriaus Rawlso vėlesnis ir labiau žinomas darbas A 
Theory of Justice (Harvard, 1971) aiškiau formuluoja pagrindinę mintį, ir galbūt 
tai paaiškina, kodėl šis darbas dažnai, bet, mano supratimu, klaidingai, inter- 
pretuojamas kaip argumentas socialistinių reikalavimų naudai; žr., pavyzdžiui, 
Daniel Bell, „On Meritocracy and Eguality“, Public Interest, Autumn 1972, p. 72, 
kuris Rawlso teoriją apibūdina kaip „išsamiausią pastangą šiuolaikinėje filoso- 
fijoje padėti pamatus socialistinei etikai“. 


9 skyriaus priedas 
TEISINGUMAS IR INDIVIDO TEISĖS 


Perėjimas nuo negatyvios teisingumo sampratos, apibrėžiamos 
individualaus elgesio taisyklėmis, prie „pozityviosios“ sampra- 
tos, kuri „visuomenei“ užkrauna pareigą individus aprūpinti 
konkrečiomis gėrybėmis, dažnai įvyksta pabrėžiant individo tei- 
ses. Atrodo, kad jaunesniosios kartos Žmonės, gimę globėjiškų 
institucijų aplinkoje, jau yra įsitikinę, kad turi teisę iš „visuome- 
nės“ reikalauti tam tikrų gėrybių ir kad tokių gėrybių parūpi- 
nimas yra visuomenės pareiga. Tačiau kad ir koks stiprus būtų 
šis įsitikinimas, jo egzistavimas neįrodo, kad tokie reikalavimai 
turi ką nors bendra su teisingumu ar kad jie gali būti patenkinti 
laisvoje visuomenėje. 

Viena iš daiktavardžio „teisė“ prasmių - kiekviena teisingo 
individualaus elgesio taisyklė sukuria atitinkamas individų tei- 
ses. Kiek elgesio taisyklės delimituoja individo valdas, individas 
turi teisę į tas valdas ir jas gindamas susilauks kitų visuomenės 
narių pritarimo bei paramos. Ten, kur jau veikia tokios organi- 
zacijos kaip valdžia, skirtos teisingo elgesio taisyklėms sankcio- 
nuoti prievartine galia, individas teisingumo vardu gali iš jų rei- 
kalauti, kad jo teisė būtų ginama ir jos pažeidimai atlyginami. 

Tačiau tokie reikalavimai gali būti keliami teisingumo var- 
du, arba kaip teisės tik tuo atveju, kai jie skiriami asmeniui arba 
organizacijai (tokiai kaip valdžia), kuri gali būti veiksmų sub- 
jektas ir kuri savo veikloje saistoma teisingo elgesio taisyklėmis. 

Šiai kategorijai priklauso ir reikalavimai, keliami tiems indivi- 
dams, kurie savanoriškai prisiima įsipareigojimus arba kuriuos 
sieja ypatingi ryšiai (pavyzdžiui, tėvų ir vaikų). Taip teisingo 
elgesio taisyklės kai kuriems asmenims suteikia teises, o kitiems 
uždeda atitinkamas pareigas. Tačiau taisyklės pačios savaime, 
be konkrečių aplinkybių, kuriomis jos taikomos, niekam negali 
suteikti jokios teisės į konkrečius dalykus. Vaikas turi teisę būti 
pamaitintas, aprengtas ir apgyvendintas, nes atitinkama pareiga 
priklauso tėvams, globėjams arba galbūt specializuotai valstybi- 
nei institucijai. Tačiau be nuorodos į konkrečias aplinkybes, ku- 
rios apibrėžia, kam priklauso atitinkamos pareigos, abstrakti tei- 
singo elgesio taisyklė negali determinuoti tokios teisės. Niekas 
neturi teisės į konkrečią padėtį, jeigu niekas kitas neturi parei- 
gos šią padėtį jam garantuoti. Neturime teisės nei į tai, kad 
mūsų namai neužsiliepsnotų, nei į tai, kad mūsų gaminiai ar 
paslaugos turėtų pirkėją, nei į tai, kad būtume aprūpinti kokio- 
mis nors gėrybėmis ar paslaugomis. Teisingumas neuždeda ki- 
tiems visuomenės nariams bendros pareigos mumis rūpintis; o 
teisė į tokį rūpinimąsi gali egzistuoti tik tuo atveju, jeigu tam 
tikslui įkuriame specifinę organizaciją. Beprasmiška kalbėti apie 
teisę į tam tikrą padėtį, jeigu niekas neturi pareigos ar net galios 
tą padėtį sukurti. Lygiai taip pat beprasmiška kalbėti apie teisę 
kaip apie reikalavimą, adresuojamą tokiai spontaninei tvarkai 
kaip visuomenė, nebent turima omeny, kad kažkas turi pareigą 
šį kosmosą transformuoti į organizaciją ir tokiu būdu prisiimti 
jos rezultatų kontrolės galią. 

Kadangi visi esame verčiami išlaikyti valdžios organizaciją, 
pagal tą organizaciją apibrėžiančius principus turime tam tikras 
teises, kurios paprastai vadinamos politinėmis teisėmis. Šios prie- 
vartinės organizacijos bei jos organizacinių taisyklių egzistavi- 
mas sukuria teisę į valdžios paslaugų dalį, ir jis net gali patei- 
sinti lygių teisių reikalavimą sprendžiant klausimą, ką valdžia 
turi daryti. Tačiau šis faktas nesuteikia pagrindo iš valdžios rei- 

kalauti to, ko ji neteikia ir veikiausiai negalėtų teikti visiems. 
Šia prasme nesame organizacijos, vadinamos visuomene, na- 
riai, nes visuomenė, parūpinanti mums priemonių daugumai 
mūsų tikslų, nėra organizacija, valdoma kieno nors sąmoninga 
valia, ir ji negalėtų mums parūpinti to, ką ji parūpina, jeigu 
būtų taip valdoma. 

Laiko užgrūdintos politinės bei pilietinės teisės, kurias įkūni- 
ja formalūs Teisių biliai, iš esmės reiškia reikalavimą, kad bet 
kuri galima valdžios galių plėtra būtų suderinta su teisingumu. 
Kaip matysime vėliau, jos visos tėra bendresnės formulės taiky- 
mo rezultatas ir faktiškai gali būti ta formule pakeistos — bū- 
tent, kad prievarta neturi būti naudojama kitaip, kaip tik įtvir- 
tinant bendrą taisyklę, galiojančią nežinomam ateities atvejų 
skaičiui. Be abejo, pageidautina, kad šios taisyklės taptų tikrai 
universaliomis ir kad kiekviena valdžia jų paisytų. Tačiau kol 
valdžios galios išlieka apribotos, šios mūsų teisės negali už- 
krauti valdžiai pareigos kurti kokią nors konkrečią dalykų pa- 
dėtį. Galime reikalauti tik to, kad savo veikloje valdžia laikytųsi 
teisingumo principų; tačiau negalime iš šių teisių dedukuoti 
jokių pozityvių galių, kuriomis valdžia turėtų disponuoti. Jos 
palieka visiškai atvirą klausimą, ar prievartos organizacija, ku- 
rią vadiname valdžia, gali ir privalo teisingumo sumetimais 
determinuoti atskirų individų ar grupių konkrečią materialinę 
padėtį. 

Palyginti neseniai šalia negatyviųjų teisių, kurios tik papildo 
taisykles, ginančias individo valdas ir kurios institucionalizuo- 
jamos valdžios organizavimo įstatuose, ir piliečių pozityviųjų 
teisių dalyvauti šių organizacijų valdyme, atsirado naujos pozi- 
tyvios „socialinės ir ekonominės“ Žmogaus teisės, kurioms da- 
bar teikiama tokia pat ar net didesnė svarba'. Kalbu apie teises 
į konkrečias gėrybes, kurios tariamai priklauso kiekvienai žmo- 
giškajai būtybei kaip tokiai, ir kurios postuluojamos be nuoro- 
dos į tai, kas privalo tas gėrybes teikti ir kokio pobūdžio pro- 

cese jos turi būti teikiamos*. Tačiau tokios pozityvios teisės rei- 
kalauja kaip savo atitikmens, kad kas nors (asmuo arba organi- 
zacija) jaustų pareigą parūpinti tai, kas kitiems priklauso. Žino- 
ma, beprasmiška tokius reikalavimus kelti „visuomenei“, nes 
„Visuomenė“ negali nei mąstyti, nei veikti, nei vertinti, nei „trak- 
tuoti“ ką nors specifiniu būdu. Norint tokius reikalavimus pa- 
tenkinti, spontaninė tvarka, kurią vadiname visuomene, turi bū- 
ti pakeista tikslingai valdoma organizacija - rinkos kosmosas 
turi būti pakeistas taxis'u, kurio nariai privalo daryti tai, kas 
jiems įsakyta. Jiems negalima būtų leisti naudoti savo Žinių sa- 
vo pačių tikslams, nes jie turėtų vykdyti planą, sudarytą jų 
valdžios tiems reikalavimams tenkinti. Iš čia išplaukia, jog se- 
nosios pilietinės teisės ir naujosios socialinės bei ekonominės 
teisės negali būti įgyvendintos vienu metu, nes faktiškai jos yra 
tarpusavyje nesuderinamos; naujosios teisės negalėtų būti rea- 
lizuotos įstatymo jėga kartu nesunaikinusios tos liberaliosios 
tvarkos, kurią numato senosios pilietinės teisės. 

Didžiausią postūmį šiai naujai tendencijai suteikė preziden- 
to Franklino Roosevelto pranešimas „Keturios laisvės“, kuria- 
me senąsias žodžio ir tikėjimo laisves papildė „laisvė nuo skur- 
do“ ir „laisvė nuo baimės“. Tačiau galutinai ji buvo įtvirtinta 
Visuotinėje žmogaus teisių deklaracijoje, priimtoje Jungtinių Tautų 
Generalinėje asamblėjoje 1948 metais. Šiame dokumente sąmo- 
ningai mėginama sulydyti liberaliosios Vakarų tradicijos teises 
su visiškai kitokia koncepcija, atnešta marksistinės Rusijos re- 
voliucijos*. Klasikinių pilietinių teisių sąrašą, dėstomą iki 21 
straipsnio, dokumente papildo dar septyni straipsniai, kuriais 
siekiama išreikšti naująsias „socialines ir ekonomines teises“. 
Šiuose straipsniuose „kiekvienam, kaip visuomenės nariui“, ga- 
rantuojamos pozityvios teisės į konkrečias gėrybes nenurodant, 
kam priklauso pareiga arba prievolė jas tenkinti. Dokumente 
taip pat nepavyksta apibrėžti šių teisių taip, kad konkrečiu at- 
veju teismas galėtų nustatyti jų turinį. Ką, pavyzdžiui, juridine 

prasme gali reikšti teiginys, jog kiekvienam „turi būti suteiktos 
.. ekonominės, socialinės bei kultūrinės teisės, kurios būtinos jo 
orumui ir laisvam asmenybės vystymuisi“ (22 str.)? Arba iš ko 
„kiekvienas“ gali pareikalauti „teisingų ir tinkamų darbo sąly- 
gų“ (23(1) str.) bei „teisingo ir patenkinamo atlyginimo“ (23(3) 
str.)? Ką reiškia reikalavimas kiekvienam suteikti teisę „laisvai 
dalyvauti visuomenės kultūriniame gyvenime ir naudotis mokslo 
pažangos gėrybėmis“ (27(1) str.)? Net teigiama apie „kiekvie- 
ną“,jog jis „turi teisę į tai, kad visuomenėje ir tarp tautų įsivieš- 
patautų tokia tvarka, kurioje galėtų būti visiškai įgyvendintos 
teisės ir laisvės, išdėstytos šioje Deklaracijoje“ (28 str.). Postu- 
luojama ne tik tai, kad tai apskritai įmanoma, bet ir kad jau 
egzistuojąs Žinomas metodas, kuriuo visos šios teisės gali būti 
garantuotos visiems Žmonėms. 

Akivaizdu, jog visos šios „teisės“ remiasi visuomenės, kaip 
tikslingai sukurtos organizacijos, kurioje įdarbintas kiekvienas, 
interpretacija. Jos negalėtų tapti visuotinės sistemoje, grindžia- 
moje teisingo elgesio taisyklėmis bei individualios atsakomybės 
idėja, nes reikalautų, kad visuomenė būtų pertvarkyta į vienin- 
gą organizaciją, t.y. kad ji taptų totalitarinė tikrąja šio žodžio 
prasme. Matėme, jog teisingo elgesio taisyklės, vienodai galio- 
jančios visiems, bet nieko nepajungiančios viršesniojo įsakams, 
niekada negali determinuoti, kokiomis konkrečiomis gėrybėmis 
disponuos tam tikras individas. Jos niekada negali įgyti pavida- 
lo: „kiekvienas privalo turėti štai šią gėrybę.“ Tai, ką individas 
gaus laisvoje visuomenėje, visada iš dalies priklausys nuo kon- 
krečių aplinkybių, kurių niekas negali numatyti ar determinuo- 
ti. Tad teisingo elgesio taisyklės niekada negali suteikti indivi- 
dui=(kitaip nei tam tikros organizacijos nariui) teisių į konkre- 
čius dalykus; jos tik suteikia jam galimybę tokias teises įsigyti. 

Deklaracijos autoriams, matyt, niekada neatėjo į galvą min- 
tis, jog ne kiekvienas individas yra samdomas organizacijos na- 
rys, kuriam galėtų būti garantuota teisė „į darbo laiko apribo- 

jimą ir periodines apmokamas atostogas“ (24 str.). „Visuotinės 
teisės“ idėja, garantuojanti ir valstiečiui, ir eskimui, ir veikiau- 
siai baisiajam sniego Žmogui „apmokamas periodines atosto- 
gas“, atskleidžia viso projekto beprasmybę. Krislelis sveiko proto 
dokumento autoriams būtų pasakęs, jog dalykai, kuriuos jie 
paskelbė kaip visuotines teises, nei dabar, nei jokioje įžvelgia- 
moje ateityje negali būti įgyvendinti ir kad iškilmingai juos pa- 
skelbiant kaip teises buvo neatsakingai žaidžiama su „teisės“ 
sąvoka, o tai gali ją tik diskredituoti. 

Tiesą sakant, dokumentas persunktas to organizacinio mąs- 
tymo štampų, kuriuos jau žinome iš profsąjungų veikėjų ar Tarp- 
tautinės darbo organizacijos pareigūnų pasisakymų ir kurie at- 
spindi tą bendrą samdomų darbuotojų, viešųjų pareigūnų ir 
didelių korporacijų vadybininkų nuostatą, kuri visiškai nesu- 
derinama su Didžiosios visuomenės tvarkos principais. Jeigu 
dokumentas būtų tik tarptautinės socialinių filosofų grupės kū- 
rinys (toks iš pradžių jis ir buvo), jis tik liudytų šiek tiek nerimo 
keliantį organizacinio mąstymo paplitimo laipsnį tarp šių socia- 
linių filosofų ir tai, kokie svetimi jiems jau tapo pamatiniai lais- 
vosios visuomenės idealai. Tačiau faktas, jog jis buvo priimtas 
atsakingų valstybės veikėjų, kuriems, reikia manyti, išties rūpi 
taikinga tarptautinė tvarka, kelia daug didesnį susirūpinimą. 

Organizacinis mąstymas visų pirma yra Platono bei jo sekė- 
jų racionalistinio konstruktyvizmo įtakos padarinys, tai sociali- 
nius filosofus nuo seno kamuojanti yda; tad turbūt nereikėtų ste- 
bėtis, jog akademiniai filosofai, gyvendami organizacijų prie- 
globstyje, prarado supratimą apie jėgas, palaikančias Didžiosios 
visuomenės vientisumą, ir vaizduodamiesi esą Platono filosofais 
karaliais, siūlo visuomenės pertvarkymą į totalitarinę sistemą. Jei- 
gu išties, kaip teigiama, socialines bei ekonomines Visuotinės žmo- 
gaus teisių deklaracijos teises šiandien „pripažįsta didžioji daugu- 
ma Amerikos ir Britanijos moralistų“*, šis faktas, žinoma, liudija 
vien apmaudų šių žmonių kritinio mąstymo stygių. 

Tačiau tas spektaklis, kai Jungtinių Tautų Generalinė Asam- 
blėja iškilmingai paskelbė, jog kiekvienas individas(!), „nuolat tu- 
rėdamas galvoje šią Deklaraciją“ (!), privalo siekti, kad šių žmo- 
gaus teisių būtų visuotinai laikomasi, būtų tik komiškas vaizde- 
lis, jeigu iliuzijos, kurias jis žadina, nebūtų tokios tragiškos. 
Regėti, kaip pati plačiausia iš visų iki šiol Žmogaus sukurtų 
politinių institucijų griauna savo pačios autoritetą, nes puoselė- 
ja naivų prietarą, esą galime sukurti bet kokią geidžiamą padėtį 
paprasčiausiai paskelbdami įsaką, kad ji turi egzistuoti, apgau- 
dinėja pati save manydama, jog galime naudotis spontaninės 
visuomeninės tvarkos pranašumais ir kartu ją maigyti pagal 
savo įgeidžius, yra daugiau negu tragiška“. 

Pamatinis faktas, kurio nepaiso visos šios iliuzijos, yra tas, 
kad visų tų gėrybių, kuriomis norime aprūpinti kuo daugiau 
žmonių, egzistavimas priklauso nuo to, ar jų gamybai tie patys 
žmonės naudoja savo geriausias Žinias. Sukurti prievarta sank- 
cionuojamas teises į šias gėrybes nereiškia sukurti pačių gėry- 
bių. Jeigu norime pagerinti kiekvieno padėtį, tai prie šio tikslo 
artėsime ne įstatymu nustatydami, kad jis turi būti pasiektas, 
ne dalydami visiems juridinės teises į tai, kas, mūsų nuomone, 
jiems dera, o suteikdami kiekvienam paskatų savo veikla kuo 
geriausiai pasitarnauti kitiems. Kalbėjimas apie teises ten, kur 
susiduriame vien su aspiracijomis, kurios gali būti tenkinamos 
tik savanoriškumo sistemoje, ne tik nukreipia dėmesį nuo to, 
kas realiai determinuoja mūsų geidžiamą visų gerovę, bet ir 
nuvertina Žodį „teisė“, kurio griežtąją prasmę, norint išlaikyti 
laisvąją visuomenę, išsaugoti būtina. 


Šio skirsnio tekstas buvo atspausdintas kaip straipsnis Norvegijos žurnalo 
Farmland (Oslo, 1966) proginiame 75-erių metų jubiliejaus numeryje. 


" Ši problema aptariama straipsniuose Philosophical Review, April 1955 bei 
D.D. Raphael (ed.), Political Theory and the Rights of Man (London, 1967). 

? Žr. Visuotinę žmogaus teisių deklaraciją, priimtą Jungtinių Tautų Generalinės 
Asamblėjos 1948 m. gruodžio 10 d. Ji buvo perspausdinta kartu su nuorodomis 

į intelektinius dokumento šaltinius, leidinyje Human Rights, Comments and In- 
terpretations, a symposium, edited by UNESCO (London and New York, 1945). 
Jo priede pateikiamas ne tik „UNESCO Memorandumas apie teorinius žmo- 
gaus teisių pagrindus“ (p. 251-254), bet ir „UNESCO Komiteto raportas apie 
teorinius Žmogaus teisių pagrindus“ (kuris kitur apibūdinamas kaip „UNESCO 
Komitetas apie Žmogaus teisių principus“), kuriuose aiškinama, jog buvo sten- 
giamasi suderinti dvi skirtingas „viena kitą papildančias“ žmogaus teisių sąvo- 
kas, viena iš kurių „remiasi prigimtinių žmogaus teisių samprata ..., o kita yra 
grindžiama marksistiniais principais“, ir surasti „kokį nors bendrą šių dviejų 
tendencijų vardiklį“. Taip pat aiškinama, jog „ši bendroji formuluotė tam tikru 
mastu turėtų suderinti skirtingas ir net priešingas dabar naudojamas formuluo- 
tes“! (Britanijai tame Komitete atstovavo profesorius H. J. Laski ir profesorius 
E. H. Carras!). 

3 Ibid., p. 22, kur prof. E. H. Carras, UNESCO Ekspertų komisijos pirminin- 
kas, aiškina: „Jeigu į naująją Žmogaus teisių deklaraciją bus įtraukti straipsniai, 
numatantys socialinių paslaugų teikimą, vaikų, senelių bei įsidarbinti nepajėgių 
asmenų išlaikymą, tada paaiškės, jog visuomenė gali garantuoti tokias teises, 
jeigu tik ji pati savo ruožtu turės teisę telkti individų gamybines pastangas ir 
jiems vadovauti! 

* G. Vlastos, „Justice“, Revue Internationale de la Philosophie, 1957, p. 331. 

? Apie visą dokumentą žr. Maurice Cranston, „Human Rights, Real and 
Supposed“, kn. D. D. Raphael (ed.), nurodytoje 1 išnašoje; autoriaus teigimu, 
„filosofiniu požiūriu šiaip jau nepriekaištinga žmogaus teisių sąvoka pastarai- 
siais metais buvo supainiota, suvelta ir nuskurdinta mėginant ją suliedinti su 
teisėmis, priklausančiomis visiškai kitokiai loginei kategorijai.“ Žr. taip pat to 
paties autoriaus Human Rights Today (London, 1955). 


10) 
RINKOS TVARKA ARBA KATALAKSIJA 


Žmonių supratimas apie teisingumą kinta, ir ... viena iš 
jėgų, verčiančių jį keistis, yra ta, kad kartkartėmis at- 
randama, jog tai, kas konkrečiu atveju buvo laikoma 
visiškai teisinga, yra, ir galbūt net visada buvo, neeko- 
nomiška. 


Edwin Cannan* 


Rinkos tvarkos esme 


Anksčiau jau aptarėme (2 skyriuje) bendrus spontaninės tvar- 
kos bruožus. Dabar reikėtų išsamiau panagrinėti specifinius rin- 
kos tvarkos bruožus bei tos naudos, kurią ji mums teikia, pobū- 
dį. Ši tvarka pasitarnauja mūsų tikslams ne tik tuo, kad kaip 
kiekviena tvarka ji padeda mums orientuotis savo veikloje ga- 
rantuodama tam tikrą skirtingų individų lūkesčių atitikimą; ji 
pasitarnauja (būdu, kurį dar turime išsiaiškinti) ir tuo, kad kiek- 
vienam suteikia didesnes disponavimo įvairiomis gėrybėmis (t.y. 
prekėmis ir paslaugomis) perspektyvas arba šansus nei jų turė- 
tume tokiai tvarkai nesant. Tačiau, kaip matysime, tik jeigu mo- 
kame kai kurių lūkesčių nuolatinio nuvylimo kainą, šis indivi- 
dų veiksmų koordinavimo būdas garantuoja didesnį lūkesčių 
tarpusavio atitikimą ir leidžia efektyviau išnaudoti atskirų to- 
kios tvarkos narių žinias bei sugebėjimus. 

Norint deramai suprasti šios tvarkos pobūdį būtina išsiva- 
duoti nuo klaidinančių asociacijų, kurias kelia tai, jog ši tvarka 


* Edwin Cannan, The History of Local Rates in England (London, 2 leid., 1912), 
p. 173. Terminas „neekonomiška“ čia vartojamas ta plačiąja prasme, kuri aprė- 
pia dalykus, būtinus rinkos tvarkai; šiuo požiūriu tokia vartosena šiek tiek klai- 
dina ir todėl vertėtų jos vengti. 

paprastai apibūdinama kaip „ekonomika“, arba „ūkis“. Ūkis, 
griežtąja šio žodžio prasme, t.y. ta prasme, kuria namų ūkis, 
ferma ar įmonė gali būti vadinama ūkiu, - tai tam tikra sistema 
veiksmų, kuriais vieningo plano pagrindu turimos priemonės 
įvairiems tikslams paskirstomos pagal santykinę tų tikslų svar- 
bą. Rinkos tvarka netarnauja tokiai vieningai tikslų hierarchijai. 
Šia prasme tai, kas paprastai vadinama nacionaline ekonomika, 
arba šalies ūkiu, nėra atskiras ūkis, bet daugelio tarpusavyje 
susijusių ūkių sistema'. Kaip matysime, kai kuriais formaliais 
bruožais ši tvarka panaši į ūkį, tačiau ne svarbiausiuoju - veikla 
jos sąlygomis nėra valdoma vieningos tikslų skalės ar hierar- 
chijos. Įsitikinimas, jog ekonominė visuomenės narių veikla yra 
arba turi būti vieningo ūkio griežtąja šio žodžio prasme dalimi, 
1r kad vadinamasis nacionalinis, arba šalies, ūkis turi būti val- 
domas ir vertinamas pagal tokio ūkio kriterijus, yra pagrindinis 
šios srities klaidų šaltinis. Tačiau kalbėdami apie šalies arba 
apie pasaulio ūkį (ekonomiką), vartojame terminą, sugestionuo- 
jantį, jog šios sistemos, aptarnaujant vieningą tikslų sistemą, 
turi būti tvarkomos pagal socializmo principus ir valdomos pa- 
gal vieningą planą. 

Jeigu tikrasis ūkis, arba ekonomika, yra organizacija mūsų 
apibrėžta technine šio žodžio prasme, t.y. tikslingas disponavi- 
mas tam tikram subjektui žinomomis priemonėmis, tai rinkos 
kosmosas nėra ir negali būti valdomas tokios vieningos tikslų 
hierarchijos; jis tarnauja skirtingiems ir nesuderinamiems visų 
jo atskirų narių tikslams. 

Painiava, kurią kelia žodžio „ūkis“ („ekonomika“) dvipras- 
miškumas, yra tokia rimta, kad čia mums derėtų apriboti jo 
vartoseną pirmykšte jo prasme, kai jis reiškia tikslingai koordi- 
nuojamų veiksmų visumą, tarnaujančią vieningai tikslų hierar- 
chijai, ir naudoti kitą terminą apibūdinant atskirų tarpusavyje 
susijusių ūkių sistemą, arba rinkos tvarką. Kadangi „katalakti- 
kos“ pavadinimas nuo seno buvo siūlomas mokslui, nagrinė- 

jančiam rinkos tvarką“ ir kadangi pastaruoju metu jis buvo at- 
gaivintas“, jis, mano supratimu, visiškai tiktų pačiai rinkos tvar- 
kai apibūdinti. Terminas „katalaktika“ sukurtas iš graikų kal- 
bos veiksmažodžio katallattein (arba katallas-sein), kuris reiškia, 
ir tai įsidėmėtina, ne tik „mainikauti“, bet ir „priimti į bendruo- 
menę“ bei „priešą padaryti draugu“*. Jo pagrindu sudarytas 
būdvardis „katalaktinis“ naudojamas vietoje „ekonominis“ reiš- 
kiniams, kuriuos nagrinėja katalaktikos mokslas, apibūdinti. Se- 
novės graikai nežinojo nei šio būdvardžio, nei atitinkamo daik- 
tavardžio; tačiau jeigu jie būtų tą žodį kūrę, jis veikiausiai būtų 
katallaxia. Tad tokiu būdu galime sukonstruoti terminą katalak- 
sija, kurį vartosime apibūdinti tai tvarkai, kuri klostosi dauge- 
liui atskirų ūkių sąveikaujant tarpusavyje rinkoje. Tad katalak- 
sija yra specifinė rinkoje atsirandanti tvarkos rūšis, kai žmonės 
veikia vadovaudamiesi nuosavybės, žalos atlyginimo ir kontr- 
akto teise. 


Laisva visuomenė — tai pliuralistinė visuomenė 
be bendros tikslų hierarchijos 


Didžiajai visuomenei ir jos rinkos tvarkai dažnai prikišama, 
kad ji neturi sutartos tikslų hierarchijos. Tačiau iš tikrųjų šis 
faktas yra didžiausias jos privalumas, individo laisvę bei visas 
su ja susijusias vertybes padaręs galimas. Didžioji visuomenė 
iškilo tada, kai buvo atrasta, jog Žmonės gali taikiai sugyventi 
ir būti naudingi vieni kitiems be susitarimo dėl tikslų, kurių 
kiekvienas iš jų atskirai siekia. Atradimas, jog abstrakčiomis el- 
gesio taisyklėmis galima pakeisti privalomus konkrečius tikslus, 
leido išplėsti taikingų santykių erdvę už ribų, apibrėžiamų to 
paties tikslo siekiančios mažos grupės, nes jis kiekvienam indi- 
vidui leido pelnytis iš kitų individų sumanumo bei žinių, net jų 
visiškai nepažįstant ir nepaisant to, kad jų tikslai galėjo būti 
visiškai skirtingi nuo jo tikslų". 

Lemiamas žingsnis, padaręs galimą taikingą bendrų tikslų 
nesiekiančių žmonių bendradarbiavimą, buvo mainikavimo pri- 
pažinimas — to, kad skirtingi Žmonės iš tų pačių daiktų turi 
skirtingos naudos ir kad dažnai kiekvienas iš dviejų individų 
gali turėti naudos ką nors iš kito gaudamas mainais už ką nors, 
kas reikalinga kitam. Šiems santykiams atsirasti pakako pripa- 
Žžinti tam tikras taisykles, apibrėžiančias, kas kam priklauso ir 
kaip nuosavybė gali būti sandoriu perleidžiama kitam“. Jiems 
atsirasti visai nebūtina, kad pusės sutartų dėl tikslų, kuriems 
tarnauja toks sandoris. Tiesą sakant, mainų aktams būdinga, 
jog jie tarnauja skirtingiems ir nepriklausomiems kiekvieno mai- 
nų dalyvio siekiams ir yra kiekvieno priemonė skirtingiems tiks- 
lams pasiekti. Faktiškai abi pusės paprastai iš jų turi tuo dau- 
giau naudos, kuo labiau skiriasi jų poreikiai. Organizacijoje at- 
skiri jos nariai talkina vienas kitam tik tiek, kiek yra verčiami 
siekti tų pačių tikslų, o katalaksijoje jie pasitarnauja vienas kito 
poreikiams visai jais nesirūpindami ar net jų nežinodami. 

Didžiojoje visuomenėje faktiškai ne tik padedame tenkinti 
poreikius, apie kuriuos nieko nežinome, bet kartais net tokius 
siekius, kuriems nepritartume, jeigu apie juos žinotume. Ir tai 
yra neišvengiama, nes nežinome, kokiems tikslams bus naudo- 
jamos tos prekės ar paslaugos, kurias teikiame kitiems. Kad 
siekdami vien savo tikslų pasitarnaujame kitų tikslams, kurių 
patys nesiekiame arba kurių net nežinome - būtent tai ir yra 
Didžiosios visuomenės stiprybės šaltinis. Bendradarbiavimas nu- 
mato bendrus tikslus, o žmonės, besivadovaujantys skirtingais 
tikslais, neišvengiamai bus priešai, kuriems gali tekti grumtis 
dėl tų pačių priemonių; tik atsiradus mainams skirtingiems in- 
dividams tapo įmanoma vienas kitam būti naudingais be būti- 
nybės sutarti dėl galutinių tikslų. 

Kai šis mainų efektas - abipusė nauda, gaunama pusėms to 
net nesiekiant — pirmą kartą buvo aiškiai suvoktas?, buvo per 
daug akcentuojamas mainų dėka atsirandantis darbo pasidali- 

jimas bei faktas, jog būtent „savanaudiški“ tikslai skirtingus in- 
dividus skatina pasitarnauti vienas kitam. Tai buvo, žinoma, 
per siauras požiūris į reikalo esmę. Darbo pasidalijimas plačiai 
praktikuojamas ir organizacijose; o spontaninės tvarkos priva- 
lumai nepriklauso nuo žmonių savanaudiškumo įprastąja šio 
žodžio prasme. Svarbiausias katalaksijos bruožas yra tas, kad ji, 
nepaisant individų savanaudiškumo ar nesavanaudiškumo, su- 
derina labai skirtingas žinias ir skirtingus tikslus. Būtent todėl, 
kad katalaksijoje žmonės, siekdami savo pačių tikslų - nesvar- 
bu, egoistinių ar altruistinių - pasitarnauja daugelio kitų, daž- 
niausiai jiems nežinomų, žmonių tikslams, visuminė jos tvarka 
yra nepalyginamai pranašenė už bet kurią tikslingos organiza- 
cijos tvarką: atskiri Didžiosios visuomenės nariai turi naudos 
vienas iš kito pastangų ne tik nepaisant jų tikslų skirtingumo, 
bet dažnai būtent dėl jo?. 

Daugeliui žmonių kokti pati mintis, kad Didžiosios visuo- 
menės nesieja jokie vieningi konkretūs tikslai arba, kitaip sa- 
kant, kad ją vienija ne tikslų, o tik priemonių ryšys. Išties, 
pagrindinis bendras visų jos narių tikslas tėra vien instrumen- 
tinis - garantuoti klostymąsi abstrakčios tvarkos, neturinčios 
specifinio tikslo, bet didinančios visų šansus jiems siekiant savo 
privačių tikslų. Vyraujanti moralinė tradicija, kurios didžioji 
dalis savo ištakomis vis dar siekia bendrų tikslų konsoliduoja- 
mą gentinę bendruomenę, dažnai verčia žmones šią aplinkybę 
laikyti taisytinu Didžiosios visuomenės moraliniu trūkumu. Ta- 
čiau prievartos apribojimas negatyvių elgesio taisyklių palaiky- 
mu buvo kaip tik tai, kas leido integruotis taikaus sambūvio 
tvarkai individams bei jų grupėms siekiant skirtingų tikslų; bū- 
tent privalomų bendrų tikslų nebuvimas sukuria visa tai, ką 
mums duoda laisvų Žmonių visuomenė. 

Nors idėja, kad bendra konkrečių vertybių hierarchija yra 
geras dalykas ir kad esant reikalui ji gali būti primetama jėga, 
turi gilias šaknis žmonijos istorijoje, jos intelektinis gynimas 

šiandieną daugiausia grindžiamas klaidingu įsitikinimu, jog, to- 
kia bendra tikslų hierarchija reikalinga individų veiklai integ- 
ruoti į tvarkingą visumą ir kad ji yra būtinoji taikos sąlyga. 
Tačiau šis įsitikinimas yra didžiausia kliūtis būtent šiems tiks- 
lams pasiekti. Didžioji visuomenė neturi nieko bendra su „so- 
lidarumu“, ir faktiškai ji yra nesuderinama su „solidarumu“ 
griežtąja Žmonių telkimo žinomiems bendriems tikslams pasiekti 
prasme“. Jeigu kartais jaučiame, kaip gera turėti bendrų tikslų 
su savo bendrapiliečiais, ir patiriame emocijų pakylėjimą veik- 
dami bendro tikslo siekiančioje grupėje, tai šis pojūtis yra ins- 
tinktas, kurį paveldėjome iš gentinės visuomenės ir kuris, ne- 
abejotinai, mums vis dar padeda tada, kai tenka veikti sutarti- 
nai nedidelėje grupėje siekiant susidoroti su staiga kilusia kriti- 
ne situacija. Jis aiškiai iškyla į paviršių tada, kai net kylantis 
karas sutinkamas su tam tikru pasitenkinimu - toks stiprus yra 
vienijančio tikslo geismas; o akivaizdžiausia jo apraiška naujau- 
siais laikais - nacionalizmas ir socializmas - du didžiausi laisvai 
civilizacijai gresiantys pavojai“. 

Didžioji dauguma žinių, kuriomis kliaunamės veikdami, yra 
nenumatytas ir šalutinis kitų žmonių veiklos produktas, jiems 
tiriant pasaulį kitomis kryptimis nei tos, kuriomis judame mes, 
nes jie vadovaujasi kitokiais tikslais; tos žinios niekada nebūtų 
buvusios mums prieinamos, jeigu būtų siekiama tik tokių tiks- 
lų, kuriems pritariame. Individo narystę visuomenėje daryti pri- 
klausomą nuo to, ar jis pritaria ir sąmoningai palaiko konkre- 
čius kitų visuomenės narių siekius, reiškia eliminuoti pagrindi- 
nį tokios visuomenės dinamizmo veiksnį. Visur, kur sutarimas 
dėl konkrečių tikslų bus būtina tvarkos bei taikos sąlyga, o ki- 
tamanystė bus grėsmė visuomeninei tvarkai, kur pritarimas 
veiksmams ar jų pasmerkimas priklausys nuo konkrečių tikslų, 
kuriems tie veiksmai tarnauja, - ten intelektinės pažangos jėgos 
visur bus daug silpnesnės. Net jeigu sutarimas dėl tikslų dauge- 
liu požiūrių gali padaryti gyvenimą sklandesnį, būtent nesuta- 

rimo galimybė ar bent prievartinio sutarimo dėl konkrečių tiks- 
lų nebuvimas, yra tas pagrindas, kuriuo remiasi toji civilizacija, 
kurią pradėjo graikai, nepriklausomą individo mąstymą padarę 
efektyviausiu žmogiškojo proto pažangos veiksniu". 


Didžioji visuomenė, ir nebūdama vieningu ūkiu, 
grindžiama tuo, kas netiksliai vadinama 
ekonominiais santykiais 


Klaidingas įsitikinimas, jog rinkos tvarka yra ūkis arba ekono- 
mika griežtąja šio žodžio prasme, paprastai sutinkamas kartu 
su neigimu, jog Didžiosios visuomenės vientisumą palaiko tai, 
kas netiksliai vadinama ekonominiais santykiais. Šių dviejų pa- 
žiūrų dažnai laikosi tie patys Žmonės, nes, Žinome, yra tiesa, 
jog tikslingo organizavimo dariniai, pagrįstai vadinami ūkiais, 
grindžiami sutarimu dėl konkrečių tikslų, o tie tikslai dažniau- 
siai nėra ekonominiai; tačiau didysis spontaninės rinkos tvar- 
kos pranašumas yra tas, jog ją vienija tik priemonių ryšiai, tad 
ji nereikalauja sutarimo dėl tikslų ir todėl leidžia sutaikyti skir- 
tingiausius siekius. Tai, kas paprastai vadinama ekonominiais 
santykiais, iš tikrųjų yra tie santykiai, kuriuos nulemia faktas, 
jog visų priemonių naudojimą veikia daugybė skirtingų siekių. 
Būtent šia plačiąja termino „ekonominis“ prasme Didžiosios vi- 
suomenės dalių tarpusavio priklausomybę, arba darną, lemia 
grynai ekonominiai santykiai“. 

Teiginys, jog šia plačiąja prasme vienintelis ryšys, vienijan- 
tis Didžiąją visuomenę, yra „ekonominis“ (tiksliau — „katalak- 
sinis“), sukelia didžiulį emocinį pasipriešinimą. Tačiau šio fak- 
to neįmanoma paneigti; nepaneigiama yra ir tai, jog jokioje 
šiuolaikinės šalies ar pasaulinio masto visuomenėje kitaip ir 
negalėtų būti. Dauguma Žmonių vis dar nenori pripažinti, kad 
būtent niekinamieji „piniginiai santykiai“ vienija Didžiąją vi- 
suomenę, ir kad didysis visos Žmonijos vienybės idealas ga- 

liausiai priklauso nuo to, kad santykius, tarpusavyje jungian- 
čius jos narius, valdo jų siekis geriau patenkinti savo materia- 
linius poreikius. 

Be abejo, visuminėje Didžiosios visuomenės sistemoje egzis- 
tuoja daugybė kitokių santykių, kurie jokia prasme nėra ekono- 
miniai. Tačiau tai nepaneigia fakto, jog būtent rinkos tvarka 
teikia galimybę taikiai suderinti skirtingiausius interesus — tai 
yra dėka proceso, duodančio naudos visiems. Toji visų žmonių 
tarpusavio priklausomybė, apie kurią dabar tiek daug kalbama 
ir kuri turi tendenciją mus visus jungti į Vieną Pasaulį, yra ne 
tik faktinis rinkos tvarkos padarinys, bet jos ir negalėtume pa- 
siekti kitokiomis priemonėmis. Kas šiandieną sieja bet kurio 
europiečio ar amerikiečio gyvenimą su tuo, kas vyksta Austra- 
lijoje, Japonijoje ar Zaire, yra tų įvykių atgarsiai, perduodami 
per rinkos santykių tinklą. Tai aiškiai suvokiame pagalvoję, ko- 
kią menką vertę turėtų, pavyzdžiui, technologinės transporto 
bei komunikacijų galimybės, jeigu gamybos sąlygos visuose pa- 
saulio kraštuose būtų vienodos. 

Nauda iš Žinių, kuriomis disponuoja kiti, taip pat visos moks- 
lo naujovės mus pasiekia kanalais, kuriuos parūpina ir valdo 
rinkos mechanizmas. Net mūsų galimybės dalytis estetine ar 
moraline patirtimi su žmonėmis iš kitų pasaulio kraštų priklau- 
so nuo šių ekonominių ryšių. Išties ši kiekvieno priklausomybė 
nuo daugelio kitų Žmonių veiksmų visų pirma yra ne fizinė, o 
ekonominė. Tik dėl nesusipratimo, kilusio dėl klaidinančio ter- 
minų vartojimo, ekonomistai kartais kaltinami dėl „panekono- 
mizmo“, dėl tendencijos į viską žvelgti ekonominiu požiūriu 
arba, dar blogiau, dėl noro „ekonominius interesus“ iškelti virš 
visų kitų". Tačiau katalaktika išties yra tasai mokslas, kuris nag- 
rinėja vienintelę visuminę tvarką, aprėpiančią beveik visą žŽmo- 
niją, tad ir ekonomistas visiškai teisėtai gali reikalauti, kad su- 
derinamumas su šia tvarka būtų pripažintas kaip standartas, 
pagal kurį turi būti vertinamos visos konkrečios institucijos. 

Tačiau būtų nesusipratimas tokį reikalavimą vaizduoti kaip 
norą „ekonominius tikslus“ iškelti virš visų kitų. Juk galiausiai 
nėra tokio dalyko kaip ekonominiai tikslai. Individų ekonomi- 
nės pastangos bei paslaugos, kurias jiems teikia rinka, yra prie- 
monių paskirstymo tarp besivaržančių tikslų procesas, o šie tiks- 
lai - visada neekonominiai. Kiekvienos ekonominės veiklos už- 
davinys — suderinti šiuos besivaržančius tikslus ir nuspręsti, 
kuriems iš jų bus skiriama trūkstamų priemonių. Rinkos tvarka 
skirtingų neekonominių tikslų reikalavimus derina vieninteliu 
žinomu būdu, duodančiu naudos visiems; tačiau ji negarantuo- 
ja, jog pirmenybė bus teikiama svarbiausiems, o ne mažiau svar- 
biems poreikiams — paprasčiausiai todėl, kad tokioje sistemoje 
negali būti jokios vieningos visų poreikių santykinės svarbos 
hierarchijos. Paprastai ji garantuoja tik tai, kad joks poreikis 
nebus tenkinamas didesne nuo kitų poreikių tenkinimo atitrauk- 
tų priemonių kaina, negu tai būtina. Rinka yra vienintelis mums 
žinomas metodas, kurį naudojant tokia padėtis gali būti pasiek- 
ta be sutarimo dėl santykinės įvairių galutinių tikslų svarbos — 
remiantis vien abipusiškumo principu, kuris kiekvienam indi- 
vidui atveria daugiau savo gerovės didinimo galimybių nei šiaip 
jis jų turėtų. 


Laisvų žmonių visuomenėje politikos tikslas 
negali būti numatomų rezultatų maksimumas, 
o tik abstrakti tvarka 


Klaidingas katalaksijos kaip ūkio, arba ekonomikos griežtąja 
šio žodžio prasme, interpretavimas taip pat dažnai skatina ją 
vertinti pagal tai, kokiu mastu ji tenkina tam tikrą tikslų hierar- 
chiją. Tačiau jeigu apie įvairių poreikių svarbą spręsime pagal 
kainą, mokamą už jų tenkinimą, tai, kaip daugybę kartų buvo 
parodyta ne vien rinkos šalininkų, bet dar dažniau jos kritikų, 
pateksime į vdingą ratą - juk santykinis įvairių prekių ar pa- 

slaugų paklausos dydis, prie kurio rinka pritaiko jų pasiūlą, 
pats yra determinuotas pajamų pasiskirstymo, kurį savo ruožtu 
determinuoja rinkos mechanizmas. Daugelis autorių iš čia pa- 
darė išvadą, kad jeigu šios santykinės paklausos skalės negali- 
me, nepakliūdami į ydingą ratą, laikyti bendrąja vertybių skale, 
tai, kad galėtume vertinti rinkos tvarkos efektyvumą, privalo- 
me postuluoti kokią nors kitą tikslų skalę. 

Tačiau įsitikinimas, jog be vieningos tikslų hierarchijos ne- 
gali būti racionalios politinės strategijos, implikuoja, jog kata- 
laksija traktuojama kaip ūkis, ir todėl jis klaidina. Tokiai stra- 
tegijai nebūtina vadovautis konkrečių tikslų siekiais, ji gali būti 
skirta abstrakčiai tvarkai palaikyti, tvarkai, kuri jos nariams teik- 
tų daugiausia šansų savo skirtingiems ir kitiems dažniausiai 
nežinomiems tikslams pasiekti. Politikos paskirtis tokioje vi- 
suomenėje būtų — vienodai padidinti kiekvieno jos nario šansus 
savo tikslus pasiekti apribojant prievartą (išskyrus mokesčių 
rinkimo atvejį) tik įtvirtinimu taisyklių, kurios, taikomos visuo- 
tinai, šia prasme didina kiekvieno šansus. 

Tad politika, mėginanti naudoti spontanines tvarkos jėgas, ne- 
gali siekti numatomo konkrečių rezultatų maksimumo, o bet ku- 
riam atsitiktinai pasirinktam individui turi siekti padidinti tiki- 
mybę, jog visų tos tvarkos reikalaujamų pokyčių visuminis re- 
zultatas reikš jo šansų pasiekti savo tikslus padidėjimą. Jau ma- 
tėme!“, kad bendrasis interesas šia prasme nėra kokia nors 
konkreti dalykų padėtis, o tik abstrakti tvarka, kuri laisvoje visuo- 
menėje turi palikti neapibrėžtą laipsnį, kuriuo bus patenkinti kon- 
kretūs poreikiai. Turi būti siekiama tokios tvarkos, kuri kiekvieno 
šansus didintų tiek, kiek apskritai įmanoma - ne kiekvienu laiko 
momentu, bet tik „apskritai imant“ ir ilgalaikėje perspektyvoje. 

Kadangi kiekvienos ekonominės politikos rezultatai neišven- 
giamai priklauso nuo to, kaip sėkmingai rinka naudojasi neži- 
nomi individai, vedami savo žinių ir siekių, tokios politikos 
paskirtis būtų parūpinti mums tokį daugiatikslį įrankį, kuris 

konkrečiu laiko momentu net nebūdamas pats tinkamiausias 
dorojantis su konkrečiomis aplinkybėmis bus tinkamiausias do- 
rotis su didžiausia įvairove labiausiai tikėtinų aplinkybių. Jeigu 
žinotume visas šias aplinkybes iš anksto, galbūt pasiruoštume 
geresnius įrankius; kadangi iš anksto jų nežinome, turime ten- 
kintis mažiau specializuotu įrankiu, kuris mums padės susido- 
roti net su labai netikėtais įvykiais. 


Katalaksija kaip lošimas 


Geriausias būdas suprasti, kodėl rinkos sistemos funkcionavi- 
mas ne tik sukuria tvarką, bet ir iš esmės padidina Žmonių 
pastangų produktyvumą, - jį įsivaizduoti, kaip buvo siūloma 
ankstesniame skyriuje, kaip lošimą, kurį dabar galime pavadin- 
ti katalaksiniu. Tai toks lošimas, kuris turtina jo dalyvius (loši- 
mų teorijos terminais tai nėra nulinės sumos lošimas), - jis di- 
dina gėrybių srautą bei visų jo dalyvių šansus savo poreikiams 
tenkinti, nors ir išlieka lošimu ta prasme, kurią apibrėžia Oks- 
fordo anglų kalbos Žodynas: „varžybos, kurios vyksta pagal 
taisykles ir kurių rezultatą lemia meistriškumas, jėga arba sėk- 
mė.“ Vienas svarbiausių dalykų, kurį dabar turime išsiaiškinti, 
yra tas, kad šio lošimo rezultatą neišvengiamai nulems sugebė- 
jimų ir atsitiktinumo mišinys. 

Šis lošimas turtina jo dalyvius todėl, kad pajamos, kiekvieno 
gaunamos iš savo pastangų, veikia kaip signalai, kuriais vado- 
vaudamasis jis tenkina jam nežinomus poreikius, ir tai daro 
išnaudodamas sąlygas, kurias Žino taip pat tik netiesiogiai — 
per jas atspindinčias jų naudojamų gamybos veiksnių kainas. 
Lošimas turtina jo dalyvius todėl, kad kiekvieną aprūpina in- 
formacija, leidžiančia tenkinti tiesiogiai jam nežinomus porei- 
kius naudojant priemones, apie kurių egzistavimą be tos infor- 
macijos jis nieko nežinotų, todėl patenkinamas platesnis porei- 
kių ratas nei šiaip būtų įmanoma. Gamintojas gamina batus ne 

todėl, kad žino, jog Džonsui jų reikia. Jis juos gamina todėl, kad 
žino, jog dešimtys prekeivių nupirks tam tikrą jų skaičių už 
įvairias kainas, nes jie (arba, tiksliau, mažmenininkai, kuriuos 
jie savo ruožtu aptarnauja) žino, jog tūkstančiai džonsų, kurių 
gamintojas nepažįsta, nori jų nusipirkti. Panašiai gamintojas iš- 
laisvina tam tikrus išteklius, kad kiti galėtų plėsti savo gamybą — 
pavyzdžiui, savo produkto gamyboje magnį pakeisdamas aliu- 
miniu ne todėl, kad žino visus paklausos ir pasiūlos pokyčius, 
kurie aliuminį atpigino, o magnį pabrangino, o todėl, kad su- 
žino paprastą faktą, jog kaina, kuria jam buvo siūlomas aliumi- 
nis, smuko palyginti su magnio kaina. Išties bene svarbiausioji 
kainų sistemos funkcija yra ta, kad ji reikalauja atsižvelgti į tuos 
norų konfliktus, kurie šiaip liktų nežinomi, reikalaudama atsi- 
žvelgti į kaštus - į svarbiausiąjį dalyką visos visuomenės inte- 
resų požiūriu, t.y. į tai, kas daugybei kitų Žmonių duoda di- 
džiausios naudos; būtent šią funkciją sėkmingai atlieka tik pri- 
vatus, o ne valstybinis verslas. 

Tad rinkos sąlygomis kiekvienas, vedamas savo žinomos nau- 
dos, tarnauja nežinomiems kitų poreikiams, kartu atsižvelgda- 
mas į tas jam pačiam nežinomas aplinkybes, kurių dėka jis gali 
šiuos poreikius tenkinti mažiausiais įmanomais kaštais (alter- 
natyvių gėrybių, kurias jis galėtų teikti, prasme). O ten, kur tik 
vienetai Žino svarbią naują aplinkybę, ten reikiama informacija 
nuo seno niekinamų spekuliantų dėka greit pasklinda atitinka- 
mų kainų kaitos pavidalu. Svarbiausias viso to padarinys, žino- 
ma, yra tai, kad visoje rinkoje iškart atsižvelgiama į visus po- 
kyčius ir prie jų prisitaikoma, kai tik apie juos sužino kas nors, 
susijęs su prekyba, net jeigu toks prisitaikymas prie naujų faktų 
niekada nėra tobulas. 

Ypač reikia pabrėžti, jog šiame procese einamosios kainos 
perspėja apie tai, kas turi būti daroma esamomis sąlygomis ir 
jos neturi jokio būtino ryšio su tuo, kas buvo daroma praeityje 
kuriant tam tikros prekės esamą pasiūlą rinkoje. Dėl tos pačios 

priežasties, dėl kurios kainos, orientuojančios įvairių Žmonių 
pastangas, atspindi įvykius, kurių gamintojas paprastai nežino, 
atlygis už jo pastangas dažnai skirsis nuo lauktojo, ir taip turi 
būti, kad jos deramai orientuotų gamybą. Pajamos, kurias de- 
terminuoja rinka, nėra, taip sakant, funkcionaliai susietos su 
tuo, ką žmonės dare, o tik su tuo, ką jie Huri daryti. Jos teikia 
paskatų, paprastai vedančių į sėkmę, tačiau jos gali kurti gyvy- 
bingą tvarką tik tuo atveju, jeigu nuvilia jų sužadintus lūkes- 
čius netikėtai pasikeitus svarbioms aplinkybėms. Viena svar- 
biausių konkurencijos funkcijų - parodyti, kurie planai yra klai- 
dingi. Visiškas tos ribotos informacijos, kurią teikia kainos, iš- 
naudojimas paprastai veda į sėkmę, todėl jos vertos didžiausio 
dėmesio. Tai taip pat svarbu, kaip ir faktas, jog nenumatytai 
pasikeitus aplinkybėms sėkmės lūkesčiai bus nuvilti. Laimės 
veiksnys yra toks pat neatskiriamas rinkos funkcionavimo ele- 
mentas, kaip ir sugebėjimų veiksnys. 

Nereikia jokio moralinio pateisinimo tam pajamų ar turto 
pasiskirstymui, kuris nėra kieno nors tikslingai kurtas, o tėra 
rezultatas lošimo, į kurį įsitraukiama todėl, kad jis didina visų 
šansus. Tokiame lošime nėra agento, kuris skirtingai „traktuo- 
tų“ Žmones; o tai, kad skirtingų Žmonių lošimo rezultatai bus 
labai skirtingi, visiškai suderinama su visiems Žmonėms teikia- 
ma pagarba. Toks pat lošimo dalykas būtų atskiro individo pa- 
stangų vertė, jeigu jo veiklai vadovautų planuojanti valdžia, 
tačiau šiuo atveju ne jo paties, o valdžios Žinios lemtų tų pa- 
stangų sėkmę ar nesėkmę. 

Informacijos visuma, atsispindinti arba nusėdanti kainose, 
yra grynas konkurencijos produktas ar bent jau rinkos atviru- 
mo kiekvienam, turinčiam svarbios informacijos apie atitinka- 
mos gėrybės paklausos ar pasiūlos šaltinius, padarinys. Konku- 
rencija veikia kaip atradimo procedūra ne tik todėl, kad kiek- 
vienam, turinčiam galimybę pasinaudoti savo vpatingomis ap- 
linkybėmis, teikia progą tokiu būdu pasipelnyti, bet ir todėl, 

kad teikia kitiems informaciją apie tokios galimybės egzistavi- 
mą. Būtent šios koduoto pavidalo informacijos sklaida garan- 
tuoja, jog rinkos lošime konkuruojančiomis pastangomis bus 
išnaudojamos plačiai pasklidusios Žinios. 

Turbūt dar svarbiau, kad informacija apie poreikius, kuriuos 
galima patenkinti už priimtiną kainą, yra kartu informacija apie 
galimybę tai padaryti mažesnėmis išteklių sąnaudomis nei tos, 
kurių dabar reikia tuos išteklius naudojant kitur. Lemiamos 
reikšmės atrandant santykinius įvairių gamybos metodų priva- 
lumus turi ne tik faktas, jog kainos skleidžia informaciją apie 
esamas technines galimybes gaminti gėrybę efektyviau, bet vi- 
sų pirma faktas, jog jos nurodo, kurios iš turimų techninių ga- 
limybių yra ekonomiškiausios esamomis sąlygomis ir kaip kin- 
ta skirtingų žaliavų bei kitokių gamybos faktorių santykinis 
stygius. Beveik kiekvieną produktą galima gaminti naudojant 
įvairiausias kiekybines skirtingų gamybos faktorių kombinaci- 
jas, tačiau kurios iš jų bus pigiausios, t.y. reikš mažiausią pra- 
radimą kitų gėrybių, kurios galėtų būti pagamintos juos naudo- 
jant, parodo santykinės šių faktorių kainos“. 

Tad gamintojai, savo produktą mėgindami gaminti kuo pi- 
giau, bendrąjį katalaksijos produktą darys didžiausią koks įma- 
nomas. Kainos, už kurias rinkoje jie galės pirkti skirtingus fak- 
torius, kiekvienam iš jų rodys, koks bet kurių dviejų faktorių 
kiekis kainuos vienodai, nes kitur jie teikia vienodą ribinę san- 
grąžą; tad jis bus skatinamas taip derinti santykinį bet kurių 
dviejų jam reikalingų faktorių kiekį, kad kiekvienas jų teiktų tą 
patį ribinį indėlį į jo produkciją (kad jie būtų vienas kito „ribi- 
niai pakaitalai“), kainuojančią jam tą pačią sumą pinigų. Jeigu 
taip elgiamasi visuotinai ir ribiniai bet kurių dviejų faktorių 
pakeičiamumo dydžiai suvienodinami visuose faktorių panaudo- 
jimuose, rinka pasiekia katalaktinių galimybių horizontą, kai ga- 
minamas didžiausias įmanomas tam tikros gėrybių kombinacijos 
kiekis, kuris tik gali būti pagamintas esamomis aplinkybėmis. 

Dviejų gėrybių atveju šį katalaktinių galimybių horizontą 
galima pailiustruoti paprasta diagrama, ekonomikoje Žinoma 
kaip transformacijos kreivė: jeigu dviejų gėrybių kiekiai pavaiz- 
duojami stačiakampėje koordinačių sistemoje, bet kuri tiesi lini- 
ja, einanti per koordinačių pradžią, vaizduos visus galimus su- 
marinius šių dviejų produktų kiekius pagal tam tikras kiekybi- 
nes proporcijas, pavyzdžiui, a + 2b, 2a + 4b, 3a + 6b ir t.t; 
absoliutus maksimumas kiekvienu šiuo faktorių pasiūlos atveju 
bus pasiekiamas, jei šie du faktoriai ekonomiškai paskirstomi 
tarp dviejų jų panaudojimo būdų. Išgaubtoji kreivė, jungianti 
taškus, žyminčius skirtingų dviejų gėrybių kombinacijų maksi- 
mumus, yra „transformacijos kreivė“, vaizduojanti katalaktinių 
galimybių horizontą šių dviejų gėrybių atveju egzistuojančioje 
situacijoje. Svarbiausias dalykas kalbant apie šį potencialių mak- 
simumų paviršių yra tai, kad jis nėra paprasčiausias techninis 
faktas, o yra determinuojamas konkretaus momentinio įvairių 
faktorių stygiaus ar pertekliaus, ir kad katalaktinių galimybių 
horizontas bus pasiekiamas tik tada, kai skirtingų faktorių ribi- 
niai pakeičiamumo dydžiai bus vienodi visiems faktorių panau- 
dojimo atvejams - o katalaksijoje, kur gaminama daugybė gėry- 
bių, tai, žinoma, gali būti pasiekta tik visiems gamintojams tin- 
kamai pasirinkus santykinius įvairių faktorių kiekius taip, kad 
jų kainos būtų vienodos. 

Katalaktinių galimybių horizontas (kurį sistemai, gaminan- 
čiai 11 gėrybių, pavaizduos /1-matis paviršius) parodo visumą 
taškų, kurie dabar paprastai vadinami Pareto optimumais, t.y. 
visas tas gaminamų skirtingų gėrybių kombinacijas, kurių at- 
žvilgiu neįmanoma gamybos pertvarkyti taip, kad kai kurie var- 
totojai gautų ko nors daugiau kitiems dėl to nieko nepraran- 
dant (kas visada įmanoma, jeigu produktą žymi kuris nors taš- 
kas šiapus horizonto). 

Jeigu nėra pripažintos skirtingų poreikių hierarchijos, tai nė- 
ra jokio būdo nustatyti, kuri iš skirtingų gėrvbių kombinacijų, 

apibrėžiančių šį horizontą, yra didesnė už bet kurią kitą. Vis 
dėlto kiekviena iš šių kombinacijų yra „maksimumas“ specifine 
siaurąja prasme — tąja vienintele prasme, kuria visuomenėje, 
neturinčioje pripažintos vertybių hierarchijos, galime apskritai 
kalbėti apie maksimumą: jis atitinka didžiausią tam tikros gė- 
rybių kombinacijos kiekį, galimą pagaminti žinomomis techno- 
logijomis (ta prasme, kuria didžiausias vienos gėrybės kiekis, 
galimas pagaminti nieko daugiau negaminant, būtų vienas iš 
maksimumų, priklausančių galimybių horizontui!). Kombinaci- 
ją, kuri faktiškai bus gaminama, nulems santykinis įvairių gė- 
rybių paklausos dydis, kuris savo ruožtu priklausys nuo paja- 
mų pasiskirstymo, t.v. nuo kainų, mokamų už skirtingų gamy- 
bos faktorių paslaugas, o šios kainos vėlgi tarnaus (bus būtinos) 
tik tam, kad būtų siekiamas katalaktinių galimybių horizontas. 

Viso to padarinys yra tai, kad jeigu kiekvieno gamybos fak- 
toriaus indėlį į visuminį produktą nulemia vienintelio mums 
Žinomo proceso, garantuojančio nuolatinį artėjimą prie šio ho- 
rizonto, instrumentinės priklausomybės, tai bet kuriam indivi- 
dui tenkanti to produkto dalis bus didžiausia įmanoma. Kitaip 
sakant, nors kiekvienam šio lošimo dalyviui tenkančią dalį nu- 
lems iš dalies jo sugebėjimai ir iš dalies atsitiktinumas, jam 
tenkanti dalis savo turiniu bus tikrasis maksimumas. 

Žinoma, būtų nerealu reikalauti ko nors daugiau iš siste- 
mos, kurioje atskiri individai netarnauja bendrai tikslų hierar- 
chijai ir bendradarbiauja tik todėl, kad taip gali padėti vienas 
kitam realizuoti tikslus. Tiesą sakant, nieko daugiau neįmano- 
ma pasiekti esant tvarkai, kurios dalyviai laisvi ta prasme, kad 
gali naudoti savo žinias savo pačių tikslams. Kol vyksta šis 
lošimas, kuris vienintelis leidžia išnaudoti visas šias žinias ir 
atsižvelgti į visus šiuos tikslus, būtų neracionalu ir neteisinga 
šių gėrybių srauto dalį nukreipti tiems lošimo dalyviams, kurie, 
kokios nors valdžios požiūriu, vyra jų nusipelnę. Kita vertus, 
centralizuotai valdomoje sistemoje būtų neįmanoma žmonėms 

atlyginti pagal tą naudą, kurią jų savanoriškos paslaugos teikia 
kitiems Žmonėms, nes be veikiančios rinkos individai negalėtų 
nei Žinoti, nei jiems būtų leidžiama spręsti, kuria linkme jiems 
kreipti savo pastangas. Visa atsakomybė už asmens sugebėjimų 
naudojimą bei rezultatų vertę tektų vadovaujančiai valdžiai. 

Žmonėms galima leisti veikti jų pačių žinių ir tikslų pagrindu tik 
tokiu atveju, jeigu jų gaunamas atlygis iš dalies priklauso nuo aplin- 
kybių, kurių jie negali nei kontroliuoti, nei numatyti. Ir jeigu jiems 
leidžiama savo veikloje vadovautis savo pačių moraliniais įsitikini- 
mais, tai negalima kartu kelti moralinio reikalavimo, kad visuminiai 
jų tam tikrų veiksmų padariniai atskiriems žmonėms tenkintų kokį 
nors paskirstomojo teisingumo idealą. Šia prasme laisvė yra neatsieja- 
ma nuo to, kad atlygis paprastai nėra susijęs su nuopelnu ir todel 
suvokiamas kaip neteisingas. 


Vertinant prisitaikymą prie kintančių sąlygų 
naujos padeties lyginimas su buvusia neturi prasmės 


Jeigu esant dvipusiams natūriniams mainams abiejų pusių nau- 
da nesunkiai matoma, padėtis, iš pirmo žvilgsnio, gali atrodyti 
visiškai kitokia esant daugiapusiams mainams, vyraujantiems 
šiuolaikinėje visuomenėje. Čia paprastai individas teikia paslau- 
gas vienai individų grupei, o pats gauna paslaugas iš kitos. Ir 
kadangi paprastai bus sprendžiama, iš ko pirkti ir kam parduo- 
ti, tai net jeigu tiesa, kad šių naujų transakcijų atveju abu part- 
neriai laimi, vis dėlto turime panagrinėti ir šių transakcijų pa- 
darinius tiems, kurių paslaugų atsisakoma, nes nauji partneriai 
pasiūlo geresnes sandorio sąlygas. Tokių sprendimų padariniai 
trečiosioms pusėms būna ypač skausmingi, kai žmonės, kliovę- 
si sandorių su tam tikrais individais tęstinumu, patiria tų lūkes- 
čių žlugimą ir praranda buvusias pajamas. Ar šiuo atveju nuo- 
stoliai tų, nuo kurių nusigręžė paklausa arba pasiūla, neatsveria 
naudos tų, kurie pasipelnė iš naujų galimybių? 

Kaip jau matėme paskutiniame skyriuje, toks nepelnytas iš- 
tisų grupių materialinės padėties smukimas yra vienas svar- 
biausių nepasitenkinimo rinkos tvarka šaltinių. Tačiau toks san- 
tykinis, o dažnai net absoliutus kai kurių žmonių padėties smu- 
kimas yra neišvengiamas ir nuolat pasireiškiantis padarinys, 
kai savo transakcijose atskiri individai rūpinasi tik savo pačių 
nauda ir nepaiso savo sprendimų poveikio kitiems. Ar tai reiš- 
kia, jog nepaisoma dalykų, į kuriuos turi būti atsižvelgiama 
konstruojant geidžiamą tvarką? 

Tačiau sąlygos, buvusios anksčiau, neturi jokios reikšmės 
tam, kas dera pakitus išorinėms sąlygoms. Buvusioji padėtis tų, 
kuriems dabar tenka smukti, buvo nulemta to paties proceso, 
kuris dabar tapo palankesnis kitiems. Rinka atsižvelgia tik į 
dabarties sąlygas (arba į sąlygas, kurių poveikio laukiama atei- 
tyje), ir prie jų pritaiko santykines vertes visiškai nepaisydama 
praeities. Tie, kurių paslaugos labiau buvo vertinamos praeity- 
je, tada už jas gavo atitinkamą kainą. Naujoji padėtis nėra bu- 
vusios padėties pagerinimas ta prasme, kad ji reiškia geresnį 
prisitaikymą prie tų pačių sąlygų; ji reiškia prisitaikymą prie 
naujų sąlygų — panašiai kaip ankstesnioji padėtis reiškė prisitai- 
kymą prie to meto aplinkybių. 

Kontekste tvarkos, kurios pranašumą lemia tai, jog ji nuolat 
priderina išteklių naudojimą prie sąlygų, kurių dauguma žmo- 
nių nenumato ir nežino, visa, kas buvo, amžiams pražuvo!“ — 
praeities sąlygos mums nieko nesako apie tai, kas dera daryti 
dabar. Tam tikru mastu praeities kainos teikia svarbiausią pa- 
grindą formuojant ateities kainų lūkesčius, tačiau šią funkciją 
jos atlieka tik tada, kai dauguma sąlygų išlieka nepakitusios, o 
ne tada, kai vyksta daugybė pokyčių. 

Kiekvienas atradimas, kai kuriems individams suteikiantis 
daugiau galimybių savo poreikiams tenkinti, yra netektis tiems, 
kurių paslaugomis jie iki tol naudojosi. Tačiau šiuo požiūriu 
naujos ir palankesnės komercinės galimybės, atsiveriančios at- 

skiriems individams, visuomenei kaip visumai ne mažiau nau- 
dingos negu naujų arba iki tol nežinomų materialinių išteklių 
atradimas. Naujųjų Komercinių santykių pusės dabar savo po- 
reikius galės tenkinti mažesnėmis savo išteklių sąnaudomis, o 
tai, ką jie tokiu būdu sutaupys, galės būti panaudota teikiant 
papildomas paslaugas kitiems. Žinoma, tie, kurie dėl to praras 
savo buvusius klientus, patirs nuostolių, ir jie bus suinteresuoti 
užkirsti kelią tokiai raidai. Tačiau kaip ir visi kiti, jie visą laiką 
turės naudos iš tūkstančių panašių pokyčių kitur — pokyčių, 
kurie išlaisvindami išteklius didina jų pasiūlą rinkoje. Ir nors 
trumpalaikėje perspektyvoje jų patiriami neigiami padariniai 
gali nusverti netiesioginių pozityvių padarinių naudą, ilgainiui 
visų šių padarinių visuma, nors jie visada kai ką žeidžia, pa- 
prastai didina visų šansus. Tačiau šis rezultatas atsiranda tik 
tada, kai sistemiškai nepaisoma tiesioginių ir paprastai akivaiz- 
desnių padarinių, o politika vadovaujasi tikimybe, kad ilgalai- 
kės perspektyvos požiūriu visi turi naudos dėl to, kad išnaudo- 
jama kiekviena tokio pobūdžio galimybė. 

Kitaip sakant, žinoma ir koncentruota žala, žmonių patiria- 
ma praradus dalį ar net visus savo įprastus pajamų šaltinius, 
neturi būti argumentas prieš difūzinę (ir, politikos požiūriu, 
paprastai nežinomą ir todėl neidentifikuojamą) daugelio žmo- 
nių naudą. Vėliau matysime, jog politikai būdinga visuotinė 
tendencija dėmesį telkti į nedaugelį stiprių ir todėl ryškių pada- 
rinių, nepaisant daugybės nežymių padarinių, ir todėl teikti 
specialias privilegijas grupėms, kurioms gresia prarasti jų pa- 
siektą padėtį. Tačiau suvokus, jog dauguma gėrybių, dėl kurių 
turime būti dėkingi rinkai, yra nepaliaujamos adaptacijos rezul- 
tatas —- adaptacijos epizodų, kurie mums nėra žinomi ir todėl tik 
kai kurie, bet ne visi mūsų sprendimų padariniai gali būti mū- 
sų numatyti — turėtų būti aišku, jog pasieksime geriausių rezul- 
tatų, jeigu laikysimės taisyklės, kuri, ją nuosekliai taikant, didi- 
na visų šansus. Nors kiekvienam tenkanti dalis nenumatoma, 

nes ji priklausys ne tik nuo jo sugebėjimų bei galimybių suži- 
noti reikiamus faktus, bet ir nuo atsitiktinumo, tik ši padėtis 
visus verčia elgtis taip, kad būtų gaunamas didžiausias įmano- 
mas agregatinis produktas, iš kurio kiekvienam tenka nenuma- 
toma dalis. Apie šį paskirstymą negalima pasakyti, jog jis tei- 
singas materialiąja prasme, galima tik pasakyti, jog jis yra pro- 
ceso, didinančio visų šansus, rezultatas, o ne specifinių priemo- 
nių, teikiančių kam nors pirmenybę pagal principus, kurie ne- 
gali būti universalizuoti, padarinys. 


Teisingo elgesio taisyklės gina tik materialias valdas, 
o ne daiktų rinkos vertę 


Vertė, kurią rinkoje turės individo produktai ar paslaugos, va- 
dinasi, ir jam tenkanti agregatinio produkto dalis, visada pri- 
klausys ir nuo sprendimų, kuriuos daro kiti individai atsižvelg- 
dami į jiems žinomų aplinkybių kaitą. Todėl konkreti kaina 
arba konkreti visuminio produkto dalis individui gali būti ga- 
rantuota tik kitus privertus jo produktą pirkti už nustatytą kai- 
ną. Bet tai akivaizdžiai prieštarauja principui, kad prievarta ga- 
li būti naudojama tik įtvirtinant bendrąsias teisingo elgesio tai- 
sykles, be išlygų taikomas visiems. Teisingo elgesio taisyklės, 
nepriklausomos nuo tikslų, negali apibrėžti, ką individas priva- 
lo daryti (išskyrus atvejus, kai jis vykdo savo noru priimtus 
įsipareigojimus), o gali apibrėžti tik tai, ko jis privalo nedaryti. 
Jos tik nustato principus, apibrėžiančius ginamas kiekvieno val- 
das, į kurias niekam nevalia kėsintis. 

Kitaip sakant, teisingo elgesio taisyklės tik leidžia nustatyti, 
kuriems konkretiems asmenims priklauso kurie konkretūs daik- 
tai, o ne tai, ko tie daiktai verti ar kokią naudą jie teikia jų 
savininkams. Taisyklės šią informaciją teikia individams pri- 
imant savo sprendimus ir taip mažina netikrumą, tačiau jos 
neapibrėžia, kokiu būdu individas naudos šią informaciją ir, 

vadinasi, nepašalina viso netikrumo. Jos pasako kiekvienam tik 
tai, kuriais daiktais jis netrikdomas gali naudotis, tačiau jeigu jo 
pastangų produktas priklauso nuo mainų su kitais, jos nepasa- 
ko, kokia bus to produkto vertė. 

Būtų aiški klaida šį faktą reikšti teiginiu, jog teisingo elgesio 
taisyklės konkrečius daiktus paskirsto konkretiems žmonėms. 
Jos apibrėžia sąlygas, kurioms esant bet kuris asmuo gali įsigyti 
tam tikrų daiktų arba juos perleisti kitiems, bet pačios savaime 
neapibrėžia sąlygų, kuriose jis atsidurs. Jo valdos kiekvienu mo- 
mentu priklausys nuo to, kaip sumaniai jis išnaudojo šias sąly- 
gas ir kokios konkrečios progos tam pasitaikė. Tam tikra pras- 
me galima net teigti, jog tokia sistema duoda tiems, kurie jau 
turi. Tačiau tai yra veikiau jos pranašumas, o ne trūkumas, nes 
būtent šis jos bruožas skatina kiekvieną telkti savo pastangas ne 
tik į tiesioginius rezultatus, bet ir į savo būsimojo pajėgumo 
teikti paslaugas kitiems didinimą. Kaip tik ši galimybė įsigyti 
turto siekiant padidinti būsimąjį turto įsigijimo pajėgumą, su- 
žadina nenutrūkstamą visuminį procesą, kurio dėka mes ne- 
pradedame kaskart nuo nulio, o galime pradėti nuo praeities 
pastangų gauti kuo didesnes pajamas iš mūsų valdomų prie- 
monių rezultato. 


Kai kurių lūkesčių nuvylimas 
užtikrina lūkesčių suderinamumą 


Taigi abstrakti elgesio taisyklė gali (o kad būtų užtikrintas spon- 
taninės tvarkos išlikimas - ir turi) ginti tik konkrečių fizinių 
daiktų ir paslaugų valdymo lūkesčius, o ne lūkesčius, siejamus 
su jų rinkos verte, t.y. su tuo, kiek už juos bus gauta mainais. 
Šis esminis dalykas dažnai lieka nesuprastas. Iš jo išplaukia 
keletas reikšmingų vedinių. Pirma, nors teisės paskirtis - didin- 
ti tikrumą, ji gali pašalinti tik kai kuriuos netikrumo šaltinius, 
ir būtų daroma žala, jeigu ji mėgintų pašalinti visą netikrumą: 

teisė gali ginti lūkesčius tik drausdama kišimąsi į asmens val- 
das (taip pat jo teisę į kitų asmenų paslaugas, kurias jam teikti 
tie asmenys savanoriškai įsipareigojo), o ne reikalaudama, kad 
kiti imtųsi konkrečių veiksmų. Tad jokiam individui ji negali 
garantuoti, kad gėrybės ar paslaugos, kurias jis gali pasiūlyti, 
turės apibrėžtą vertę; ji tik gali garantuoti, kad jam bus leista 
gauti už jas tą kainą, kurią jis gali gauti. 

Teisė gali apginti tik kai kuriuos, bet ne visus lūkesčius, arba 
pašalinti tik kai kuriuos, bet ne visus netikrumo šaltinius todėl, 
kad teisingo elgesio taisyklės gali tik apriboti leistinų veiksmų 
diapazoną taip, kad skirtingų individų tikslai nekonfliktuotų, ta- 
čiau jos negali pozityviai nustatyti, kokių veiksmų tie individai 
turi imtis. Apribodama leistinų veiksmų diapazoną teisė visiems 
atveria efektyvaus bendradarbiavimo su kitais galimybę, bet ne 
jo garantiją. Elgesio taisyklės, vienodai ribojančios kiekvieno lais- 
vę tam, kad būtų garantuota vienoda laisvė visiems, tegali su- 
teikti erdvės galimiems susitarimams įsigyjant tai, kas šiuo me- 
tu priklauso kitiems, ir taip nukreipti visų pastangas susitarimo 
su kitais paieškoms. Tačiau jos negali garantuoti šių pastangų sėk- 
mės ar apibrėžti tokių tarpusavio susitarimų sąlygų. 

Lūkesčių atitikimas, leidžiantis visoms pusėms gauti tai, ko 
jos siekia, klostosi bandymų ir klaidų procese, kur nuolat nuvi- 
liami kai kurie lūkesčiai. Kaip ir kitų savireguliacinių sistemų 
atveju, adaptavimosi procesas čia vyksta pagal principą, kuris 
kibernetikoje vadinamas negatyviu atgaliniu ryšiu: į laukiamų 
ir faktinių rezultatų neatitikimą sistema reaguoja taip, kad šį 
neatitikimą mažintų. Kol einamosios kainos teikia informacijos 
apie būsimąsias kainas, skirtingų individų lūkesčių darna didė- 
ja, t.y. kol ganėtinai pastovių žinomų faktų kontekste kinta tik 
kai kurie iš jų ir kol veikia informacinis kainų mechanizmas, 
kurio dėka nauji faktai, atrandami kai kurių individų, tampa 
žinomi kitiems dėl jų veiksmų poveikio kainoms ir atitinkamai 
pradeda daryti įtaką kitų sprendimams. 

Iš pirmo žvilgsnio gali atrodyti paradoksalu, kad norint pa- 
siekti didžiausią įmanomą tikrumą, netikrumui būtina palikti 
tokį svarbų lūkesčių objektą kaip perkamų ir parduodamų daik- 
tų vertė. Tačiau paradoksas išnyksta, kai prisimename, jog ga- 
lime tik susikurti geriausią pagrindą sprendimams apie tai, kas 
neišvengiamai netikra garantuojant nuolatinį adaptavimąsi prie 
to, kas nebuvo Žinoma anksčiau: galime siekti tik to, kad ge- 
riausiai būtų išnaudojamos dalinės, nuolat kintančios žinios, 
apie kurias pirmiausia praneša kainų kaita, o ne to, kad būtų 
geriausiai išnaudojamas duotas ir pastovus Žinių bagažas. Dau- 
giausia, ko galime pasiekti šioje situacijoje, bus ne tikrumas, bet 
tik išvengiamo netikrumo eliminavimas - ir tai gali būti pasiek- 
ta ne užkertant kelią nenumatomų pokyčių padarinių sklaidai, 
o tik lengvinant adaptavimąsi prie tokių pokyčių. 

Dažnai keliama idėja, jog neteisinga tokių nenumatomų po- 
kyčių naštą palikti žmonėms, negalėjusiems jų numatyti, ir ka- 
dangi tokia rizika nėra numatoma, ji turėtų būti suvisuomenin- 
ta ir praradimai vienodai paskirstomi visiems. Tačiau vargu ar 
galima Žinoti bet kurio konkretaus pokyčio atžvilgiu, jog jis bu- 
vo niekam nenumatomas. Visa sistema remiasi tuo, jog visiems 
teikia paskatų savo sugebėjimus naudoti konkrečioms aplinky- 
bėms tirti ir mėginti kuo tiksliau numatyti galimus pokyčius. Ši 
paskata būtų pašalinta, jeigu jokiam sprendimui negrėstų prara- 
dimų ir nuostolių pavojus, arba jeigu valdžia turėtų spręsti, ar tam 
tikra numatymo klaida buvo pateisinama, ar nepateisinama“. 


Abstrakčios taisyklės apibrėžia tik šansus, 
o ne konkrečius rezultatus 


Teisingo elgesio taisyklės, vienodai galiojančios visiems visuo- 
menės nariams, gali numatyti tik kai kurias, bet ne visas sąly- 
gas, kuriomis vyksta jų veikla. Iš čia išplaukia, jog jos gali ga- 
rantuoti visiems individams tik šansus, bet ne konkrečių rezul- 

tatų tikrumą. Net lošime su vienodais visų lošėjų šansais būna 
laimėjusiųjų ir pralaimėjusiųjų. Individui užtikrinus tam tikras 
jo veiksmo situacijos sąlygas, jo sėkmės šansai padidėja, tačiau 
daugelis veiksnių, nuo kurių taip pat priklauso toji sėkmė, lieka 
neapibrėžti. Todėl įstatymų leidyba, nustatydama taisykles ne- 
žinomam būsimųjų jos taikymo atvejų skaičiui, gali tik siekti 
padidinti sėkmės šansus nežinomiems asmenims, kurių realios 
galimybės daugiausia priklausys nuo jų pačių Žinių, sugebėji- 
mų bei specifinių aplinkybių, lemiamų atsitiktinumo. Todėl įsta- 
tymų leidėjo pastangos gali būti nukreiptos tik visiems šansams 
gerinti - ne ta prasme, kad jo sprendimų padarinių difūzija 
. įvairiems individams bus žinoma, o tik ta prasme, kad jis gali 
padidinti sėkmės galimybes, atsiversiančias kai kuriems neži- 
nomiems asmenims. 

Iš čia taip pat išplaukia, jog teisingumo vardu individas gali 
reikalauti ne to, kad šansai apskritai būtų lygūs, bet tik to, kad 
principai, kuriais bus vadovaujamasi taikant bet kokias prievar- 
tines valdžios priemones, vienodai didintų kiekvieno šansus; ir 
kad jie visais atvejais būtų taikomi nepriklausomai nuo to, ar jų 
padariniai atskiriems individams bus vertinami kaip pageidau- 
tini, ar kaip nepageidautini. Kol atskirų individų materialinė 
padėtis apskritai paliekama priklausoma nuo jų pačių sugebė- 
jimų bei konkrečių aplinkybių, su kuriomis jie susiduria, tol 
niekas negali garantuoti, jog jie visi turės tuos pačius šansus. 

Lošime, kur individų rezultatai priklauso iš dalies nuo atsi- 
tiktinumo ir iš dalies nuo jų sugebėjimų, akivaizdžiai bepras- 
miška tuos rezultatus vadinti teisingais ar neteisingais. Ši situ- 
acija šiek tiek primena konkursus dėl prizų, kai galime apibrėž- 
ti sąlygas, kurios leidžia išaiškinti laimėtoją, bet nesuteikia ga- 
limybės išsiaiškinti, ar faktinis laimėtojas nusipelno laimėjimo. 
Kadangi niekada negalime pašalinti atsitiktinumo veiksnio, nie- 
kada negalime būti tikri, jog rezultatas atspindi dalyvių gabu- 
mus arba ypatingas savybes, kurias norėtume puoselėti. Net 

jeigu siekiame užkirsti kelią apgaulei, negalime užkirsti kelio 
nuopuoliui. Net jeigu leidžiame konkurencijai išaiškinti laimė- 
toją, tas laimėjimas tik rodo, kas konkrečiu atveju padarė ge- 
riausius sprendimus, o ne tai, kad laimėtojas apskritai geriau- 
sias. Labai dažnai pastebime, „kad nei greitiesiems nepriklauso 
bėgimas ir nei karžygiams karas, nei išmintingiems duona, nei 
gudriesiems turtai, nei išmanantiems palankumas; bet visa par- 
eina nuo laiko ir atsitikimo“. Būtent taisyklių taikymo padari- 
nių atskiriems Žmonėms nežinojimas spontaninėje laisvų Žmo- 
nių tvarkoje daro galimą teisingumą". 

Griežtas teisingumas dažnai net reikalaus, kad veiktume taip, 
tarsi nežinotume aplinkybių, kurias faktiškai žinome. Laisvė ir 
teisingumas yra tokios vertybės, kurios gali įsiviešpatauti tik 
žmonių su ribotomis Žiniomis visuomenėje, ir jokios prasmės 
neturėtų visažinių visuomenėje. Nuoseklus naudojimasis ta ga- 
lia, kuria disponuojame rinkos struktūros atžvilgiu, principiniai 
reikalauja nepaisyti konkrečių numatomų padarinių, kurių turi 
kiekvienas teisinis sprendimas. Teisėjas gali būti teisingas tik 
vadovaudamasis teisės principais ir jei nepaiso aplinkybių, ku- 
rių šie abstraktūs principai nenumato (nors jos gali būti reikš- 
mingos vertinant veiksmą moralės požiūriu), lygiai taip ir tei- 
singumo taisyklės turi apriboti aplinkybes, į kurias privalu at- 
sižvelgti visais atvejais. Jeigu tout comprendre est tous pardonner, 
tai būtent šia maksima teisėjui neleistina vadovautis, nes jis 
niekada negali Žinoti visko. Būtinybė kliautis abstrakčiomis tai- 
syklėmis palaikant spontaninę tvarką yra šio nežinojimo ir ne- 
tikrumo padarinys; ir teisingo elgesio taisyklių sankcionavimas 
prievartinė jėga tik tada pasieks savo tikslą, jeigu jų nuosekliai 
laikysimės ir jų netraktuosime vien kaip pakaitalo Žinių, kurių 
konkrečiu atveju neturime. Tad ne jų taikymo konkrečiu atveju 
padariniai, o tik visuotinio taikymo padariniai gerins visų šan- 
sus ir todėl bus pripažįstami kaip teisingi“?. Tiesą sakant, bet 
koks dėmesio koncentravimas į trumpalaikius padarinius neiš- 

vengiamai išpučia matomų bei numatomų padarinių reikšmę ir 
atitinkamai menkina nematomų bei tolesnių padarinių reikšmę; 
tačiau taisyklės, kurios savo intencija tarnauja visų naudai, ne- 
turi leisti atsitiktinėms teisėjo žinioms apie konkrečius padari- 
nius nustumti į šalį tų padarinių, kurių jis negali žinoti. 

Spontaninės tvarkos sąlygomis neįmanoma išvengti nepel- 
nytai nuviltų lūkesčių bei praradimų. Jie neišvengiamai sukelia 
nuoskaudos ir pažeisto teisingumo jausmą, net jeigu niekas ne- 
sielgė neteisingai. Tie, kuriuos tie praradimai užgauna, papras- 
tai visai nuoširdžiai apeliuoja į teisingumą ir reikalauja atlygi- 
namųjų priemonių. Tačiau tam, kad prievarta būtų apribota tik 
universalių teisingo elgesio taisyklių įtvirtinimo užduotimi, bū- 
tina, kad valdžia neturėtų galios tokiems reikalavimams ten- 
kinti. Santykinis kai kurių individų padėties blogėjimas, dėl 
kurio jie skundžiasi, tėra padarinys fakto, jog jie patys pripaži- 
no tą šansų lygybę, kuriai turi būti dėkingi ne tik tie, kurių 
padėtis dabar pagerėjo, bet ir jie patys dėl savo buvusios padė- 
ties. Tik todėl, kad daugybė kitų Žmonių nuolat susitaiko su 
savo lūkesčių nuvylimu, kiekvienas individas turi to dydžio 
pajamas, kurias jis turi; tad jam visiškai dera susitaikyti su ne- 
palankia įvykių raida, kai ji atsigręžia prieš jį. Tai pasakytina 
ne tik apie atskirą individą, bet ir apie dideles grupes, kai nuo- 
skaudos jausmą patiria (ir juo tarpusavyje dalijasi) daugelis, ir 
kai dėl to pats aplinkybių pasikeitimas pradedamas traktuoti 
kaip „socialinė problema“. 


Katalaksijos sąlygomis specifiniai įsakai („kišimasis ) 
sukelia netvarką ir niekada negali būti teisingi 


Teisingo elgesio taisyklė padeda suderinti skirtingus daugelio 
individų tikslus. Įsakas padeda pasiekti konkrečių rezultatų. 
Kitaip nei teisingo elgesio taisyklė, jis ne tik riboja individų 
veiksmų pasirinkimo diapazoną (arba reikalauja tenkinti lūkes- 

čius, sukurtus savo valia), bet ir reikalauja iš jų specifinių veiks- 
mų, kurių nereikalauja iš kitų. 

Terminas „kišimasis“ (arba „intervencija“) deramai vartoja- 
mas tik tada, kai kalbama apie tokius specifinius įsakus, kurie 
kitaip nei teisingo elgesio taisyklės padeda ne vien spontaninei 
tvarkai formuotis, bet siekia ir konkrečių rezultatų. Būtent šia 
prasme jį vartojo klasikiniai ekonomistai. Jie nebūtų jo vartoję 
kalbėdami apie įvedimą ar tobulinimą tų bendrų taisyklių, ku- 
rių reikia rinkos tvarkai funkcionuoti ir kurias jie eksplicitiškai 
postulavo savo analizėje. 

Net įprastoje kalboje „kišimasis“ implikuoja procesą, vyks- 
tantį pagal tam tikrus principus, mat jo dalys paklūsta tam tik- 
roms taisyklėms. Mes nekalbame apie kišimąsi tada, kai mecha- 
nikas sutepa laikrodžio mechanizmą arba kitaip pasirūpina 
sklandžiu jo veikimu. Tik jeigu keičiame konkrečios dalies pa- 
dėtį taip, kaip nėra suderinama su bendruoju jos funkcionavi- 
mo principu, pavyzdžiui, pakeičiame laikrodžio rodyklių padė- 
tį, tuomet dera kalbėti apie kišimąsi. Tad kišimosi tikslas - tai 
visada noras pasiekti konkretų rezultatą, kitokį nei tas, kuris 
būtų gautas, jeigu mechanizmui būtų leidžiama veikti be jokio 
išorinio poveikio, o vien pagal savo vidinius principus*!. Jeigu 
taisyklės, pagal kurias toks procesas turi vykti, nustatomos iš 
anksto, tai konkretūs rezultatai, kuriuos bet kuriuo momentu jis 
duos, bus nepriklausomi nuo kuriuo nors momentu likusių žmo- 
nių norų. 

Konkretūs rezultatai, kuriuos nulemia kišimasis į konkrečią 
sistemos funkciją, visada bus nesuderinami su bendrąja jos tvar- 
ka: jeigu jie būtų su ja suderinami, jie negalėtų būti pasiekti 
keičiant taisykles, pagal kurias vėliau sistema turės veikti. Tad 
kišimasis, jei šis terminas deramai vartojamas, pagal apibrėži- 
mą išreiškia atskirą prievartos aktą“, kurio imamasi siekiant 
konkretaus rezultato, visais panašiais atvejais neįsipareigojant 
elgtis taip pat. Todėl teisingumas žeidžiamas visada, kai prie- 

varta naudojama prieš asmenį (paprastai ją teisinant trečiosios 
pusės interesais) tokiomis aplinkybėmis, kuriomis ji nebūtų nau- 
dojama prieš kitus ar prieš kitų tikslus. 

Be to, toks aktas visada trikdo visuminę tvarką bei tą visų jos 
dalių tarpusavio adaptavimosi procesą, kuriuo remiasi sponta- 
ninė tvarka. Jo poveikis reiškiasi tuo, kad individai, kuriems ski- 
riamas toks įsakas, atitraukiami nuo veiksmų, kuriais jie prisi- 
taiko prie jiems žinomų aplinkybių, ir yra verčiami tenkinti tam 
tikrus, kitiems neprivalomus tikslus, ir kurie bus tenkinami kai 
kurių nenumatomų padarinių sąskaita. Kiekvienas kišimosi ak- 
tas sukuria privilegiją ta prasme, kad garantuoja naudą kai ku- 
riems kitų sąskaita ir būdu, nepateisinamu visuotinai galiojan- 
čiais principais. Šiuo požiūriu spontaninės tvarkos formavima- 
sis reikalauja to paties, ko reikalauja ir teisingo elgesio taisyklių 
įtvirtinimas - kad prievarta būtų naudojama tik ten, kur jos rei- 
kalauja bendros taisyklės, vienodai galiojančios visiems. 


Teisės paskirtis — vienodai didinti visų šansus 


Kadangi teisingo elgesio taisyklės gali daryti įtaką tik Žmogiš- 
kųjų pastangų sėkmės šansams, jų keitimo arba tobulinimo tiks- 
las gali būti tik bet kurio atsitiktinai pasirinkto individo šansų 
didinimas, kiek tai apskritai įmanoma. Kadangi ilgalaikėje per- 
spektyvoje negali būti numatyta, kada ir kur susiklostys taisyk- 
lėje nurodomos specifinės aplinkybės, negali būti žinoma ir kas 
ir kiek turės naudos iš tokios abstrakčios taisyklės. Tad bendrų 
taisyklių, kurių galiojimas nėra ribojamas apibrėžtu laiku, tiks- 
las gali būti tik nežinomų asmenų šansų didinimas. 

Kalbame apie šansus, o ne apie tikimybes todėl, kad pastarasis 
terminas implikuoja išmatuojamus dydžius, kurie šiuo atveju ne- 
gali būti žinomi. Visa, ką teisė gali duoti, tai tik pridurti kai kurias 
palankias sąlygas prie bet kurio nežinomo individo sėkmės šansų 
ir taip padidinti visų šansus. Nors jos tikslas turi būti kiekvieno 

sėkmės perspektyvų gerinimas, tačiau paprastai nežinoma, kieno 
perspektyvas ir kiek pagerins konkreti teisinė priemonė. 

Reikia pabrėžti, jog šanso sąvoka čia pasirodo dviem būdais. 
Pirma, santykinė bet kurio individo padėtis gali būti apibūdin- 
ta tik kaip tam tikras galimybių diapazonas, kuris, jeigu būtų 
tiksliai žinomas, galėtų būti pavaizduotas kaip tikimybių pasi- 
skirstymas. Antra, galima kelti klausimą dėl bet kurio visuome- 
nės nario tikimybės užimti taip apibūdintą padėtį, taigi keltu- 
me klausimą apie bet kurio visuomenės nario šansus turėti tam 
tikrą galimybių diapazoną, tačiau tada susidurtume su kom- 
pleksine sąvoka, kurią sunku išreikšti griežtai matematiškai. Be 
to, visa tai būtų naudinga tik tuo atveju, jeigu būtų žinomi 
skaitmeniniai dydžiai, bet jie, suprantama, nėra Žinomi?. 

Akivaizdu, jog pastangos didinti bet kurio atsitiktinai pasi- 
rinkto individo šansus negali sulyginti visų šansų. Tie šansai 
visada priklausys ne tik nuo būsimųjų įvykių, kurių teisė ne- 
kontroliuoja, bet ir nuo individo pradinės padėties priimant 
atitinkamas taisykles. Nenutrūstamame procese pradinė bet ku- 
rio individo padėtis visada bus ankstesniųjų fazių rezultatas, 
tad ji bus lygiai toks pat nesuplanuotas, nuo atsitiktinumo pri- 
klausomas faktas, kaip ir būsimoji jos kaita. Be to, kadangi dalis 
Žmogaus pastangų paprastai skiriama savo ateities šansams ge- 
rinti, 0 ne vien einamiesiems poreikiams tenkinti, juo labiau 
tada, kai jis jau apsirūpinęs pastaruoju požiūriu, pradinė bet 
kurio individo padėtis visada bus praeities atsitiktinumų ir jo 
paties pastangų ar įžvalgumo jungtinis padarinys. Tad būtent 
dėl to, kad toks individas laisvai gali spręsti, ar savo einamųjų 
pastangų rezultatus skirti einamajam vartojimui, ar didinti sa- 
vo ateities galimybes, jo pasiektoji padėtis didina jo šansus pa- 
siekti dar geresnę padėtį - „bus duota tiems, kurie turi“. Taigi 
galimybė savo išteklius paskirstyti laike taip pat turės tenden- 
ciją didinti atotrūkį tarp asmens dabartinių pastangų vertės ir 
tos naudos, kurią jis šiuo metu gauna. 

Kiek individo gyvenimo pradžia siejama su šeimos insti- 
tucija, tiek daugybė įvykių, turinčių įtakos individo perspek- 
tyvoms, neišvengiamai peržengia jo individualaus gyvenimo 
ribas. Vadinasi, neišvengiama, jog nenutrūkstamame katalak- 
sijos procese skirtingų individų pradinė padėtis, tad ir jų per- 
spektyvos, bus skirtingos. 

Tai nereiškia, jog negali atsirasti pagrindo teisingumo var- 
du reikalauti, kad padėtis, nulemta ankstesnių neteisingų 
veiksmų ar neteisingų institucijų, būtų koreguojama. Tačiau iš- 
skyrus atvejus, kai toks neteisingumas akivaizdus ir nesenas, 
praktiškai jo dažniausiai neįmanoma ištaisyti. Tad apskritai ge- 
riausia pripažinti esamą padėtį kaip nulemtą atsitiktinumo ir 
nuo to momento susilaikyti nuo bet kokių priemonių, kurio- 
mis siekiama suteikti privilegijų atskiriems individams ar gru- 
pėms. Nors gali atrodyti, jog būtų racionalu įstatymus pakreip- 
ti taip, kad jie daugiau galimybių teiktų tiems, kurių šansai 
santykinai menki, tačiau toks tikslas retai pasiekiamas bendrų- 
jų taisyklių priemonėmis. Be abejo, teisės raida kartais gali 
vykti remiantis pradiniu šališkumu tam tikrų grupių naudai 
arba nenaudai, bet toks šališkumas, žinoma, turi būti naiki- 
namas. Tačiau svarbiausias veiksnys, kuris, priešingai vyrau- 
jančiam įsitikinimui, per pastaruosius du šimtus metų bene 
daugiausia prisidėjo gerinant ne tik absoliučią, bet ir santyki- 
nę mažiausias pajamas gaunančių grupių padėtį, buvo bendras 
turto didėjimas, turintis tendenciją didinti blogiausioje padė- 
tyje esančių grupių pajamas labiau, nei santykinai labiau pa- 
siturinčiųjų. Tai, Žinoma, paaiškinama tuo, jog, nepaisant Malt- 
huso šmėklų, visuminis turto augimas turi tendenciją branginti 
darbo jėgą ir piginti kapitalą. Ir vis dėlto jokios mūsų prie- 
monės, nebent įvestume absoliučią visų pajamų lygybę, nega- 
li pakeisti fakto, jog tam tikra gyventojų dalis neišvengiamai 
atsidurs pajamų skalės apačioje; logiška, jog bet kurio atsitik- 
tinai pasirinkto individo šansas atsidurti tarp 10 proc. mažiau- 
sias pajamas gaunančių Žmonių turi būti viena dešimtoji!" 

Gera visuomenė yra toji, 
kuri bet kuriam atsitiktinai pasirinktam individui 
suteikia didžiausius įmanomus šansus 


Taigi mūsų svarstymai veda prie išvados, jog labiausiai gei- 
džiama visuomenės tvarka turėtume laikyti tokią tvarką, ku- 
rią pasirinktume, jeigu žinotume, kad mūsų pradinę padėtį joje 
lems grynas atsitiktinumas (pavyzdžiui, kad gimsime tam tik- 
roje šeimoje). Tiesa, kadangi tokio pasirinkimo patrauklumas 
bet kuriam suaugusiam individui veikiausiai priklausys nuo 
jo jau įgytų įgūdžių, sugebėjimų bei skonio, tą pačią idėją tiks- 
liau išreikštų teiginys, jog geriausia visuomenė būtų toji, į ku- 
rią norėtume atiduoti savo vaikus, jeigu žinotume, kad jų pa- 
dėtis joje bus lemiama traukiant burtus. Šiuo atveju turbūt tik 
nedaugelis teiktų pirmenybę griežtai egalitarinei tvarkai. Ar- 
ba, tarkime, kad kam nors patraukliausias atrodo buvęs žem- 
valdžių aristokratijos gyvenimas ir jis rinktųsi visuomenę, kur 
tokia klasė egzistuoja, jeigu būtų tikras, jog jis arba jo vaikai 
priklausys šiai klasei; tačiau jis turbūt rinktųsi kitaip, jeigu Ži- 
notų, kad toji padėtis bus lemiama burtų ir todėl bus labiau 
tikėtina, jog jis taps žemės ūkio darbininku. Tada jis veikiau- 
siai rinktųsi būtent tą pramoninės visuomenės tipą, kuris ne- 
žada tokių skanėstų keletui išrinktųjų, bet geresnes perspek- 
tyvas siūlo didžiajai daugumai“. 


"Plg. Carl Menger, Problems of Economics and Sociology (Illinois, 1963), p. 93: 


Tauta kaip tokia nėra didelis individas, kuris turi savo poreikių, dirba, 
taupo ir vartoja; todėl tai, kas vadinama „tautos ūkiu“, nėra tautos ūkis 
tikrąja šio žodžio prasme. „Tautos ūkis“ nėra reiškinys, analogiškas atski- 
riems šalies ūkiams. Jis nėra atskiras didelis ūkis, egzistuojantis greta atski- 
rų šalies ūkių. Savo bendriausiu pavidalu jis tėra specifinė atskirų ūkių 
konfigūracija. 


Žr. taip pat to paties veikalo I priedą. 
* Richard Whately, Introductory Lectures on Political Economy (London, 1855), 
p. 4. 

3 Pirmiausia L. von Mises, Human Action (Yale, 1949), passim. 

*H. G. Liddell and R. A. Scott, A Greek-English Dictionary (London, naujas 
leid., 1940), s.v. katallagden, katallage, katallagma, katallaktikos, katallasso (-tto), ka- 
tallakterios ir katallaxis. 

* Kalbant graikų kalbos terminais, ūkis tikrąja šio žodžio prasme yra taxis ir 
teleokratija, tuo tarpu katalaksija yra kosmos ir nomokratija. 

Š Būtent šias taisykles turėjo omeny Davidas Hume'as ir Adamas Smithas 
pabrėždami „teisingumo taisyklių“ būtinybę; jas turėjo omeny Adamas Smithas 
kalbėdamas (The Theory of Moral Sentiments, part I, sect. ii, ch. iii) apie teisingu- 
mą kaip apie „atraminį viso statinio stulpą. Jeigu jis pašalinamas, visas didis 
žmogiškosios visuomenės statinys, kuriam, jeigu taip galima kalbėti, pati Gamta 
nepašykštėjo išskirtinio palankumo, iškart subyrėtų į atomus“. 

' XVIII a. pradžioje Bernardas Mandeville'is su savo Pasakėčia apie bites tapo 
įtakingiausiu šios sampratos aiškintoju. Tačiau atrodo, jog ji buvo paplitusi pla- 
čiau ir ją galima aptikti, pavyzdžiui, ankstyvojoje vigų literatūroje, žr. Thomas 
Gordon, „Cato Letter“ no. 63, 27 January 1721 (perspausdinta kn. The English 
Libertarian Heritage, ed. David L. Jacobson, Indianapolis, 1965, p. 138-139): „Kiek- 
vieno Žmogaus sąžiningas darbas bei naudingi talentai, duodami naudos visuo- 
menei, duoda naudos ir jam pačiam; ir kai jis rūpinasi pats savimi, jis kartu 
rūpinasi visuomene; viešasis ir privatusis interesas tarnauja vienas kitam; visi 
mielai atiduos dalį, kad būtų užtikrintas visumos saugumas - ir ją drąsiai gins.“ 
Vėliau ji pasirodo ir klasikiniuose veikaluose (abiem atvejais veikiausiai dėl Man- 
deville'io įtakos); žr. C. de S. de Montesguieu, The Spirit of the Laws, Book III, 
sect. 7 (trs. T. Nugent, New York, 1949), p. 35: „Kiekvienas individas prisideda 
prie visuomenės gerovės, net kai jis mano siekiąs tik savo paties interesų.“; 
David Hume, Treatise, Works II, p. 289: „Išmokstu teikti paslaugas kitam, neda- 
rydamas jam jokios malonės“ ir ibid., p. 291: „duodama naudos visuomenei, 
nors to visai nesiekiama“; plg. taip pat Essays, Works III, p. 99: „Sužadino net 
blogų Žmonių suinteresuotumą veikti visuomenei naudingu būdu.“ Dar vėliau 
ji iškyla kn. Josiah Tucker, Elements of Commerce (London, 1756); Adam Smith, 
Theory of Moral Sentiments (London, 1759), part IV, ch. I, kur jis kalba apie tai, 
kaip Žmonės yra „nematomos rankos vedami ... jiems to nesiekiant ir to net 
nežinant, pasitarnauti visuomenės interesams“ ir, žinoma, garsiausioje Smitho 
formuluotėje jo Wealth of Nations (ed. Cannan, London, 1910), vol. I, p. 421: 
„Kreipdamas savo pramonę tokia linkme, kur jos gaminiai turėtų didžiausią 
vertę, asmuo siekia tik savo paties naudos; ir čia, kaip ir daugeliu kitų atvejų, 
jis yra vedamas nematomos rankos įgyvendinant tikslą, kurio jis pats visiškai 
nesiekė. Ir visuomenei nėra blogiau dėl to, kad jis jo nesiekė. Siekdamas savo 
paties naudos jis dažnai veiksmingiau pasitarnauja visuomenei, negu tada, kai 
jis to iš tikrųjų siekia.“ Plg. taip pat Edmund Burke, Thoughts and Details of 
Scarcity (1795), Works (World's Classics ed.), vol. VI, p. 9: „Geravalis ir išmintin- 

gasis visų daiktų tvarkytojas, priverčiantis žmones, nepaisant jų norų, siekiant 
savo savanaudiškų interesų bendrąją gerovę sieti su savo pačių sėkme.“ 

Š Plg. Adam Smith, Wealth of Nations, I, p. 16: „Ne dėl mėsininko, aludario 
ar kepėjo geros valios mes tikimės savo pietų, bet dėl to, kad jie žiūri savo pačių 
naudos.“ 

* Būtent šiuo pabrėžiamu apeliavimu į visuomeninį „solidarumą“ aiškiau- 
siai pasireiškia konstruktyvistinė sociologinė Auguste'o Comte'o, Emile'io Durk- 
heimo ir Leono Duguit nuostata. 

18 Būdinga tai, jog abu juos Johnas Stuartas Millis laikė „kilniausiais“ dar 
išlikusiais šiuolaikinio žmogaus jausmais. 

" Apie Antikos graikų kriticizmo reikšmę žr. Karl R. Popper, The Open 
Society and Its Enemies (London and Princeton, 1947 ir vėlesni leid.), passim. 

"2 Plg. jau A. L. C. Destutt de Tracy, A Treatise on Political Economy (Geor- 
getown, 1817), p. 6 ir toliau: „Visuomenė tėra nuolatinių mainų serija. ... Komer- 
cija ir yra visuomenė.“ Prieš pradedant visuotinai vartoti terminą „visuomenė“ 
(society), „ekonomija“ dažnai buvo vartojama tais atvejais, kuriais dabar kalbė- 
tume apie „visuomenę“. Plg., pavyzdžiui, John Wilkins, Essay toward a Real 
Character and a Philosophical Language (London, 1668), cituojama kn. H. R. Rob- 
bins, A Short History of Linguistics (London, 1967), p. 114-115, kur jis, kaip atro- 
do, žodį „ekonominis“ vartoja žodžio „tarpasmeninis“ prasme. Taip pat atrodo, 
jog tais laikais „ekonomija“ buvo paprastai vartojamas Žymėti tam, ką čia vadi- 
name spontanine tvarka, kaip tai rodo tokios dažnai sutinkamos frazės kaip 
„tvėrinijos ekonomija“. 

B Svarbiausieji argumentai prieš dabartinėje ekonominėje teorijoje vyrau- 
jantį „alokacinį“ požiūrį, arba „ekonomizmą“, ateina iš labai skirtingų pusių; 
juos kelia J. M. Buchananas, neseniai iš naujo juos išdėstęs savo esė „Is Econo- 
mics the Science of Choice?“ kn. E. Streissler (ed.), Roads to Freedom (London, 
1969), juos taip pat kelia G. Myrdalas, ypač savo kn. The Political Element in the 
Development of Economic Theory (London, 1953) ir Beyond the Welfare State (Yale, 
1960). Plg. taip pat Hans Peter, Freiheit der Wirtschaft (Cologne, 1953); Gerhard 
Weisser, „Die Uberwindung des Okonomismus in der Wirtschaftswissenschaft“, 
kn. Grundlagen der Wirtschaftsordnung (Berlin, 1954); Hans Albert, Okonomische 
Theorie und Politische Ideologie (Gėttingen, 1954). 

Kas dažnai netiksliai, nors galbūt patogiai apibūdinama kaip „ekonominiai 
tikslai“, yra bendriausios ir dar nediferencijuotos priemonės, tokios kaip pini- 
gai arba perkamoji galia, kurios įprastame užsidirbimo pragyvenimui procese 
yra tiesioginis tikslas, nes konkretus jų panaudojimas dar nėra žinomas. Faktą, 
kad griežtąja šio žodžio prasme nėra jokių ekonominių tikslų, bei ekonomikos 
kaip pasirinkimo teorijos traktuotę aiškiausiai atskleidžia L. C. Robbins, The 
Nature and Significance of Economic Science (London, 1930 ir vėlesni leidimai). 

"Žr. taip pat aukščiau 7 skyrių. 

5 Šį dalyką būtina nuolat pabrėžti, nes ypač socialistai dažnai nesupranta, 
kad technologinės žinios mums sako tik tai, kokias turime technines galimybes, 
o ne tai, kurios iš jų yra ekonomiškos ar efektyvios. Priešingai paplitusiam įsi- 
tikinimui, nėra tokio dalyko kaip grynai techninis optimumas - įsitikinimui, 
kuris paprastai remiasi klaidinga idėja, jog tėra vienintelis realiai trūkstamas 
gamybinis veiksnys, būtent energija. Dėl šios priežasties tai, kas yra efektyviau- 
sia kokio nors produkto gamybos technika JAV, gali būti visiškai neekonomiš- 
ka, pavyzdžiui, Indijoje. 

"6 W. S. Jevons, The Theory of Political Economy (London, 1871), p. 159. 

"7 Didelė dalis žinių, kurios individams gali būti naudingos prisitaikant prie 
konkrečių aplinkybių, savo pobūdžiu nėra tokios, kurių sąrašą jie galėtų iš 
anksto pateikti centrinei planavimo valdžiai, kad ji, esant progai, galėtų jomis 
pasinaudoti; kažin ar jie iš anksto žinos, kokios naudos gali turėti, pavyzdžiui, 
dėl to, kad magnis tampa pigesnis už aliuminį, arba neilonas už kanapės pluoš- 
tą, arba vienos rūšies plastmasė už kitą; žinios, kuriomis jie disponuoja, yra 
sugebėjimas atrasti, ko reikia konkrečioje situacijoje ir konkrečiomis aplinkybė- 
mis, kurių nauda negali būti jų pačių iš anksto numatyta. 

'* Koh 9:12 

'? Manau, kad būtent šį nežinojimą turėjo omeny Ciceronas kalbėdamas 
apie tai, kad ne gamta ir ne valia, bet intelektinis silpnumas gimdo teisingumą. 
Žr. De Republica, 3, 13: „iustitae non natura nec voluntas sed imbecillitas mater 
est.“ Mano supratimu, jis turi tai omeny bent jau tada, kai daugelyje kitų vietų 
kalba apie „humani generis imbecillitas“. 

?0 Plg. su ištrauka iš Davido Hume'o, kuri buvo cituota aukščiau, 7 skyriuje, 
12 išnašoje. 

21 Wilhelm Rėpke, Die Gesellschaftskrise der Gegenwart (5 leid., Erlenbach- 
Zūrich, 1948), p. 259, kuris nubrėžia skirtumą tarp intervencijos aktų, kurie 
„Suderinami“ ir tų, kurie „nesuderinami“ su rinkos tvarka (kurie, kaip išsireiš- 
kia kiti vokiečių autoriai, yra arba nėra systemgerecht), siekia nubrėžti tokį pat 
skirtumą; tačiau, mano požiūriu, nederėtų „suderinamas“ priemones apibūdinti 
kaip „intervenciją“. 

22 Plg. L. von Mises, Kritik der Interventionismus (Jena, 1929), p. 5 ir toliau: 
„Nicht unter den Begriff des Eingriffes fallen Handlungen der Obrigkeit, die 
mit den Mitteln des Marktes arbeiten, d.h. solche, die Nachfrage oder Angebot 
durch Veranderungen der Marktfaktoren zu beeinflussen suchen. ... Der Eingriff 
ist ein von einer gesellschaftlichen Gewalt ausgehender isolierter Befehl, der die Ei- 
gentūmer der Produktionsmittel und die Unternehmer zwingt, die Produktionsmittel 
anders zu verwenden als sie es sonst tun wiirden.“ 

?3 Bet kurio atsitiktinai pasirinkto individo šansai turėti tam tikro dydžio 
pajamas tokiu atveju galėtų būti pavaizduoti Gauso kalvos diagrama, kurios 
viena iš koordinačių vaizduotų to asmens priklausymo apibrėžtai klasei su tam 

tikru pajamų (išrikiuotų pagal medianinę vertę) pasiskirstymu tikimybę, o ant- 
roji - konkretaus dydžio pajamų pasiskirstymo toje klasėje tikimybę. Ji parody- 
tų, kad, pavyzdžiui, asmuo, kurio padėtis palyginti su kitu asmeniu jam sutei- 
kia daugiau šansų turėti tam tikro dydžio pajamų, faktiškai gali turėti jas daug 
mažesnes, palyginti su šiuo asmeniu. 

?3 Visų šansai daugiausiai padidės, jeigu vadovausimės principais, lei- 
džiančiais pakilti bendrajam pajamų lygiui ir nekreipsime dėmesio į dėl to 
atsirandantį konkrečių individų ar grupių padėčių kaitą šioje skalėje. (Tokia 
kaita bus neišvengiama šiame procese, ir ji turi vykti tam, kad būtų gali- 
mas bendrojo lygio kilimas.) Tai nėra lengva iliustruoti statistika apie paja- 
mų pasiskirstymo pokyčius sparčios ekonominės pažangos periodais. Tačiau 
jeigu kalbame apie šalį, apie kurią šiuo požiūriu turime reikiamų duomenų, 
būtent apie Jungtines Valstijas, tai pasirodo, jog jeigu individas 1940 m. pri- 
klausė grupei, kur individų pajamos buvo didesnės už 50 proc. visų gyven- 
tojų, bet mažesnės už 40 proc. kitų gyventojų, tai net jeigu 1960 metais jis 
nusmuko į 30—40 proc. gyventojų grupę, absoliučios jo pajamos vis dėlto pa- 
didėjo, palyginti su 1940 metais. 

> Galbūt skaitytojui bus lengviau pagauti tekste formuluojamo bendrojo 
teiginio prasmę, jeigu jį pailiustruosiu asmeninės patirties epizodu, mane pa- 
skatinusiu naujai pažvelgti į problemą. Faktas, kad žmogus, užimantis aukštą 
padėtį, neišvengiamai laikosi kitokios nuostatos, nei toji, kurios derėtų laiky- 
tis, man įsirėžė į atmintį nuo tada, kai 1940 metų vasarą man gyvenant Lon- 
done atrodė labai tikėtina, jog aš pats ir visi mano ištekliai, kuriais galėčiau 
aprūpinti savo šeimą, netrukus pražus po priešo bombomis. Tai buvo laikas, 
kai visi buvome pasiruošę daug blogesnei įvykių raidai nei ta, kuri vėliau 
įvyko; tad gavau pasiūlymų iš kelių neutralių šalių tuomet dar mažus mano 
vaikus apgyvendinti nepažįstamoje šeimoje, kurioje jie ir pasiliktų, jeigu aš 
pats nepergyvenčiau karo. Tad turėjau galimybę pasvarstyti lyginamąjį tokių 
skirtingų santvarkų kaip JAV, Argentina ir Švedija patrauklumą, remdamasis 
prielaida, kad sąlygos, kuriomis mano vaikai užaugs vienoje iš tų šalių, bus 
daugmaž nulemtos atsitiktinumo. Tai atvėrė man akis į tai, ko veikiausiai 
niekada nebūčiau supratęs svarstydamas dalyką abstrakčiai, kad galvojant apie 
savo vaikus mano racionalios preferencijos turi būti orientuotos į šiek tiek 
kitokius sumetimus, nei tuos, kuriais vadovaučiausi, rinkdamasis buvimo vie- 
tą sau pačiam - Žmogui, turėjusiam pakankamai tvirtą padėtį ir įsitikinusiam 
(galbūt klaidingai), jog ji bus labiau vertinama Europos šalyse negu JAV. Taigi 
jeigu pasirinkimą savo paties atžvilgiu būtų nulėmęs supratimas apie šansus, 
kuriuos turi į ketvirtą dešimtį įžengęs vyriškis, turintis suformuotus įgūdžius, 
skonį, pomėgius, taip pat tam tikrą reputaciją, tai pasirinkimas vaikų atžvilgiu 
turėjo remtis nuovoka apie konkrečią aplinką, į kurią jie veikiausiai patektų 
būdami vienoje iš tų šalių. Tad rūpindamasis savo dar nesubrendusių vaikų 

gerove jaučiau, kad būtent tas griežtų socialinių barjerų nebuvimas Jungtinė- 
se Valstijose, kuris mane skatintų pasilikti Senajame pasaulyje, mane skatina 
pasirinkti būtent šią šalį. (Galbūt reikėtų pridurti, jog taip pat rėmiausi prie- 
laida, kad mano vaikai bus priimti į baltųjų, o ne į spalvotųjų šeimą.) 


11 


ABSTRAKČIŲ TAISYKLIŲ DISCIPLINA 
IR GENTINĖS VISUOMENĖS EMOCIJOS 


Liberalizmas (ir šiandien tai verta prisiminti) tai aukš- 
čiausioji kilniadvasiškumo forma, tai teisė, kurią daugu- 
ma pripažįsta mažumai; tai tauriausias obalsis, kada nors 
nuskambėjęs šioje planetoje. Jis skelbia pasiryžimą daly- 
tis būtimi su priešu, dar daugiau - su silpnu priešu. 
Neįtikėtina, jog Žmonių giminė galėjo užimti tokią kilnią 
nuostatą — tokią paradoksalią, tokią subtilią, tokią nena- 
tūralią. Tad visai nenuostabu, jog ta pati žmonija netru- 
kus panoro jos atsikratyti. Liberalizmas reikalauja per 
daug sunkios ir sudėtingos disciplinos, kad galėtų tvir- 
tai įleisti savo šaknis Žemėje. 


Josė Ortega y Gasset* 


Nerealių tikslų siekis gali užkirsti kelią 
realiems tikslams įgyvendinti 


Nepakanka pripažinti, jog „Socialinis teisingumas“ tėra tuščia 
frazė be apibrėžto turinio. Ji tapo burtažodžiu, žadinančiu gilu- 
mines emocijas, kurios gresia Didžiosios visuomenės išlikimui. 
Deja, netiesa, kad nepasiekiamo dalyko siekis negali padaryti 
žalos!'. Kaip ir kiekvieno miražo vaikymasis, jis sukels padari- 
nių, kuriems užkirsti kelią reikėtų daugybės pastangų, jeigu jie 
būtų numatyti. Daugybė vertingų tikslų bus paaukota bergž- 
džiai siekiant pagauti tai, kas visada neišvengiamai išsprūs iš 
mūsų rankų. 

Dabar gyvename vadovaudamiesi dviem skirtingomis ir ne- 
suderinamomis teisingumo idėjomis; po laikotarpio, kai nugalė- 
jo idėjos, padariusios Atviros visuomenės viziją galimą, dabar 


* Josė Ortega y Gasset, The Revolt of the Masses (London, 1932), p. 83. 

sparčiai smunkame prie gentinės visuomenės vaizdinių, nuo ku- 
rių pamažu vadavomės. Tikėjomės, jog, pralaimėjus Europos 
diktatūroms, pašalinome totalitarinės valstybės grėsmę; tačiau 
iš tikrųjų užgesinome tik pirmąjį plykstelėjimą reakcijos, kuri 
pamažu plinta. Socializmas paprasčiausiai gaivina tą gentinę 
etiką, kurios palaipsnis silpnėjimas padarė galimą artėjimą prie 
Didžiosios visuomenės. Klasikinio liberalizmo traukimasis spau- 
džiant neatskiriamoms socializmo ir nacionalizmo jėgoms - šių 
tribalistinių emocijų atgijimo padarinys. 

Daugelis žmonių vis dar nenori pripažinti labiausiai nerimą 
keliančios šiuolaikinės istorijos pamokos — kad didžiausi mūsų 
laikų nusikaltimai buvo padaryti valdžios, entuziastingai palai- 
komos milijonų Žmonių, kurie vadovavosi moraliniais jausmais. 
Netiesa, kad Hitleris, Mussolinis, Leninas ar Stalinas apeliavo 
tik į Žemiausius savo tautų instinktus - jie apeliavo ir į jausmus, 
viešpataujančius šiuolaikinėse demokratijose. Kad ir kokį nusi- 
vylimą patyrė brandesni šių judėjimų rėmėjai, pamatę savo pa- 
laikomos politikos padarinius, neabejotina, jog komunistinių, 
nacionalsocialistinių ir fašistinių judėjimų eiliniai buvo vedami 
idealų, nedaug besiskiriančių nuo tų, kuriuos Vakarų šalyse 
skelbia kai kurie įtakingiausi socialiniai filosofai. Daugelis jų 
išties tikėjo, jog dalyvauja kuriant teisingą visuomenę, kurioje 
bus geriau rūpinamasi labiausiai nusipelniusių, arba „socialiai 
vertingiausių“, žmonių poreikiais. Juos vienijo troškimas regi- 
mo bendro tikslo, kurį paveldėjome iš gentinės visuomenės ir 
su kurio proveržiais vis dar susiduriame. 


Organizacinio genties mąstymo atgimimo priežastys 


Viena iš priežasčių, kodėl mūsų laikais pastebime ryškėjantį 
organizacinio mąstymo atgimimą ir menkėjantį rinkos tvarkos 
funkcionavimo supratimą, yra tai, kad vis daugiau visuome- 
nės narių dirba didelėse organizacijose ir todėl jų supratimo 

horizontas apsiriboja tokių organizacijų vidinės struktūros su- 
pratimu. Jeigu ūkininkas ar nepriklausomas amatininkas, pre- 
keivis ar komivojažierius dar pažinojo rinką ir net nesuvok- 
dami jos veikimo mechanizmo pripažino jos diktatą kaip sa- 
vaime suprantamą dalyką, tai stambaus korporacinio verslo 
bei valstybinės biurokratijos plėtra, dėl kurios vis daugiau 
žmonių visą savo darbo gyvenimą praleidžia kaip didžiulių 
organizacijų nariai, pratina juos mąstyti vien organizacinės gy- 
venimo formos kategorijomis. Ir nors ikipramoninėje visuo- 
menėje didžioji dauguma Žmonių taip pat praleisdavo didžiąją 
savo gyvenimo dalį šeimos organizacijoje, kuri buvo pamati- 
nis visos ekonominės veiklos vienetas*, šeimos galva visuome- 
nę matė kaip tinklą šeimyninių vienetų, tarpusavyje susijusių 
rinkos santykiais. 

Šiandien organizacinis mąstymas vis stipriau valdo galin- 
giausių ir įtakingiausių šiuolaikinės visuomenės figūrų - pa- 
čių organizatorių — veiklą?. Šiuolaikinė organizacinės techno- 
logijos pažanga ir neregėtai padidėjęs diapazonas konkrečių 
užduočių, galimų vykdyti plataus organizavimo priemonėmis, 
sukūrė įsitikinimą, jog nėra jokių ribų tam, ką gali pasiekti 
organizacija. Dauguma žmonių jau nesuvokia, kokiu mastu 
platesniąją visuomenės tvarką, nuo kurios priklauso pačių or- 
ganizacijų veiklos sėkmė, palaiko visiškai kitokio pobūdžio 
tvarkos jėgos. 

Kita svarbiausia organizacinio mąstymo įsivyravimo prie- 
žastis yra tai, kad naujų organizacinių taisyklių kūrimas dau- 
geliu požiūrių buvo toks sėkmingas, jog Žmonės nustojo su- 
vokti, kad platesnioji tvarka, pagal kurią veikia organizacijos, 
remiasi kito tipo taisyklėmis, kurios nebuvo sukonstruotos sie- 
kiant konkretaus numatomo tikslo, o atsirado kaip bandymų 
ir klaidų proceso rezultatas, ir kad tas rezultatas akumuliuo- 
ja didesnę patirtį nei ta, kurią savo protu gali aprėpti atski- 
ras ŽMOgUs. 

Amoralūs moraliai inspiruotų pastangų padariniai 


Nors visoje Vakarų civilizacijos perpektyvoje teisės istorija — tai 
bendrųjų teisingo elgesio taisyklių laipsniško klostymosi istori- 
ja, jos raida per pastarąjį šimtą metų, kai buvo pasigauta „socia- 
linio teisingumo“ idėjų, vyko tolydžio spartėjančios teisingumo 
destrukcijos keliu. Net kai kurie jurisprudencijos žinovai prara- 
do pirmykštės „teisingumo“ prasmės supratimą. Matėme, jog 
tas procesas daugiausia vyko kaip teisingo elgesio taisyklių kei- 
timas tomis organizacinėmis taisyklėmis, kurias vadiname vie- 
šąja teise („subordinacijos teise“); kai kurie socialistinių pažiū- 
rų teisininkai, mėgindami ištrinti patį jų skirtumą padėjo daug 
pastangų“. Iš esmės tai reiškė, jog individas, užuot buvęs paval- 
dus vien teisingo elgesio taisyklėms, ribojančioms jo privačių 
veiksmų diapazoną, darėsi vis labiau pavaldus valdžios įsa- 
kams. Pažangesnės techninės valdymo galimybės kartu su ta- 
riamu visuomenės, kurios nariai pavaldūs vieningai tikslų hie- 
rarchijai, moraliniu pranašumu, leido šiai totalitarinei tendenci- 
jai kilti po moralės priedanga. Būtent „socialinio teisingumo“ 
sąvoka buvo tas Trojos arklys, kuriuo atkeliavo totalitarizmas. 

Tačiau vertybės, ateinančios iš mažų, tikslo vienijamų gru- 
pių, ne tik skiriasi nuo tų vertybių, kurios daro galimą taikų 
daugybės Žmonių koegzistavimą Didžiojoje visuomenėje, bet 
dažnai jos negali būti su jomis ir suderinamos. Gryna iliuzija 
manyti, kad galime laikytis šių naujų Didžiosios visuomenės 
idealų, kai pripažįstamos lygios visų žmogiškųjų būtybių tei- 
sės, ir kartu išsaugoti visiškai kitokius mažos uždaros grupės 
idealus. Mėginimas tai daryti veda prie Didžiosios visuomenės 
sunaikinimo. 

Kad egzistuoja Žmonių taikaus ir tarpusavyje naudingo ben- 
dravimo būdas, nereikalaujantis sutarimo dėl bendrų tikslų ir 
grindžiamas tik abstrakčiomis elgesio taisyklėmis?, — ši idėja 
buvo bene didžiausias iš visų Žmonijos kada nors padarytų 
atradimų. Žinoma, „kapitalistinė“ sistema, susiklosčiusi šio 

atradimo pagrindu, nevisiškai tenkino liberalizmo idealus, nes ji 
klostėsi tais laikais, kai nei įstatymų leidėjai, nei vyriausybės iš 
tikrųjų dar nesuprato rinkos modus operandi, ir ji klostėsi daž- 
niausiai nepaisant tuo metu vykdomos politikos. Todėl kapita- 
lizmas, egzistuojantis šiandien, neabejotinai turi daug taisytinų 
trūkumų, kuriuos laisvės principais besivadovaujanti politika 
turėtų ištaisyti. Sistema, besiremianti spontaninėmis rinkos tvar- 
kos jėgomis, jai pasiekus tam tikrą ekonominį lygį nėra nesude- 
rinama ir su tam tikra valstybės garantuojama sauga nuo kraš- 
tutinio skurdo. Tačiau mėginimas kiekvienam garantuoti tai, ko 
jis tariasi nusipelnęs, primetant visiems bendrą konkrečių tikslų 
sistemą ir suteikiant valdžiai galią vadovauti Žmonių pastan- 
goms - o būtent šito siekia socializmas - būtų didžiausias žings- 
nis atgal, kuris atimtų iš mūsų galimybę naudotis milijonų žmo- 
nių žiniomis ir taip atimtų iš mūsų laisvos civilizacijos privalu- 
mus. Socializmas nėra grindžiamas tokia pamatinių vertybių 
sistema, kuri tik skiriasi nuo liberalizmo vertybių sistemos, ir 
kurią reikėtų gerbti net su ja nesutinkant; jis grindžiamas inte- 
lektine klaida, jo šalininkams neleidžiančia matyti jo padarinių. 
Tai būtina pasakyti tiesiai, nes apeliavimas į pamatinių verty- 
bių skirtingumą tapo įprastąja socialistų dingstimi apeiti realią 
intelektinę problemą. Tariamas pamatinių vertybių skirtingu- 
mas tapo skraiste, kuria dangstomas socialistinių schemų inte- 
lektinis nepagrįstumas. 


Didžiojoje visuomenėje „socialinis teisingumas“ 
tampa griaunamąja jėga 


Didžioji visuomenė griaunama ne tik tuo atveju, kai įstatymo 
galią įgyja „socialinis“, arba paskirstomasis, teisingumas; jos 
išlikimui taip pat būtina, kad jokiai atskirai grupei, nepaisant 
jos narių įsitikinimo savo paslaugų vertingumu, nebūtų leidžia- 
ma tokį savo įsitikinimą ginti įstatymo jėga, kitiems užkertant 


214 SOCIALINIO TEISINGUMO MIRAŽAS 


kelią siūlyti tokias pat paslaugas. Nors žmonių, kurių padėtį 
veikia tos pačios aplinkybės, bendri interesai paprastai sukuria 
bendrą jų nuomonę apie tai, ko jie nusipelnę, ir suteikia jiems 
paskatų bendriems veiksmams, kiekvienas toks grupinis veiks- 
mas mėginant užtikrinti savo nariams tam tikras pajamas arba 
tam tikrą padėtį trikdo Didžiosios visuomenės integravimąsi, 
tad yra antivisuomeninis griežtąja šio žodžio prasme. Tokie mė- 
ginimai neišvengiamai tampa antagonizmą skatinančia jėga; jie 
veda ne prie įvairių grupių interesų sutaikymo, o prie jų suprie- 
šinimo. Kaip puikiai žino aktyvūs kovotojai dėl „socialinio tei- 
singumo“, praktiškai tai virsta organizuotų grupių kova dėl val- 
džios, kur teisingumo argumentai tėra dingstis tai kovai. 

Svarbiausia įžvalga, kurios neturėtume pamesti, yra tai, kad ne 
visais atvejais, kai grupė Žmonių tvirtai tiki savo reikalavimų tei- 
singumu, tai reiškia, jog egzistuoja (arba gali būti atrasta) atitin- 
kama taisyklė, kurią visuotinai taikant būtų sukurta gyvybinga 
tvarka. Iliuzija yra manyti, jog visais tais atvejais, kai problema ke- 
liama teisingumo vardu, galima atrasti visuotinai galiojančią tai- 
syklę, kuri tą problemą išspręstų“. Net jeigu įstatymas mėgina ten- 
kinti kieno nors reikalavimus, keliamus teisingumo vardu, tai dar 
nėra įrodymas, jog jis išreiškia teisingo elgesio taisyklę. 

Visos grupės, kurių nariai siekia tų pačių arba panašių tiks- 
lų, susikuria bendrą nuomonę apie tai, kas dera jų nariams. 
Tačiau pati tokia nuomonė bus derama tik tų grupių nariams; 
ji gali būti visiškai nesuderinama su principais, pagal kuriuos 
tokios grupės gali būti integruotos į bendrąją visuomenės tvar- 
ką. Tam tikros prekės gamintojai ar paslaugos teikėjai, siekian- 
tys deramo atlygio už savo pastangas, laikys neteisingais tuos 
bet kurio atskiro gamintojo ar tiekėjo veiksmus, kurie tas jų 
pajamas mažins. Tačiau būtent tokie atskirų grupės narių veiks- 
mai, kuriuos likusieji jos nariai laiko žalingais, derina grupės 
narių veiklą prie bendros Didžiosios visuomenės struktūros ir 
taip duoda naudos visiems. 

Žinoma, savaime nėra neteisinga, jeigu viename mieste barz- 
daskutys už savo paslaugą gauna 3 dolerius, o kitame mieste už 
ją mokama tik 2 doleriai. Tačiau teisingumas būtų akivaizdžiai 
žeidžiamas, jeigu pirmojo miesto barzdaskučiai susivieniję ne- 
leistų barzdaskučiams iš antrojo miesto pelnytis jų mieste siū- 
lant savo paslaugas už 2,5 dolerio ir taip mažinant pirmosios 
grupės pajamas. Ir vis dėlto būtent prieš šio pobūdžio veiksmus 
įsitvirtinusioms grupėms šiandien leidžiama vienytis ir ginti 
savo pozicijas. Taisyklė „nedaryk nieko, kas gali sumažinti tavo 
grupės narių pajamas“, dažnai traktuojama kaip grupės narių 
tarpusavio santykių teisingumo reikalavimas. Tačiau jis negali 
būti pripažintas kaip teisingo elgesio taisyklė Didžiojoje visuo- 
menėje, nes prieštarautų bendriesiems principams, pagal ku- 
riuos koordinuojama tokios visuomenės narių veikla. Kiti tos 
visuomenės nariai bus suinteresuoti (ir turės moralinę teisę) 
neleisti įteisinti tokios taisyklės, nes integraciniai Didžiosios vi- 
suomenės principai numato, jog, atskirų individų veikla dažnai 
gali lemti panašia veikla užsiimančių individų pajamų smuki- 
mą. Būtent šitai sudaro konkurencijos esmę. Grupinio teisingu- 
mo vaizdiniai dažnai užkerta kelią efektyviai konkurencijai, o 
dauguma „sąžiningos konkurencijos“ reikalavimų faktiškai to 
ir siekia. 

Kiekvienoje grupėje, kurios nariai žino, jog jų perspektyvas 
lemia tos pačios aplinkybės, paprastai įsivyrauja tendencija kaip 
neteisingą traktuoti kiekvieną savo nario veiksmą, atnešantį nuo- 
stolių kitiems jos nariams; todėl kyla noras užkirsti kelią to- 
kiems veiksmams. Tačiau kiekvienas Žmogus iš šalies pagrįstai 
laikytų neteisingumu, jeigu kuriam nors tokios grupės nariui 
kiti jos nariai draustų savo paslaugą Žmogui pasiūlyti pigiau 
nei siūlo kiti tos grupės nariai. Toks pat neteisingumas vykdo- 
mas atžvilgiu „įsiveržėlio“, nesančio grupės nariu, jeigu jis ver- 
čiamas taikytis prie grupės standartų, kai tik savo veikla ima su 
ja konkuruoti. 

Svarbus faktas, daugumos Žmonių vengiamas pripažinti, nors 
jis turbūt visada pasitvirtina, yra tai, kad palyginti su savanau- 
diškais individo siekiais, paprastai jį stumiančiais pasitarnauti 
bendram interesui, kolektyviniai organizuotų grupių veiksmai 
beveik visada šiam bendram interesui prieštarauja. Kad indivi- 
dualūs siekiai, faktiškai tarnaujantys bendram labui, kaltinami 
„antisocialumu“, 0 grupiniai interesai aukštinami vadinant juos 
„Socialiniais“, yra nulemta sentimentų, kuriuos paveldėjome iš 
ankstesnių visuomenės formų. Prievartos naudojimas talkinant 
šios rūšies „socialiniam teisingumui“, kuris iš tikrųjų reiškia tik 
grupinį interesą, visada sukuria grupuočių, susivienijusių prieš 
pašalinius, rezervatus, grupuočių, kurios egzistuoja todėl, kad 
joms leidžiama naudoti prievartą arba daryti spaudimą val- 
džiai, siekiant naudos savo nariams. Kad ir kaip tokių grupių 
nariai tarpusavyje sutartų dėl savo reikalavimų teisingumo, ta- 
čiau nėra jokio principo, kuris leistų stebėtojui juos laikyti tei- 
singais. Šiandien, deja, jeigu tokia grupė pakankamai didelė, 
jos narių pretenzijos paprastai pripažįstamos kaip teisingi rei- 
kalavimai, į kuriuos būtina atsižvelgti palaikant visuomenės 
tvarką, nors jie nesiremia jokiu principu, galimu taikyti univer- 
saliai. 


Nuo varguolių globos prie interesų grupių globos 


Tačiau neturime užmiršti fakto, jog „socialinio teisingumo“ sie- 
kių ištakose buvo pagirtinas noras pašalinti skurdą ir kad Di- 
džiajai visuomenei puikiausiai pavyko pašalinti skurdą abso- 
liučiąja prasme“. Išsivysčiusiose šalyse joks Žmogus, sugeban- 
tis atlikti kokį nors naudingą darbą, šiandien nelieka be maisto 
ar pastogės, o tais, kurie nepajėgia užsidirbti net šių būtiniau- 
sių dalykų, paprastai pasirūpinama už rinkos ribų. Žinoma, 
skurdas santykine prasme neišvengiamai išliks bet kurioje vi- 
suomenėje, išskyrus grynai egalitarinę: kol egzistuoja nelygy- 

bė, tol kažkas bus skalės apačioje. Tačiau absoliutaus skurdo 
nepadeda šalinti mėginimai įgyvendinti „socialinį teisingumą“; 
faktiškai daugelyje tų šalių, kur absoliutus skurdas nebėra ak- 
tuali problema, rūpinimasis „socialiniu teisingumu“ tapo vie- 
na didžiausių kliūčių skurdui šalinti. Vakaruose plačiųjų masių 
kilimą į santykinio komforto lygį nulėmė bendras ekonominis 
augimas, ir kišimosi į rinkos mechanizmą priemonės jį tik su- 
lėtino. Būtent šis rinkos mechanizmas didino agregatinės paja- 
mas, suteikdamas galimybę už rinkos ribų pasirūpinti tais, ku- 
rie nepajėgia užsidirbti pragyvenimui. Tačiau mėginimai „tai- 
syti“ rinkos rezultatus „socialinio teisingumo“ kryptimi sukū- 
rė veikiau daugiau neteisingumo - naujų privilegijų, kliūčių 
mobilumui, sužlugdė planus, negu padėjo lengvinti varguolių 
padėtį. 

Šį rezultatą lėmė toji aplinkybė, jog apeliavimas į „socialinį 
teisingumą“, kuriuo iš pradžių buvo siekta padėti varguoliams, 
vėliau buvo perimtas daugybės kitų grupių, kurių nariams pa- 
sirodydavo, jog jie negauna to, ko nusipelnę, ir ypač tų grupių, 
kurios jautė grėsmę savo turimai padėčiai. „Socialinis teisingu- 
mas“ kaip reikalavimas griebtis politinių veiksmų garantuo- 
jant kurios nors grupės nariams pelnytą (jų supratimu) padėtį, 
nesuderinamas su idėja, kad prievartos leistina griebtis tik įtvir- 
tinant vienodas teisingo elgesio taisykles, kuriomis kiekvienas 
gali kliautis planuodamas savo veiklą. Tada, kai šio pobūdžio 
reikalavimams buvo pirmąkart nusileista —- palaikant grupes, 
kurių vargus visi atjautė - kartu buvo atvertos durys visiems, 
jaučiantiems grėsmę savo padėčiai, kelti valdžiai tos padėties 
išsaugojimo reikalavimus. Tačiau nesėkmė negali sukurti tei- 
sės į apsaugą nuo rizikos, su kuria neišvengiamai turėjo susi- 
durti visi siekdami padėties, kurią užima. Vien dabartinė kal- 
bos vartosena, kai „socialine problema“ vadinama visa, kas 
kelia kurios nors grupės nepasitenkinimą, kartu sugestionuo- 
jant, kad įstatymų leidėjas privalo imtis priemonių tokiam „so- 


218 SOCIALINIO TEISINGUMO MIRAŽAS 


cialiniam neteisingumui“ pašalinti, paverčia „socialinio teisin- 
gumo“ idėją vien pretekstu atskiroms interesų grupėms reika- 
lauti privilegijų. 

Tie, kurie piktinasi tuo teisingumu, kuris nepajėgė, pavyz- 
džiui, užkirsti kelio „valstietijos nykimui, prasidėjusiam po Na- 
poleono karų, arba amatininkystės nuosmukiui antroje to šimt- 
mečio pusėje, arba darbininkijos nuskurdinimui““, visiškai klai- 
dingai įsivaizduoja tai, kas gali būti pasiekta teisiškai įtvirtinant 
teisingo elgesio taisykles pasaulyje, kur laisvi žmonės, vado- 
vaudamiesi savo naudos sumetimais, keičiasi paslaugomis ir 
kuriems niekas neskirsto nei užduočių, nei gėrybių. Kadangi 
šiandien esame pajėgūs dabartinį žmonių skaičių išmaitinti tik 
dėka intensyvaus išsklaidytų žinių naudojimo, kurį daro gali- 
mą rinka, jau nekalbant apie išsaugojimą to komforto lygio, 
kuriuo kai kuriose pasaulio dalyse mėgaujasi didžioji žmonių 
dauguma - būtų išties neteisinga apsaugoti kai kuriuos žmones 
nuo būtinybės taikytis su mažiau palankia savo padėtimi nei ta, 
kurią jie jau užima, jeigu nenumatoma įvykių raida sumažina 
jų paslaugų vertę kitiems. Kad ir kaip užjaustume tuos, kurie 
ne dėl savo kaltės, bet dėl nenumatomos įvykių raidos atsiduria 
blogesnėje padėtyje, tai nereiškia, jog galime turėti bendrą eko- 
nominį augimą, nuo kurio priklauso plačiųjų masių padėties 
gerėjimas, ir užkirsti kelią tokiam pasikartojančiam kai kurių 
grupių padėties blogėjimui. 

Praktiškai „socialinis teisingumas“ tapo šūkiu, kurį kelia bu- 
vusį statusą prarandančios grupės - jį dažniau kelia žemdirbys, 
nepriklausomas amatininkas, šachtininkas, smulkus mažmeni- 
ninkas, klerkas bei didelė dalis senosios „viduriniosios klasės“, 
negu pramonės darbininkai, kurių interesų gynimo vardu jis 
buvo pirmąkart iškeltas ir kurie, apskritai imant, daugiausia 
laimėjo iš kapitalizmo raidos. Nors tokių grupių apeliacijoms į 
teisingumą dažnai pavyksta patraukti simpatijas daugelio tų, 
kurie tradicinę visuomenės hierarchiją laiko natūralia, ir kurie 

jaučia pagiežą naujai užimantiems šią viduriniąją padėtį, kuriai 
užimti kadaise pakako mokėti skaityti ir rašyti, tai dar neįrodo, 
jog tokie reikalavimai turi kokį nors ryšį su bendromis teisingo 
elgesio taisyklėmis. 

Esamos politinės tvarkos sąlygomis tokie reikalavimai fak- 
tiškai tenkinami tik tada, kai tos grupės pakankamai didelės ir 
todėl politiškai įtakingos, ir ypač tada, kai geba suorganizuoti 
savo narius bendriems veiksmams. Vėliau matysime, kad tik 
kai kurie interesai (ne visi) gali būti taip organizuoti ir todėl 
nauda, kuri tokiu būdu išsikovojama, atitenka tik kai kuriems, 
padarydama žalos kitiems. Tačiau kuo labiau interesų grupių 
organizavimas naudojamas šiems tikslams, tuo labiau kiekvie- 
nai grupei iškyla būtinybė organizuotis siekiant paveikti val- 
džią, nes visos grupės, kurioms tai nepavyksta, pasilieka šalti 
lauke už durų. Tokiu būdu „socialinio teisingumo“ idėja atski- 
roms grupėms leidžia gauti savo pajamų valstybines garantijas, 
o tai savo ruožtu didėjantį visų tokių „interesų“ organizavimąsi 
daro neišvengiamą. Tačiau lūkesčių saugumas, kurį tokia ga- 
rantija teikia, negali būti užtikrintas visiems, nebent visiškai 
statinėje visuomenėje. Tad vienintelis teisingas principas - nie- 
kam neteikti šių garantijų. 

Kadaise šis argumentas galėjo būti taikomas daugiausia tik 
profesinėms sąjungoms, nes joms pirmoms savo reikalavimus 
pavyko apgobti teisėtumo skraiste (ir gauti teisę naudoti prie- 
vartą juos ginant) juos vaizduojant kaip „socialinio teisingu- 
mo“ dalyką. Tačiau nors iš pradžių diskriminacija, kuri bu- 
vo vykdoma santykinių neturtėlių ir nelaimėlių naudai, atro- 
dė pateisinama, ji tapo tuo pleištu, kurį naudojant buvo su- 
naikintas lygybės prieš įstatymą principas. Dabar visi tie, ku- 
rie gali sutelkti skaitlingas grupes arba pajėgia susiorganizuoti 
taip, kad galėtų nutraukti gyvybines paslaugas, visada laimi 
politiniame žaidime, kurio taisyklėmis vadovaujasi šiuolaiki- 
nė demokratija. Tačiau tos absurdiškos situacijos, kurios klos- 

tosi demokratijai mėginant mažoritariniu sprendimu nustaty- 
ti pajamų paskirstymą, bus nagrinėjamos tik trečiame šio vei- 
kalo tome. 


Mėginimai „taisyti“ rinkos tvarką 
baigiasi tos tvarkos žlugimu 


Šiandien vyrauja nuomonė, kad galime arba net privalome dau- 
giausia kliautis rinkos tvarkos jėgomis, tačiau turime „koreguo- 
ti“ jos rezultatus, jiems tapus akivaizdžiai neteisingais. Kol at- 
skirų individų ar grupių pajamas nustato ne kieno nors sąmo- 
ningas sprendimas, tol joks pajamų pasiskirstymas negali būti 
prasmingai apibūdinamas kaip teisingesnis už kitą. Padaryti jį 
teisingą materialine prasme galime tik pakeitę visą spontaninę 
tvarką organizacija, kurioje kiekvienam priklausančią dalį nu- 
stato centrinė valdžia. Kitaip sakant, pajamų pasiskirstymo, su- 
siklostančio spontaninės tvarkos sąlygomis, „koregavimas“ at- 
skirais intervenciniais aktais niekada negali būti teisingas ta 
prasme, kad jis tenkintų vienodai visiems galiojančią taisyklę. 
Kiekvienas atskiras šio pobūdžio aktas kitų reikalavimus ska- 
tins traktuoti pagal tokį pat principą; tokius reikalavimus gali- 
ma patenkinti tik visas pajamas skirstant centralizuotai. 
Dabartinės pastangos kliautis spontanine tvarka, sukoreguota 
pagal teisingumo principus, reiškia norą turėti geriausią dviejų 
nesuderinamų pasaulių derinį. Galbūt absoliutus valdovas, vi- 
siškai nepriklausomas nuo viešosios nuomonės, varguolių pa- 
dėtį galėtų lengvinti atskirais intervencijos aktais ir spontaninei 
tvarkai leidęs lemti visų kitų padėtį. Ir, žinoma, iš rinkos pro- 
ceso įmanoma visiškai atitraukti jame neišsilaikančius ir išlai- 
kyti juos tam tikslui skirtomis lėšomis. Individui pačioje savo 
neužtikrintos karjeros pradžioje arba jo vaikams gali net būti 
racionalu sutikti, kad visi apsidraustų minimaliam aprūpini- 
mui negandos atveju. Tačiau valdžia, kuri priklauso nuo viešo- 

sios nuomonės, ir ypač demokratinė valdžia, nebus pajėgi apsi- 
riboti tik priemonėmis, kurios gerina vargingiausiųjų padėtį. Net 
jeigu ji siektų vadovautis principais, ji faktiškai visada bus ver- 
čiama eiti keliu, kurį implicitiškai apibrėžia jos kuriami prece- 
dentai. Priemonėmis, kurių ji imasi, ji formuoja viešąją nuomo- 
nę ir sukuria standartus, ją verčiančius žengti tuo keliu, kuriuo 
ji pasuka. 

Tvarką galima „koreguoti“ tik užtikrinant, kad principų, ku- 
riais ji remiasi, bus nuosekliai laikomasi, o ne visumos dalims 
taikant principus, netaikomus kitoms jos dalims. Teisingumo 
esmė yra ta, kad visuotinai taikomi tie patys principai, todėl jis 
reikalauja, kad valdžia talkintų atskiroms grupėms tik tokiomis 
sąlygomis, kuriomis ji yra pasirengusi tą patį principą taikyti 
visais kitais atvejais. 


Maištas prieš abstrakčių taisyklių discipliną 


Formaliomis taisyklėmis grindžiamo beasmenio teisingumo ide- 
alas kilo kovoje su asmeninės ištikimybės jausmais, kuriais re- 
miasi gentinė visuomenė. Tačiau Didžiojoje visuomenėje jie ne- 
turi daryti įtakos valdžios prievartinių galių naudojimui. Laips- 
nišką taikingos tvarkos plėtrą nuo nedidelių grupių prie vis 
platesnių visuomenių nuolat lydėjo konfliktai tarp grupinio tei- 
singumo, grindžiamo bendrais ir matomais tikslais, ir universa- 
laus teisingumo, vienodai taikomo svetimiesiems ir saviesiems, 
reikalavimų". Nuolat kilo konfliktas tarp emocijų, giliai įsišak- 
nijusių Žmogaus prigimtyje per jo gentinės egzistencijos tūks- 
tantmečius, ir abstrakčių principų, kurių svarbos niekas reikia- 
mai nesuvokė. Žmogiškieji jausmai liečia konkrečius objektus, 
O ypač teisingumo jausmas glaudžiai tebėra susijęs su mato- 
mais grupės, kuriai kiekvienas priklauso, poreikiais su tam tik- 
ro verslo ar profesijos, giminės ar kaimo, miesto ar šalies, kuriai 
kiekvienas priklauso — poreikiais. Tik mintinė visuminės Di- 

džiosios visuomenės tvarkos rekonstrukcija leidžia suprasti, jog 
konkrečių bendrų tikslų siekis, daugeliui žmonių vis dar atro- 
dantis vertesnis ir pranašesnis už aklą klusnumą abstrakčioms 
taisyklėms, sunaikintų tą platesniąją tvarką, kuriai esant visos 
žmogiškosios būtybės traktuojamos vienodai. 

Kaip jau matėme, dalykai, kurie būtų socialiniai (tikrąja šio 
žodžio prasme) mažoje, vieno tikslo siejamoje grupėje, nes pa- 
dėtų palaikyti efektyvią tokios bendruomenės tvarką, tampa 
antisocialiniais Didžiosios visuomenės kontekste. Tiesą sakant, 
„Socialinio teisingumo“ reikalavimas yra gentinės dvasios maiš- 
tas prieš abstrakčius Didžiosios visuomenės vieningumo reika- 
lavimus, nenumatančius jokių matomų bendrų tikslų. Tik plės- 
dami teisingo elgesio taisykles santykiams su visais kitais žmo- 
nėmis ir kartu šalindami privalomąjį pobūdį tų taisyklių, ku- 
rios negali būti taikomos universaliai, galime artėti prie visuo- 
tinės taikingos tvarkos, visą Žmoniją galinčios integruoti į vien- 
tisą Visuomenę. 

Jeigu gentinėje bendruomenėje vidaus taikos sąlyga yra visų 
jos narių ištikimybė kokiam nors bendram reikalui ir, vadinasi, 
atsidavimas valiai to, kuris sprendžia, kokių tikslų turi būti 
siekiama tam tikru momentu ir kokiais būdais jų turi būti sie- 
kiama, tai laisvų žmonių Atviroji visuomenė tampa galima tik 
tada, jeigu individai verčiami paklusti vien abstrakčioms tai- 
syklėms, delimituojančioms kiekvieno jo paties nuožiūra dispo- 
nuojamų priemonių valdas. Kol kokie nors konkretūs tikslai, bet 
kurioje didesnėje visuomenėje visada esantys atskirų asmenų 
arba grupių tikslai, yra laikomi prievartos pateisinimo pagrin- 
du, tol neišvengiamai kils konfliktų tarp skirtingų interesų 
grupių. Tiesą sakant, kol konkretūs tikslai išlieka politinės 
organizacijos pagrindu, tie, kurių tikslai yra kitokie, neišvengia- 
mai bus priešai; tad iš tikrųjų tokioje visuomenėje politiką ne- 
išvengiamai lems draugo ir priešo santykiai!!. Teisingo elgesio 
taisyklės gali tapti visiems vienodos tik tada, kai jokie konkre- 

tūs tikslai nėra laikomi prievartos pateisinimu (išskyrus tokias 
ypatingas vienkartines aplinkybes kaip karas, sukilimas ar sti- 
chinė nelaimė). 


Atvirosios 17 uždarosios visuomenės moralė 


Procesas, kurį čia aprašome, glaudžiai siejasi su aplinkybe, net- 
gi yra jos padarinys, jog rinkos tvarkos sąlygomis gamintojai 
skatinami pasitarnauti vartotojams net nežinodami jų individu- 
alių poreikių. Tvarka, kuriai esant žmonės dirba tenkindami 
jiems nepažįstamų kitų Žmonių poreikius, suponuoja ir reika- 
lauja šiek tiek kitokių moralinių pažiūrų nei tos, kuriomis va- 
dovaujasi žmonės, tenkindami matomus poreikius. Laukiamų 
piniginių sangrąžų orientyras, netiesiogiai liudijantis kitų žmo- 
nių poreikius, reikalavo naujų moralinių koncepcijų, nustatan- 
čių ne konkrečius tikslus, o tik bendras taisykles, ribojančias 
leistinų veiksmų diapazoną. 

Atvirosios visuomenės etoso dalimi tapo požiūris, kad ge- 
riau investuoti savo turtą į įrankius, leidžiančius gaminti dau- 
giau prekių mažesniais kaštais, negu jį išdalyti neturtėliams, 
arba — geriau patenkinti tūkstančių nežinomų Žmonių porei- 
kius, negu aprūpinti kelių pažįstamų ar kaimynų poreikius. 
Toks požiūris susiformavo, žinoma, ne todėl, kad pirmieji, pra- 
dėję juo vadovautis, suprato, jog taip jie daugiau naudos atneš 
kitiems savo visuomenės nariams, o todėl, kad grupės bei vi- 
suomenės, veikiančios tokiu būdu, klestėjo labiau negu kitos; 
tad pamažu buvo pripažintas tokios elgsenos moralinis „pašau- 
kimas“. Savo gryniausia forma šis etosas į pirmąją vietą kelia 
pareigą kuo efektyviau siekti savo pasirinktojo tikslo nekrei- 
piant dėmesio į vaidmenį, kurį toji pareiga atlieka sudėtingoje 
žmogiškosios veiklos sistemoje. Ši nuostata šiandien dažniau- 
siai, nors šiek tiek klaidinamai, apibūdinama kaip kalvinizmo 
etika — apibūdinimas nėra tikslus todėl, kad toji nuostata jau 

vyravo prekybiniuose viduramžių Italijos miestuose ir ją dėstė 
Ispanijos jėzuitai maždaug tuo pačiu metu kaip ir Calvinas“. 

„Gerais darbais“ iki šiol laikome tik tuos, kurie pasitarnauja 
specifiniams žinomų žmonių poreikiams ir laikomės įsitikini- 
mo, jog geriau padėti vienam pažįstamam alkstančiam Žmogui, 
negu patenkinti pirmaeilius šimto mums nežinomų Žmonių po- 
reikius. Tačiau iš tikrųjų daugiausia gero paprastai padarome 
siekdami naudos sau. Adamas Smithas buvo nevisiškai tikslus 
ir tuo pakenkė savo reikalui, kai sudarė įspūdį, tarsi šiuo po- 
žiūriu svarbiausia —- skirtumas tarp egoistinių pelno siekių ir 
altruistinių pastangų patenkinti žinomus poreikius. Be abejo, 
sėkmingai veikiantis verslininkas gali savo pelną paskirti ligo- 
ninės ar meno galerijos statybai savo gimtajame mieste. Tačiau 
visiškai nepriklausomai nuo klausimo, ką jis darė su savo gau- 
tu pelnu, didesniam žmonių skaičiui jis padaro naudos tada, 
kai siekia didžiausio pelno, o ne apsiriboja jam žinomų asmenų 
poreikių tenkinimu. Nematoma rinkos ranka jį stumia šiuolai- 
kinių patogumų naudą nešti į neturtingiausius, jam net nežino- 
mus namus“. 

Tiesa, moraliniai įsitikinimai, kuriais grindžiama Atviroji vi- 
suomenė, ilgą laiką priklausė tik nedidelėms grupėms keliuose 
miestietiškos kultūros kraštuose, ir teisę bei viešąją nuomonę 
Vakaruose pradėjo formuoti palyginti dar taip neseniai, jog net 
dabar jie dažnai suvokiami kaip dirbtiniai ir nenatūralūs, paly- 
ginti su intuityviais ir iš dalies galbūt net instinktyviais jaus- 
mais, paveldėtais iš daug senesnės gentinės bendruomenės. Mo- 
raliniai įsitikinimai, Atvirąją visuomenę padarę galimą, forma- 
vosi miestuose, prekybos ir verslo centruose tada, kai daugu- 
mos Žmonių nuostatas vis dar valdė vietinio solidarumo senti- 
mentai ir ksenofobinės bei karingosios gentinės grupės nuosta- 
tos'“. Didžiosios visuomenės atsiradimas - tai pernelyg vėlyvas 
įvykis, kad būtų suteikęs Žmogui laiko atsikratyti šimtų tūks- 
tančių metų evoliucijos padarinių ir nustoti laikyti dirbtinomis 

ar nežmoniškomis tas abstrakčias elgesio taisykles, kurios daž- 
nai kertasi su giliai įsišaknijusiu instinktu savo veikloje vado- 
vautis vien matomais poreikiais. 

Pasipriešinimą naujajai Atvirosios visuomenės moralei stip- 
rino ir suvokimas, kad ji ne tik neribotai išplečia ratą Žmonių, 
kuriems privalu laikytis moralės taisyklių, bet kad šio moralės 
kodekso galiojimo srities plėtra neišvengiamai mažina jo turinį. 
Tam, kad individo pareigos visų kitų atžvilgiu būtų tos pačios, 
jo pareigos atskiro individo atžvilgiu negali būti didesnės už 
pareigas kitiems - išskyrus atvejus, kur egzistuoja ypatingi pri- 
gimtiniai arba kontrakto ryšiai. Gali būti bendra pareiga būti- 
nybės atveju teikti pagalbą apibrėžtai grupei žmonių, bet ne 
tokia pareiga apskritai visiems Žmonėms. Moralinė pažanga, 
kurios dėka artėjome prie Atvirosios visuomenės, t.y. kai parei- 
ga vienodai traktuoti žmones tolydžio apima ne tik visus savo 
genties narius, bet vis platesnį Žmonių ratą ir galiausiai visą 
žmoniją, ši pažanga vyko už ją mokant tam tikrą kainą - silpni- 
nant pareigą sąmoningai rūpintis kitų savo grupės narių gero- 
ve. Kai jau negalime pažinti visų kitų, nei žinoti sąlygų, kurio- 
mis jie gyvena, tokia pareiga tampa negalima psichologiškai ir 
intelektualiai. Tačiau šių specifinių pareigų išnykimas palieka 
emocinę tuštumą, nes atima iš Žmonių tiek pasitarnavimo ki- 
tiems malonumą, tiek paramos garantiją būtinybės atveju". 

Tad išties nebūtų keista, jeigu pirmasis žmogaus bandymas 
pakilti iš gentinės visuomenės į Atvirąją visuomenę žlugtų, nes 
žmogus dar nėra atsisveikinęs su gentinei bendruomenei būti- 
nomis moralės nuostatomis; arba, kaip rašo Ortega y Gassetas 
šio skyriaus pradžioje pateiktoje citatoje apie klasikinį liberaliz- 
mą, visai nenuostabu, kad „žmonija netrukus panoro ... atsikra- 
tyti ... tokios paradoksalios, tokios subtilios, tokios nenatūralios 
nuostatos ... per daug sunkios ir sudėtingos disciplinos, kad jis 
galėtų tvirtai įleisti savo šaknis Žemėje.“ Kai didžioji dauguma 
žmonių dirba organizacijose ir turi nedaug galimybių išmokti 

rinkos moralės, jų intuityvus žmogiškesnės ir asmeniškesnės mo- 
ralės troškimas, atspindintis paveldėtus instinktus, gali išties su- 
naikinti Atvirąją visuomenę. 

Tačiau būtina suprasti, jog socializmo (arba „socialinio tei- 
singumo“) idealai, kurie šioje situacijoje atrodo tokie patrauk- 
lūs, iš tikrųjų nesiūlo jokios naujos moralės, o tik apeliuoja į 
instinktus, paveldėtus iš ankstesniojo tipo visuomenės. Jie tėra 
savotiškas atavizmas, bergždžias mėginimas primesti Atvirajai 
visuomei gentinės bendruomenės moralę, kuri, jeigu įsiviešpa- 
tautų, ne tik sunaikintų Didžiąją visuomenę, bet ir sukeltų grės- 
mę išlikimui tų milijonų Žmonių, kuriems trejetas rinkos tvar- 
kos šimtmečių leido atsirasti pasaulyje. 

Panašiai ir tie, kurie skundžiasi vadinamuoju žmogaus „su- 
svetimėjimu“ rinkos tvarka grindžiamoje visuomenėje, nėra jo- 
kie naujos moralės skelbėjai, jie yra veikiau neprijaukinti arba 
necivilizuoti žmonės, niekada neišmokę elgesio taisyklių, ku- 
riomis remiasi Atviroji visuomenė, bet nori jai primesti savo 
instinktyvias, „prigimtines“, iš gentinės bendruomenės ateinan- 
čias idėjas. Dalykas, kurio, kaip atrodo, ypač nesupranta „nau- 
jieji kairieji“, yra tas, kad vienodas visų Žmonių traktavimas, 
kurio jie taip pat reikalauja, galimas tik tokioje sistemoje, kur 
individų veiksmai tėra ribojami formalių taisyklių, bet nėra val- 
domi pagal jų žinomus padarinius. 

Tad rusoistinis ilgesys tokios visuomenės, kur būtų vado- 
vaujamasi ne išmoktomis moralės taisyklėmis, kurios gali būti 
pagrįstos tik racionaliai suvokus šios tvarkos principus, o neref- 
lektuotomis „natūraliomis“ emocijomis, išlikusiomis po tūks- 
tantmečių gyvenimo nedidelėje ordoje, veda tiesiai prie reika- 
lavimų kurti socialistinę visuomenę, kur valdžia vykdo „socia- 
linį teisingumą“, tenkinantį šias natūralias emocijas. Žinoma, 
šia prasme visa kultūra yra „nenatūrali“ ir net jeigu iš anksto 
neplanuota, vis dėlto dirbtinė, nes remiasi išmoktomis taisyklė- 
mis, o ne natūraliais instinktais. Išties, konfliktas tarp to, ką 


11. Abstrakčių taisyklių disciplina ir gentinės visuomenės emocijos 227 


žmonės vis dar suvokia kaip natūralias emocijas, ir tos taisyklių 
disciplinos, kuri būtina Atvirosios visuomenės išlikimui, — tai 
viena pagrindinių vadinamojo „laisvės trapumo“ priežasčių: visi 
mėginimai modeliuoti Didžiąją visuomenę pagal pažįstamą ne- 
didelės grupės vaizdinį arba paversti ją bendruomene, pajun- 
giant individus bendriems matomiems tikslams, neišvengiamai 
kuria totalitarinę visuomenę. 


Senasis konfliktas tarp ištikimybės ir teisingumo 


Kontliktas tarp gentinės moralės ir universalaus teisingumo reiš- 
kiasi per visą istoriją pasikartojančiais konfliktais tarp ištikimy- 
bės ir teisingumo jausmų. Ištikimybė tokioms konkrečioms gru- 
pėms, kaip profesija arba klasė, taip pat giminė, tauta, rasė ar 
religija, tebėra didžiausia kliūtis universaliam teisingo elgesio 
taisyklių taikymui. Tik labai lėtai ir laipsniškai bendrosios elge- 
sio su visais žmonėmis taisyklės įveikia konkretesnes taisykles, 
leidusias individui daryti žalą svetimajam, jeigu tai tarnavo jo 
grupės interesams. Nors būtent šis procesas padarė galimą Di- 
džiosios visuomenės atsiradimą ir nors būtent jis teikia vienin- 
telę visuotinės taikos viltį, dabartinė moralė vis dar labai van- 
giai taikosi prie šio proceso; tiesą sakant, naujausiais laikais 
atsitraukta nuo pozicijų, kurios Vakarų pasaulyje šiuo požiūriu 
jau buvo pasiektos. 

Jeigu tolimoje praeityje formalaus teisingumo vardu kartais 
būdavo keliami net visiškai nežmoniški reikalavimai (antai se- 
novės Romoje tėvas buvo giriamas už tai, kad būdamas teisėju 
nuteisė savo sūnų mirčiai), tai mes jau išmokome vengti sun- 
kiausių tokio pobūdžio konfliktų ir apskritai formalaus teisin- 
gumo reikalavimus sušvelninome tiek, kad jie labiau būtų su- 
derinami su mūsų emocijomis. Pažangi teisingumo idėjos raida 
tęsėsi iki pat naujausių laikų — bendroms teisingo elgesio tai- 
syklėms, galiojančioms mūsų santykiams su bet kuriuo kitu vi- 

suomenės nariu, laipsniškai išstumiant konkretesnes taisykles, 
tarnaujančias atskirų grupių poreikiams. Tiesa, šią raidą iš da- 
lies stabdė nacionalinės sienos; tačiau dauguma tautų jau buvo 
tokio dydžio, kuris tikslo siejamos organizacijos taisykles pama- 
žu leido keisti Atvirosios visuomenės spontaninės tvarkos tai- 
syklėmis. 

Didžiausią pasipriešinimą šiai raidai kėlė tai, kad ji pirme- 
nybę reikalavo teikti abstraktiems racionaliems principams, o 
ne emocijoms, sukeliamoms konkrečių dalykų; kitaip sakant, 
principai, kildinami iš abstrakčių taisyklių, kurių svarba buvo 
menkai suvokiama, stelbė emocinę reakciją į konkrečius pada- 
rinius, liečiančius mums pažįstamus žmones bei jų gyvenimo 
sąlygas. Tai nereiškia, jog elgesio taisyklės, apibrėžiančios spe- 
cifinius asmeninius santykius, praranda savo prasmę Didžio- 
sios visuomenės gyvenime. Tai reiškia tik tai, jog kadangi laisvų 
žmonių visuomenėje narystė tokiose grupėse tegali būti sava- 
noriška, tokių grupių taisyklės negali turėti teisės taisyklių ga- 
lios. Būtent tokioje laisvoje visuomenėje tampa svarbu aiškiai 
skirti moralės taisykles, neturinčias juridinės galios, nuo teisės 
taisyklių, tokią galią turinčių. Kad mažesnės grupės galėtų būti 
integruotos į platesnę visuomeninę tvarką, individai turi turėti 
galimybę judėti tarp grupių, į kurias jie gali būti priimti, jeigu 
paklūsta jų taisyklėms. 


Maža grupe Atvirojoje visuomenėje 


Mūsų maištavimas prieš taisyklių abstraktumą, kurį privalome 
pripažinti Didžiojoje visuomenėje, bei polinkis į konkretumą, 
kurį siejame su žŽmoniškumu, liudija, jog nei intelektiniu, nei 
moraliniu požiūriu dar nesame visiškai pribrendę pakelti beas- 
menės, visą žmoniją apimančios tvarkos, reikalavimų. Akivaiz- 
du, kad sąmoningas vadovavimasis taisyklėmis, kurios artėji- 
mą prie Atvirosios visuomenės padarė galimą ir kurioms pa- 

klusdavome tik todėl, kad jas suvokėme kaip aukštesnės galy- 
bės įsakus nekaltindami jokio įsivaizduojamo asmens dėl savo 
nesėkmių, reikalauja tokio spontaninės tvarkos funkcionavimo 
supratimo, kurį yra pasiekę tik nedaugelis. 

Atrodo, jog net moralės filosofai dažniausiai tik murkdosi iš 
gentinės visuomenės paveldėtose emocijose nemėgindami išsi- 
aiškinti jų suderinamumo su tais universalaus humanizmo ide- 
alais, kuriuos jie taip pat išpažįsta. Tiesą sakant, dauguma žmo- 
nių sielvartauja matydami, kaip nyksta maža grupė, kurioje 
ribotą individų skaičių tarpusavyje siejo įvairiausi asmeniniai 
ryšiai, ir kaip prarandami kai kurie jai būdingi sentimentai. 
Tačiau kaina, kurią turime mokėti už tą Didžiosios visuomenės 
laimėjimą, kai kiekvienas Žmogus gali pareikšti tas pačias savo 
teises, yra ta, kad šios teisės apsiriboja teisėmis į žalos nedary- 
mą ir jau negali apimti pozityvių teisių. Kadangi individas lais- 
vas pasirinkti, su kuo jam bendrauti, siekdamas savo skirtingų 
tikslų jis paprastai bendraus su skirtingomis žmonių grupėmis 
ir nė vienas iš šių ryšių jam nebus privalomas. Tai reiškia, jog 
nė viena tokia maža grupė neturės galios primesti savo stan- 
dartų su jais nesutinkančiam asmeniui. 

Laukinis, kuris vis dar tūno kiekviename iš mūsų, gėriu lai- 
ko tai, kas tarnauja mažai grupei, - tačiau būtent šios nuostatos 
Didžioji visuomenė ne tik negali įteisinti, o turi drausti jos įtei- 
sinimą bet kurioje atskiroje grupėje. Taiki Atviroji visuomenė 
galima tik tada, kai issižadama to solidarumo, kuris efektyviau- 
sias mažoje grupėje ir kurį išreiškia principas „siekiant žmonių 
santarvės juos reikia sutelkti bendram tikslui“. Būtent ši telki- 
mo idėja visą politiką paverčia draugų ir priešų santykiais. Bū- 
tent šia idėja efektyviausiai naudojasi visi diktatoriai. 

Išskyrus atvejus, kai priešas išties grasina pačiam laisvos 
visuomenės išlikimui, ji turi išsižadėti to, kas daugeliu požiūrių 
tebėra stipriausia telkimosi jėga - bendro matomo tikslo. Ji turi 
atsisakyti apeliacijų, jeigu jos susijusios su prievartos naudoji- 

mu, į tam tikrus stiprius moralinius jausmus, kurie vis dar mums 
pasitarnauja nedidelėse Didžiosios visuomenės grupėse, tačiau 
kurie, būdami sankcionuoti Didžiojoje visuomenėje, neišvengia- 
mai sukuria joje įtampos bei konflikto Židinių. 

Atavistinis matomų bendrų tikslų troškimas, puikiai tarna- 
vęs mažos grupės poreikiams, šiandien daugiausia reiškiasi kaip 
„Socialinio teisingumo“ idėja. Ji nesuderinama su Didžiosios 
visuomenės principais ir faktiškai veikia prieš visas tas jos vie- 
ningumo jėgas, kurias išties galima vadinti „socialinėmis“. Mū- 
sų įgimti instinktai šiuo atveju konfliktuoja su mūsų įgytomis 
taisyklėmis ir šį konfliktą galime išspręsti tik apribodami prie- 
vartos naudojimą tais atvejais, kur prievarta būtina abstrakčioms 
taisyklėms įtvirtinti, ir susilaikydami nuo jos tais atvejais, kai ji 
gali būti pateisinta tik konkrečių rezultatų siekiais. 

Deja, tos rūšies abstrakti tvarka, kuria žmogus išmoko kliau- 
tis ir kuri leidžia taikiai koordinuoti milijonų Žmonių pastan- 
gas, negali būti grindžiama tokiais jausmais kaip meilė, kuri 
buvo didžiausia vertybė mažoje grupėje. Meilė yra toks jaus- 
mas, kurį žadina tik konkretybė, tačiau Didžioji visuomenė tapo 
galima tik todėl, kad individas neprivalo rūpintis konkrečiais 
kitais asmenimis, o tik turi paklusti abstrakčių taisyklių reikala- 
vimams. 


Savanoriškųjų bendrijų svarba 


Tik apmaudus pamatinių laisvos visuomenės principų nesu- 
pratimas leistų iš prielaidos, jog tie principai iš mažos grupės 
atima prievartines galias, padaryti išvadą, kad jie menkina sa- 
vanoriškosios veiklos mažose grupėse reikšmę. Suteikdami prie- 
vartos galias tik valdžios agentūroms ir apribodami jos naudo- 
jimą tik bendrųjų taisyklių įtvirtinimo užduotimi, šie principai 
leidžia prievartą sumažinti iki minimumo paliekant maksima- 
lią įmanomą erdvę savanoriškosioms pastangoms. Klastinga idė- 


11. Abstrakčių taisyklių disciplina ir gentinės visuomenės emocijos 231 


ja, esą visi viešieji poreikiai turi būti tenkinami prievartinio or- 
ganizavimo priemonėmis ir visi ištekliai, kuriuos individai su- 
tinka skirti viešiesiems tikslams, turi būti valdžios kontroliuo- 
jami, visiškai svetima pamatiniams laisvos visuomenės princi- 
pams. Tikrasis liberalas, priešingai, turi siekti, kad būtų kuo 
daugiau tų „atskirų bendruomenių valstybėje“, kurias tariama- 
sis Rousseau individualizmas ir Prancūzijos revoliucija norėjo 
sunaikinti; tačiau jis reikalauja, kad joms nebūtų teikiamos iš- 
imtinės teisės ar prievartinės galios. Liberalas nėra individua- 
listas šūkio „kiekvienas už save“ prasme, tačiau jis visada įta- 
riai žvelgia į organizacijų tendenciją savo nariams siekti išimti- 
nių teisių. 

Vėliau (15 skyriuje) turėsime išsamiau nagrinėti problemas, 
kylančias dėl to, jog tokių savanoriškų organizacijų veiklą (ka- 
dangi organizacijų galia daug didesnė už atskiro individo ga- 
lias) gali tekti riboti labiau nei individų veiklą ir, konkrečiai, 
kad joms gali būti nepripažįstamos kai kurios diskriminavimo 
teisės, kurios individui sudaro svarbią sudedamąją jo laisvės 
dalį. Tačiau šioje vietoje norime pabrėžti ne būtinus savanoriš- 
kųjų asociacijų veiklos apribojimus, bet tokių asociacijų svarbą 
ne tik konkretiems tikslams, kurių siekia atskiros interesų gru- 
pės, bet ir viešiesiems tikslams griežtąja šio žodžio prasme. Val- 
džiai turi būti suteiktas prievartos monopolis tam, kad prievar- 
ta būtų.apribota; tačiau tai neturi reikšti, jog valdžiai turi būti 
suteikta išimtinė teisė tenkinti viešuosius interesus. Laisvoje vi- 
suomenėje viešieji reikalai nėra vien valdžios reikalai (juo la- 
biau centrinės valdžios), o visuomeniškumo dvasia reiškiasi ne 
vien domėjimusi valdžia". 

Viena didžiausių mūsų laikmečio silpnybių yra ta, kad mums 
trūksta kantrybės ir pasitikėjimo savimi kurti savanoriškąsias 
organizacijas mūsų aukštai vertinamiems bendriems reikalams; 
iškart reikalaujama, kad valdžia prievartiniu būdu (prievarta 
surinktais ištekliais) tenkintų kiekvieną didelių grupių pagei- 

davimą. Tačiau niekas negali labiau gniuždyti tikrojo pilietiš- 
kumo negu toji padėtis, kai valdžia, užuot parūpinusi tik būti- 
nus teisinius rėmus spontaninei raidai, tampa monolitine galia 
ir pati imasi teikti visas tas paslaugas, kurios gali būti teikiamos 
tik jungtinėmis daugelio žmonių pastangomis. Didis spontani- 
nės tvarkos privalumas yra tas, kad ji leidžia egzistuoti daugy- 
bei įvairiausių savanoriškųjų bendruomenių, kurios puoselėja 
mokslo, meno, sporto bei kitokias vertybes. Reikia džiaugtis 
tendencija, kad šiuolaikiniame pasaulyje šios grupės dažnai per- 
žengia valstybių sienas; todėl, pavyzdžiui, Šveicarijos alpinistą 
daugiau ryšių gali sieti su Japonijos alpinistu negu su savo 
šalies futbolo aistruoliu, ir kad tie ryšiai gali visiškai nepriklau- 
syti nuo politinės organizacijos, kuriai kiekvienas priklauso. 

Dabartinė valdžios tendencija visus bendrus didelių grupių 
interesus perimti savo žinion, žlugdo visuomeniškumo dvasią; 
todėl vis daugiau Žmonių, anksčiau skyrusių daug pastangų 
viešiesiems reikalams, nusigręžia nuo visuomeninio gyvenimo. 
Europos žemyne perdėtas valdžios globėjiškumas praeityje ge- 
rokai apsunkino savanoriškųjų, viešiesiems reikalams skirtų or- 
ganizacijų plėtrą, tad čia susiklostė tradicija į privačias šio po- 
būdžio pastangas žvelgti kaip į įkyrų nenuoramų kišimąsi ne į 
savo reikalus; tačiau atrodo, jog šiuo metu panaši situacija klos- 
tosi ir anglosaksų šalyse, kur kadaise privati veikla, skirta vie- 
šiesiems reikalams, buvo būdingas visuomeninio gyvenimo 
bruožas. 


! Keista, bet šio įsitikinimo centrinio planavimo atžvilgiu laikosi toks įžval- 
gus mąstytojas, kaip Michael Polanyi, kuris savo kn. The Logic of Liberty (Lon- 
don, 1951), p. 111 rašo: „Kaip centrinis ekonominis planavimas, visiškai nepa- 
jėgus pasiekti savo tikslų, gali būti pavojus laisvei?“ Išties gali būti neįmanoma 
pasiekti to, ko siekia planuotojai, tačiau pats jų mėginimas realizuoti savo su- 
manymą gali padaryti didžiulės žalos. 

? Plg. Peter Laslett, The World We Have Lost (London and New York, 1965). 

3 Žr. W. H. White, The Organization Man (New York, 1957). 

* Žr. Martin Bullinger, Oeffentliches Recht und Privatrecht (Stuttgart, 1968). 

"Šiame kontekste norėdami pabrėžti, kad teisingo elgesio taisyklės nenuro- 
do jokių konkrečių tikslų ir kad jų pagrindu susiklostanti tvarka yra tai, ką seras 
Karlas Popperis vadina „abstrakčiąja visuomene“, grįžtame prie termino „abst- 
rakti taisyklė“. 

* Plg. Adam Smith, Wealth of Nations, ed. Cannan, vol. II, p. 43: 


Natūralus kiekvieno asmens siekis pagerinti savo paties padėtį, jeigu jam 
leidžiama reikštis laisvai ir saugiai, yra toks galingas principas, kad vien 
jis, be jokios paramos, ne tik gali sukurti pasiturinčią ir klestinčią visuo- 
menę, bet ir įveikti šimtus neįtikėčiausių kliuvinių, kuriais žmonių įstaty- 
mų paikumas taip dažnai apstato jo pasireiškimą; nors tų kliuvinių pada- 
rinys beveik visada būna pasikėsinimas arba į to siekio laisvę, arba į jo 
saugumą. 


" C. Perelman, Justice (New York, 1967), p. 20: „Žmogiškojo elgesio arba 
sprendimo tipas gali būti apibūdinamas kaip teisingas tik tuomet, jeigu jis gali 
būti pamatuotas pagal taisykles arba kriterijus.“ 

Š Kadangi dažnai nekreipiama dėmesio į tai, kad šis dalykas buvo klasikinio 
liberalizmo tikslas ir kartu jo laimėjimas, verta pacituoti du praėjusio šimtmečio 
teiginius. N. W. Senioras (cituojamas pagal L. C. Robbins, The Theory of Economic 
Policy, London, 1952, p. 140) rašė 1848 m.: „Skelbti, jog joks žmogus, nepaisant 
visų jo ydų ar net nusikaltimų, neturi mirti iš bado ar nuo šalčio, reiškia duoti 
pažadą, kuris Anglijos ar Prancūzijos civilizacijos sąlygomis gali būti įvykdytas 
ne tik saugiai, bet ir naudingai, nes dovaną išlaikymą galima apriboti išlygomis, 
kurių niekas savanoriškai nepriims.“ Tais pačiais metais vokiečių konstitucinės 
teisės žinovas Moritzas Mohlis, būdamas Vokietijos Konstitucinės asamblėjos 
Frankfurte delegatu, galėjo pareikšti (Stenographischer Bericht ūber die Verhand- 
lungen der Deutschen konstituierenden Nationalversammlunę zu Frankurt a. M., ed., 
Franz Wigard, Leipzig, 1949, vol. 7, p. 5109), kad „es gibt in Deutschland, mei- 
nes Wissens, nicht einen einzigen Staat, in welchem nicht positive, ganz Gesetze 
bestanden, welche verhindern, dass jemand verhundere. In allen deutschen Ge- 
setzgebungen, die mir bekannt sind, ist die Gemeinde gehalten, den, der sich 
nicht selbst erhalten kann, zu erhalten.“ 

* Plg. Franz Beyerle, „Der andere Zugang zum Naturrecht“, Deutsche Rech- 
tswissenschaft, 1939, p. 20: „Zeitlos und unbekūmmert um die eigene Umwelt 
hat sie [die Pandektenlehre] keine einzige soziale Krise ihrer Zeit erkannt und 
geistig aufgefangen. Weder die rasch fortschreitende Entwurzelung des Bau- 
emtums, die schon nach den napoleonischen Kriegen einsetzte, noch das Absin- 
ken der handwerklichen Existenzen nach der Jahrhundertmitte, noch endlich 
die Verelendung der Lohnarbeiterschaf.“ Sprendžiant pagal tai, kaip dažnai šis 
garsaus privatinės teisės Žinovo teiginys cituojamas dabartinėje vokiečių litera- 
tūroje, jis, matyt, išreiškia plačiai pripažįstamą požiūrį. 

10 J.-J. Rousseau aiškiai suprato, jog tai, kas jo „bendrosios valios“ požiūriu 
gali būti teisinga atskirai grupei, nebūtinai teisinga platesnei visuomenei. (Plg. 
The Political Writings of J.-]. Rousseau, ed. E. E. Vaughan (Cambridge, 1915), vol. 
I, p. 243: „Pour les membres de V' association, c'est une volontė gėnėrale; pour la 
grande sociėtė, c'est une volontė particuliėre, gui trės souvent se trouve droite 
au premier ėgard, et vicieuse au second.“ Tačiau vadovaujantis pozityvistine 
teisingumo interpretacija, kuri jį tapatina su teisėtos valdžios įsakais, neišven- 
giamai prieinama prie išvados, jog kaip, pavyzdžiui, teigia E. Forsthoff, Lehr- 
buch des Verwaltungsrechts (8 leid., Munich, 1961, vol. I, p. 66), „bet kuri teisingos 
tvarkos problema - tai įstatymo problema“. Tačiau šis „orientavimasis į teisin- 
gumo idėją“ (keista, kad būtent taip apibūdinamas šis požiūris) tikrai nėra 
pakankamas norint įsaką padaryti teisingo elgesio taisykle, nebent toji frazė 
reiškia ne tik tai, kad toji taisyklė tenkina kieno nors teisingo traktavimo reika- 
lavimą, bet ir tai, kad ji tenkina kantiškąjį universalizavimo testą. 

"! Tai yra pagrindinė tezė, kurią kelia Carlas Schmittas savo kn. Der Begriff 
des Politischen (Berlin, 1932). Žr. šios knygos komentarą, kurį pateikia J. Huizin- 
ga, šio veikalo I tome. 

12 Žr. aukščiau 9 skyriaus 15 išnašą. 

5 Žinoma, konstruktyvistinis prietaras, kuris vis dar skatina daugelį socia- 
listų šaipytis iš „stebuklo“, kad nereguliuojama individų veikla siekiant savo 
pačių interesų sukuria gėrybinę tvarką, tėra išvirkščioji pusė to dogmatizmo, 
kuris skatino priešintis Darwinui tuo pagrindu, kad esą tvarkos egzistavimas 
organinėje gamtoje įrodo jos tikslingo sukūrimo faktą. 

4 Pig. H. B. Acton, The Morals of Markets (London, 1971). 

5 Plg. Bertrand de Jouvenel, Sovereignty (London and Chicago, 1957), p. 136: 
„Tad turime padaryti trejetą išvadų. Pirma, kad maža visuomenė, į kurios ap- 
linką Žmogus pirmiausia įžengia, jam išlieka be galo patraukli; antra, kad jis 
visada prie jos sugrįžta pasisemti jėgų; ir trečia, kad bet koks mėginimas im- 
plantuoti jos bruožus į Didžiąją Visuomenę yra utopinis ir baigiasi tironija“; 
toliau išnašoje autorius priduria: „Šiuo požiūriu J.-J. Rousseau (Rousseau Juge de 
Jean-Jagues, Trečiasis dialogas) parodė išmintį, kurios pritrūko vėlesniems jo 
sekėjams: „Jo tikslas negalėjo būti grąžinti šalis su gausiais gyventojais bei dide- 
les valstybes prie pirmykščio paprastumo, o tik išsaugoti, kiek tai įmanoma, tas 
iš jų, kurių nedidelis plotas bei palanki padėtis apsaugojo nuo bėgimo galvot- 
rūkščiais visuomeninės pažangos bei rasės gedimo kryptimi.“ 

16 Plg. Richard Comuelle, Reclaiming the American Dream (New York, 1965). 

